
PIRMAS SKYRIUS 


Reičelė Trehern išlipo iš pirmos klasės vagono, ku- 
riuo atkeliavo į Londoną, prie užtvaros padavė bilie- 
tą, bet, žengusi kelis žingsnius išėjimo link, stabtelėjo 
ir žvilgtelėjo į stoties laikrodį. Buvo tik vienuolika. 
Tikrai pakaks laiko puodeliui arbatos. Arbatos arba 
kavos. Stoties bufete visuomet sunku apsispręsti, ar 
arbata šlykštesnė už kavą, ar priešingai. 

Įėjusi į bufetą panelė Trehern nutarė išgerti kavos. 
Kavą ji mėgo mažiau negu arbatą, taigi nebus dide- 
lio skirtumo, ar ji gera, ar bloga. Svarbiausia — kad 
būtų karšta. Nors Reičelė vilkėjo šiltą kostiumėlį ir 
kailinius, buvo sustirusi nuo šalčio. Jai išėjus iš namų 
snigo, tačiau čia, Londone, kritulių nebuvo, tik ore 
galėjai justi sniegą, o virš galvos tvyranti tamsa, re- 
gis, tuojau pavirs rūku. Reičelė Trehern suvirpėjo ir 
gurkštelėjo karštos, saldžios kavos. Išgėrusi pasijuto 
mažumėlę šilčiau. Žvilgtelėjusi į rankinį laikrodį pa- 
stebėjo, kad jau dešimt minučių po vienuoliktos. Jos 
susitikimas paskirtas pusę dvyliktos. 

Reičelė perėjo stotį, šūktelėjo taksi ir pasakė adresą: 


— Montegiu Menšensas, Vakarų Lyhemo gatvė, 
pietvakarių rajonas. 

Kai variklis suburzgė ir automobilis pajudėjo, ji at- 
silošė ir užsimerkė. Kelio atgal nebėra. Prieš skirdama 
šį susitikimą, ji ne kartą sau kartotojo: „Aš neprivalau 
to daryti. Bus geriau, jeigu parašysiu ir pasakysiu, kad 
man daugiau nieko nereikia“ Tačiau neparašė. Pane- 
lė Modė Silver atsakė, kad jai bus labai malonu pa- 
matyti panelę Trehern trečiadienį, lapkričio 3 dieną, 
11.30, taigi Reičelė Trehern sutartu laiku keliauja su 
ja susitikti. 

Visą kelią traukinyje ji mąstė: „Man visai nebūtina 
ten važiuoti. Galiu paskambinti ir pasakyti, kad per- 
sigalvojau. Tada nueiti į parduotuvę, paskui į dieninį 
kino seansą ir grįžti namo“ Ne, tiesiog grįžti negalima. 
Per ilgai viską laikė savyje. Per toli nuėjo, todėl priva- 
lo susitikti su panele Silver. Galės nieko nepasakoti, 
tačiau paskyrusi susitikimą privalo laikytis Žodžio. 
Jeigu panelė Silver pasirodys nesimpatiška, bet kada 
galės išeiti - pasakys, kad jai reikia laiko viską apgal- 
voti, o paskui tyliai dings... Kažkas viduje virptelėjo. 
„Ne ne, taip nieko nebus. Aš privalau... privalau kam 
nors papasakoti. Nebegaliu ilgiau viena to kęsti“ 

Reičelė atsimerkė ir atsisėdo tiesiai. Širdis sustingo, 
tačiau mintys buvo aiškios. Jai buvo malonu galvoti, 
kad netrukus su kažkuo susitiks, pasikalbės, nusimes 
šią baisią baimės naštą. Tačiau dabar fantazijos bai- 
gėsi. Buvo nusiteikusi ryžtingai. Kad ir kas nutiktų, ji 
negrįš nenusimetusi naštos. 


Taksi sustojo. Reičelė sumokėjo vairuotojui ir už- 
kopė pusę tuzino laiptelių iki kuklaus Montegiu 
Menšenso įėjimo. Pastatas buvo panašus į daugiabutį 
namą. Durininko nebuvo, aukštyn vedė akmeniniai 
laiptai ir mažas liftas be liftininko. Reičelė Trehern to- 
kių liftų prisibijojo, nes prieš dvidešimt metų, kai dar 
buvo visai jaunutė, jos suknelė užkliuvo už geležinių 
lifto šachtos grotelių ir ji vos išsigelbėjo nuo mirties. 
Prisiminė Veneciją, save devyniolikmetę ir amerikie- 
tį, kuris ją išlaisvino, tvirtomis, stipriomis rankomis 
perplėšęs muslino suknelę. Kaip viskas buvo keista. 
Reičelė pamiršo jo veidą, niekada nežinojo jo vardo, 
tačiau tebejautė tas labai stiprias rankas, kurios išgel- 
bėjo jos gyvybę. Nuo tada jai visada būdavo nejauku 
automatiniuose liftuose, tačiau šis, be abejo, nesukėlė 
tokio kvailo jausmo. 

Lifte sekėsi puikiai ir netrukus ji jau stovėjo prie- 
šais duris, pažymėtas 15 numeriu. Po skambučiu - 
maža žalvario plokštelė su užrašu „Panelė Silver. 
Privatūs tyrimai“. Reičelė skubiai paskambino ir aki- 
mirką pajuto palengvėjimą. Damai juk nedera pokš- 
tauti kaip pasiuntinukui, kuris paspaudžia skambutį 
ir pabėga. 

Stambi, senamadė moteris atidarė duris. Ant tam- 
sios raštuotos suknelės ji ryšėjo didžiulę baltą pri- 
juostę ir priminė pasiturinčių namų virėją, kokios ne- 
sitikėtum išvysti Londono bute. Moteriškė maloniai 
nusišypsojo ir tarė: 

— Greičiau įeikite iš to šalčio. Šiuose akmeniniuose 


koridoriuose baisus skersvėjis, o dar apačioje lauku- 
jės durys atviros. Panelė Trehern? Ak taip, panelė Sil- 
ver tuojau jus priims. 

Ji atidarė kitas duris ir Reičelė Trehern įėjo į kam- 
barį, kuris labiau priminė ne kontorą, o Viktorijos lai- 
kų saloną. Ryškus gėlėtas Briuselio kilimas ir pliušo 
užuolaidos, linksmai mirguliuojančios mėlyna spal- 
va. Priešais atvirą židinį — juodas vilnonis kilimėlis. 
Keisti Viktorijos laikų krėslai riestomis kojomis, ap- 
trauktomis sėdynėmis ir lenktomis atkaltėmis. Ant 
židinio atbrailos išrikiuota eilė fotografijų sidabri- 
niuose rėmeliuose, o virš jo — Milė* „Juodojo husa- 
ro“ graviūra. Priešais ant kitos sienos — „Sielos pra- 
budimas“ ir „Burbulai“. Sienų apmušalai, išmarginti 
gėlių puokštelėmis, pasuko laikrodį keturiasdešimčia 
metų atgal. 

Briuselio kilimo viduryje stovėjo geltonas raižyto 
riešutmedžio rašomasis stalas, o prie stalo sėdėjo 
smulki moteris tabako spalvos suknele. Ant jos gal- 
vos pūpsojo pelės pilkumo plaukų kupeta, pakaušyje 
sudėta į didelį kuodą, o priekyje iš tankių garbanėlių 
sudėlioti kirpčiukai, primenantys velionę karalienę 
Aleksandrą, ir viskas griežtai paslėpta po tinkleliu. 
Kirpčiukai neslėpė gražių, bet neryškių bruožų ir pil- 
kų akių. Panelės Silver veidas buvo gelstelėjęs, tačiau 
oda lygi, neraukšlėta. Tuo metu, kai įėjo panelė Tre- 
hern, ji kaip tik ant voko rašė adresą. Panelė Silver 


* John Everett Millais (1829-1896), britų dailininkas ir iliustratorius. 


užrašė adresą, nusausino ir užvertusi padėjo laišką į 
šoną, pakėlė akis, susikaupusi atidžiai pažvelgė ir len- 
gvai linktelėjo galvą. 

— Panelė Trehern? Tikiuosi, keliaudama labai nesu- 
šalote? Malonėkite atsisėsti. 

Prie kito stalo kampo stovėjo paruoštas krėslas. 
Panelė Trehern atsisėdo ir pajuto tiriamą žvilgsnį, 
greitą, tačiau įdėmų. Mažos pilkos panelės Silver 
akys nužvelgė ją ir įsmigo į mezginį, kurį ji pasiėmė 
iš sterblės ir į kurį, regis, sutelkė visą dėmesį. Ant 
virbalų kyburiavo mažutė palaidinė, iš tų, kuriomis 
apdovanojamos kūdikių besilaukiančios moterys. Ji 
buvo švelnaus rausvo atspalvio. Didžiulė balta šilkinė 
skepeta saugojo, kad mezgimo siūlai nesiliestų prie 
panelės Silver tabako spalvos suknelės sterblės. 

Pilkos akys regėjo aukštą ir liekną, kokių trisdešimt 
penkerių keturiasdešimties metų moterį, elegantiš- 
kų manierų, švelnios odos, gerų akių, gražių plaukų. 
Moteris buvo tamsiaplaukė, sodrių bruožų, tačiau 
juos tarytum šiurpas gaubė nerimas. Suspaustos lū- 
pos bylojo apie rūpestį. Akys bėgiojo šen ir ten tary- 
tum išsigandusio žirgo. Rankos sunertos. Štai kokia 
buvo toji moteris. 

Panelė Silver pakėlė akis nuo mezginio, dar kartą 
žvilgtelėjo ir jau galėjo tiksliai nusakyti visą panelės 
Trehern aprangą: rankomis siūtas smėlio ir rudos 
spalvos kostiumėlis, storos šilkinės kojinės ir geros 
kokybės žemakulniai tamsiai rudos odos batai; labai 
geri kailiniai, kuklus tikrų perlų vėrinys, maža ruda 


skrybėlaitė. Visa tai bylojo, kad moteris turi neprie- 
kaištingą skonį ir gyvena provincijoje. 

Be to, buvo aišku kaip dieną, kad moterį čia atve- 
dė baimė. Nors panelė Trehern atsakė, kad lapkričio 
mėnesį toks oras per šaltas, panelė Silver pastebėjo, 
kaip nervingai juda tos sunertos rankos. Ji nunėrė 
pusę mezginio eilės ir tada ištarė: 

— Jūs labai punktuali. Vertinu punktualumą. Papa- 
sakokite, kodėl norėjote susitikti su manimi? 

Reičelė Trehern pasilenkė į priekį. 

— Manau, kad man nereikėjo čia ateiti, panele Sil- 
ver. Aš jums parašiau, bet turbūt atėjau atsiprašyti ir 
pasakyti... 

— Antroji mintis ne visada būna geriausia, — rim- 
tai tarė panelė Silver. - Jūs labai nervinatės. Parašėte 
man, nes buvote išsigandusi ir jautėte, kad jums rei- 
kia su kuo nors pasikalbėti apie tai, kas jus neramina. 
Tuomet jums laikinai palengvėjo ir jūs pradėjote gal- 
voti, kad kvailai pasielgėte... 

— Iš kur žinote? — šūktelėjo Reičelė Trehern. 

Panelė Silver linktelėjo. 

— Mano darbas žinoti tokius dalykus. Tai tiesa, ar 
ne? Ar galiu paklausti, kas jums mane rekomendavo? 

— Niekas, —- panelė Trehern vėl atsilošė. — Hilari 
Kaningem... ji... Kaningemai seni mano draugai. Aš 
juos ten sutikau ir Hilari papasakojo apie jus... oi, jau 
prieš kelis mėnesius. Kai supratau, kad daugiau nebe- 
galiu kentėti, prisiminiau jūsų vardą ir susiradau jus 

Londono adresų knygoje. Panele Silver, nenorėčiau, 
kad kas nors sužinotų... 

Panelė Silver vėl linktelėjo. 

— Be abejo, panele Trehern. Mano darbas nepa- 
prastai konfidencialus. Lordas Tenisonas labai gražiai 
pasakė „Tikėk manim lig galo ar netikėk visai“ Savo 
klientams dažnai cituoju šiuos žodžius. Didis poetas, 
dabar, deja, pamirštas. Ir tai iš tiesų labai teisinga, nes 
nėra prasmės tikėtis, kad jums padėsiu, jeigu jūs ne- 
pasakysite man, kaip galiu tai padaryti. 

— Niekas negali man padėti, — atsakė Reičelė Tre- 
hern. 

Panelė Silver virbalai gyvai skimbtelėjo. 

— Man tai skamba labai kvailai, - tarė ji. - Ir, - len- 
gvai kostelėjo, - dar truputį nepagarbiai. Niekas jums 
nepadės, jeigu jūs neleisite sau padėti. Dabar tikiuosi, 
kad papasakosite man, kas jus slegia ir mes pažiūrėsi- 
me, ką galima padaryti. 

Reičelė Trehern nenoromis prisiminė mokyklos 
laikus. Garbioji panelė Barker kėlė tokį pat pasitikė- 
jimą, kai tekdavo susidurti su pjesės „Išmintingasis 
Natanas“ gudrybėmis arba painių aritmetikos užda- 
vinių klaidomis. Reičelės viduje suspurdo atsakas į 
virbalų skimbtelėjimą. Didelėmis tamsiomis akimis 
Reičelė žvilgtelėjo per stalą ir pasakė: 

— Manau, kad kažkas bando mane nužudyti. 


ANTRAS SKYRIUS 


Panelė Silver ištarė: 

— Vajė! 

Jos virbalai raminamai skimbtelėjo. Trumpam pa- 
kėlusi akis, ji paklausė: 

— Kodėl taip manote? 

Reičelė Trehern įkvėpė. 

— Atėjau čia to pasakyti, bet nesu tikra, kad tikrai 
norėjau ištarti šiuos žodžius. Nes kai sakai tokius daly- 
kus, tavimi niekas netiki, o dabar, kai pasakiau, viskas 
atrodo dar blogiau negu tada, kai ruošiausi juos ištarti. 
Netgi tada, kai žinojau, kad nepatikėsite manimi. 

— Žmonės dažnai taip sako, — ramiai tarė panelė 
Silver. - Tai, kas juos kamuoja, jiems patiems atrodo 
neįtikėtina. Tačiau, laimė, tada jie dar nebūna patyrę 
nusikaltimo. Kita vertus, aš turiu daugybę patirties. 
Užtikrinu jus, panele Trehern, yra labai mažai da- 
lykų, kuriais aš nepatikėčiau. O dabar, manau, būtų 
gerai, jeigu viską man papasakotumėte. Pirma, kas ir 
kodėl norėtų jus nužudyti? Antra, ar jau buvo bandy- 
ta į jus kėsintis ir jeigu taip, kokiomis aplinkybėmis? 
Ir trečia, ką įtariate? 

Kalbėdama ji padėjo savo mezginį, iš dešiniojo vir- 
šutinio stalčiaus išsiėmė ryškiai raudoną sąsiuvinį, 
atsivertė, pasidėjo priešais save, padažė plunksną ir 
kruopščiai užrašė pavadinimą. 

Šie veiksmai keistai nuramino panelę Trehern. 
Rami rutina privertė pajusti ramybę. Kad ir ką ji pa- 
sakytų, viskas pateks į tą mažą sąsiuvinį ir bus jame 
užfiksuota. Vėl atgijo mokslo metų prisiminimai. Bū- 
tent tokiuose puslapiuose ji pati rašė klasikines fra- 
zes, pavyzdžiui: „Ar turi sodininko tetos plunksną?“ 
Panelė Silver laukė, kada ji bus pasirengusi pasakyti 
tai, ką norėjo. 

— Nežinau, patikėsite manimi ar ne. Matote, aš 
nesu tikra, kad pati tuo tikiu. Jūs manęs nepažįstate, 
bet jeigu paklaustumėte žmonių, kurie mane pažįsta, 
manau, jie pasakytų, kad iš prigimties aš nesu nei įta- 
ri, nei isteriška. Visada turėjau daugybę reikalų. Visai 
neturėjau laiko galvoti apie save. Turėjau daug kitų 
interesų. 

— Taip? — ištarė panelė Silver. - Kokių interesų, pa- 
nele Trehern? 

— Ar jums girdėtas Rolo Treherno vardas? 

— Ak, - tarė panelė Silver, - Rolo Treherno Namai. 
Taip, tikrai. Jūs susijusi su tais Namais? 

— Aš esu Rolo Treherno duktė. Amerikoje jis susi- 
krovė didžiulį turtą - tikriausiai tai žinote - ir paliko 
mane jį tvarkyti. Jis mirė prieš septyniolika metų. Dėl 
to esu labai užimta. 

— Įkurti Namus buvo jūsų pačios mintis? 

Reičelė Trehern atsakė ne iš karto. 

— Manau, taip. Turiu seną guvernantę - mes visi 
labai ją mylime. Ji privertė mane suprasti, kad nesąži- 
ninga, jog žmonės, visą gyvenimą dirbę kitiems, kaip 
ji, senatvėje vos suduria galą su galu. Kai svarsčiau, 
ką daryti su tais pinigais, prisiminiau panelę Barker ir 
man atėjo mintis įsteigti Trehernų Namus. 

— Namams jūs paskyrėte visą savo tėvo turtą? 

— Oi, ne... nenoriu, kad taip galvotumėte. Buvo 
tam tikra suma, su kuria galėjau elgtis kaip tinkama, 
tačiau didžioji kapitalo dalis buvo įšaldyta... gana 
keistai įšaldyta, — Reičelė nutilo, jos balsas pasikei- 
tė. — Galiu palikti pinigus testamentu, tačiau negaliu 
atiduoti. Tai truputį sudėtinga paaiškinti. Teisiškai aš 
turiu visišką veiksmų laisvę, tačiau iš tikrųjų esu su- 
varžyta tėvo pageidavimų. Todėl jis ir paliko man vi- 
sus pinigus - žinojo, kad susaistęs mane pažadu galės 
manimi pasitikėti. 

Panelė Silver vėl pakėlė akis. Akimirką ji žvelgė į 
Rolo Treherno dukterį. Aukšta kakta po tamsiais 
plaukais, akys atokiai viena nuo kitos, jautrios šner- 
vės, lūpos valdingai suspaustos, tačiau ne siauros — 
tikrai ne, graži burna, kilni ir sutverta šypsenai, ryž- 
tingas smakras. Ji manė žinanti, kodėl šią moterį tur- 
tas slegia. Tik todėl, kad jis jai yra našta, o ne žaislas. 
Panelė Silver tarė: 

— Taigi. Jūs esate valdytoja ir turite moralinių įsipa- 
reigojimų. Visiškai suprantu. 

Panelė Trehern uždėjo alkūnę ant stalo ir ranka pa- 
rėmė skruostą. 

— Tai labai sunku, - pasakė ji. - Turiu jums papasa- 
koti esmę, nes kitaip nieko nesuprasite. Prieš kokius 
tris mėnesius gavau anoniminį laišką. Be abejo, esu 
gavusi jų ir anksčiau, tačiau šis buvo visiškai kitoks... 

— Panele Trehern, tikiuosi, kad jį išsaugojote. 

Reičelė papurtė galvą. 

— Oi ne, aš iš karto jį sunaikinau. Bet jis ir nebūtų 
jums padėjęs. Tai tiesiog buvo žodžiai, iškirpti iš laik- 
raščio ir priklijuoti prie paprasčiausio balto rašomojo 
popieriaus. Nebuvo nei kreipinio, nei parašo. Štai kas 
buvo parašyta: „Per ilgai turi tuos pinigus. Dabar at- 
ėjo kitų eilė: 

— Ar jis atėjo paštu? 

— Taip, su Londono pašto ženklu. Buvo rugpjūčio 
dvidešimt šeštoji. Po savaitės atėjo kitas, labai trum- 
pas. Jame buvo parašyta: „Per ilgai gyveni“ O dar po 
savaitės atėjo trečias: „Ruoškis mirti“ 

Panelė Silver ištarė: 

— Varge mano! Ir jūs nė vieno neišsaugojote. Kaip 
gaila. O kam laiškai buvo adresuoti? 

Reičelė sujudėjo, atsilošė krėsle ir atsakė: 

— Tai ir yra keisčiausia. Kiekvieną kartą adresas bū- 
davo iškirptas iš ankstesnio laiško, kurį buvau gavusi. 

— Norite pasakyti, kad vokai būdavo seni? 

— Ne, ne vokai. Tačiau popierėlis su mano vardu 
ir adresu būdavo iškirptas iš laiško, kurį jau anksčiau 
gavau paštu, ir priklijuotas prie naujo voko. 

— Iš kokių laiškų jie buvo iškirpti? 

— Pirmasis buvo iš laiško, parašyto mano sesers 
Meiblės, ponios Vodlou, antrasis iš laiško nuo mano 
pusseserės, panelės Elos Komperton, o trečiasis - nuo 
kitos pusseserės, jaunos merginos Karolinos Ponson- 
bi. Tačiau jos, be abejo, niekuo dėtos. Laiškai atėjo, aš 
juos perskaičiau ir vokus išmečiau. 

Panelė Silver ištarė: 

— Aišku... 

Ir vėl ėmė megzti. Nutarusi, kad tyla trunka per il- 
gai, prabilo. 

— Norėčiau išgirsti visą istoriją, o paskui galėsime 
aptarti smulkmenas. Manau, kad atėjote čia ne tik pa- 
pasakoti apie tuos laiškus. Vėliau nutiko dar kai kas... 

Stojo tyla. Panelė Silver mezgė. Galiausiai panelė 
Trehern išspaudė tris žodžius: 

— Kai kas... taip... 

Panelė Trehern nulenkė galvą ant rankų tarytum 
norėdama paslėpti akis. Kai prabilo, jos balsas buvo 
prislėgtas ir monotoniškas. 

— Po paskutinio laiško praėjus dienai ar dviem aš 
vos nenuslydau nuo laiptų. Buvau išmaudžiusi savo 
šunį ir nešiausi jį ant rankų. Nenorėjau, kad jis imtų 
purtytis, kol nunešiu žemyn, todėl skubėjau. Vos priė- 
jau viršutinę pakopą, mano kambarinė, Luisa Barnet, 
sugriebė mane už rankos. „Ak, panele Reičele! - ištarė 
ir atitraukė mane atgal. Mes kartu nuo pat vaikystės 
ir ji man labai ištikima. Pastebėjau, kad ji visa išbalu- 
si ir virpa. Luisa sulaikė mane ir pasakė: „Būtumėte 

gavusi galą, jeigu nebūčiau jūsų sulaikiusi. Lipdama 
viršun pati vos neužsimušiau, o jūs lipate žemyn ir 
dar nešate Noiselį — ak, jums nebūtų jokios vilties!“, — 
kalbėjo ji. „Lui, ką nori pasakyti?“ — paklausiau. O ji 
atsakė: „Apsidairykite, panele Reičele!“ 

— Ir ką pamatėte? — smalsiai pasiteiravo panelė 
Silver. 

— Nuo aikštelės, esančios viduryje, laiptai leidžiasi 
žemyn ilga tiesia juosta. Jie ąžuoliniai ir neiškloti kili- 
mu. Luisa mane sustabdė aikštelėje. Neleidžiu laiptų 
per daug blizginti, tačiau pažvelgusi pamačiau, kad 
pirmos trys pakopos atrodo kaip stiklas. Luisa buvo 
ką tik atėjusi. Sakė, kad jos kojos slydo, lyg žengtų per 
ledą. Užlipo ropomis ir išsigelbėjo tik įsikibusi į vieną 
turėklą. Su šunimi ant rankų aš būčiau visiškai bejė- 
gė. Gal ir nebūčiau užsimušusi, tačiau tikrai sunkiai 
susižalojusi. Kambarinė yra vietinė mergaitė, papras- 
ta ir nelabai sumani. Ji pasakė, kad laiptus išvalė kaip 
visada, - Reičelė nenoriai šyptelėjo. - Niekada netu- 
rėjau progos skųstis, kad ji persistengia šveisdama. 

— Ojjūs pati, lipdama aukštyn tais laiptais, nepaste- 
bėjote, kad dar kas nors būtų viršuje ar apačioje? 

— Ne, kiek prisimenu, tą popietę tikrai ne, bet 
nenorėjau kelti triukšmo ar klausinėti: Namai visa- 
da pilni žmonių. Aš savo kambaryje rašiau laiškus. 
Mano sesuo ilsėjosi. Mergaitės buvo kažkur sode. 
Visi kiti išėję. Pusę penkių baigiau maudyti Noiselį 
ir nemanau, kad kas nors nuo trečios valandos galėjo 
užlipti ar nulipti. 

— Daugybė laiko nublizginti tris laiptelius, - prata- 
rė panelė Silver. 

Reičelė Trehern nieko neatsakė, tačiau po akimir- 
kos pasakojo toliau. 

— Nebūčiau apie tai daugiau pagalvojusi, jei nebū- 
čiau gavusi tų laiškų. Labai stengiausi neteikti tam 
reikšmės, tačiau niekaip negaliu išmesti iš galvos. 
Matote, laiptai valomi prieš pusryčius, ir jei jie to- 
kie būtų buvę visą dieną, kas nors būtų nuslydęs dar 
prieš pusę ketvirtos. Bet jei jie nublizginti popiet, kai 
visi jau buvo išsiskirstę, tuomet tai padaryta norint, 
kad kas nors nukristų. O po tų laiškų negaliu liautis 
galvojusi, kad tai turėjau būti aš. Niekaip negaliu to 
išmesti iš galvos. 

— Koks vaškas buvo panaudotas? Ar galite pasa- 
kyti? 

— O, taip. Kambarinė kaip tik buvo jį išbandžiusi — 
tai naujas vaškas „Glasso“, tačiau aš neleidau juo vaš- 
kuoti, nes grindys tapdavo per slidžios. 

Ir vėl stojo tyla. Panelė Silver padėjo mezginį ir 
kažką rašė į savo blizgantį sąsiuvinį. Paskui paklausė: 

— Tai viskas? 

Reičelė Trehern atitraukė ranką nuo akių ir sušuko: 

— Ak, ne, ne viskas! 

Panelė Silver kostelėjo. 

— Būtų paprasčiau, jeigu pratęstumėte, kas nutiko 
vėliau? 

— Maždaug savaitę — nieko. Paskui mano kambary- 
je Luisa rado degančias užuolaidas. Ji užgesino ugnį, 

žalos padaryta nedaug, tačiau... tai negalėjo būti at- 
sitiktinumas. Kambaryje nėra atviros ugnies, nieko, 
nuo ko užuolaidos būtų galėjusios užsiliepsnoti. Ma- 
nau, kad man negrėsė rimtas pavojus, bet po tokių 
įvykių tai nebuvo malonus dalykas. 

Panelė Silver virbalai skimbtelėjo. 

— Gaisras visada nemalonus, — pareiškė ji. 

Panelė Trehern atsilošė krėsle. 

— Blogiausias dalykas nutiko prieš keturias dienas. 
Tai jis mane čia atvedė, tačiau vis galvojau, ar jums 
pasakoti. Tai labai niekšinga... 

Paskutinius žodžius ji ištarė lėtai, beveik sumišu- 
si. Panelė Silver pakėlė rausvąjį kamuolį ir nuvyniojo 
pilną saują siūlų. 

— Patikėkite, bus daug geriau, jei nedvejosit, - pa- 
prastai pasakė ji. - Malonėkite tęsti. 

Kitu metu Reičelė Trehern būtų neatsispyrusi pa- 
gundai nusijuokti. Net ir dabar jos nuotaiką praskai- 
drino linksmas blyksnis. Ji pasakė: 

— Žinau. Nedelsdama jums viską papasakosiu. Šeš- 
tadienį buvau Ledlingtone apsipirkti. Vienas pirkinių, 
kuriuos parsivežiau namo, buvo šokoladinių saldainių 
dėžutė. Iš visos šeimos aš vienintelė mėgstu saldainius 
su skystu įdaru, taigi išsirinkau puikią dėžutę saldai- 
nių su kietu įdaru, bet paprašiau kelis išimti ir į jų vie- 
tą įdėti tuos, kuriuos aš mėgstu. Pavadinimai įspausti 
ant pačių saldainių, taigi gali pasakyti, ką renkiesi. Po 
pietų paleidau dėžutę ratu ir visi saldainiai buvo geri. 
Pasigardžiuodama suvalgiau du saldainius su skystu 

įdaru. Dėžutę nusinešiau į savo kambarį, nes Luisa 
Barnet taip pat labai mėgsta šokoladinius saldainius. 
Kaip ir aš, ji nemėgsta kietavidurių. Kai nusinešiau 
saldainius, ji buvo su manimi ir žinau, kad tikėjosi, 
jog pasidalysiu su ja, todėl pasiūliau jai pasivaišinti. Ji 
paėmė vieną, tačiau beveik nedelsdama nubėgo į tua- 
letą ir išspjovė. Išskalavusi burną, grįžo atgal. Ji buvo 
baisiai susijaudinusi ir pasakė: „Tas saldainis kartus 
kaip tulžis — kažkas bando jus nuskriausti, panele 
Reičele. Galite nuo jų susirgti.“ Ji padėjo prieš mane 
kietaviduriai buvo geri, mes juos atidėjome į šalį. Dar 
buvo likęs beveik tuzinas minkštavidurių. Trijų dug- 
ne žiojėjo mažytės skylutės, pro kurias jie buvo kažko 
pripildyti. Padaryta gana sumaniai, tačiau įžiūrėti ga- 
lima. Liežuviu paragavau vieno saldainio įdaro — jis 
buvo labai labai kartus. Visus likusius saldainius su- 
deginau. 

— Labai kvailas poelgis, - skubiai pratarė panelė 
Silver. — Turėjote atiduoti juos ištirti. 

Reičelė atsakė beviltišku gestu ir vienu žodžiu. Ji 
kilstelėjo ranką nuo kelių ir vėl ją nuleido. 

— Neįmanoma, - pasakė ji. 


TREČIAS SKYRIUS 


Panelė Silver laukė. Neištarė nė žodžio. Pabaigė 
megzti eilę ir pasakė: 

— Tai Hilari Kaningem kūdikiui. Pastelinė spalva... 
labai švelni. 

Tamsios Reičelės Trehern akys akimirką atidžiai 
stebėjo šviesiai rausvus siūlus. Išsiblaškiusi ji tarė: 

— Nežinojau, kad Hilari turi kūdikį. 

— Turės sausio mėnesį, - panelė Silver pradėjo kitą 
eilę. — O dabar, panele Trehern, manau, kad turėtume 
tęsti pokalbį. Prašiau jūsų pasakyti tris dalykus. Pir- 
ma, kas ir kodėl norėtų jus nužudyti? Jūs man taip ir 
neatsakėte, nebent atsakymu laikytume jūsų pareiš- 
kimą, kad esate Rolo Treherno duktė ir kad jis įparei- 
gojo jus savo nuožiūra valdyti jo didžiulį turtą. 

Panelė Trehern atsakė nežiūrėdama į ją: 

— Gali būti. 

— Antra, klausiau jūsų, ar buvo kėsintasi į jūsų gy- 
vybę, ir jei taip, tai kokiomis aplinkybėmis. Į šį klau- 
simą atsakėte labai išsamiai. Trečia, teiravausi, ar ką 
nors įtariate. Man labai svarbu, kad atsakytumėte į šį 
klausimą. 

— Tikriausiai, — atsakė Reičelė ir gana ilgai tylėjo. 
Rankas ji vėl sunėrė ant kelių. Žvelgė į jas, o pra- 
bilusi nepakėlė akių. — Panele Silver, esu tikra, kad 
galiu jumis pasitikėti. Blogiausia, kad neįsivaizduo- 
ju, kaip galėtumėte man padėti, nors būsiu jums 
visiškai atvira, nors viską jums papasakosiu. Net ir 
labiausiai norėdamas žmogus negali visko papasa- 
koti. Aš žvelgiu į tą reikalą, į žmones savaip, galbūt 
baimindamasi, abejodama, įtarinėdama. Visa tai ap- 
temdo, iškreipia vaizdą. Pati aiškiai nieko nematy- 
dama, aš privalau apsispręsti, privalau pasirinkti, ką 
jums pasakyti, privalau rasti tinkamus žodžius, kad 
perteikčiau jums, nepažįstamajai, šiuos neramius 
įspūdžius. Jūs nepatikrinsite to, ką jums sakau. Jūs 
nepažįstate tų žmonių, nežinote aplinkybių. Nejau- 
gi nesuprantate, kad jums neįmanoma nieko pateik- 
ti, tik neobjektyvų vaizdą? 

— Suprantu, kad labai stengiatės būti objektyvi. O 
dabar gal pasakysite, ką įtariate? 

Reičelė Trehern pakėlė akis. 

— Nieko, - pasakė ji. 

— O ką įtaria Luisa Barnet? 

Reičelė staigiai pasisuko. Dabar ji žvelgė į panelę 
Silver tiesiai per stalą. 

— Nieko, — pasakė. — Jokio žmogaus. Ji bijo dėl ma- 
nęs ir dėl to darosi įtari. Būtent tie įtarimai atvedė 
mane pas jus. Negaliu daugiau taip gyventi, gyventi 
su žmonėmis, nuolatos juos matyti, būti jiems maloni 
ir nuolat leistis draskoma tų baisių įtarimų. 

— Suprantu, — tarė panelė Silver. — Galėčiau pa- 
cituoti lordo Tenisono eilėraštį „Modė“: „Niekšybė! 
Kur? Visi mes niekšai, sako“. Arba dar: 


„Ką jie čia tauškia: O, taikos palaima... 
Mes prakeiksmu netruksim ją paversti. 
Kišenvagiai, ištroškę svetimų gėrybių. 
Ar Kaino godulys nėra baisesnis 

Už širdį, apimtą kovų liepsnos?“ 


Manau, tikrai taikliai pasakyta. Bijau, kad Kaino 
godulys yra išprovokavęs ne vieną baisų nusikaltimą. 

— Kaino... - sušnibždėjo Reičelė Trehern, o panelė 
Silver linktelėjo. 

— Neįmanoma nesuprasti, kad Luisa Barnet, o gal 
ir jūs pati įtariate ką nors iš jūsų šeimos narių. 

— Panele Silver! 

— Geriau iš karto žvelkite tiesai į akis. Kai kalbame 
apie pasikėsinimą nužudyti, negalima nieko nutylė- 
ti. Jūsų pačios labui ir visų jūsų giminių labui reikia 
viską išsiaiškinti. Galbūt baiminatės visai be reikalo. 
Kėsintis gali visai kitas asmuo, ne tas, dėl kurio taip 
kremtatės. Mes rimtai imsimės reikalo ir pažiūrėsi- 
me, ką galima padaryti. O dabar, panele Trehern, no- 
rėčiau viską sužinoti apie jūsų tarnus, šeimos narius 
ir svečius, kurie gyveno jūsų namuose tuo metu, kai 
į jus kėsinosi. 


lo ramiu, tvirtu balsu. 

— Vinklife turiu namą. Jį pastatė mano tėvas. Jis 
vadinamas Vinklifo Ketera ir stovi, kaip sako pa- 
vadinimas, ant skardžio keteros, stūksančios prie 
jūros. Sausumos pusėje auga labai gražūs sodai. Iš 
tiesų jie primena parką, namas gana didelis, jame 
galima priimti daugybę svečių. Dėl to turiu samdyti 
daug žmonių dirbti lauke, o namuose dirba ūkvedė 
ir penkios kambarinės. Dirbti namuose nesamdau 
nė vieno vyro. Mano ūkvedė ponia Evans mūsų šei- 
moje jau dvidešimt metų - ji puikiausia moteris pa- 
saulyje. Kambarinės yra vietinės merginos, kilusios 
ne toliau kaip iš Ledlingtono — viską žinau apie jas 
ir jų šeimas. Kambarinės paprastai būna pas mane, 
kol išteka. Jos visos mielos, padorios merginos. Nė 
viena iš jų neturi nė menkiausios priežasties linkė- 
ti man bloga. Mano svečiai... — ji nutilo, bet tuojau 
tęsė. - Namai dažniausiai pilni žmonių. Mano tėvas 
statė juos ne tik sau ir man, tai turėjo būti šeimos 
susirinkimo vieta. Visi tai žino, taigi aš labai retai 
ten būnu viena. 

— Man atrodo, kad minėjote seserį. 

— Taip, mano sesuo Meiblė. 

— Jaunesnė sesuo? 

— Ne, penkeriais metais vyresnė. Ji jauna ištekėjo ir 
mano tėvas paskyrė jai tam tikrą sumą pinigų. 

— Testamentu jis daugiau nieko jai nepaliko? 

— Ne. 

— Ji buvo tuo patenkinta? 

Panelė Trehern prikando lūpą. Ir atsakė: 

— Kivirčų nebuvo. Mano tėvas nesitikėjo, kad jo 
testamentu visi bus patenkinti, tačiau jis turėjo savų 
priežasčių taip pasielgti. 

Panelė Silver lengvai kostelėjo. 

— Žmonių turimos priežastys labai retai patinka jų 
giminėms, — pareiškė ji. — Malonėkite tęsti, panele 
Trehern. Sakėte, kad jūsų sesuo ištekėjusi. Ar ji turi 
šeimą ir ar jie visą laiką buvo su jumis, kai nutiko tie 
įvykiai? 

— Taip. Meiblė nelabai stiprios sveikatos. Ji gyveno 
su manimi visą rugpjūtį. Jos vyras Ernestas Vodlou 
atvyksta savaitgaliais. Jis rašytojas - kelionės, biogra- 
fijos ir panašūs dalykai. Du jų vaikai taip pat atvyksta 
savaitgaliais. Morisas dvidešimt trejų, studijuoja tei- 
sę, o Čerė — devyniolikos, ji tiesiog mėgsta linksmin- 
tis. Kiti svečiai yra mano jaunasis pusbrolis Ričardas 
Trehernas, mano tėvo brolio anūkas ir pirmos eilės 
pusseserė iš tėvo pusės panelė Ela Komperton. Mies- 
te ji turi mažą butuką, tačiau visada džiaugiasi galė- 
dama iš jo ištrūkti. Dar yra pirmos eilės pusbrolis iš 
motinos pusės Kosmas Fritas ir jo bei mano jaunoji 
pusseserė Karolina Ponsonbi... 

— Minutėlę, - pertraukė panelė Silver. — Ar kuris 
nors iš šių giminaičių viešėjo pas jus tuo metu, kai 
gavote tuos tris anoniminius laiškus? 

— Nė vienas, - atsakė Reičelė Trehern, - išskyrus 
mano seserį Meiblę. Ji gyveno su manimi visą rugpjū- 
tį ir rugsėjį, o kiti atvykdavo tik savaitgaliais. 

Panelė Silver padėjo mezginį ir pasiėmė pieštuką. 

— Norėčiau tų datų, jei malonėsite. 

Reičelė Trehern išvardijo jas kaip mintinai išmoktą 
pamoką. 

— Pirmasis laiškas — ketvirtadienį, rugpjūčio 26-ąją, 
antrasis — ketvirtadienį, rugsėjo 2-ąją ir trečiasis — 
rugsėjo 9-ąją, taip pat ketvirtadienį. 

— O įvykis su nublizgintais laiptais? 

— Rugsėjo 11-ąją. 

— Šeštadienį? 

— Taip, šeštadienį. 

Panelė Silver užsirašė šias smulkmenas. 

— O gaisras jūsų kambaryje? 

— Kitą šeštadienį, rugsėjo 18-ąją. 

— Įvykis su saldainiais? 

— Praėjusį šeštadienį, spalio 30-ąją. 

Panelė Silver viską pasižymėjo, tada pakėlė akis ir 
pieštuką. 

— Nuo rugsėjo 18-osios iki spalio 30-osios nieko 
nenutiko? 

— Ne. Ilgai buvau išvykusi. Neturėjau svečių... - pa- 
nelės Trehern skruostus užliejo karštis, staiga suvo- 
kus, ką pasakė. Ji atrodė graži, išsigandusi, susisielo- 
jusi. - Tik nepagalvokite... - pradėjo ji. 

Panelė Silver ją nutraukė: 

— Mano brangioji panele Trehern, mudvi abi turi- 
me pagalvoti. Ramiai, rimtai, o svarbiausia — šalta- 
kraujiškai. Nekaltas asmuo nenukentės, jei tai pada- 
rysime. Tik kaltasis turi vengti tyrimo. Nekaltumas 
bus įrodytas. Nagi, teęskime. Turiu jūsų artimųjų są- 

rašą, kurį man padiktavote. Ponas ir ponia Vodlou, 
jūsų svainis ir sesuo. Ponaitis Morisas ir panelė Čerė 
Vodlou, jų sūnus ir duktė. Ponas Ričardas Treher- 
nas. Panelė Ela Komperton, ponas Kosmas Fritas ir 
panelė Karolina Ponsonbi - pusbroliai ir pusseserės. 
Sakėte, kad nė vienas iš jų, išskyrus ponią Vodlou, 
nebuvo namie tomis dienomis, kai anoniminiai laiš- 
kai buvo parašyti, išsiųsti ir gauti. Dabar norėčiau, 
kad pasakytumėte, kuris iš jų buvo namie rugsėjo 
11-ąją, kai nutiko įvykis su išvaškuotais laiptais? 

Panelė Trehern veidas vėl išbalo. Ji atsakė: 

— Jie visi. 

— O kitą šeštadienį, rugsėjo 18-ąją, kai jūsų kamba- 
ryje užsidegė užuolaidos? 

— Visi. 

— O per tas šešias savaites, kai neturėjote svečių, 
neįvyko nieko įtartina? 

— Panele Silver! 

— Elkimės šaltakraujiškai. Iš esmės tuo laiku nie- 
ko nenutiko. Tačiau šeštadienį, spalio 30-ąją, įvykis 
su saldainiais. Kurie giminaičiai viešėjo namuose tuo 
metu? 

Panelė Trehern pakartojo frazę, kurią jau du kartus 
buvo ištarusi, tik šįsyk beveik negirdimai. 

— Visi. 

— Aišku, — apibendrino panelė Silver, atvertė pus- 
lapį, užrašė pavadinimą ir raiškiu, dalykišku balsu 
ištarė: — O dabar prašyčiau bendrais bruožais apibū- 

dinti kiekvieną jūsų giminaitį —- amžius, užsiėmimas, 
finansinė padėtis... 

— Panele Silver, aš negaliu! 

Panelė Silver pažvelgė į ją švelniai, bet griežtai. 

— "Fikrai galite, brangioji panele Trehern. Mums 
geriausia kalbėtis visiškai atvirai. Jūs gyvenate apim- 
ta baimės ir esate priversta įtarinėti tai vieną, tai kitą 
savo giminaitį. Padėtis gana sunki ir ją reikia išsiaiš- 
kinti. Jei slėpsite informaciją, aš negalėsiu jums pa- 
dėti. Taigi tęskime. Pradėsime nuo jūsų sesers Mei- 
blės, ponios Vodlou. 


KETVIRTAS SKYRIUS 


Panelės Silver užrašai: 

Meiblė Vodlou: 44 metų. Nervinga, gana ligota. 
Skaito daug romanų — daugiausia įtempto siužeto. 
Labai myli savo vyrą ir vaikus. Jaučia skriaudą dėl 
tėvo testamento. 

Ernestas Vodlou: 52 metų. Diletantas. Keliauto- 
jas. Rašytojas. Savo knygomis niekada nėra uždirbęs 
daug pinigų. Žmonos pinigų beveik nematyti. Panelė 
Trehern jiems, be abejo, padeda. 

Morisas Vodlou: 23 metų. Studijuoja teisę. Linkęs į 
socializmą. Tikriausiai brangiau atsieina savo tėvams 
negu panelei T. Akivaizdu, kad ji stengiasi būti jam 
sąžininga. Tikriausiai protingas, pasipūtęs jaunuolis, 
per daug patenkintas savimi, kad patiktų kitiems. Tik 
paprasčiausias spėjimas. 

Čerė Vodlou: 19 metų. Žavi mergina. Mėgsta links- 
mintis. Gana lengvabūdiška. Devyniolikmetės pa- 
prastai būna arba pernelyg lengvabūdiškos, arba per 
rimtos. 

Ela Komperton: 49 metų. Rolo Treherno sesers 
Elizos duktė. Netekėjusi, turinti mažai pajamų. Ma- 

žas butas, nedaug pomėgių, nykus gyvenimas. Gal 
truputį pavydi, kad jaunesnioji pusseserė turtinga 
moteris? Panelė T. kalbėjo apie ją taip, kaip kalbama 
apie asmenį, kurį užjaučiame, bet negalime nuošir- 
džiai mylėti. 

Kosmas Fritas: 45 metų. Dar vienas diletantas, bet 
kitoks. Daugybė talentų, išskyrus administratoriaus 
gebėjimus. Visų amatų meistras, bet iš esmės nieko 
rimto nesugeba. Nevedęs. Mėgsta draugiją, patinka 
gražūs veideliai... Wein, Weib und Gesang*. Pirmos 
eilės pusbrolis iš motinos pusės, panelė T. jaučia jam 
didelę simpatiją. Finansinė padėtis nestabili. 

Karolina Ponsonbi: 22 metų. Panelės T., ponios 
Vodlou ir Kosmo Frito pirmos eilės pusseserė. Panelė 
T. labai myli šią merginą. Apie ją kalbėjo I. švelniai, 
kaip apie „brangiausią vaiką“. Savarankiškos menkos 
pajamos. 

Ričardas Trehernas: 26 metų. Antros eilės pusbro- 
lis iš tėvo pusės, Rolo Treherno jaunesniojo brolio 
Moriso anūkas. Architektas. Dar tik pradeda karjerą. 
Ambicingas. Panelė T. išvardijo neabejotinai reikš- 
mingų jo gyvenimo darbų. Iš jos užuominų, kad tarp 
jo ir Karolinos nėra kraujo giminystės, aišku, jog ji 
mielai pritartų jųdviejų sąjungai. Lordas T. sako: „Pa- 
vasarį jaunų žmonių susižavėjimas lengvai virsta mei- 
lės svajomis“ Nepastebėjau, kad lapkritis juos veiktų 
kitaip. Panelė T. labai domisi abiem jaunuoliais. 


* Vynas, moterys ir dainos (vok.). 

PENKTAS SKYRIUS 


Užsirašiusi šias pastabas, panelė Silver atsilošė krėsle 
ir pasiėmė rausvąją palaidinę. 

— Štai... ir viskas, — tarė ji ir pradėjo megzti. - O 
dabar, deja, privalau paklausti, kokią finansinę naudą 
iš jūsų mirties gali turėti šie giminaičiai? 

Reičelė Trehern į klausimą reagavo ramiai kaip 
žmogus, patyręs ilgai lauktą smūgį. Ir atsakė: 

— Žinojau, kad manęs šito klausite, tačiau į šį klau- 
simą nėra taip lengva atsakyti. Aplinkybės labai neį- 
prastos. Manau, kad jau sakiau jums, jog mano tėvas 
įpareigojo mane valdyti tuos pinigus. Jis nepaliko jo- 
kių teisinių nurodymų, kaip man juos tvarkyti, tačiau 
pasakė, kaip norėtų, kad su jais elgčiausi, ir aš paža- 
dėjau, kad įvykdysiu jo pageidavimus. Panele Silver, 
jaučiu, kad tikrai galiu jumis pasitikėti — jūs priver- 
tėte mane jumis pasitikėti — tačiau tai, ką jums papa- 
sakosiu, susiję su mano tėvu; tikiuosi, kad niekam to 
nepasakosite ir... ir neužsirašysite, gerai? 

Panelė Silver pažvelgė į ją ir pažadėjo: 

— Aš nieko niekam nepasakosiu ir nieko neužsira- 
šysiu. 

Reičelė Trehern pradėjo pasakoti: 

— Mano tėvas ir motina pabėgo, jie susituokė slap- 
ta. Ji turėjo truputį pinigų, jis neturėjo nieko. Tai 
svarbu, nes paaiškina, kuo čia dėti mamos giminės. 
Be jos pinigų tėvas nebūtų galėjęs nieko pradėti, taigi 
įgijęs turto jis stengėsi lygias dalis skirti jos giminai- 
čiams. Jis nusivežė ją į Jungtines Valstijas, ten juodu 
labai vargo. Neteko dviejų pirmųjų vaikų. Paskui, po 
dešimties metų, gimė Meiblė, o dar po penkerių - aš. 
Vėliau mirė mano motina. Tėvas buvo vos pradėjęs 
stotis ant kojų, o kitais metais pradėjo uždirbti pini- 
gus. Viskas, ką jis paliesdavo, virsdavo auksu. Kažko- 
kioje žemėje, kurią jis nusipirko pusvelčiui, buvo rasta 
naftos. Jis tapo nepaprastai turtingas. Grįžo į savo šalį 
ir joje mirė. Manęs paprašė kai ką pažadėti. Jį labai 
slėgė, kad žmogus, pirkęs kartu su juo naftingąsias 
žemes, jomis nepasinaudojo. Jie dėl kažko susigin- 
čijo. Buvo manoma, kad žemė bevertė. Partnerystė 
iširo, ponas Brentas viską metė. Mano tėvas praturtė- 
jo, tačiau jį visą laiką graužė sąžinė, kad nepasidalijo 
turtų su Sterlingu Brentu. Jis man sakė visada laikęsis 
įstatymų, tačiau artėjant mirties valandai supratęs, 
kad galioja ir sąžinės įstatymas. Bandė ieškoti senojo 
partnerio, tačiau nesėkmingai. Jis man pasakė, kiek 
jam yra skolingas ir liepė šiukštu tų pinigų neliesti, 
bet pabandyti surasti poną Brentą arba jo įpėdinius. 
Tai pirma. 

— Jums nepavyko surasti pono Brento? 

— Ne. Tai buvo taip seniai, manau, kad jis jau miręs. 

Jeigu jis neatsiras, kol aš būsiu gyva, iš šių pinigų bus 
įsteigtos kelios Brento vardo stipendijos amerikie- 
čiams, studijuojantiems Oksforde ir Kembridže. 

Panelė Silver pritariamai linktelėjo. 

— Man atrodo, sakėte, kad ponas Trehernas išreiš- 
kė daugiau negu vieną norą. 

— Taip. Kitas mano pažadas dar sunkesnis. Jis 
norėjo, kad jo pinigai patektų į rankas Žmogui, ga- 
linčiam geriausiai juos panaudoti. Tėvas apsvarstė, 
kad nuo jo iki mano mirties įpėdinių charakteriai 
ir aplinkybės gali gerokai pasikeisti. Vaikai gims, 
jaunuoliai suaugs ir susituoks. Bus ir gerų, ir blo- 
gų permainų. Kas nors gal numirs. Jis nesijautė galįs 
nuspręsti, kas nutiks jo pinigams pasikeitus vienai 
kartai, todėl šį sprendimą paliko man. Tai taip ne- 
įprasta, tačiau aš buvau jauna... per jauna. Taigi jis 
paprašė manęs pažadėti, kad kiekvienais metais aš 
perrašysiu testamentą. Tėvas sakė, kad dauguma 
žmonių parašo testamentus ir visai juos pamiršta. 
Jis norėjo užtikrinti, kad manasis niekada nepasens. 
Kartą per metus turiu jį peržiūrėti ir perskirstyti 
turtą atsižvelgdama, kas per tą laiką nutiko. 

Panelės virbalai skimbtelėjo ir sustojo. Ji ištarė: 

— Varge mano... kokia sunki našta jaunos merginos 
pečiams. 

— Aš pažadėjau ir laikiausi savo žodžio. Nežinau, 
ar šiandien galėčiau pažadėti. Tačiau buvau labai jau- 
na. Mylėjau tėvą ir būčiau padariusi viską, ko jis būtų 
paprašęs. 

Panelė Silver kostelėjo. 

— Ar jūsų tėvui neatėjo į galvą, kad galite ištekėti? 

Reičelės Trehern veidas nukaito. Nebe toks skais- 
tus raudonis, kaip neseniai, tik lengvas karštis: 

— Manau, kad ne. Vyrai tokie. 

— Ojums? 

Reičelė Trehern liūdnokai nusijuokė. 

— Ak, aš galvojau apie tai — visos merginos galvo- 
ja. Bet... na, kadangi jau kalbame visai atvirai, tai jis 
pamanė, kad aš turiu per daug pinigų, o aš pamaniau, 
kad jis turi per mažai drąsos. Be to, turėjau labai daug 
darbų. 

— Jums būtų buvę gerokai lengviau, jei turėtumėte 
vyrą ir vaikų. Tačiau kadangi neturite tikrų ir negin- 
čytinų įpėdinių, šis pono Treherno priesakas tikriau- 
siai sukėlė nuolatinį šeimos jaudulį ir netikrumą - jei- 
gu jis jiems žinomas. Taigi, panele Trehern, tai labai 
svarbus klausimas. Ar jie tai žino? 

Reičelė Trehern susiraukė. Žvilgsnis iš po surauktų 
antakių ją sendino. Lėtai, sunerimusi ji atsakė: 

— Deja, jie tai Žino. 

— Kaip? Kas išpasakojo? Jūsų tėvas? Jūs? Juk tikrai 
ne advokatas? 

— Tėvas papasakojo mano seseriai. Jis sunkiai sir- 
go. Manau, nebūtų to padaręs, jei būtų buvęs sveikas. 
Mano padėtį tai labai apsunkino. 

— Labai negerai, - tarė panelė Silver. — Ar visi šei- 
mos nariai žino šį priesaką? 

Tamsiose Reičelės Trehern akyse akimirką šmėste- 
lėjo juoko kibirkštėlė. 

— Manyčiau, kad taip. Matote, tai buvo nuoskau- 
da, o mano sesuo ir svainis mėgsta išsakyti visas savo 
nuoskaudas. Manau, galima drąsiai teigti, jog visi šei- 
mos nariai žino, kad aš kartą per metus, sausį, per- 
žiūriu savo testamentą. Vieni elgiasi taktiškai, kiti 
piktinasi, jaunimas tai laiko kone pokštu. Jei tik jie 
žinotų... 

Panelė Silver pasiėmė pieštuką ir prirašė žodį prie 
savo pastabų apie Meiblę Vodlou. Tas žodis buvo 
„nediskretiška“. Vėl atsilošė krėsle ir paklausė: 

— Ar gali būti, kad dabartinio jūsų testamento turi- 
nys jiems Žinomas? 

— Nežinau. 

— Turite žinoti, ar yra tokia galimybė. 

Reičelė tylėjo. 

— Ar kada nors namie turėjote testamento juod- 
raštį? 

— Taip. 

— Panele Trehern, jūs man nepadedate. Ar įmano- 
ma, kad kas nors galėjo pamatyti šį juodraštį? 

— Manau, kad taip. Ak, niekas juk negalvoja apie 
tokius dalykus! 

— Gaila, kad turiu jus nuvilti, bet, deja, turime 
apie juos galvoti. Laikėte juodraštį neužrakintame 
stalčiuje? 

— Ne, užrakintame. Tačiau neslepiu raktų. 

— Aišku. O ar atsakytumėte, jei paklausčiau, kam 

būtų naudingiausia, jei mirtumėte iki kasmetinės tes- 
tamento peržiūros? 

Reičelė Trehern atstūmė krėslą ir atsistojo. 

— Ne, panele Silver, negalėčiau atsakyti, - pareiškė ji. 

Panelė Silver tebesėdėjo. Vėl ėmė megzti. 

— Ar norite, kad imčiausi jūsų reikalo? 
dėkite man“ O lūpos ištarė: 

— Prašau... jei sutinkate. 

Virbalai skimbtelėjo. 

— Įdomu, ar priimsite mano patarimą, — tarė pane- 
lė Silver. 

Reičelės lūpose staiga sušvito Žavinga šypsena. 

— Jei tik galėsiu, — atsakė ji. 

— Keliaukite namo ir pasakykite seseriai, kad būda- 
ma mieste pasinaudojote proga peržiūrėti testamentą 
ir šį kartą daug ją pakeitėte. Ji tikrai viską papasakos 
kitiems giminaičiams, ir kol kas niekas nesikėsins į 
jūsų gyvybę. 

Reičelės Trehern veidas persimainė. 

— Ne... aš negaliu to padaryti. 

— Tai būtų jūsų apsauga. 

— Ne, aš to nedarysiu! Aš nemeluosiu — tai žema! 

— Tuomet padarykite, kad nereikėtų meluoti. Nu- 
eikite pas advokatą, pakeiskite testamentą ir leiskite 
giminaičiams sužinoti, kad tai padarėte. 

Reičelė stovėjo tyli, atsirėmusi į stalo kraštą. Atro- 
dė, kad ji tuojau sutiks. Galiausiai ištarė: 

— Aš pagalvosiu apie tai. Ar dar kas nors? 

— Taip. Galvoju pasiimti trumpas atostogas. Gal ga- 
lėtumėte rekomenduoti kokį vasarnamį savo kaimy- 
nystėje? Prisistatyčiau Kaningemų pažįstama. Tuo- 
met mums būtų visai paprasta susitikti, o jūs galė- 
tumėte pakviesti mane į savo namus. 

— Galite apsistoti pas mane. 

— Ar nesukelčiau įtarimo? Labai svarbu, kad visi 
mane laikytų tik jūsų viešnia. 

Reičelė Trehern vėl nusišypsojo. 

— Ak, aš nuolat kviečiu žmones paviešėti - įvairius 
žmones. Tai būtų visai paprasta. Man patinka, kai 
pas mane gyvena Žmonės, neišgalintys toliau išva- 
žiuoti ir... — staiga ji nutilo ir smarkiai išraudo. 

Tačiau panelė Modė Silver visai neįsižeidė. 

— Man bus visai nesunku apsimesti nepasiturin- 
čia, - atsakė ji. - Pažiūrėkim... Galėčiau atvykti šešta- 
dienį. Galite paminėti Hilari Kaningem, tačiau nepa- 
tarčiau aiškintis, kokie tai ryšiai. Manau, galėtumėte 
mane vadinti į pensiją išėjusia guvernante. - Jos akys 
labai netikėtai žybtelėjo. — Tuomet jūsų sąžinė bus 
švari, nes tai gryniausia tiesa. Dvidešimt metų esu 
atidavusi akademiniam darbui. - Ji atsistojo ir ištiesė 
ranką. — Baisiausiai jo nemėgau. Viso geriausio, pa- 
nele Trehern. 


ŠEŠTAS SKYRIUS 


Ledlingtone panelės Trehern laukė nepaprastai pa- 
togus automobilis. Vežama tamsiomis gatvelėmis ji 
negalėjo liautis galvojusi, kokia saugi ji veikiausiai at- 
rodo kitiems. Joks žmogus, pamatęs ją važiuojančią 
namo su kailiniu apklotu ant kelių ir rimtą, susikau- 
pusį Barlou prie vairo, nebūtų pamanęs, kad po šia 
ramia išore slypi baimės vaiduoklis, skausmingos pa- 
stangos nuslopinti įtarimus. Ji žvelgė į tvirtą Barlou 
nugarą ir negalėjo savimi patikėti. 

Reičelė džiaugėsi, kad namai nebus pilni - tik Meib- 
lė, Ernestas ir Karolina, kuri buvo tarsi vaikas, užau- 
gęs šiuose namuose, todėl buvo visiškai sava. Reičelė 
dar pamanė, kad gali užsukti Ričardas, tačiau Ričar- 
dą jai visada malonu matyti. Ji buvo pavargusi, tačiau 
prieš pietus dar turės gerą valandą. Mintis apie karštą 
vonią nuteikė maloniai, Lui sušukuos jai plaukus. 

Įėjusi Reičelė rado prieškambarį pilną žmonių. Er- 
nestas, Meiblė, Ričardas, Karolina ir Morisas su Čere, 
kurie ką tik atvažiavo papietauti, tačiau nežadėjo nak- 
voti, nes ruošėsi grįžti į miestą. 

— Tai labiau primena gerą pakelės smuklę, mieloji. 

Lengvabūdiškas ir trumpas Čerės juokas nebuvo 
šiltesnis už meilius žodelius, kuriais ji apdovanoda- 
vo kiekvieną sutiktą. Jos grožis buvo kažkoks tra- 
pus — labai šviesūs plaukai, kūgio formos kepuraitė, 
užmaukšlinta ant garbanų, plonytės rankos su kraujo 
raudonumo spalvos lakuotais smailiais nagais, nu- 
dažytas lūpų linkis. Kaip visada, pamačius jas kartu, 
Reičelės akys nukrypo į Karoliną, kuri prisiartino, pa- 
bučiavo ją ir švelniu balsu lėtai ištarė: 

— Ar labai sušalai? 

— Ne, nelabai. Kas iš jūsų nakvos? Tikiuosi, kad 
poniai Evans pranešta. Čere, būtų geriau, jei judu su 
Morisu liktumėte. Barlou sako, kad po valandos kitos 
kelias taps pavojingas - ištirpęs sniegas ims šalti. 

Meiblė Vodlou apsisuko, delne laikydama sūnaus 
ranką. Nedidelė moteris, kadaise buvusi tokia pati 
graži kaip Čerė, tačiau dabar jos oda susiraukšlėjusi 
ir pageltusi, o plaukai — išblukę kaip šienas. Primena 
blausius žalsvus dažus. Ponia Vodlou kalbėjo garsiai 
ir irzliai. 

— Aš sakiau tą patį, — pasiskundė ji. - Gal Morisas 
tavęs paklausys. Žinoma, niekam nerūpi, ką kalbu aš. 

— Ak, baik, - ištarė Morisas ir apkabino ranka jos 
liemenį. 

Jo šypsena ir taisyklingi veido bruožai buvo tokie 
patys kaip ir sesers, akys taip pat arti viena kitos; ta- 
čiau kadangi Čerė pasirūpino savimi, jos blakstienos 
buvo keletą kartų tamsesnės už plaukus, o jo — rus- 
vos, kokiomis apdovanojo gamta. Morisas želdėsi 

mažus, išdrikusius ūsiukus, o retkarčiais gąsdindavo 
šeimą, pasirodydamas su barzda. Šiuo metu jis buvo 
beveik pasiryžęs mesti teisininko karjerą ir atsidėti 
politikai: Morisas tikėjosi įtikinti tetą finansiškai pa- 
remti jo naujus planus, tačiau pastebėjo, kad ji visiš- 
kai tam abejinga. 

— Taigi, norėčiau pasikalbėti su tavim, Reičele, — 
tarė jis. 

— Netrukus, — atsakė Reičelė Trehern nuvargusiu 
balsu. 

— Tu prasilenkei su Kosmu, - tarė Meiblė Vodlou. — 
Jis išvažiavo į Ledlingtoną su kažkuo susitikti. Buvo 
užsukęs tik išgerti arbatos. Ak, ir Ela skambino, no- 
rėjo sužinoti, ar galėtų priešpiečių atsivesti draugę... 
na, žinai, tą ponią Barber, pas kurią ji vieši. Jos atvyko 
ponios Barber automobiliu. Tiesiog nežinau, iš kokių 
pajamų žmonės įsigyja automobilius. 

Ponios Vodlou tonas išdavė jos asmeninę nuos- 
kaudą. 

Reičelė buvo patenkinta, kad prasilenkė su ponia 
Barber, kuri buvo iš asmenų, apsėstų savo gerų darbų 
tobulumo ir amžinai brukančių juos kitiems į gerklę. 
Tačiau paaiškėjo, kad džiaugėsi per anksti. Ela Kom- 
perton pasisiūlė kitą dieną atvykti iš ponios Barber 
vasarnamio į Vinklifo Keterą priešpiečių, o ponia 
Barber ją atveš. Pati negalės likti priešpiečių, tačiau 
atveš Elą. Taigi nepavyks visiškai išvengti ponios Bar- 
ber. Galbūt galima išeiti apsipirkti, išvesti pasivaikš- 
čioti Noiselį. Beje, o kurgi Noiselis? 

Reičelė jau buvo prie laiptų, kai žemyn greitai kaip 
vėjo gūsis iškišęs liežuvį nusirito juodai rudas taksas. 
Vos tik prisiartinęs jis ėmė pašėlusiai amsėti. Apuos- 
tinėjo dievinamą kulkšnį, šoktelėjo ant užpakalinių 
kojų, meiliai krimstelėjo ištiestą ranką, suinkštė, vėl 
amtelėjo, čiupo pirštinę ir pirmas nudūmė aukštyn. 

— Niekaip nesuprantu, kaip Reičelė gali pakęsti tokį 
triukšmingą šunį, — tarė Meiblė, pridėjusi ranką prie 
galvos. — O varge, tik paklausykite jo! Taigi, Morisai, 
beveik sutarta, kad lieki. Ne, Čere, nėra nė menkiau- 
sios priežasties nutaisyti tokį veidą. Žinau, kad nie- 
kas nekreipia į mane dėmesio, tačiau gal paklausysi 
savo tėvo. Ernestai, pasakyk Čerei, kad viskas nutarta 
ir kad juodu lieka. O dabar manau, kad laikas persi- 
rengti. 

Čerė Vodlou žvilgtelėjo į kampą, kur Ričardas Tre- 
hernas skaitė laišką. Ji nusijuokė ir tarė: 

— O Ričardas nepasilieka. Ar nori nuvežti mane į 
miestą, Diki? Tu juk nesi toks baikštus. 

Ričardas Trehernas pakėlė galvą — tamsiaplau- 
kis, tvirto sudėjimo jaunuolis su akiniais. Geriausias 
draugas negalėtų pavadinti jo patraukliu, o susirau- 
kęs, kaip dabar, jis atrodė grėsmingas. Tačiau kai pra- 
bilo, balsas buvo nepaprastai malonus. 

— Čere, mieloji, kai vadini mane Dikiu, man kyla 
noras ką nors užmušti. Laimė, kad esu čia, nes jeigu 
būtume vieni du automobilyje, galėtų įvykti netikėta 
avarija. 

— Tiesą sakant, aš nesu Kerė. 

— Ojeigu vadinsi Karoliną Kere, nė nelauksiu, kad 
liktume vieni — tiesiog tuojau pat, nedelsdamas tave 
nužudysiu. 

- Būtų labai juokinga, - tarė Čerė. - Karo-lina, ką 
darytum, jei žudikas pasiūlytų tau savo širdį ir kruvi- 
ną ranką? 

Karolina nusišypsojo. Ji buvo iš tų žmonių, kurie 
elgiasi maloniai ir vangiai. Ričardas Trehernas kartą 
pasakė, kad ji visuomet juda pagal negirdimą muziką. 
Karolina nebuvo nei labai aukšta, nei labai žema, nei 
labai tamsių, nei labai šviesių plaukų. Ji žvelgė mei- 
liomis rudomis akimis, jos rankos ir kojos buvo labai 
gražios. Žmonės, kurie ją mylėjo, mylėjo iš tikrųjų. 
Dabar ji nusišypsojo ir atsakė: 

— Liepčiau jam nusiplauti tą ranką. 

Ir neatsigręždama užlipo laiptais. 

Prie savo kambario durų Reičelė Trehern sutiko 
Luisą Barnet, kuri anaiptol nebuvo gerai nusiteikusi. 

— Jūs sušalote, panele Reičele. Nė nenumanau, kas 
jums šovė į galvą tokią dieną važiuoti į miestą, tik Die- 
vas žino. O štai Noisis nutvėrė jūsų naują pirštinę. 

Panelė Trehern linksmai šūktelėjo atlaidžiu balsu: 

— Noisi! Mielasis! Tik ne mano naują pirštinę! Ak, 
Noisi, būk geras! 

— Jeigu paklaustumėte, pasakyčiau, kad jam reikia 
gerai įkrėsti. 

— Nemanau, mieloji Lui. Noisi, šelmi, atiduok... ge- 
rutis! 

Taip įkalbėtas, Noiselis prisiartino šokčiodamas, 


42 


vizgindamas uodegą ir numetė pirštinę. Kai šeimi- 
ninkė pasilenkė paimti pirštinės, džiaugsmingai pa- 
šoko ir lyžtelėjo jai veidą. 

Luisa rūsčiai susiraukė. 

— Bjaurus padaras! - tarė ji. - Nesuprantu, kaip ga- 
lite jam nuolaidžiauti. Jeigu būčiau jūsų vietoje, neį- 
sileisčiau į savo kambarį, nes jis ką tik sublogavo. 

Reičelė įdėmiai pažvelgė į spindinčias šuns akis ir 
sveiką išraiškingą žvilgsnį. 

— Dabar atrodo sveikas. 

— Ak, jam tai visai nerūpi, — niūriai atsakė Luisa. 

— Jis ims inkšti, jeigu jį uždarysime. 

— Tada tegu inkščia ten, kur niekas negirdės, — atsa- 
kė Luisa pakėlusi šunį už antkaklio ir nešdamasi sau. 


SEPTINTAS SKYRIUS 


Po pietų visiems susėdus salone Ernestas Vodlou paly- 
dėjo savo svainę prie sofos, stovinčios truputį atokiau 
nuo draugijos, susėdusios aplink židinį. Užvis mažiau- 
siai pasaulyje Reičelė norėjo tėte-4-tėte su Ernestu, ta- 
čiau per dvidešimt jo ir Meiblės vedybinio gyvenimo 
metų suprato, kad jei jis įsikalė ką nors į galvą, atkal- 
bėti neįmanoma. Tad ji susitaikė su likimu tikėdamasi, 
kad Ernestas pasakys tai, ką nori pasakyti, ir viskas bus 
baigta. Deja, jos viltys buvo tuščios. Ernestas atsisėdo, 
pasitaisė pensnė ir pasiteiravo, ar ji buvo apsipirkti. 

Reičelė atsilošė ir laukdama, kas bus toliau, atsakė: 

— Ne. 

— Labai šalta diena vaikščioti po parduotuves, — 
tarė ponas Vodlou. 

Jis buvo neaukštas vyriškis, rengėsi labai kruopš- 
čiai, tačiau kažkodėl visada dėvėjo bent vienu dydžiu 
didesnes negu reikia apykakles, kurios atidengdavo 
jo neįprastai didelį Adomo obuolį. Apskritai jo akys 
buvo arti viena kitos kaip sūnaus ir dukters, tik plau- 
kai ir maži rūpestingai prižiūrimi ūsiukai gerokai 
tamsesni. 


— Bet aš nebuvau apsipirkti, - pasakė Reičelė. 

Ernestas Vodlou nusiėmė pensnė ir ėmė trinti stik- 
lus. 

— Ak... reikalai, - pastebėjo jis. - Tu neši tokią sun- 
kią naštą. Tik nepersistenk, — ir vėl užsidėjo pens- 
nė. - Atrodai tikrai labai nuvargusi. 

Reičelė nusišypsojo. 

— Ačiū, Ernestai. Kai vyras sako moteriai tokį daly- 
ką, iš tikrųjų jis mano, kad ji atrodo prastai. 

Ponas Vodlou atrodė sukrėstas. 

— Mano mieloji Reičele, kokios mintys! Tu juk ži- 
nai, kad Meiblė labai dėl tavęs jaudinasi. 

— Nėra reikalo jaudintis. 

— Gal, bet ji jaudinasi. O kaip žinai, jaudintis jai ne- 
sveika. Šią popietę jai buvo pradėjusi labai smarkiai 
plakti širdis. Tuomet ji pasakė: „Reičelė persistengia. Ji 
palūš, jei nesirūpins savimi: Atsakiau: „Mano mieloji, 
tu puikiausiai žinai, ir tavo sesuo Reičelė puikiausiai 
žino: jei ji pajus, kad verslo reikalai per didelė našta, aš 
džiaugsiuosi, galėdamas kiek įmanydamas jai padėti“ 

— Aš tuo neabejoju, - tarė panelė Trehern. 

Ponas Vodlou pasitaisė pensnė. Adomo obuolys 
krustelėjo. 

— „Bet, - pasakiau, — aš nesu iš tų, kurie siūlo savo 
paslaugas ar... ee... patarimus, jei jie gali būti griežtai 
atmesti: 

Reičelė staiga krustelėjo. 

— Ar tau tai sakant, Meiblės širdis visą laiką smar- 
kiai plakė? 

Ernestas Vodlou spoksojo į ją visai neįsižeidęs, tik 
mažumėlę nustebęs. 

— Aš turėjau omenyje pokalbį, kuris sukėlė tą pa- 
dažnėjusį plakimą. 

Reičelė nusišypsojo. Ji nemėgo svainio, tačiau jau 
septyniolika metų bendrauja su juo lygiai taip pat 
kaip su kitais. 

— Mano brangusis Ernestai, visa tai tik laiko švais- 
tymas. Šįvakar aš esu pavargusi, bet jaučiuosi puikiai. 
Meiblei nebūtina dėl manęs drebėti, o tau nebūtina 
siūlyti savo pagalbą. O dabar, jei tai viskas, ką norėjai 
man pasakyti... 

Ji jau žinojo, kad ne viskas. Tikslas, dėl kurio ji 
buvo atskirta nuo kitų, dar nebuvo pasiektas. Iš už 
blykčiojančių, pakrypusios pensnė stiklų sklido di- 
džiulė įtampa. 

— Nenueik, Reičele. Mes labai susirūpinę, manau, 
galiu pasakyti, jog mes netgi sunerimę dėl Moriso. Jis 
pranešė savo motinai ir man ketinąs stoti į komunis- 
tų partiją. Esu tikras, kad jis norėtų metams keliauti 
į Rusiją. 

— Pasveikinčiau už tokį sprendimą. Galbūt tai jam 
padėtų. 

— Meiblė nenori apie tai nė girdėti. Ji sužinojo, kad 
sanitarinės sąlygos ten toli gražu nepatenkinamos, 
net Maskvoje ir Leningrade. 

— Nesuprantu, Ernestai, kaip aš galėčiau jas pa- 
keisti. 


Ponas Vodlou jaudinosi. Adomo obuolys šokinėjo 
tai aukštyn, tai žemyn. 

— Jeigu sutiktum pagelbėti... ee... programai, prie 
kurios jis taip trokšta prisijungti... 

— Turi galvoje „Visiems po lygiai“ koloniją? 

— Meiblė mano, kad tai išlaikytų jį Anglijoje. 

Panelė Trehern norėjo pasakyti: „Ir kodėl visi gal- 
voja, kad aš turiu nors menkiausią norą išlaikyti Mo- 
risą Anglijoje?“ Tačiau susitvardė ir paprasčiausiai 
pasakė: 

— Rizikingas planas. Aš tiesiog niekaip negaliu to 
padaryti. 

Ponas Vodlou nepritariamai mostelėjo ranka. 

— Jaunimas visada mėgsta kraštutinumus. Morisas 
dar įgaus išminties. 

— Tikiuosi. 

Ernesto Vodlou balse nuskambėjo tikras rūpestis, 
kai jis ištarė: 

— Bet jeigu jis keliaus į Rusiją... Reičele, negalima 
ramiai į tai žiūrėti. 

— Galbūt jis nevažiuos. 

— Važiuos, jeigu žlugs kitas planas. Jis beveik vi- 
siškai nebesiruošia advokatūrai. Sako, kad mūsų ša- 
lies teisinė sistema visai pagedo ir ją reikia panai- 
kinti. Meiblei nepaprastai sunku. Bet jei jis turėtų 
penkis tūkstančius svarų, kuriuos galėtų investuoti 
į koloniją... 

Šiltas pykčio raudonis nudažė panelės Trehern 
skruostus. 

— Penkis tūkstančius svarų? Mano brangusis Er- 
nestai! 

Prie sofos prisiartino Meiblė Vodlou. Ir stebėtinai 
energingai ištarė: 

— Ak, Reičele! Tau tai būtų niekis, o mes išlaikytu- 
me namuose mano berniuką. 

Reičelė Trehern atsistojo. 

— Nenoriu apie tai kalbėti. Aš negaliu leisti pinigų 
tokiems dalykams. 

Meiblės balsas ėmė trūkčioti. 

— Ak, Reičele... kaip žiauru... mano berniukas... 
tavo sūnėnas! O galiausiai... tai tik būtų... avansas to, 
kas jam... anksčiau ar vėliau... atiteks. 

Raudonis virto baltu karščiu. Reičelė Trehern iš- 
tarė: 

— Nori pasakyti, kai aš numirsiu? O kas tau sakė, 
kad Morisui tektų tie penki tūkstančiai svarų ar bent 
penki tūkstančiai pensų, jei aš numirčiau rytoj? 

Ji kalbėjo gana tyliai. Kitame kambario gale kažkas 
įjungė radiją. Buvo girdėti juokas. Reičelė žiūrėjo į 
Meiblę su Ernestu ir galvojo: „Testamento juodraštyje 
jam skirta dešimt tūkstančių... Ir jie tai žino.“ 

Ji matė, kaip persimainė jų veidai - Ernestas tiesiog 
pašoko, o Meiblė išsitiesė ir ašarodama rankomis pa- 
sirėmė į aptrauktą sofos atlošą. Reičelės širdis nervin- 
gai krustelėjo. Tylutėliai ji ištarė: 

— Labai prašau, daugiau nekalbėkime apie tai, — ir 
apsisukusi nuėjo prie draugijos, susėdusios aplink ži- 
dinį. 

AŠTUNTAS SKYRIUS 


Jie padarė Reičelei vietos. Ričardas atitraukė krėslą. 
Jai einant pro šalį, Karolina nutvėrė jos ranką ir pri- 
glaudė sau prie skruosto. 

— Ak, brangioji, tu vis dar sušalusi. 

— Tik rankos, —- atsakė Reičelė Trehern. 

Veidas degė. Ji atsilošė ir užsidengė jį nuo ugnies. 

— Apie ką su tavimi kalbėjo tėvai? — smalsiai pa- 
klausė Čerė. 

Kitame kambario gale juodu tebesikalbėjo. Pyktis 
atrišo Reičelės liežuvį. Nustebusi išgirdo save sakant: 

— Apie tai, apie ką nebenoriu daugiau kalbėti. 

Čerės akys piktai žybtelėjo. 

— Ak, vadinasi, apie Morisą. Lažinuosi, kad jie ta- 
vęs prašė pinigų — kaip visada. Bet jei kas nors iš to 
išeitų, tai aš esu labiau dėmesio vertas objektas. 

— Čere, sakiau, kad nenoriu apie tai kalbėti. 
hernas įsiterpė. 

— Šią popietę pakeliui mačiau visiškai neįtikėtiną 
dalyką. Atvykau skardžio keliu ir eidamas pro Toledžų 
namus pamačiau, kad jis nusamdė du vyrus iškasti tą 


49 


seną gyvatvorę. Tikrai baisiai gaila, nes ji puikiai su- 
laikydavo vėją, tačiau jo žmona pro svetainės langus 
nori matyti jūrą. Taigi, man einant pro šalį, tie vyrai 
mane pašaukė ir parodė pusę tuzino angių, kurias iš- 
kasė: jos jau buvo įsitaisiusios žiemoti po gyvatvore. 
Aplink sukiojosi būrys kaimo berniūkščių, norinčių 
pamatyti, ką dar galima rasti. 

Morisas nusijuokė. 

— Gaila, kad ten nebuvo Čerės, — tarė jis. - Angis 
būtų jai tinkamiausias naminis gyvūnas. 

Čerė pašnairavo į Ričardą. Ji buvo persirengusi, vil- 
kėjo blyškiai žalią berankovę suknelę su iškirpte nu- 
garoje. Susijaudinusiu balsu Čerė ištarė: 

— O, gyvatė man tikrai patiktų! 

Ričardo akys sutiko jos gana keistą žvilgsnį. 

— Turėjai progą. Juk ir tu atvykai tuo pačiu keliu. 

— Angys gana kvailos, — pasakė Čerė. — Aš svajoju 
apie tokią ilgą, grakščią, ploną, sodriai žalią, dvišaku 
liežuviu. Ji turėtų būti gana ilga, kad galėtų tris kartus 
apsivyti man aplink ranką ir tarytum karoliai apjuosti 
kaklą. 

— Nekenčiu gyvačių, - švelniu balsu ištarė Karo- 
lina. 

Ji taip pat vilkėjo žaliai šviesų drabužį, išmargintą 
sidabru. Suknelė buvo ilgomis rankovėmis ir aukšta 
drapiruota apykakle. Ričardas pagalvojo: „Ji panaši 
į lapus, kurie skleidžias pavasarį. Ak, mieloji Karoli- 
na!“ Tačiau viešai išspaudė gana cinišką šypsenėlę ir 
pastebėjo: 


50 


— Tai gal susidėkime visa šeima ir per kitą gimta- 
dienį padovanokime Čerei raištinę gyvatę. 

Čerė įprastai trumpai nusikvatojo. 

— Ei, Diki, kaip nuostabu! O kodėl raištinė? Ar aš į 
jas panaši? 

— Esu tikras, kad jos žalios... ir... labai nuodingos. 

— Čia už tai, kad pavadinai jį Dikiu, — pridūrė Mo- 
risas. 

Abu Vodlou įsitraukė į ratą, Reičelės manymu, nu- 
taikę tinkamą momentą. Kas nutiko Čerei?.. Pavydi 
Karolinai?.. Taip, be abejonės... Jai patinka Ričardas?.. 
Galbūt... Ak, vargšė Čerė, koks tai bergždžias darbas! 

Ji atsipeikėjo išgirdusi Ričardą sakant: 

— Reičele, ar buvai sutikusi Geilą Brendoną? 

— Taip... kelis kartus. Tiesą sakant, atrodo, kad nuo- 
lat jį sutinku. Bet nežinojau, kad ir tu jį pažįsti. 

— A, jis potencialus klientas. Mus supažindino 
Meriveilas, jis panoro, kad pastatyčiau jam labai ne- 
įprastą namą, jei gerai supratau. Mums nelabai pa- 
vyko pasikalbėti, nes Meriveilas ilgai pasakojo, kaip 
Zambezėje fotografavo liūtą. Tai yra, pradėjo pasako- 
ti apie liūtą, bet paskui priviso daugybė kitų gyvūnų. 
Meriveilas, kaip visada, priešais židinį rėžė kalbas, o 
mudu su Geilu Brendonu vaikštinėjome pirmyn at- 
gal, jis man pasakojo, kaip statyti namą, taigi viskas 
susipainiojo ir mano nuomonė, kad namas bus ne- 
įprastas, gali būti susijusi su Meriveilo liūtais, aliga- 
toriais bei babuinais, nes kalbėjomės ir apie viena, ir 
apie kita. Beje, ponas Brendonas vis kreipė kalbą apie 

Vinklifo Keterą. Atrodo, kad ji užvaldė visas jo min- 
tis, tačiau niekaip nepavyko išsiaiškinti, ar jis žavisi 
namu, ar tavimi, Reičele. 

Reičelė nusišypsojo. 

— Juk žinai, jis amerikietis. Manau, kad žavisi vis- 
kuo. Jis senokai čia lankėsi ir yra kupinas entuziazmo. 
Esu tikra, kad jis žavisi net mūsų klimatu, bet tikiuosi, 
kad ši diena gerokai jį sukrėtė. 

— Pasakysiu, kuo jis nesižavi, — tarė Ričardas, — 
tai mūsų Luisa. Sąmojingai, kaip yra pratęs, kelis 
kartus jis manęs klausė, kodėl tu įsteigei namie acto 
gamyklą. 

Čerė prunkštelėjo. Meiblė Vodlou papūtė lūpas ir 
sumurmėjo: „Akiplėša!“ Ernestas kritiškai dėbtelėjo 
pro nuleistus lęšius ir pareiškė: 

— Tikrai baisiai įžūlu. Jam nereikėjo šito sakyti. 

Žvelgdamas šaltai ir nepritariamai, įsiterpė Mo- 
risas: 

— Luisos mėgti neįmanoma - ji baisiai nemaloni 
moteris. Tačiau tai ne jos kaltė — tai jūsų prakeikto 
kapitalizmo kaltė. Vienam žmogui jis duoda ir pinigų, 
ir galią, ir padėtį visuomenėje, ir valdžią. O kitam... 

Karolinos akys staiga blykstelėjo. Ji palinko prie Ri- 
čardo ir tiesiai jam į ausį pasakė: 

— Jis tuojau pavadins Luisą apmokama verge — ga- 
rantuoju. 

Vos tik ji tai pasakė, Morisas ištarė: 

— Galite paversti ją apmokama verge, nuolankia ir 
priklausoma nuo niekingo uždarbio... 

Nuskambėjo Čerės juokas. 

— Na jau, tikrai negalėčiau Luisos pavadinti nu0- 
lankia, — tarė ji ir bent kartą visi jai pritarė. 

— Luisa yra baisiai šiurkšti, - tarė Karolina. - Net 
Reičelei. Net Noisiui, ar ne, meiluti? Mielas angelėli? 

Noiselis gulėjo kilimėlio viduryje. Švelni Karolinos 
balso intonacija privertė jį lėtai atmerkti akį ir virpte- 
lėti nuo galvos iki uodegos galiuko. Paskui jis vėl nu- 
grimzdo į senovinį sapną, kuriame už pakarpos įvilko 
į olą milžinišką barsuką ir sudraskė. 

Reičelė Trehern gana liūdnai nusijuokė. 

— Luisa kartais būna šiurkšti, — pritarė ji. - Tačiau 
ji mano, kad mums tai tik į naudą, be to, ji labai mus 
myli. 

Karolina papurtė galvą. 

— Tave, brangioji, bet tikrai ne mus. Mūsų ji tiesiog 
nekenčia. 

— Ak, Karolina! 

— Ji norėtų išsivežti tave į negyvenamą salą ir tupi- 
nėti aplink, kad tau nereikėtų nė piršto pajudinti iki 
paskutinio atodūsio. 

— Ir nepaprastai įspūdingai paaukotų dėl tavęs gy- 
vybę, — pridūrė Ričardas. 

Reičelė nusijuokė, tačiau jos akyse šmėstelėjo ne- 
rimas. Ji pakeitė temą, kalba pakrypo apie žiemos 
sportą ir merginą, vardu Mildreda, kurią Čerė buvo 
sutikusi Andermate ir kuri buvo susižadėjusi su pa- 
sakiškai turtingu jaunuoliu, vardu Bobas. Netrukus, 

gruodžio pradžioje juodu ruošėsi susituokti, o Čerė 
ketino būti jų pamerge. 

— Manau, mes turėsime jai pirkti vestuvinę dova- 
ną, - nepatenkintu balsu tarė Meiblė Vodlou. - Ji turi 
viską, ko tik nori, bet manau, kad turėtume ką nors 
sugalvoti. 

— Norėčiau padovanoti jai netikrų deimantų segę 
iš Vulvorto, — tarė Čerė. — Ir beprotiškai norėčiau 
pamatyti jos veidą, kai ji išvynios šią dovaną. Mori- 
sai, gal, sakau, padarykim tai anonimiškai. Turiu seną 
Cartier dėžutę, galėtume į ją supakuoti. 

— O kas tau padovanojo Cartier segę? - paklausė 
Morisas. — Ir kur ji yra? 

— Mielasis, aš tuojau pat ją užstačiau. O ką tu pa- 
manei? 

— Čere! - Meiblė Vodlou susijaudino. — Ką tai reiš- 
kia? Reikalauju pasiaiškinti. 

Čerė nusijuokė. 

— Čere, atsakyk savo motinai, - tarė Ernestas. 

Ji vėl nusijuokė. 

— Oi, koks sąmyšis! Bobas man padovanojo segę, aš 
ją užstačiau ir viskas baigta. 

— Betgi, Čere... 

— Ir aš nesu vienintelis asmuo, žinantis kelią į lom- 
bardą. Kere, kiek tau sumokėjo už deimantų žiedą? 

Karolina neištarė nė žodžio. Ji žiūrėjo į Ričardą. Šis 
tarė: 

— Dar nepasakei mums, kiek gavai už savo segę. 

— Maždaug ketvirtadalį to, kiek ji verta, — atsakė 

Čerė. - Pasisekė, kad sutikau Karoliną, ar ne? Ji kaip 
tik ėjo laukan, kai aš įėjau, pardavėjas parodė man jos 
žiedą, tik nenorėjo sakyti, kiek už jį sumokėjo. 
Ričardas maloniai nusišypsojo. 
— Ji taip pat nepasakys, - tarė jis. 


DEVINTAS SKYRIUS 


Reičelė Trehern ėjo į savo kambarį pavargusi ir ap- 
sunkusia širdimi. Mintis užmigti ir septynioms ar 
aštuonioms valandoms pamiršti visą šeimą buvo ma- 
loni, tačiau po nakties vėl išauš diena, vėl lauks po- 
kalbis su Ernestu, keli pokalbiai su Meible, šneka su 
Morisu, šneka su Čere, šneka su Karolina. Ernestas 
spaus ją duoti pinigų Moriso kryžiaus žygiui prieš ka- 
pitalizmą. Meiblę tikriausiai vėl kamuos širdies pla- 
kimas. Morisas paskaitys paskaitą apie komunizmą. 
O Čerė — ne, ji tikrai neįsivaizdavo savęs, besikalban- 
čios su Čere. Tegu Meiblė pati jai skaito paskaitą apie 
tai, ką reiškia priimti brangenybes iš jauno vyriškio, 
pasižadėjusio vesti kitą. 

Karolina... ak, Karolina visai kitokia. Reikia išsi- 
aiškinti, kodėl tas kūdikis turėjo įkeisti savo motinos 
žiedą. Pagalvojus apie Karoliną, Reičelės mintys su- 
švelnėjo. 

Luisos nuotaika buvo niūriai tyli. Tačiau vos tik 
Reičelė ištarė: „Tu atrodai pavargusi, Luisa. Eik mie- 
goti, man daugiau nieko nebereikia“, —- žodžiai pasi- 
pylė kaip iš gausybės rago. 

— Ak, žinau, kad jums tik ir knieti mane išsiųsti 
laukan, o tie irgi džiaugtųsi pamatę mane išeinančią. 
Tuojau pat su džiaugsmu pultų ant kelių ir dėkotų 
velniui, jei aš išeičiau iš šių namų ir tarp jų ir jūsų 
niekas nebestovėtų. 

Sustojusi prie tualetinio stalelio, Reičelė nuvargu- 
siu balsu ištarė: 

— Lui, aš labai pavargau. Tik ne šįvakar —- būk gera. 

Luisa atsiduso - lyg sudejavo, lyg sušnypštė. 

— Jūs niekaip neklausote įspėjimo, panele Reičele. 
Pykstate, nes mėginu jus įspėti. Ne šįvakar... ir ne ry- 
toj, ir tai tęsis, kol bus per vėlu. Tada man neliks nie- 
ko kita, tik eiti ir nušokti nuo skardžio. 

— Luisa! 

— Manote, negalėčiau taip padaryti? Nejaugi neži- 
note, kad padaryčiau tai, jeigu jums nutiktų kas nors 
bloga, panele Reičele? 

Reičelė Trehern atsistojo. 

— Lui, šįvakar aš tikrai labai pavargusi. Nueik ir pa- 
šauk Noiselį, o paskui eik miegoti. 

Jai palengvėjo, nes Luisa pakluso. Noiselis atskuo- 
dė paklaikęs iš susijaudinimo, tarsi jam po neįtikėtinų 
pastangų būtų pavykę susitikti su mylimąja. Jis blaš- 
kėsi po kambarį, keletą kartų veriamai garsiai sulojo, 
iš savo pintinės ištraukė visus patiesalus, galiausiai 
šlumštelėjo aukštielninkas ant kilimėlio prie židinio 
ir pagautas ekstazės ėmė rangytis, retkarčiais amte- 
lėdamas. 

— Esu tikra, naktį jam vėl bus bloga, - tarė Luisa. 

Reičelė atsiklaupė ir apglėbė jį. Jis vienintelis jai 
viską atiduoda ir už tai nieko nereikalauja. Noiselis, 
padėjęs galvą jai ant peties, žvelgė švelniomis rudo- 
mis akimis, tik staiga vikriai išsisuko iš glėbio ir ėmė 
energingai uosti orą. 

— Noiseli, kas tau? 

Jis vėl suinkštė, įkvėpė, nudūmė prie lovos ir, atsi- 
stojęs ant užpakalinių kojų, nutraukė apklotus. 

Reičelė pakilo ir ėmė rinkti jo patiesalus. 

— Jokiu būdu! - pasakė. — Tu nemiegosi mano lovo- 
je, šelmi. Ateik čia, Noisi, tu turi puikų savo krepšį. 

Reičelė kalbėjo ir kviesdama plekšnojo delnu. Ta- 
čiau Noiselis ėmė loti kaip pasiutęs. Ji pasisuko ir ki- 
toje lovos pusėje pamatė Luisą. Šios veidas buvo keis- 
tas, tarsi sustingęs iš išgąsčio. 

— Kažkas negerai, panele Reičele. 

— Nesąmonė, - atsakė Reičelė. 

Tačiau šuo šokinėjo, cypčiojo ir lojo. Jai kalbant, jis 
dantimis ėmė draskyti paklodę, sulojo ir vėl draskė. 

Luisa Barnet stipriomis kaulėtomis rankomis su- 
ėmė lovos apklotus ir nutraukė visus žemyn — pū- 
kinę antklodę, vilnonį paklotą, lovatiesę. Jie švelniai 
dunkstelėjo ant kilimo. Kai tik patalai nukrito, Luisa 
klykdama atšoko: „Viešpatie gailestingas!“ 

Reičelė nešaukė, bet sustingo nuo galvos iki kojų. 
Po apklotais lovoje gulėjo jos nauja šildyklė, žalia, 
deranti su baldais. Tačiau aplink ją buvo apsivynio- 
jusi ne žalia, o ruda virvė. Ji pamatė, kaip virvė su- 
judėjo ir truputį kilstelėjo plokščią galvą. Noiselis 

šuoliu nusileido ant lovos galvūgalio. Luisa vėl klyk- 
telėjo. 

Noiselis šoktelėjo pirmyn, negailestingai krims- 
telėjo ir atšoko, paskui dar ir dar kartą, jo dantys 
klaksėjo, kiekvienas judesys buvo staigus ir gyvatei 
mirtinas. Viskas buvo baigta, nespėjus įkvėpti nė 
pusės tuzino kartų, tačiau Reičelė neįkvėpė nė kar- 
to. Jai atrodė, kad nekvėpavo tol, kol Noiselis nušo- 
ko nuo lovos ir atlėkė pas ją išdidumu spindinčiomis 
akimis. Ji atsiklaupė ant kelių jo apžiūrėti - nes jei 
gyvatės būtų jam įkirtusios — brangiajam mažajam 
Noiseliui... 

Pakėlusi galvą Reičelė pamatė greta stovinčią Lui- 
są, pilką kaip pelenai. 

— Jis nesužeistas, Lui. Ak, Lui, jos negyvos? 

— Abi, — atsakė Luisa. — Visiškai negyvos. Na, 
tiek to, pasakysiu, kad tas šunėkas buvo vikrus. Tik 
šmakšt pirmyn, aš nė žodžio nespėjau ištarti, o tų jo 
dantų klaksėjimas! 

Reičelę nupurtė šiurpas, ir ji vėl atsistojo. Rudos 
virvės tysojo nejudėdamos, negyvos. Luisa garsiai su- 
šnibždėjo: 

— Jos negyvos. O galėjote mirti jūs! Panele Reičele, 
kas jas čia atnešė? 

— Nežinau. 

— Kažkas trokšta jūsų mirties, panele Reičele... ne- 
išsisuksite nuo to. Kas tas žmogus, kuris nori matyti 
jus mirusią ir užgrobti viską, ką turite? 

Reičelė nepasuko galvos. Keistai sustingusiu balsu 
pakartojo ką tik ištartą žodį: 

— Nežinau. 

Luisa Barnet priėjo prie židinio ir paėmė žnyples. 
Jos žodžiai panėšėjo į atodūsį: 

— Galėčiau kai ką pasakyti... bet jūs manimi nepa- 
tikėsite. 

Reičelė dar kartą suvirpėjo. 

— Kaip galiu patikėti tokiais dalykais? 

Tamsus, paniuręs veidas atgijo. 

— Kaip norite, panele Reičele, - žnyplėmis ji pakėlė 
vieną negyvą gyvatę. - Ar galite patikėti savo akimis? 
Kažkas padėjo tas gyvates į jūsų lovą — ir tai nėra do- 
vana iš meilės. 

Luisa priėjo prie židinio, įmetė suglebusią virvę į 
ugnį ir grįžo paimti antros. 

Reičelė apstulbusi žiūrėjo į ją. 

— Ar čia angys? — vangiai paklausė ji. — Šįvakar 
apačioje kalbėjo apie angis. Ričardas sakė, kad ponas 
Toledžas iškasė jas iš po savo gyvatvorės. Darbininkai 
tarp šaknų rado daugybę angių. 

Luisa Barnet pamaišė ugnį žnyplėmis ir pametė jas 
priešais židinį. 

— Ponas Ričardas sakė? Ak taip... be abejonės, jis 
žino. 

Reičelei Trehern grįžo jėgos - jėgos ir pyktis. 

— Lui! 

— Ak ne... jūs nenorite girdėti nė žodžio! Nei jis, 
nei panelė Karolina negali padaryti jums nieko blo- 
ga... ne, kol neįsitikinsite savo akimis. — Luisa staiga 

prisiartino ir rankomis suėmė Reičelės geltono chala- 
to atlapus. - Ak, mano mieloji, jūs netikite ir nenorite 
tikėti, o aš negaliu nieko sakyti. Tačiau ką jaustumėte, 
jei pavojus grėstų žmogui, kurį mylite labiau už viską 
pasaulyje — jei tie, kurie šliaužia, knibžda, visokiais 
būdais bandytų pasiekti tikslą, o jūs būtumėte tik tar- 
naitė, kurios niekas neklauso? Ak, mano mieloji, ar 
nespaustų jums širdies kaip dabar spaudžia man? Ak, 
Dieve, tik jis žino, kaip spaudžia, ir jis man atleis, jei- 
gu jūs neatleisite! 

Reičelė padėjo ranką moteriai ant peties ir švelniai 
prakalbo. 

— Lui, mudvi abi susijaudinusios. Yra dalykų, kurių 
aš negaliu klausytis, yra dalykų, kurių tu neturi sa- 
kyti. Tačiau tai nereiškia, kad aš nieko nedarysiu. O 
dabar norėčiau švarių paklodžių, taigi tu turi darbo, 
kol aš nusirengsiu. 

Likusi viena, Reičelė ilgai sėdėjo prie židinio. Van- 
dens ir vėjo ošimas užliejo jos ausis įprastais garsais. 
Čia, ant uolos keteros, tik kelias dienas ar naktis būna 
visai tylu, kai vėjas ir vanduo visiškai nurimsta. Šią- 
nakt girdėti niūrūs pustoniai. Vėjas ošė nusivylimą. 
Jūra skalavo po uolomis žvyruotą krantą. 

Pagaliau Reičelė atsistojo ir pažvelgė į laikrodį. Ro- 
dyklės buvo sustingusios ties vidurnakčiu. Akimirką 
ją išgąsdino mintis, kad iš tikrųjų praėjo tiek mažai 
laiko. Ji tik prieš valandą išėjo iš salono... prieš pusva- 
landį išsiuntė Luisą. 

Reičelė atsisėdo ant lovos krašto ir pakėlė šalia sto- 
vinčio telefono ragelį. 

Atsakymas pasigirdo labai greitai. Panelės Modės 
Silver balsas skambėjo raminamai žvaliai ir aiškiai. 

— Taip? Kas nutiko?.. Ak, panele Trehern?.. Taip... 
Norite, kad atvažiuočiau rytoj, o ne šeštadienį?.. Taip, 
aš... aš viską supratau. Rytą pranešiu, kokiu traukiniu 
atvažiuosiu. Labos nakties. 

Reičelė padėjo ragelį. Pajuto tarytum nusimetusi 
nuo pečių sunkią naštą. 

Ji atsigulė į lovą, užgesino šviesą ir liovėsi galvoti. 
Miegojo iki pusės aštuntos, kol su arbata atėjo Luisa. 


DEŠIMTAS SKYRIUS 


Eidamas pusryčiauti, Ričardas Trehernas perėjo ves- 
tibiulį. Eidamas pro kabineto duris, jis nugirdo balsus 
ir sustojo išgirdęs pašaipiai kalbančią Čerę: 

— Reikėjo daryti tai, kas tau buvo pasakyta, Karo- 
lina. Sakiau, kad įskųsiu tave, jei neatiduosi mano 
pelno dalies. 

Ričardas laukė, ką pasakys Karolina. 

Ji nepasakė nieko. 

Ričardas truputį stumtelėjo duris ir pamatė ją nu- 
sisukusią į langą. Čerė, atsukusi pagiežingą profilį, 
stovėjo truputį arčiau, pusiau šonu į jį, pusiau į Karo- 
liną. Jos blyškūs plaukai gaudė šviesą. 

— Geriau susimokėk, — tarė ji. — Tikiuosi, kad už 
tą žiedą gavai bent penkiasdešimt svarų. Laisvai gali 
man mestelėti dešimtinę. 

Karolina nepasuko galvos. Tik su lengva panieka 
paklausė: 

— Kodėl? 

Čerė Vodlou nusijuokė. 

— Todėl, kad taip bus geriau. Aš tave įspėjau, kad 
papasakosiu apie žiedą, ir papasakojau. Bet galiu pa- 

pasakoti dar kai ką, jei negausiu savo mažytės dalies. 

Ričardas įžengė vidun, užtrenkė paskui save duris 
ir perėjo kambarį. 

— Užteks! — pasakė. — Čere, jei dar nežinojai, šan- 
tažas yra kriminalinis nusikaltimas ir už tai gali gana 
ilgam gauti katorgos darbų. 

Ši kaip vaikas parodė jam liežuvį. 

— O tavo brangioji Karolina gerai pasilinksmins liu- 
dytojo suole. „Panele Ponsonbi, jūs įkeitėte žiedą su 
deimantais. Esu tikra, kad jis priklausė jūsų motinai. 
Tikriausiai turėjote labai svarbią priežastį išsiskirti su 
juo. Ak, jums reikėjo pinigų? O dabar gal pasakysi- 
te teismui, kam jums reikėjo pinigų? Ne, manau, kad 
nepasakysite... akivaizdu, jog nenorite: Taigi, Diki, 
štai kaip bus. Nepulk manęs. Manau, tai būtų tiesiog 
nuostabu, ar ne, Kere? Ar pasakyti jam, kam tau rei- 
kėjo pinigų?.. Ne? Gerai, šį kartą pasigailėsiu, ir nors 
kerštas vis dėlto yra saldus, geriau paimsiu tą dešim- 
tinę, taigi duodu tau laiko pagalvoti, — Čerė lengvai 
paglostė Ričardą. — Mielasis, gal norėtum pabučiuoti 
mane ir palinkėti labo ryto? 

Ričardas mielai būtų ją pasmaugęs, tačiau susitvar- 
dė ir nuobodžiaujančiu balsu ištarė: 

— Visai nejuokinga, Čere. Tu jau nebesi mokykloje, 
nors ir labai sunku tai suprasti. 

Jis buvo patenkintas išvydęs, kaip ji paraudo. Čerė 
išbėgo iš kambario. Durys trinktelėjo. 

— Negalima nekęsti žmonių, bet man atrodo, kad 
aš nekenčiu Čerės, — tarė Karolina. 

— Ją reikėtų lupti kas rytą, - pasakė Ričardas, - ge- 
riausia plaukų šepečiu. Morisą taip pat. Vienintelė 
paguoda — jie tikrai to prisiprašys. O dabar - ką visa 
tai reiškia? Ar pasakysi man? 

Karolina nuraudo ir atsakė: 

— Ne. 

Ričardas suėmė jos rankas ir ištarė: 

— Bus geriau, jeigu pasakysi, Karolina. 

— Ne, - pakartojo ji, šįkart gana neryžtingai. 

— Kvaila slėpti, mano mieloji, tikrai kvaila, juk tai 
tu ir aš. Nejaugi nežinai, kad man gali sakyti viską? 

— Žinau, — atsakė ji ir įkvėpė. — Apie save. Bet tie 
dalykai susiję ne su manimi, Ričardai. 

— Ačiū Dievui! Bet vis tiek manau, kad bus geriau, 
jei man papasakosi. 

Karolina bandė ištraukti rankas, tačiau jis laikė 
tvirtai, todėl ji tik metė jam graudų žvilgsnį, kurį Ri- 
čardas vos atlaikė. 

— Ričardai, prašau... aš negaliu. Ričardai, būk geras, 
paleisk mane. 

Jis pakėlė jos rankas prie lūpų, pabučiavo ir paleido. 

— Gerai, bet nesileisk Čerės bauginama. Ir nepa- 
miršk, kad aš esu čia. Ką sau galvojai leisdama jai 
vaidinti šią melodramą prieš pusryčius? Iki trečios 
popiet nesveika jaudintis. Eime ir užvalgykim plaktos 
kiaušinienės su rūkyta žuvimi. Ypač rūkytos žuvies. Ji 
puikiai ramina nervus. 

Pusryčiai praėjo nelabai ramiai. Abu Vodlou, Er- 
nestas ir Meiblė, akivaizdžiai vaidino kankinius. Niū- 

riais balsais jie paprašė kavos, atsisakė cukraus, lyg 
šis būtų apnuodytas, ir nuolat priekaištingai dėbčiojo 
į Reičelę, kurią tai labai vargino. Morisas atvirai rau- 
kėsi lyg penkiametis, o Čerė, demonstruodama savo 
blogą nuotaiką, taip smarkiai stumtelėjo arbatos puo- 
delį, kad beveik pusę jo išliejo Karolinai į sterblę. 

Akimirką Reičelė stebėjo juos ne kaip savo šeimos 
narius, o kaip keturis itin nemalonius, irzlius asme- 
užuolaidoje į nepažįstamą kambarį ir jame sėdinčius 
žmones. Nepažįstamus žmones. Apšviesti ryškios 
šviesos, jie buvo itin keisti. Tą akimirką Reičelė bai- 
siausiai jų nekentė ir svarstė, kodėl taip ilgai juos tole- 
ruoja; galiausiai nutarė liepti jiems susikrauti daiktus. 
Bet netrukus skylutė užuolaidoje užsivėrė. Šviesa iš- 
blėso. Akimirka baigėsi. Vodlou šeima vėl buvo sava. 
Ji vėl galėjo juos mylėti, leisti gyventi kartu, niekada 
nebūtų galėjusi jų atsikratyti. Su jais, kaip santuokos 
priesaikoje, ją išskirs tik mirtis. Nelabai guodžianti 
mintis. 

Ernestas valgė vaisius ir košę, Meiblė - košę be vai- 
sių. Čerė trupino skrebutį ir išvertė arbatą. Karolina 
visai nieko nevalgė. Suskambo telefonas. 

Morisas tuojau pat atsiliepė ir pranešė, kad prieš 
priešpiečius atvyks Kosmas Fritas su visa manta. 

— Gal tegu jis tiesiog čia apsigyvena? 

— Kaip ir bet kuris iš mūsų, - atšovė Čerė. 

Tai buvo tokia aiški tiesa, kad niekas nė nebandė 
jos neigti. 

Telefonas vėl suskambo. Šį kartą atėjo telegrama. 
Ričardas užrašė žinutę, padėjo lapelį prie Reičelės 
lėkštės ir pastebėjo, kad ji raustelėjo. 

— Šiandien pusę šešių atvyks panelė Silver. Nusių- 
siu Barlou jos pasitikti. Šiandien man auklės Kaper 
diena, —- pasakė. 

— Kas toji panelė Silver? — dėbtelėjusi paklausė 
Čerė. 

Reičelė tikėjosi, kad balsas nenuskambės nervingai 
ir atsakė: 

— Nemanau, kad kuris nors iš jūsų ją pažįstate. Ji 
yra į užtarnautą poilsį išėjusi guvernantė. Deja, nela- 
bai įdomi, bet norėčiau, kad truputį čia paviešėtų. 

Čerė staiga atstūmė savo krėslą. 

— Tai gal paverskime namus senelių prieglauda ir 
baigta, — ir susikišusi rankas į kišenes, švilpaudama 
nužygiavo durų link. 

Čerė vilkėjo garstyčių spalvos tvido kostiumą ir 
buvo apsisiautusi dideliu sodriai žaliu šaliu. Ji sustojo 
tarpduryje, nes Morisas, atsiliepęs į dar vieną skam- 
butį, pasisuko laikydamas rankoje ragelį: 

— Ei! Čia tau. Ištikimasis, o gal turėtume sakyti — 
neištikimasis Bobas. 

— Velnias, - sumurmėjo Čerė, nužvelgė sėdinčius 
prie pusryčių stalo ir čiupo ragelį. 

Stebima tėvo bei motinos, ji privalėjo išlaikyti niū- 
rų ir abejingą veidą, nors ponas Robertas Hedervikas 
gosliu balsu aistringai ulbėjo: 

— Čere, tu varai mane iš proto! 

Abu tėvai pastebėjo, kaip ji kilstelėjo antakį ir išgir- 
do klausimą: 

— Kodėl? 

Ragelis traškėte traškėjo, kol ponas Hedervikas aiš- 
kino, kodėl. Čerei buvo labai sunku išlikti niūriai, nes 
pokalbis buvo labai jaudinantis ir malonus. Faktas, 
kad Bobas Hedervikas po poros savaičių susituoks su 
Mildreda Ros, suteikė dar daugiau dramatizmo. 

— Čere, man reikia tave pamatyti! 

— Gerai, - atsakė ji. 

— Šįvakar... įprastoje vietoje. 

— Na, nežinau, — atsakė Čerė, ir jai buvo atlyginta 
dar vienu jausmų proveržiu. 

— Juk sakau, kad visai pamečiau galvą! Man reikia 
tave pamatyti ir pasikalbėti su tavimi. Tu privalai at- 
eiti. Pasakyk, kad ateisi! 

— Galbūt, - atsakė Čerė ir padėjo ragelį. 

Pusryčių metu tai tikra bomba. Jai buvo neapsako- 
mai sunku nuslėpti savo pasitenkinimą. Čerė įsipylė 
dar puodelį arbatos ir gurkštelėjo, slėpdama išdavi- 
kišką šypseną. Tačiau ir vėl suskambo telefonas. Pri- 
dengęs delnu ragelį, per petį Ričardas pranešė: 

— Asmeniška, privatu ir specialiai tau, Reičele. Ki- 
tame laido gale G. B. 

Jaunimo nusiskundimai, kad telefonas stovi valgo- 
majame, atsisuko prieš Reičelę, kai ji paėmė ragelį ir 
išgirdo malonų pono Geilo Brendono amerikietišką 
akcentą: 

— Panelė Trehern? 

Žinoma, jos miegamajame buvo kitas aparatas, ta- 
čiau atrodytų labai reikšminga, jei ji perjungtų skam- 
butį. Ne, to nebus. Taigi atsakė: 

— Panelė Trehern klauso. 

Geilo Brendono balse pasigirdo prašymas. 

— O, žinote, panele Trehern... norėčiau jūsų papra- 
šyti paslaugos. Man labai nesmagu jus trukdyti, bet 
jūsų tokia gera širdis, o jei dar prisiminsite, kad aš, 
atvykėlis iš už Atlanto, prašau pagalbos, kurios ne- 
galiu gauti iš savo tėvynės moterų, manau, kad jūsų 
geroji širdis įtikins jus užpildyti šią spragą ir padėti 
man išrinkti Kalėdų dovanas. 

Reičelė pati išgirdo savo balse pasitenkinimą, kai 
sakė: 

— Bet dar labai anksti. Aš nė nepradėjau galvoti 
apie savąsias. 

Geilo Brendono balse taip pat buvo girdėti pasi- 
tenkinimas. Ji pamanė: „Jis patenkintas savimi“, — ir 
pasistengė užtrenkti duris priešais kitą besiartinančią 
mintį: „Jis džiaugiasi manimi“ 

Jis nusijuokė ir tarė: 

— Jeigu nepradėsiu anksti, tai visai nepradėsiu, — 
tiesiog viską mesiu ir tiek. Taigi ar važiuosite šįryt su 
manimi į Ledlingtoną... Nežinau, ką būtų galima čia 
gauti, bet nors pradėtume ieškoti. 

— Na, nežinau. 

Jo balsas ėmė maldauti. 

— Jei nesutiksite, tiesiog nežinosiu, ką daryti. Mato- 
te, aš visiškai sutrinku parduotuvėse ir galiu nusiųsti 

pačiūžas prie lovos prirakintam dėdei Džeikobui arba 
netinkamiausią lūpdažį tetai Hepsibai. Man tik reikia 
patarimo. Jei lauksiu, kol jūs rasite laiko, šios Kalėdos 
bus seniai praėjusios ir artinsis kitos, taigi ar negalė- 
tumėte atidėti visų reikalų, kuriuos ruošėtės tvarky- 
ti, ir leistumėte man paskambinti jums maždaug po 
pusvalandžio? 

Vienu metu į Reičelės galvą atėjo kelios geros min- 
tys. Jeigu ji išvažiuos su Geilu Brendonu, Ernestas ir 
Meiblė neturės progos su ja pasikalbėti. Morisas taip 
pat negalės su ja pasikalbėti, o ji galės atidėti pokalbį 
su Karolina. Be to, dar išvengtų Luisos, kuri vaikščio- 
jo niūri kaip audros debesis. Ir tikrai nebūtų namie, 
kai ponia Barber atveš Elą Komperton. 

— Ką gi, neprivalau to daryti, bet sutinku, — gyvai 
atsakė Reičelė. 


VIENUOLIKTAS SKYRIUS 


Geilas Brendonas lėkė dideliu greičiu. Jis sakė, kad 
atsikraustė gyventi į Vinklifą dėl to, jog čia geriausi 
keliai ir nėra jokių greičio ribojimų, kuriuos jam jau 
yra tekę patirti. Šį rytą jis buvo nusiteikęs dar ir pa- 
flirtuoti. 

— Kiek dovanų norite nupirkti ir kokiems žmonėms 
jos bus skirtos? Ar tikrai turite dėdę Džeikobą ir tetą 
Hepsibą? 

Šypsodamasis jis atsisuko į Reičelę. Aukštas, iš- 
vaizdus, tamsiai įdegęs, keturias dešimtis peržengęs 
vyras, kurio akyse nuolatos linksmai šokinėjo juokas 
bei įkarštis, o kartais — pyktis. 

— Tikrai turiu, ir jiems būtinai reikia dovanų, - atsa- 
kė jis. - Dėdei Džeikobui patinka geri detektyvai, taigi 
viskas paprasta, kad tik būtų septynios žmogžudystės 
pirmame skyriuje, o ir paskui ne mažiau. Tačiau teta 
Hepsiba mane pribaigs. Ji neskaito, negeria ir nerūko. 
Kartą padovanojau jai buteliuką kvepalų ir dėl to ji vos 
neišbraukė manęs iš testamento. Ji tiesiog jaučia malo- 
numą kaitaliodama savo testamentą, todėl privalau būti 
atsargus. Nagi, panele Trehern, ko taip žiūrite į mane? 

O Reičelė galvojo, kad jis žiūri į kelią. 

— Galvoju, kad nemėgstu kalbėti apie testamen- 
tus, — atsakė ji. 

— Tada ir nekalbėsime apie juos. Kaip manote, ar 
būtų saugu nusiųsti tetai Hepsibai rankinę? 

— Tikriausiai jai teks už ją susimokėti muitą, ar 
ne? 

Ponas Brendonas atrodė labai prislėgtas. 

— Taip... aš juk visai pamiršau muitą! Kaip ji pasius- 
tų! Argi nesakiau, kad man būtinai reikia patarimo? 
Matote, jūs nuo kai ko mane jau išgelbėjote. 

Reičelė nusijuokė. 

— Aš tik labai praktiškai mąstau. Tiesiog privalėjau 
išmokti būti praktiška — tai nėra įgimta. Bet jei nerei- 
kia pirkti dovanų, ko mes važiuojame? 

— Ak, aš turiu draugų ir šiapus Atlanto. Tegu mano 
giminaičiai pasirūpina namuose gyvenančiais seno- 
liais, o mudu šįryt galime sutvarkyti galybę reikalų. Ir 
pradėsime nuo šokoladinių saldainių ir žaislų geram 
tuzinui vaikų... 

Juodu labai sėkmingai pripirko žaislų bei saldainių 
ir susėdo prie puodelio kavos aptarti pirkinių. Ponas 
Brendonas išsitraukė sąrašą. 


Pirštinaitės Pegei ir Moirai. Dydis 6 14. 

Šilkinės kojinės Džeinei. Pusė tuzino porų. Dydis 9 14. 
Nosinaitės Airinai. Plonos drobės. Vienas tuzinas. 
Rankinė Hermionai. Tamsiai mėlyna. Su inicialais. 

Brendonas padavė jai sąrašą. Jis užėmė visą pusla- 
pį, kurio apačioje styrojo vienišas didelis klaustukas. 

— O dabar, - tarė ponas Brendonas, - štai ko no- 
rėjau jūsų paprašyti. Visi šie daiktai skirti mano čio- 
nykščių gerų draugų žmonoms ir dukterims. Dauge- 
lį jų jau seniai pažįstu ir žinau, kas joms patinka, ką 
galėčiau joms padovanoti. Tai vadinamosios „šeimos 
draugų“ dovanos, kuriomis norima pasakyti: „Linkiu 
tau linksmų Kalėdų ir visa ko geriausio“ Tačiau no- 
riu įteikti dar vieną dovaną, dėl kurios nesu tikras. 
Ji skirta moteriai, kurią pažįstu visą jos gyvenimą. 
Norėčiau jai padovanoti ką nors tikrai vertinga - ką 
nors, ką ji galėtų dėvėti. Tačiau nenoriu jos užgauti ar 
pasirodyti per daug arogantiškas. 

Reičelė Trehern pajuto šaltuką, kurio negalėjo pa- 
aiškinti. Tik nujautė, kad jį paaiškinusi veikiausiai pa- 
sibaisėtų savimi. Galiausiai ji ištarė: 

— Jūs pažįstate ją visą jos gyvenimą? 

— Panašiai. 

— Ar labai gerai ją pažįstate? 

Jo akys žybtelėjo. 

— Puikiai. Geriau negu ji mane. 

— Tačiau... ar jūs draugai? Matote, negaliu patarti, 
ką jai padovanoti, kol nežinau, ar labai artimai drau- 
gaujate, — Reičelė pasijuto tarytum teisintųsi ir raus- 
telėjo. - Ar suvokiate, kad verčiate mane smalsauti? 
Tikrai nemanau, kad apskritai galėčiau jums ką nors 
patarti. 

Geilas Brendonas palinko artyn per mažą staliuką. 

— Klausykite, panele Trehern, kad ir ką pasaky- 
tumėte, man neatrodys, jog smalsaujate. Tačiau tai 
gana subtilus reikalas. 

Reičelė pajuto, kad jos skruostai liepsnoja. 

— Galų gale mudu juk beveik nepažįstami, — pa- 
sakė. 

Jeigu ji tikėjosi šiais žodžiais sugėdinti Geilą Bren- 
doną, turėjo nusivilti. Labai nuoširdžiai jis atsakė: 

— Ak, aš visai taip nesijaučiu ir būsiu jums dėkingas 
už patarimą. Matote, ši dama man labai patinka ir aš 
ją gerbiu... tiesą sakant, aš ją myliu. 

— O arjijus myli? — paklausė Reičelė. 

— Neįsivaizduoju. Niekada jos neklausiau. 

— Ar ketinate paklausti? 

— O taip, kai tik ateis tinkamas laikas. 

Reičelė nusišypsojo ir pagalvojo, kad jos lūpos su- 
stingo. 

— Ką gi, pone Brendonai, jei norite mano patari- 
mo, tai patarčiau palaukti, kol prisipažinsite jai apie 
savo jausmus. Tada ir žinosite, ar galite dovanoti tą 
dovaną. 

Jis truputį pagalvojo ir tarė: 

— Na, man buvo kilusi mintis, kad dovana jai viską 
pasakys. Ar suprantate, ką turiu omenyje? Galvojau, 
padovanosiu jai ką nors, ko ji negalės priimti, kol ne- 
supras, kad kartu reikia priimti ir mane. Taigi jei ji 
pasiliks dovaną, aš viską suprasiu. 

Reičelė nusijuokė. 

— Tai gali būti labai pavojinga, pone Brendonai. 

Deja, yra tokių moterų, kurios priims jūsų dovaną ir 
daugiau apie nieką nepagalvos. 

Jis papurtė galvą. 

— Ji taip nepadarytų... 

Pirmiausiai jie nupirko dovanas šeimos draugams. 
Reičelė negalėjo atsispirti lengvabūdiškam malonu- 
mui stebėti, kaip akivaizdžiai ponas Brendonas de- 
monstravo, kas jam patinka ir kas nepatinka. Jam 
anaiptol nereikėjo jos pagalbos, jis tiksliai žinojo, ko 
nori ir ką privalo gauti. Kojinių atspalvis, pirštinių 
dygsniai, rankinėse įrėžti inicialai — visa tai jis rinkosi 
iš karto ir nekeitė nuomonės, nors labai žaviai paklu- 
so jos patarimams. Tačiau kai juodu perėjo Turgaus 
aikštę ir prisiartino prie senos tamsios pono Ender- 
bio parduotuvėlės, jo elgesys pasikeitė, ryžtas dingo. 
Jis tarsi nusimetė gerus dvidešimt metų ir virto nera- 
miu bei nekantriu jaunuoliu, koks tikriausiai tuomet 
buvo. 

Turgaus aikštė yra Ledlingtono centras, o Turgaus 
aikštės centre stovi miestelėnų pasididžiavimo - sero 
Alberto Daunišo — paminklas. Žmonės visai pagrįs- 
tai tiki, kad savo dydžiu ir pinigų, kurie buvo už jį 
sumokėti, suma nurungtų bet kurio Anglijos miesto 
turgaus aikštės paminklą. Seras Albertas, pasipuošęs 
kieto marmuro kelnėmis, nuo aukšto ornamentuoto 
pjedestalo įdėmiai žvelgia į savo didžiulio turto lop- 
šį... arba, gal derėtų sakyti, į vietas, kur kadaise sto- 
vėjo tas lopšys. Pirmąją ilgą eilę krautuvėlių, kurios 
Daunišo vardą pavertė bendriniu žodžiu, nugriovė 

prieš kelerius metus, tačiau sero Alberto paminklas 
stovės tol, kol gyvuos Turgaus aikštė. 

Senoji pono Enderbio parduotuvėlė įsikūrusi už 
sero Alberto nugaros. Šis tikrai niekad nebūtų pagal- 
vojęs,-kad verta į ją atsigręžti. Parduotuvėlė iš tikrųjų 
atrodė gerokai apšiurusi, tarytum išstovėjusi keturis 
šimtus metų, pagaliau būtų ėmusi skųstis konstruk- 
cijomis, tačiau ąžuolinės sijos tebebuvo sveikos, ply- 
tų mūrinys išsilaikęs. Prieš gerą šimtą penkiasdešimt 
metų Džosaja Enderbis Trečiasis iškirto vitriną, kad 
prekes būtų galima geriau matyti. Tai vienintelė nuo- 
laida šiuolaikiškam eksponavimo būdui, iki šiol išlikusi 
tokia pat, kokią ją sumanė Džosaja. Nuo pat šešiolikto 
amžiaus daugiau nieko nenutiko. Parduotuvė tebė- 
ra tokia pat tamsi, tvanki ir nepatogi, kaip ir tais lai- 
kais, kai soste sėdėjo Elžbieta Pirmoji. Senos ąžuolinės 
grindys, numindžiotos pirkėjų kojų. Nėra nei elektros, 
nei prekystalio. Ilgas, nuo senumo pajuodęs medinis 
stalas tarnauja ponui Tomui Enderbiui, kaip ir jo pro- 
tėviams. Nepaisant šių trūkumų, o gal būtent dėl jų, 
parduotuvė yra įžymi. Enderbiai visada galėjo pasigir- 
ti dviem vertingais dalykais: absoliučiu sąžiningumu 
ir stebinamu brangakmenių išmanymu. Prieš trisde- 
šimt metų Tobijas Enderbis buvo laikomas geriausiu 
perlų žinovu visoje Europoje. Jo sūnus Tomas beveik 
jam prilygo. Gražūs žmonės itin pilnomis piniginėmis 
biai - Džosaja, Tobijas, Tomas, - prieš jų akis dėlioja 
savo brangenybes. Iš Enderbių ne taip paprasta bū- 

davo jas įsigyti. Keletą metų prieš karą vienas garsus 
asmuo, dabar jau praradęs anuomet užimamą sostą, 
norėjo nusipirkti Gonzaleso rubiną, priklausiusį Ispa- 
nijos karaliui Pilypui II, ir aplinkiniais keliais atvyko į 
Ledlingtono Turgaus aikštę. Įžymybė pasiūlė pasakiš- 
ką kainą. Pareiškė mokėsiąs du kartus daugiau už bet 
kurį kitą pirkėją. Tačiau paskui pasielgė nemandagiai. 
Niekas tiksliai nežino, kaip viskas buvo, tačiau sena- 
sis Tobijas, išsiblaškiusiu žvilgsniu žiūrėdamas kažkur 
pro šalį, sumurmėjo: „Ne, sere, jis neparduodamas“ 

Eidama per aikštę, Reičelė papasakojo Geilui Bren- 
donui šią istoriją. 

— Malonu žinoti, kad dar yra dalykų, kurių nenu- 
pirksi už pinigus. 

Geilas sustojo tiesiai sero Alberto Daunišo šešėlyje. 

— Žinote, panele Trehern, nenoriu girdėti jūsų taip 
kalbant. Kodėl? Ogi todėl, kad man atrodo, jog pinigai 
jus slegia. Matote, viskas gerai, kol juos valdote, bet 
tą akimirką, kai jie pradės jus valdyti, jūsų nebeliks. 
Tai tarnystė ir jūs, kaip visi tarnai, turite saugotis, kad 
pinigai neįgautų pranašumo. Naudokite juos, leiskite 
juos, bet neleiskite jiems savęs valdyti, nepradėkite 
galvoti, kad be jų negalite nieko padaryti, nė akimir- 
kos neleiskite sau patikėti, kad jie gali suteikti jums 
kokios nors vertės, kurios dar neturite. Priešingai. Tai 
jūs suteikiate pinigams vertę tuo, kaip juos išleidžia- 
te. — Staiga jis nusijuokė ir baigė mintį moksleivišku 
sąmoju. — Ne pinigai daro žmogų, bet žmogus daro 
pinigus. 

— Aš savųjų neuždirbau, - tarė Reičelė. 

— Tada jums juos uždirbo kas nors kitas. 

Jis vėl nusijuokė ir pervedė ją per gatvę. Liesdama 
pono Enderbio durų lentą, Reičelė iš visos širdies iš- 
tarė: | 

— Norėčiau, kad to nebūtų buvę. 


DVYLIKTAS SKYRIUS 


Tomas Enderbis buvo panašus į seną pilką pelę, iš- 
skyrus tai, kad pelės akys yra ryškios ir tamsios, ojo — 
apsiblaususios ir visiškai bespalvės. 

Pasikeitimas mandagiomis frazėmis Reičelei pri- 
minė seną ponią, kurią ji pažinojo vaikystėje ir kuri 
turėjo įprotį linkčiodama galvą sakyti: „Kai susitinka 
padorūs žmonės, jie sako komplimentus“ 

Komplimentai buvo išsakyti, ponas Brendonas 
kažką tyliai sušnibždėjo, o Reičelė nusprendė, jog dėl 
jų vizito buvo iš anksto sutarta. Ponas Enderbis nusi- 
lenkė, dingo už durų, esančių parduotuvėlės gilumo- 
je, ir netrukus grįžo nešinas juodo aksomo skiaute, 
kurią padėjo priešais panelę Trehern. Tada vėl išnyko 
ir šįkart užtruko ilgėliau. 

Sėdint ir laukiant Reičelę apgaubė romantiška 
nuotaika. Šis senas namas, senas kambarys, toks pat 
senas krėslas, kuriame ji sėdi, su aukšta atkalte ir tie- 
siais porankiais, grindys, pajuodusios nuo senumo, 
numindytos daugelio kartų - į šią aplinką ją atsivedė 
žmogus, ketinantis išrinkti meilės dovaną kitai mo- 
teriai. Ji juto jį taip aiškiai, kaip dar nebuvo jutusi jo- 

kio kito vyro. Jo žvilgsnis jaudino ją lyg prisilietimas, 
o prisilietimas... Reičelė sąmoningai ėmė svarstyti, 
ką tai galėtų reikšti? Kvailystę vienišos moters, kuri 
neturėjo laiko mylėti ir leido meilei praeiti pro šalį; 
išsigandusios moters baimę laikytis rankos, kuria ga- 
lima pasitikėti; o gal ką nors gilesnio, paprastesnio, 
patvaresnio?.. Kad ir kas tai būtų, skausmo neišvengs. 
Vadinasi, ji privalo laukti skausmo, iškęsti jį ir nuslo- 
pinti. 

Jausmų permainos Reičelę apstulbino. Jai buvo 
maloni Geilo Brendono draugija, žvalumas ir ryžtas, 
kuriuo jis išsklaidė šeimos nuotaiką ir jo akivaizdus 
susižavėjimas ja, tačiau ji nė nesvajojo, kad jo meilės 
prisipažinimas kitai moteriai galėtų jai sukelti tokius 
jausmus. 

Tomas Enderbis atsinešė senovinę puoštą Tonbri- 
džo dėžutę. Jis atsisėdo prie stalo, atidarė dėžutę, išė- 
mė vatos sluoksnį ir ištraukė tris ryšulėlius, susuktus 
į vyniojamąjį popierių. Paskui atsargiai ir lėtai atvy- 
niojo popierių. Galiausiai jis atsilošė ir įsistebeilijo į 
tris papuošalus, kuriuos buvo išdėliojęs ant juodo ak- 
somo. Pono Enderbio akys nebebuvo nei primerktos, 
nei apsiblaususios — jose švietė gyvas žinovo susiža- 
vėjimas. 

Iš pakuotės pirmiausiai pasirodė ąžuolo šakelė. Pa- 
nelė Trehern pajuto negalinti atitraukti nuo jos akių — 
du deimantiniai ąžuolo lapeliai ir trijų gilių taurelės, 
žibančios briliantais, kiekviena gilė - perlas, du balti, 
vienas juodas. 

— Ak, kaip gražu, - tarė ji, o ponas Tomas Enderbis 
jai pritarė. 

— Ją sukūrė mano tėvas. Užsakė Sautširo hercogie- 
nė, tačiau mirė jam dar nebaigus darbo. Tėvas tin- 
kamų perlų ieškojo keletą metų. Tiesą sakant, jis ne- 
norėjo parduoti savo mėgstamų dirbinių, tad, manau, 
jos malonybės mirtis jo labai nenuliūdino. O štai ši 
grandinėlė pateko pas mus iš užsienio - italų meistrų 
darbas, padarytas rusų užsakymu. 

Grandinėlė buvo kokių dvidešimt penkių colių il- 
gio. Mirguliuojantys safyrai ir smaragdai sujungti ne- 
paprastai puošniomis šviesaus aukso grandinėlėmis, 
kiekvienas akmuo gražiai aptaisytas ir papuoštas dei- 
mantų lašeliais - papuošalas atrodė lengvas, puošnus 
ir spindulingas. 

— Be abejo, tai aukščiausios kokybės akmuo, - tarė 
ponas Enderbis, atsargiai palietęs trečią papuošalą. — 
Rubinui vis dėlto niekas neprilygs, o šis — pats pui- 
kiausias, kokį turime. Tik pažvelkite į spalvą! 

Rubinas liepsnojo tarp dviejų deimantinių erelio 
sparnų arkos. Nuo jų švytėjimo akmuo atrodė gyvas. 

— Labai gaila, bet neturiu teisės pasakoti jums tiks- 
lios šio papuošalo istorijos, — toliau kalbėjo Tomas 
Enderbis. - Mano tėvas jį sukūrė karališkosios šei- 
mos nariui, bet neseniai jis grįžo pas mus. —- Pasisu- 
kęs į Geilą Brendoną, pridūrė: - Štai, pone, mūsų trys 
gražiausi papuošalai. 

Reičelė visiškai apstulbo. Brangenybės buvo ne- 
paprastai gražios. Be to, ir labai brangios. Ji žavėjosi 

romantišku gestu, kuris vieną iš šių rinktinių brange- 
nybių pavers meilės prisipažinimu, nors neaišku, ar 
bus priimtas. Bet tuojau pat šią mintį nustūmė kita: 
„Blogiausia, kad renkasi kita moteris“ 

Kaip tik tą akimirką Geilas Brendonas pasilenkė 
prie jos ir paklausė: 

— Kas jums labiausiai patinka? 

Šie žodžiai sukėlė Reičelės pasipiktinimą. Skubiai 
ji atsakė: 

— Nesvarbu, kas man patinka. Aš negaliu išrinkti 
moteriai, kurios nepažįstu. Nežinau, kokia ji, nežinau, 
ką ji mėgsta. Vienoms tinka perlai, kitoms — rubinai, 
trečioms — smaragdai ir safyrai. Teks išrinkti pačiam. 
Aš negaliu jums padėti. 

Geilo Brendono akyse šokinėjo pašėlusios liepsne- 
lės. Mažame tamsiame kambarėlyje jis atrodė nepa- 
prastai gyvas. 

— Klausykit, kaip gaila! — tarė jis. - Bet neprašau 
išrinkti už mane. Man tik labai įdomu, kuris iš šių 
nuostabių pono Enderbio papuošalų labiausiai pa- 
tinka jums. Nes, matote, aš mąstau taip. Sakykime, 
vienas iš jų man labiausiai patinka. Taigi jeigu ir jūs jį 
išsirinksite, turėsime jau du balsus. Ar suprantate, ką 
noriu pasakyti? 

— Tačiau mano balso nereikėtų įskaityti, nes aš nie- 
ko nežinau. Net nežinau jos plaukų spalvos. 

Brendono veidą nušvietė šypsena. 

— Na, kada nors mes visi pražilsime. Tikiuosi, ji 

labai ilgai dėvės tą papuošalą, taigi geriau išrinkti ką 
nors, kas tiktų ir tada, kai sidabro gijos papuoš auksą. 

Jos plaukai auksiniai... Jie retai pražyla gražiai... 
Draugiškiausiu tonu, kokį tik galėjo išspausti, Reičelė 
tarė: 

— Jeigu ji šviesiaplaukė, tuomet geriausiai tiktų 
smaragdų ir safyrų grandinėlė. 

— Panele Trehern, aš nesakiau, kad ji šviesiaplaukė. 

— Man pasirodė, kad sakėte. Jūs pacitavote dainelę 
apie sidabro gijas ir auksą. 

— Tai tik posakis. Tikrai nepavadinčiau jos šviesia — 
nebent, žinoma, romantiška prasme — ir nepasaky- 
čiau, kad kuris nors vienas iš šių papuošalų jai netiktų. 
Panele Trehern, tikrai būčiau jums labai dėkingas, jei 
pasakytumėte, kuris papuošalas jums labiausiai patiko. 
Matote, norėčiau sužinoti moters nuomonę. 

Reičelė pajuto, kaip kone niekinamai nusijuokė. 

— Nejau tikrai manote, kad visos moterys pana- 
šios? 

Jis taip pat nusijuokė. 

— Tikrai būtų nuobodu, jei taip būtų. Tačiau aš tik- 
rai noriu sužinoti, kuris iš šių gražių daiktelių jums 
labiausiai patinka. Man įdomi jūsų nuomonė. Ir dar 
noriu sužinoti, ar jums patinka tas pat, kas patinka 
ir man, o kai tai išsiaiškinsime, paklausime pono En- 
derbio, kurį papuošalą jis gelbėtų, jeigu parduotuvėje 
kiltų gaisras. 

Tomo Enderbio ranka truputį pakilo ir vėl atsitrau- 
kė atgal. 


83 


Reičelę staiga užliejo beatodairiškas linksmumas. Ji 
ištiesė ranką ir palietė ąžuolo šakelę su perlų gilėmis. 

— Štai, aš renkuosi šitą. Ji iškart pavergė mano širdį. 
Tačiau esu tikra, kad ponas Enderbis neištvertų jos 
netekties. Segė pavergė ir jo širdį. 

— Ir manąją, — tarė Geilas Brendonas. - Taigi trys 
iš trijų. Tai kaip, pone Enderbi, ką darysime? Ar leisi- 
te man padovanoti ją gražiausiai ir mieliausiai mote- 
riai pasaulyje? 

— Ne kiekvienai moteriai ją parduočiau, — atsakė 
Tomas Enderbis. 


TRYLIKTAS SKYRIUS 


Grįžusi Reičelė sužinojo, kad visai saugiai prasilenkė 
su ponia Barber. Prieškambaryje pasitikusi Ela užsi- 
minė, kaip jai nepasisekė. 

— Vakar negrįžusi, šiandien išvykusi. Tikiuosi, Rei- 
čele, ji nepagalvos, kad tu bandai jos išvengti. Žino- 
ma, tai juokinga, nes ji tiesiog nepaprastai įdomi ir 
žavinga asmenybė, aš tikrai žinau, kad labai norėjo 
pasikalbėti su tavimi apie lūšnynų tvarkymą. 

Išėjęs iš kabineto Kosmas Fritas pasiteiravo, kam 
galėtų būti įdomu kalbėtis apie lūšnynus. Jis paėmė 
Reičelę už parankės ir pabučiavo ją į skruostą. 

— Žinai, mieloji, nereikia nė klausti, kaip jautiesi. 
Atrodai puikiai. Kas buvo tavo kavalierius? Kodėl ne- 
liko priešpiečių?.. Ar tu jo nepakvietei? Man pasiro- 
dė, kad jis išvažiavo visai savimi patenkintas. 

Skaisčiai išraudusi, Reičelė nusijuokė. 

— Ak, aš jį pakviečiau, tačiau jis turėjo grįžti. Tai 
ponas Brendonas, amerikietis, kuris žiemai išsinuo- 
mojo Halketų namą. Maniau, kad judu pažįstami. 

— Ne. Jis žavisi savimi, ar ne? 

Reičelė vėl nusijuokė. 

— Manau, kad jis žavisi viskuo, įskaitant ir save patį. 
Dar nesu sutikusi žmogaus, kuris taip viskuo džiaug- 
tųsi. Mes buvome pirkti kalėdinių dovanų. 

Kosmias atrodė panašus į vaiką, išgirdusį, kad mo- 
tina liaupsina kitą vaiką. Keturiasdešimt penkerių 
metų išvaizdus vyras. Žilstelėję plaukai išryškino 
skaistų veidą ir gražias tamsias akis bei ryškius an- 
takius. Jo liemuo per pastaruosius metus ar dvejus 
gerokai pastorėjo, kartais net tekdavo pripažinti ran- 
dantis pagurklį. Kosmas ištraukė ranką ir kilstelėjęs 
antakius ištarė: 

— Kalėdines dovanas lapkritį? Kokia bjauri mintis! 

— Ir kodėl gi bjauri? — pasidomėjo Ela Komper- 
ton. —- Aš manau, kad ši nauja mada tyčiotis iš Kalėdų 
yra baisus šiuolaikiškas įprotis. Mano brangioji mo- 
tina visada sakydavo: „Ak, svarbi ne dovana... svarbi 
meilė“ Mes pradėdavome ruošti kalėdines dovanas 
kai tik baigdavosi vasaros atostogos. 

— Siaubinga! — tarė Kosmas. - Bet manau, kad tada 
dar nebuvo įkurta Kovos prieš vaikų išnaudojimą 
draugija. — Ir pasisukęs į Reičelę paklausė: —- Tai ką gi 
judu su ponu Brendonu pirkote su meile? 

— Šokoladinius saldainius, žaislus, pirštines, ranki- 
nes ir kojines daugybei jaunų Žmonių. Iš tikrųjų aš 
buvau visai nereikalinga. Jis tiksliai žinojo, ko nori. 

Ir jie nuėjo valgyti priešpiečių. Kaip visada, di- 
džiausiam abiejų Vodlou ir Elos Komperton ap- 
maudui, Kosmas perėmė pokalbį. Morisas ir Čerė 
išvažiavo, todėl tėvai norėjo pasikalbėti apie juos. 

Ela veržėsi kalbėti apie lūšnynus. Iš ponios Barber 
ji pasisėmė žinių, todėl dėjosi žinove. Tačiau Kosmo 
niekas nesugebėjo pertraukti. Jis pasakojo anekdo- 
tus ir garsiai, linksmai bei nuoširdžiai iš jų juokė- 
si. Papasakojo tikrąją Gafingtonų skyrybų istoriją. 
Išdėstė priežastis, dėl kurių siaubingai išranki ledi 
Volbruk pritarė savo dukters vedyboms su itin liūd- 
nai pagarsėjusiu džentelmenu, ponu Demostenu 
Railendu. Išdėstė slaptą informaciją bei išskirtines 
aplinkybes, dėl kurių kylanti žvaigždė Serafina nu- 
traukė sutartį su Holivudu. Vis dėlto Kosmas nepa- 
miršo ir puikaus maisto. Tiesiog paaiškėjo, kad jis 
gali vienu metu ir kalbėti, ir valgyti. 

Reičelei buvo visai malonu jo klausytis. Ji kar- 
tais pasišaipydavo iš Kosmo, tačiau labai jį mylėjo 
ir džiaugėsi turėdama alternatyvą Vodlou šeimai ar 
Elos lūšnynams. 

Vis dėlto nelemtoji valanda tebuvo nukelta vėles- 
niam laikui. Kai tik priešpiečiai baigėsi, Meiblė parei- 
kalavo pasikalbėti. Tai turėjo būti ilgas, ašaringas ir 
varginantis pokalbis, suskirstytas pagal temas: „Mo- 
tinos meilė“, „Motinos rūpestis“, „Sesers širdis“ ir, ne- 
tiesiogiai, „Sesers piniginė“. 

Reičelė iš paskutiniųjų pasistengė ištverti „Mo- 
tinos meilę“, nuramino „Motinos rūpestį“ ir atvėrė 
„Sesers širdį“, visą laiką tvirtai rankose laikydama 
„Sesers piniginę“. Buvo labai sunku ir labai labai la- 
bai ją išvargino. 

Kai pagaliau pavyko įkalbėti Meiblę prigulti, Reiče- 

lės jau laukė Ernestas, parengęs temas „Tėvo rūpes- 
tis“ ir „Tėvo atsakomybė“. 

Po šių susitikimų grįžusi į savo kambarį, Reičelė 
rado ten pusseserę Elą, aukštą, prakaulią ir ryžtingą 
moterį, laikančią nedidelį portfeliuką, prigrūstą bu- 
kletų ir fotografijų. 

— Liūdniausia, kad prasilenkei su ponia Barber. Aš 
prasta pavaduotoja, tačiau tvirtai jai prižadėjau, kad 
visomis jėgomis pasistengsiu tave sudominti. 

Įėjusi užtraukti užuolaidų, Luisa Barnet ją dar rado. 
Ela nenoriai atsistojo ir ėmė krautis daiktus. 

— Laikas prabėgo nepastebimai, ar ne? Einu nusi- 
plauti rankų prieš arbatą, bet palieku tau šiuos buk- 
letus. Vajė, Reičele, atrodai pavargusi. Tikiuosi, ne- 
pervargai šį rytą? Sakyčiau, ponas Brendonas labai 
neapdairiai elgiasi. 

Durys užsidarė. Luisa pradėjo traukti užuolaidas, 
garsiai barškindama žiedais. 

— Atrodote visai nusikamavusi, panele Reičele. Ir 
ne dėl šio ryto reikalų. 

Atsisukusią ją pasitiko blausi šypsena. 

— Nemanau, Luisa. Juk žinai, kokia ta Ela. Jai tie 
popieriai labai rūpi, tad buvo pasiryžusi man juos pa- 
rodyti. 

— Kas gi šį kartą? Ji vis blaškosi, ar ne? Anksčiau rū- 
pinosi raupsuotaisiais, paskui — cirkų artistais, o dar 
anksčiau — nuogais stabmeldžiais žmogėdromis. O aš 
pasakyčiau, kad jei jau jie tokie gimė, tai ne be reikalo, 

ir nei mums, nei juo labiau panelei Elai nereikėtų va- 
ryti Dievo į medį. Pomėgis visur kištis — štai kas yra 
ir jūs niekur nuo to nedingsite. 

Reičelė prikando lūpą. 

— Lui, Dievo apvaizda nesukūrė nei raupsuotųjų, 
nei žmogėdrų, o ir lūšnynai — tikrai ne Jo rankų dar- 
bas. 

Luisa apsiniaukė. 

— Tai jūs taip sakote, panele Reičele. Aš, ir ne tik 
aš, kitaip manau. Tik nėr čia ko kalbėti apie raup- 
suotuosius arba žmogėdras, juk jūsų veidas baltas it 
popierius, o akys pajuodusios nuo rūpesčių dėl viso 
pasaulio, lyg kas jas būtų apipylęs rašalu. Juk neisite 
šį vakarą aplankyti ponios Kaper? 

— Žinoma, eisiu, ji manęs laukia. Tu žinai, kad man 
patinka ją lankyti. Tai bus maloni permaina, nes ji 
visada pasakoja, kokia miela mergaitė aš buvau vai- 
kystėje, o kai baigiame kalbėti apie mane, apšnekame 
kitus jos augintus vaikus. Man atrodo, aš juos visus 
puikiai pažįstu, nors beveik nė vieno nesu mačiusi. 
Kartais pagalvoju, kaip būtų keista, jeigu galėtume 
visi susitikti. | 

Luisai ponios Kaper augintiniai nerūpėjo. Ją erzi- 
no mintis, jog kadaise ponia Kaper šukuodavo pane- 
lės Reičelės plaukus ir guldydavo ją miegoti. Reiče- 
lės apsilankymai pas senąją auklę nepatiko Luisai, ir 
ji niekada nepraleisdavo progos priminti, kad lauke 
drėgna arba šalta, kad Reičelė per daug užsiėmusi ar 
pavargusi. 

— Toji panelė Silver atvyksta pusę šešių, panele Rei- 
čele. Norėsite ją pasitikti. 

Reičelė negalėjo susilaikyti nesijuokusi. 

— Pusę šešių atvyksta jos traukinys — o ji pati čia 
pasirodys prieš šešias. Aš kaip tik tokiu metu grįšiu. 
Padėk prieškambaryje mano žibintuvėlį ir pakabink 
žibintą. Važiuodamas į stotį, Barlou mane paveš, o 
grįšiu palei skardį. 


KETURIOLIKTAS SKYRIUS 


Kosmas, regis, manė, kad po arbatos ateis jo eilė pa- 
sikalbėti su Reičelė tėte-4-tėte. Jis turėjo pasiruošęs 
pilną portfelį eskizų jai parodyti ir supyko taip pat 
kaip Luisa, kai Reičelė priminė, kad šiandien yra po- 
nios Kaper lankymo diena. Kosmas kelis kartus gar- 
siai pakartojo „Nesąmonės!“, ėmė žingsniuoti pirmyn 
atgal kelnių kišenėje žvangindamas raktus ir skaityti 
Reičelei paskaitą, kaip greitai galima nusivaryti nuo 
kojų. Baigęs ją mokyti, ėmė plūsti šeimą, kam ši lei- 
džianti Reičelei taip kamuotis. 

— Viskas labai puiku, mano mieloji, tačiau geri žmo- 
nės — retenybė, ir jei daugiau niekas neprieštarauja 
ir nesako, kad per daug plėšaisi, ką gi, tai padarysiu 
aš. Atrodai visiškai išvargusi. Tau būtina pailsėti. Ko- 
dėl tuojau pat nepabėgi nuo telefonų, maldaujančių 
laiškų, kaimynų, norinčių, kad už juos apsipirktum ir 
nuo visos mūsų kompanijos? Nebent, — Kosmas nu- 
tilo ir meiliai palinko prie jos kėdės. - Nebent... Klau- 
syk, Reičele, puiki mintis. Gal galėčiau parodyti tau 
Maroką? Pasikviesime Karoliną, kad mus paglobotų, 
o tu apmokėsi visas sąskaitas. — Jis nuoširdžiai nusi- 


91 


kvatojo ir pakštelėjo jai į plaukus. - Pagalvok, mieloji, 
pagalvok. 

Reičelė taip pat nusijuokė ir atsistojo. 

— Manau, kad aš pati būčiau geresnė globėja negu 
Karolina. O dabar einu aplankyti auklės, todėl turėsi- 
te patys savimi pasirūpinti. 

Lauke jai pastebimai palengvėjo. Vinklifo Keteros 
gyventojai taip garsiai griežė dantis vieni ant kitų, kad 
nuo triukšmo ji beveik apkurto. Pavydus Luisos atsi- 
davimas, Meiblės ir Ernesto nuoskaudos, savininkiš- 
ka Kosmo simpatija, Elos geri darbai - visi tie žmonės 
grūdosi aplink Reičelę, siurbė orą, kuriuo ji kvėpavo, 
nuolat ko nors klausinėjo, ko nors reikalavo, vis kaž- 
ko norėjo. Tačiau po tuo klegesio bei įtampos gaub- 
tu tūno kažkokia tyli tamsybė, grasinanti ją prislėgti. 
Auklės Kaper švarioje virtuvėje Reičelė pateko visai į 
kitą pasaulį — senesnį, paprastesnį, mielesnį pasaulį, 
kuriame auklė atstojo Dievo apvaizdą, o visi kiti jo 
gyventojai buvo ne vyresni kaip septynerių metų. 

— Naktį jis staiga atsikėlė. Basą, tik su naktiniais 
marškiniais užtikau jį ant pirštų galų stovintį tavo tėvo 
persirengimo kambaryje ir bandantį atidaryti mažą- 
jį komodos stalčių. Buvo jau antra valanda nakties, 
mane pažadino stalčiaus keliamas triukšmas. „Vieš- 
patie mieliausias, - paklausiau, — ponaiti Soni, ką čia 
darote?“ Kad būtum girdėjusi, ką jis atsakė. „Ieškau 
nosinės, — tarė jis. „Ak, ponaiti Soni, - pasakiau, — 
jų apstu jūsų komodos stalčiuje, aš pati vieną padė- 
jau jums po pagalve“ Ir kaip manai, ką jis pasakė? Nė 

mažos, — ištarė. — Tai ne vyriškos nosinės. Aš noriu 
nusišnypšti nosį į tikrą vyrišką nosinę. Aukle, prašau 
atidaryti stalčių, nes aš nepasiekiu“ 

— Ir ką darėte? — paklausė Reičelė, nors atsakymą 
jau žinojo. 

Auklė Kaper buvo labai stora senutė, įsisupusi į 
baltą kašmyro skarą, vilkinti juoda kašmyro sukne- 
le, didelėmis beformėmis kojomis įsispyrusi į dideles 
beformes šlepetes. Ji niekur nesikeldavo iš krėslo, tik 
gultis į lovą, tačiau be galo mėgavosi gyvenimu. Jei 
turėdavo su kuo pasikalbėti, kalbėdavo, o jei ne - įsi- 
brangiausioji Reičelė lankydavosi kartą per savaitę. 
Nieko daugiau jai ir nereikėjo. Visi keturi jos pagur- 
kliai kretėdavo, kai ji juokdavosi taip, kaip dabar. 

— Ak, aš jam ją daviau — atidariau stalčių ir pada- 
viau didžiausią nosinę, kokią suradau. Žinojau, kad 
ponas Trehernas neprieštaraus, nes vaikas juk svečias 
ir dar jo partnerio, pono Brento sūnus. Ponas Brentas 
buvo šaunus džentelmenas, bet visai netrukus juodu 
dėl kažko susikivirčijo, jis ir tavo tėvas, todėl ponaitis 
Sonis daugiau čia nebegrįžo. Tuo laiku jis kelis mėne- 
sius pas mus gyveno, ir juodu su panele Meible siau- 
bingai pešdavosi. Ji nuolat zirzė ir skundėsi, o jis to 
negalėjo pakęsti. Jums buvo tik keturi mėnesiai, bet 
jis buvo mirtinai jumis susižavėjęs. Galėjai pamanyti, 
kad iki tol nebuvo matęs kūdikio, ir aš manau, kad 
tikrai nebuvo matęs, bent jau iš taip arti. Taigi... aš 

dažnai galvoju, kas jam nutiko. Turbūt išaugo šau- 
nus vyras. Bet pirma įvyko tas kivirčas, paskui ponas 
Brentas išvyko, o po to jūsų tėvas uždirbo daugybę 
pinigų if mes grįžome į Angliją. Ar jūs taip nieko apie 
juos ir nesužinojote? 

Reičelė papurtė galvą. 

— Ne. Tėvas norėjo, kad ieškočiau, aš ieškojau, 
mudu abu ieškojome, bet, regis, viskas veltui. 

— Gaila, man patiko ponaitis Sonis. Ir jeigu jis kada 
nors pasirodys, lengvai jį pažinsite, kadangi ten, kur 
gyvenome, buvo žmogus, darantis tatuiruotes... tai- 
gi ponas Brentas liepė ištatuiruoti vargšui vaikui ant 
rankos jo vardą! Ant kairės rankos, tiesiai virš alkū- 
nės. Gryniausia gėda, taip jam ir pasakiau. Tačiau jis 
tik juokėsi, o ponaitis Sonis pakėlė smakrą ir pasakė: 
„Aš visai neverkiau, ar ne?“ Ir tikrai, nė necyptelėjo, o 
juk vaikeliui turėjo baisiausiai skaudėti. Ir kaip ponas 
Brentas galėjo stovėti ir žiūrėti, kaip jo vaikui daro 
tokią blogybę — niekaip nesuprantu. Tai man primi- 
nė mažąją panelę Rozmari Marė. Ji dažnai lankydavo 
poną Fritą, kai aš auginau Kosmą. Kiekvieną kartą 
kai ji eidavo pas dantistą, motina jai duodavo pusę 
kronos, o ponia Frit buvo tiesiog sužavėta tos min- 
ties, bet aš jai pasakiau: „Ne, ponia, malonėkite. Jei 
ponaitis Kosmas neišmoks iškęsti skausmo dabar, tai 
jis niekada to neišmoks“ Taigi galiausiai taip jau nu- 
tiko, kad turėjau juos palikti ir keliauti pas jūsų bran- 
giąją motiną, kuri laikė ant rankų penkiametę panelę 
Meiblę ir kiekvieną minutę laukė jūsų ateinant į šį pa- 

saulį. Po mėnesio ėmiausi jus globoti. Tačiau ponas 
Kosmas užaugo puikus vyras, ir aš džiaugiuosi, kad 
buvau jo auklė, nors ir šešis mėnesius. Eidamas pro 
šalį, jis dažnai užsuka. Ir ima pasakoti tokias isto- 
rijas, kad nė nepatikėtum, jog gali vykti tokie daly- 
kai — argi ne? Bet jis turėtų išsirinkti gerą žmoną, 
kuri pririštų jį prie namų, nes jis jau nebe jaunuolis, 
taip jam ir pasakiau aną kartą. „Aukle, - atsakė jis, — 
o ką daryti vargšui vaikinui, jeigu ta, kurios nori jis, 
nenorės už jo eiti?“ „Paklausk jos“, - pasakiau. O jis 
labai rimtai į mane pažiūrėjo ir pasakė: „Ką aš galiu 
jai pasiūlyti, aukle? Krūvą skolų, liežuvį, kuris per 
greitai mala, pilną kambarį paveikslų, kurių niekas 
nenori pirkti, ir meilės kupiną širdį, kurios ji nenori? 
Per šiuos dvidešimt metų jai tereikėjo tarti tik vieną 
žodį, ir ji tai žino“ Aš paplekšnojau jam per petį ir 
pasakiau, kad baili širdis niekada nelaimės gražio- 
sios damos. 

Reičelė atsistojo. Nuo to laiko, kai ji užaugo, Kos- 
masjai reguliariai piršdavosi. Tai buvo įprotis ir ji laikė 
jį kone įkyriu būdu išreikšti pusbrolio meilę. Tačiau šį 
kartą suvokimas, kad Kosmo piršlybos bet kurią aki- 
mirką gali išlįsti iš už akvarelių, kurias jis primygti- 
nai norėjo jai parodyti šįvakar arba artimiausiu metu, 
jai buvo paskutinis lašas. O auklė tokia sentimentali, 
stengiasi jį užstoti, — tyčia išspaudusi menką ašarą ir 
drebindama balsą! Pyktis nuskambėjo Reičelės balse, 
kai ji ištarė: 

— Nereikia lįsti žmonėms į akis, kai jie tavęs nenori, 

aukle. Pasiūlyk jam pasiieškoti kitos, kol dar ne vėlu. 
O dabar man metas eiti. 

— Ak, panele Reičele, dar anksti. 

Ponia Kaper suprato, kad nuėjo per toli. Jos balsas 
skambėjo taikiai. Ji tarsi siūlė: „Atsisėsk ir pasikalbė- 
kime, aš daugiau nė žodeliu neužsiminsiu apie Kos- 
mą“ Tačiau Reičelė papurtė galvą. 

— Ne, man reikia eiti. Pusę šešių laukiu atvykstant 
svečių — jie parvažiuos, kol grįšiu namo. 

— Laikrodis skuba, panele Reičele. Ar girdėjote, 
kad ponas Toledžas iškasė savo gyvatvorę ir kad joje 
rado angių? Mane krečia šiurpas vien išgirdus apie 
jas. —- Auklė tebelaikė Reičelės ranką ir bėrė greitakal- 
be, kad tik įkalbėtų ją likti. - Pasakiau Elenai: „Tikrai 
nepadėkosiu ponui Toledžui, kad išvertė tas gyvates 
ieškotis naujos buveinės. Nė vienos neįsileisiu, - pa- 
sakiau. — Atidžiai žiūrėk, kad jos neįšliaužtų pas mus“ 
Ir kaip manote, ką ji man sakė mačiusi savo akimis? 
Niekada nepatikėsite, kad tie jauni nenaudėliai ber- 
niūkščiai pardavinėjo angis po pensą kiekvienam 
kvailiui, kuris panoro pirkti. Jie sakė, kad senoji Betė 
Martin gana nemažai jų nusipirko — ojei ji ne ragana, 
tai tada raganų išvis nėra. Elena sako, kad kalbėjosi 
su dviem berniūkščiais ir juodu jai sakę, jog parda- 
vę ir porą gyvų angių — sugavo jas krevečių gaudymo 
tinklais ir užrišo virve. Kad man kas būtų pasakęs, jog 
yra pasaulyje žmonių, kurie gali norėti gyvų angių! 

Reičelė atitraukė ranką, bet jau nebeskubėjo išeiti. 
Jos keliai linko. Ji vos begalėjo ištarti: 

— Kokie berniukai? Kas nupirko gyvates? 

— Elena jų nepažįsta. Jie tik pasakė, kad dvi gyvas 
gyvates, tinklą ir visa kita nupirko moteris žalia skara. 
Ir dar sumokėjo jiems gerą pusę kronos. Juokinga, ar 
ne, kai pagalvoji? 

— Taip, — atsakė Reičelė. Jai dingtelėjo, ar jos balsas 
auklei skambėjo taip pat keistai kaip ir jai pačiai. 

Ponia Kaper papurtė galvą tvarkingai sušukuotais 
plaukais ir kepurėle. 

— Ir kas galėtų užsinorėti poros gyvų angių? 

— Nė nenumanau, - tarė Reičelė. - Labos nakties, 
aukle... man tikrai reikia eiti. 


PENKIOLIKTAS SKYRIUS 


Reičelė stovėjo tamsoje prie ponios Kaper namo var- 
telių ir stengėsi suimti save į rankas. Tą rytą Čerė iš- 
ėjo susisupusi ryškiai žaliu šaliu — sodrios smaragdo 
spalvos šaliu, kurį vaiko akis galėjo pastebėti ir įsi- 
dėmėti netgi prieblandoje. Tačiau bet kas gali turėti 
žalią šalį. Karolina taip pat turi — žalsvą, labai šviesų, 
labai ryškų. Vos prieš savaitę gimtadienio proga jį jai 
padovanojo Meiblė. 

Reičelę nupurtė drebulys — liguistas drebulys. Ne 
Karolina. Ne, ne, ne - tik ne Karolina! Tuo neįmano- 
ma patikėti. 

Ji stovėjo visiškai nejudėdama. Buvo labai šalta. 
Drebulys praėjo. Reičelė išsitraukė žibintuvėlį ir įjun- 
gė. Blausi švieselė vos ne vos apšvietė vartus, į kuriuos 
ji buvo atsirėmusi. Panelė Trehern negalėjo patikėti 
savo akimis, nes rytą buvo įdėta nauja baterija. Ji dve- 
jojo, ar eiti skardžio takeliu, ar saugiau sukti lanks- 
tą keliu. Tačiau eiti keliu per toli, o skardžio takelis 
saugus, jeigu jį pažįsti. Akys jau apsiprato su tamsa ir 
danguje galėjo įžiūrėti namo kontūrus bei šviesesnę 
kelio juostą. 

Reičelė išjungė Žibintuvėlį, paėjėjo keliuku ir įsiti- 
kino, kad viskas gana gerai matyti. Visai nesunku iš- 
skirti takelį, o tai svarbiausia. Yra tik viena vieta, kur 
takas maždaug dvidešimt jardų vingiuoja palei pat 
statų skardžio kraštą. Todėl pagalvojo, kad geriau pa- 
taupys žibintuvėlį ir įsijungs jį ten. Tai buvo pavojin- 
ga vieta, nes po smarkių audrų prieš mėnesį sugriuvo 
didžioji dalis žemų apsauginių turėklų, kurie dabar 
buvo remontuojami. 

Vos tik Reičelė įjungė žibintuvėlį ir pastebėjo, kad 
jo švieselė dar silpnesnė, išgirdo už nugaros žings- 
nius. Sukiodama žibintą rankoje ir šokdindama švie- 
selę, ji sustojo ramiai pasiklausyti. Širdį užliejo palen- 
gvėjimas ir šiluma. Dukart iš trijų paskutinių kartų, 
kai ji lankė auklę, staiga lyg iš niekur pasirodė Geilas 
Brendonas ir palydėjo ją palei skardį iki namų. 

Šįvakar ji išėjo anksčiau. Tačiau nė akimirkos ne- 
abejojo, kad jis pastebėjo, jog ji jau išėjusi ir seka pas- 
kui. Neišsiduodama lūkuriuojanti, Reičelė pamanė, 
kad galėtų mažumėlę padelsti ir suteikti jam galimybę 
ją pasivyti. Pagalvojus apie draugiją, pasidarė malonu. 
Reičelė neturėjo noro likti viena su savo mintimis. 

Ji žengė kelis žingsnius ir sustojo takelio pakrašty- 
je žvelgdama į jūrą. Ji buvo labai pakilusi, tačiau tik 
didžiausias potvynis, lydimas žiemos audrų, pasiek- 
davo uolos papėdę. Juodos akmenų briaunos niro į 
juodą vandenį. Tamsoje juodi šešėliai buvo vos įžiū- 
rimi, tačiau Reičelė žinojo, kad tai jie. Pūtė šaltas vė- 
jas. Jo ūžesys beveik užgožė artėjančius žingsnius. 

Trumpam viskas nutilo, paskui vėl akimirkai viskas 
nurims. Žvelgdama į vandens paviršių, Reičelė lūku- 
riavo ir klausėsi. 

Ir staiga už savęs išgirdo garsus. Ji pamėgino atsi- 
sukti, tačiau gavo stiprų smūgį į tarpumentę, išme- 
tė žibintuvėlį ir susvyravusi persivertė per skardžio 
kraštą. Persivertimas išgelbėjo jai gyvybę. Reičelė 
krito šonu, o ne stačia galva, dešinę ranką ištiesusi 
į tamsą, tačiau kairysis šonas lietė skardžio kraštą. 
Kairė koja įsispyrė į akmenį, kairė ranka įsikibo į ve- 
lėną, į žolės kupstą. Akimirką koja atsirėmė į šlaitą 
ir to pakako, kad ji abiem rankom stipriai įsikibtų į 
mažo krūmokšnio šakeles. Taip ir kybojo ne apsvai- 
gusi, bet siaubingai aiškiai suvokdama, kad apačio- 
je dunkso akmenys. Dar žinojo, kad ilgai neištvers. 
Arba krūmas nulūš, arba ji pati, paklaikusi iš baimės, 
paleis šakas. 

Kairė koja vėl surado atramą, mažą išsikišusį uolos 
akmenį, nediduką, ak, labai nediduką, tačiau tvirtą 
kaip pati uola. Reičelė atrėmė į jį ir kitos kojos pirš- 
tą, taigi nukėlė nuo rankų didžiausią svorį. Krūmas ir 
atrama galėjo gana tvirtai ją išlaikyti. 

Akimirką palengvėjimas buvo toks saldus, tarytum 
ji jau būtų išsigelbėjusi, tačiau ūmai suvokė savo pa- 
dėtį. Jai turbūt pavyks užlipti ant uolos keteros. Atro- 
dė, kad iki jos kokios aštuonios pėdos. Dar truputį ji 
galėtų išsilaikyti, tačiau ar ilgai? Labai šalta. Reičelė 
buvo be pirštinių - jei tik galėdavo ištverti, niekada jų 
nesimaudavo - būtent tai ją ir išgelbėjo. Tačiau jei su- 

grubę pirštai negalės ilgai išlaikyti, jeigu ji nusilps — 
akmenys tik to ir telaukia. Vienintelė gyva būtybė, 
kurią galėtų prisišaukti, buvo tas, kas nustūmė ją nuo 
skardžio. Reičelė nedrįso šaukti. 

Kai Reičelė pakėlė galvą, viršuje pasigirdo kažkoks 
garsas — tarytum kažkas krioktelėjo ir akmuo brūkš- 
telėjo į akmenį. Kažkas, juodesnis už tamsą, priartėjo 
prie skardžio krašto ir praskriejo pro ją. Žemai apa- 
čioje pasigirdo trenksmas. Ausyse spengė vėjas ir jos 
pačios klyksmas. Kūnas virpėjo, širdis taip pat. Jei ne- 
būtų prisiminusi akmenų, Reičelė būtų nukritusi. 

Ji pažvelgė ten, iš kur nukrito didžiulis akmuo ir 
laukė kito. Jų ten daugybė — daugybė sugriuvusios 
sienos luitų — palaidų, kuriuos nesunku nustumti... 
Kitas akmuo ją pritrenks, nublokš žemyn... Akmens 
nebuvo. Reičelė pagalvojo: „Aš šūktelėjau. Jis pama- 
nė, kad nukritau“. 

Tuomet pajuto, kad kažkas į ją žiūri - pakėlusi akis 
suvokė, kad kažkas žvelgia žemyn. Viršuje vienoje 
vietoje tamsa buvo vientisa. Tai buvo ta pati vieta, iš 
kurios nukrito akmuo. Ten buvo tas, kuris jos neken- 
čia... tas, kuris nori, kad ji mirtų... tas, kuris prieš nu- 
eidamas savais keliais nori įsitikinti, jog ji tikrai mirė. 
Ji pagalvojo, kad tai „jis“, tačiau nežinojo, ar tai tikrai 
buvo vyras. Ten buvo žmogus, trokštantis jos mirties. 
Tai buvo viskas. Gal tas žmogus — moteris. Tas tiria- 
mas žvilgsnis buvo blogiausia už viską, kas nutiko iki 
šiol. Jis buvo toks ilgas. Paskui tamsa kažkur nuslin- 
ko. Reičelė nežinojo, į kurią pusę ji pasitraukė, tačiau 

jos nebebuvo. Kartu pasitraukė ir baisiausias siaubas. 
Reičelė užsimerkė ir pabandė melstis. 

Ji nesuvokė, kiek laiko praėjo, kol išvydo šviesą. 
Tikriausiai pajuto ją pro užmerktas akis, nes: nutilo 
psalmės viduryje ir atsimerkė. Ir štai, ne toliau kaip 
už dešimties pėdų nuo jos, šokinėjo žibintuvėlio 
spindulys. Jis šmėžavo aukščiau negu buvo ji, kokios 
keturios ar penkios pėdos virš tako, lengvai siūbuo- 
damas vyro rankose. Pro vėjo ūžimą iki Reičelės at- 
sklido Geilo Brendono balsas, niūniuojantis negrų 
religinę giesmę: 

„Pažvelk, o pažvelk į tą vienišą kelią 

Kuriuo tau reikės keliauti... 

Iš visų jėgų Reičelė suriko: 

— Gelbėkit, pone Brendonai, gelbėkit! 

Vyras sustojo ir Reičelė išgirdo, kaip jis ištarė jos 
vardą. Ji ir vėl suriko, kiek tik leido jėgos. 

— Reičele! — piktokai riktelėjo jis ir žemyn nusly- 
dęs šviesos spindulys apšvietė jos veidą bei atmerktas 
akis. - Dieve mano! — ištarė Brendonas ir tuojau pa- 
klausė: — Ar galėsite išsilaikyti? 

— Nežinau. Nelabai ilgai. 

— Galėsite. Aš tuojau. 

Ir viskas. Šviesa nuvingiavo takeliu atgal, Reičelė 
tegirdėjo skubius jo žingsnius. 

Ji pabandė prisiminti, ar toli iki auklės namo. Ne- 
labai, bet ten nėra nieko, kas galėtų padėti. Elena grįš 
tik septintą valandą. 

Ji stingo nuo šalto vėjo. Ant mažutės atbrailos te- 

buvo viena vietelė, tinkama atremti koją. Toliau nuo 
pėdos linkio koja neturėjo atramos. Reičelė negalėjo 
nė pajudėti. Kairysis delnas buvo sužeistas, kai ji kris- 
dama beviltiškai bandė įsitverti akmenų. Galva ėmė 
svaigti. Reičelė užsimerkė. 

Akimirką ramybė ir vėl pasigirdo greiti žingsniai, 
tik šį kartą arčiau ir Reičelė išgirdo Geilo Brendono 
balsą: 

— Laikykitės! Aš ateinu! Viskas gerai! 

Dabar jis buvo šalia viršuje ir pakreipęs žibintą, kad 
neakintų, stengėsi įvertinti jos padėtį. Rankose laikė 
baltą ryšulį, kurį tuojau pat ėmė vynioti. 

— Auklė neturėjo virvės... turėjau suplėšyti jos pa- 
klodes. Dėl to taip ilgai užtrukau. 

Drobė nukaro nuo skardžio greta Reičelės veido. 

— O dabar, Reičele, ar galite kuria nors ranka jos 
įsitverti? 

— Ne, - atsakė ji. 

— Privalote, — liepė Brendonas. Šviesa nuslydo 
aukštyn ir žemyn jos rankomis. Drąsindamas jis 
tarė: — Dešiniąja ranka galite laisvai įsitverti virvės. 
Ar jaučiate ją? 

— Taip, — atsakė Reičelė, nors iš tikrųjų nieko ne- 
jautė. 

— Kur remiasi jūsų kojos? 

— Į akmenis... Bet tik pirštų galai. 

— Gerai. Dabar nuleisiu virvę į jūsų kairę pusę. Gale 
surišta kilpa. Aš pabandysiu prakišti kilpą po jūsų al- 
kūne. Kai tik ją pajusite, tuojau pat kaire ranka paleis- 

kite krūmą, kiškite ją į kilpą ir įsitverkite virvės. Taip 
kilpa apjuos jūsų pažastis. Greitai taip padarykite, o 
paskui pasakysiu, ką daryti toliau. 

Reičelė pasielgė, kaip buvo sakyta, nors taip ir ne- 
suprato, kaip jai tai pavyko. Tik pajuto, kad atsidūrė 
drobės kilpoje ir kad raištis pjauna pažastis, kai virvė 
perėmė visą svorį. 

— Puiku, - tarė Geilas Brendonas. Šviesos spindu- 
lys vėl nuslydo jos kūnu. - Dabar prakiškite galvą. Tai 
visai lengva. O paskui kiškite dešiniąją ranką, kad kil- 
pa apjuostų abi pažastis. 

— Kažin, ar galėsiu, — pasakė Reičelė. 

Ir išgirdo griežčiausią komandą, kokios dar nieka- 
da nebuvo girdėjusi. 

— Darykite, kas pasakyta, tuojau pat! 

Ji taip ir padarė. Dabar buvo įsikibusi į drobę abiem 
rankomis, o kilpa juosė visą kūną. 

— Na štai, viskas gerai. Dabar aš jus užtrauksiu, 
tačiau ir pati turite iš visų jėgų pasistengti. Tai visai 
paprasta - jūsų paslaugoms visas šlaitas. Išnaudokite 
kiekvieną lopinėlį. Ir nebijokite, kad jus paleisiu, nes 
to nepadarysiu. Dabar jūs visiškai saugi. 

Saugi! Kelios kitos akimirkos buvo pačios baisiau- 
sios gyvenime. Jeigu ji būtų mažiau bijojusi, būtų nu- 
alpusi. Tik baisiausias siaubas palaikė Reičelės sąmo- 
nę. Būtų buvę paprasčiau, jei ji būtų galėjusi nualpti. 
Nėra prasmės galvoti, kas būtų lengviau — dabar ji 
privalo padėti Geilui. 

Tačiau iš pradžių nieko negalėjo padaryti. Drobės 

atraiža įsitempė ir pakėlė jos pėdas į orą. Akimirką ji 
taip kyburiavo, paskui krūmas ėmė braižyti veidą ir 
rankas, nes Geilas ėmė lėtai, po kelis colius traukti ją 
aukštyn. Netrukus šakelės jau draskė kojines, galiausiai 
pavyko įsiremti keliu į kyšantį kupstą ir perkelti svo- 
rį. Toliau dar lengviau. Skardį pakeitė takas, ji slinko 
susirietusi, kone ropomis, kol pagaliau pasiekė kraštą. 
Geilas suėmė ją už pečių ir užtraukė į viršų. 

Juodu nusvirduliavo skersai tako ten, kur po kojo- 
mis pajuto šiurkščią žolę. Ir stovėjo taip tvirtai apsi- 
kabinę, kad buvo matyti tik vienas šešėlis. Nė vienas 
nepratarė nė žodžio. Reičelė jautė sunkų jo alsavimą 
ir stiprų, ritmingą širdies plakimą. Ji dar niekad ne- 
buvo buvusi taip arti kito žmogaus. Šaltis ir baimė ją 
apleido. 

Tik staiga jis ją paleido ir suriko: 

— Kas ten? 

Laikydamasi jo rankos, Reičelė pasisuko ir kelyje, 
vedančiame iš Vinklifo Keteros, pamatė šokčiojantį 
žibintą. Jo šviesa apšvietė ilgą sijoną ir porą kojų, ku- 
rias ji būtų pažinusi bet kur. 

— Čia Luisa, — pasakė ir atsisėdo ant žolės. 

Tai tikrai buvo Luisa, verkianti ir nerimaujanti, nors 
Geilas labai prašė jos nesijaudinti. Reičelė beveik nie- 
ko nesuvokė, nes vėl pasijuto apsvaigusi, tačiau nei 
Geilo įsakymai, nei jos svaigulys negalėjo sulaikyti 
Luisos aimanų antplūdžio. 

— Ak, mano brangioji panele Reičele! - kelis kartus 
pakartojo ji. Ir dar: - Aš privalėjau ateiti... aš baisiai 

nerimavau. Ak, mano mieloji... tai turėjo kada nors 
įvykti! Aš dėl jūsų numirčiau... su džiaugsmu ir no- 
riai — bet negaliu jų sulaikyti... 

— Gal nurimsite! — sudraudė ją Geilas Brendonas. — 
Noriu parvežti jūsų šeimininkę namo. Padėkite tą ži- 
bintą ir pagelbėkite man nuimti nuo jos virvę! 

Reičelė nesuvokė, kad jai silpna iš dalies dėl to, kad 
drobinė virvė veržė jos nugarą ir krūtinę, tačiau kai 
virvę nuvyniojo ir ji galėjo laisvai, giliai įkvėpti, galva 
prašviesėjo. Geilas ją pakėlė. 

— Ar galite stovėti? . 

— O, taip. 

— Eiti? 

Jo ranka laikė ją apglėbusi, ranka, kurios jėga išgel- 
bėjo jai gyvybę, buvo labai stipri. 

— O, taip, — vėl atsakė ji. 

— Puiku. Tada eisime. Luisa, eikite priekyje su ži- 
bintu. Ne, ne į tą pusę. Aš palikau automobilį prie 
auklės namų. Reičelei nereikia eiti toliau, negu būti- 
na. Pakelkite žibintą ir eikite tiesiai. 

Tiesą sakant, judėjimas Reičelei pravertė. Pečiai ir 
rankos dar buvo sustirę, tačiau pamažu ji ėmė juos 
jausti. Visą kūną maudė ir skaudėjo, tačiau sunkiai 
nebuvo nukentėjusi. Ji niekaip neįstengė pradėti 
mąstyti. 

Tačiau kai jie priėjo prie automobilio, ir Reičelė nu- 
siuntė Luisą pasakyti auklei, kad viskas gerai, ji tvirtai 
įsikibo į Geilo ranką, tarytum tik ja galėtų pasitikėti. 

— Norėčiau sėstis su jumis į priekį. 

— Aš irgi to norėčiau, bet manau, kad ant galinės 
sėdynės jums būtų patogiau — galėtumėte atsilošti į 
kampą. 

— Ne... nenoriu... noriu likti su jumis. 

Geilas susiraukė išgirdęs jos balse baimę. 

— Kojūs bijote? Dabar jau nėra ko bijoti, - pasakė. 
Ir apkabinęs ją primygtinai paklausė: — Ar yra? 

Reičelei nespėjus atsakyti, iš namo grįžo Luisa. Visą 
kelią iki Vinklifo Keteros Brendonas tamsoje raukėsi. 


ŠEŠIOLIKTAS SKYRIUS 

tarė, kad galėjo būti ir blogiau. Ji visa buvo sudaužyta 
ir sudraskyta, tačiau žalos tiek ir tebuvo. 

— Panele Reičele, eikite tiesiai į lovą ir su niekuo 
nesimatykite, — pro ašaras pratarė Luisa. 

Reičelė svarstė. Galėtų pasakyti, kad pargriuvo, ir 
eitų miegoti arba jaukiai pasėdėtų prie židinio. Ta- 
čiau žinojo, kad ne žmogaus jėgoms sulaikyti Meiblę 
už durų, o jei jau gresia tėte-4-tėte su Meible, tai ge- 
riau stoti iškart prieš visą šeimą. Be to, ji dar norėjo 
susitikti su panele Silver. 

Iš vonios Reičelė išlipo sušilusi, atsipalaidavusi ir 
mąsliai pažvelgė į Luisą. 

— Luisa, aš norėčiau apsivilkusi chalatą ramiai pa- 
vakarieniauti prie židinio su Noisiu. Nė trupučio ne- 
noriu miego, bet visai nenoriu rengtis... ar kalbėtis. 
Štai kas: kaip manai, ar galėsi neįleisti čia šeimos? 

Luisa įnirtingai linktelėjo. 

— Žinoma, kad galiu, mano mieloji, net jei tektų 
užrakinti duris ir pasiimti raktą. 

— Ji prisiartino, paėmė Reičelės ranką ir priglaudė 

sau prie skruosto. - Ak, mano brangioji, nėra nieko, 
ko negalėčiau dėl jūsų padaryti, jūs tai žinote. 

Virptelėjusi Reičelė ištraukė ranką. 

— Žinau, Luisa, - pasakė, klestelėjo į gilų krėslą ir 
palaimingai atsilošė. Tačiau Luisa neatlyžo. 

— Panele Reičele, ar nepapasakosite, kas nutiko? 

Reičelė susikaupė. Pokalbis su Luisa? Dabar?.. Na 
jau ne! 

— Aš pargriuvau, — pasakė. — Nuslydau nuo skar- 
džio, o ponas Brendonas mane ištraukė. Buvo baisu, 
tačiau viskas jau praėjo. Aš nesusižeidžiau ir nenoriu 
apie tai kalbėti. 

Luisa tylėjo. Ji liovėsi verkti. Tik šiurkščiai tarė: 

— Jūs slapukaujate. Nejau manote, kad pamačiu- 
si nepažinau velnio darbo? Ar pasakysite man, kaip 
nuslydote nuo skardžio? Juk kiekvieną to tako pėdą 
pažįstate kaip šį kambarį! Ponas Brendonas jus už- 
traukė viršun. Ar tai jis jus nustūmė? 

Reičelė nusijuokė. Buvo gera juoktis. 

— Nebūk kvaila, Lui! 

— O taip, aš kvaila, panele Reičele... kvaila, kad taip 
rūpinuosi jumis. Kažkas tikrai jus nustūmė... kitaip 
nebūtumėte nukritusi. Jūs galvojate, kad ponas Bren- 
donas negalėjo to padaryti, nes įtikino, kad jus myli. 

Reičelė pakėlė galvą. 

— Užteks, Lui. Neik per toli. O dabar atnešk man 
bloknotą ir pieštuką. Noriu parašyti raštelį. 

Raštelis buvo skirtas panelei Silver: „Sugalvokite 
kokią nors dingstį ir ateikite į mano kambarį tuo- 

jau po vakarienės, kai nuspręsite, kad jau mandagu 
išeiti“ 

Netrukus į duris pasibeldė Karolina. Reičelė leido 
jai užeiti penkioms minutėms ir paprašė nieko nepa- 
sakoti Meiblei. Jai pasirodė, kad mergina išbalusi ir 
susirūpinusi. 

— Karolina, ar dėl kažko nerimauji? 

Toji paėmė jos ranką ir pabučiavo. 

— Tik dėl tavęs, mieloji. Stenkis nekristi nuo uolų. 
Aš išsigandau. Ar tau tikrai nieko nenutiko? 

— Kur padėjai žalią šalį, kurį tau padovanojo Meib- 
lė? — staiga paklausė Reičelė. 

Karolina išsigandusi atšlijo. 

— Brangioji... kodėl klausi? 

— Ar vakar buvai juo apsisiautusi? Vakar popiet... 
ant skardžio? 

Karolina spoksojo į ją. 

— Ėjau pasivaikščioti su Ričardu. Šalio nebuvau pa- 
siėmusi. Man jis nelabai patinka... per ryškus. Kodėl 
klausi, mieloji? 

— Kai kas matė merginą su žalia skara, aš ir pama- 
niau, kad ten buvai tu. 

Karolina atrodė sumišusi. 

— Bet kas gali turėti žalią skarą. 

Panelė Silver pasirodė truputį po devintos. Kai ji 
atėjo, Reičelė kaip tik galvojo apie tai, kad iki ryto ne- 
norėtų nieko matyti. Ji sėdėjo prie židinio jausdamasi 
neįprastai saugi ir laiminga, nes buvo visiškai įsitiki- 
nusi, kad Geilas Brendonas ją myli. Jis myli ją, Reičelę 

Trehern, o ne ką nors kitą. Ji taip pat jį myli. Neištaręs 
nė žodžio, tik šiurkščiai ir stipriai apkabinęs, jis at- 
skleidė savo jausmus. Viskas, ką prieš dvidešimt metų 
ji buvo atidėjusi į šalį, buvo jai su kaupu grąžinta. Jos 
širdį šildė rami laimės liepsna. Nenuostabu, kad mintis 
apie pokalbį su panele Silver nedžiugino. 

Tačiau Reičelei perėjus kambarį aplink strykčio- 
jant Noisiui ir atrakinus viešniai duris, jos nuotaika 
pasikeitė, nes dabar buvo pasikėsinta ne tik į jos gy- 
venimą, bet ir į naująją laimę. O dėl to tikrai verta 
kovoti. 

Reičelė buvo nusiteikusi kovoti. 

Panelė Silver įėjo į kambarį apsivilkusi taip, kaip 
dažniausiai rengiasi garbaus amžiaus damos, gyve- 
nančios pensione. Ji vilkėjo neabejotinai vasarinę, 
juodai perdažytą suknelę. Kaklą ir riešus puošė ga- 
gato karoliukai. Kai moteris atsisėdo į krėslą kita- 
pus židinio, jai į sterblę nukaro ilga, senoviška auk- 
sinė grandinėlė. Tvarkingi, tankūs jos plaukai buvo 
apgaubti neįprastai tampriu tinkleliu. Panelė Silver 
avėjo juodas kašmyro kojines ir lakuotus batelius su 
karoliukais siuvinėtais galais. Plati senoviška auksinė 
apyrankė, nusagstyta raudonaisiais granatais, puošė 
jos kairį riešą, o ant krūtinės puikavosi didžiulė sagė 
su Velso princo plunksnomis*, papuošta upių perlais 
ir apvedžiota juodos emalės krašteliu. Panelė Silver 


* Velso princo plunksnos - heraldikos ženklas, kurį sudaro trys 


plunksnos, kyšančios iš auksinės karūnos. 


111 


atsinešė juodo atlaso rankdarbių krepšelį su ryškiai 
rožinės spalvos pamušalu. Reičelė pamanė, kad tie- 
siog neįmanoma palaikyti jos privačia sekle. Ji net 
pati turėjo prisimerkti, kad patikėtų savo akimis. 

Jiedvi mandagiai pasisveikino. Pasisveikino ir Noi- 
sis, kuriam, atrodo, viešnia labai patiko. Tuomet pa- 
nelė Silver žvaliai tarė: 

— Matau, kad turite man daug ką papasakoti. Bet 
prieš pradedant - ar čia tikrai niekas mūsų negirdės? 
Kur veda šios dvejos durys? 

— Vienos į mano vonios kambarį, o kitos į mano 
asmeninę svetainę. Į vonios kambarį nėra kito įėjimo, 
bet gal vertėtų užrakinti duris, vedančias iš svetainės 
į koridorių. 

Reičelė norėjo atsistoti, bet panelė Silver ją sulaikė: 

— Leiskite man, — pasakė ji ir nuskubėjo prie sve- 
tainės durų. 

Reičelė išgirdo, kaip ji atidarė antrąsias duris. Rak- 
to trakštelėjimas paliudijo, kad jos užrakintos. 

Panelė Silver sugrįžo, tačiau iš karto nesisėdo. Pir- 
miausia nuėjo į vonios kambarį ir pažvelgė vidun. 
Paskui prisitraukė krėslą, atidarė atlaso krepšelį ir išsi- 
traukė rankdarbį — šviesiai melsvų siūlų rezginį, kuris 
pasklidęs priminė purią skarą ar šaliką, į kokius įsisupa 
ligoniai. Panelė Silver pavadino rankdarbį debesimi. 

— Mielajai Hilari. Ji tokia maloni mergaitė, šviesiai 
melsva jai puikiausiai tiks. O dabar, panele Trehern, 
pasakykite, kodėl paskambinote man vidury nakties? 
Ir kas nutiko šiandien? 

SEPTYNIOLIKTAS SKYRIUS 


Į abu klausimus Reičelė atsakė trumpai. Pasakodama, 
kaip Noiselis jos lovoje užtiko angis, pamanė, kaip 
seniai viskas buvo. Paskui pasisakė, kad kažkas ją nu- 
stūmė nuo skardžio. 

Panelė Silver klausėsi visiškai tylėdama, tik kartą 
ištarė: „Mano mieloji panele Trehern!“ Ji liovėsi mez- 
gusi. Rankos ramiai ilsėjosi ant blyškiai melsvos vil- 
nos, akys nė akimirką nenukrypo nuo panelės Tre- 
hern veido. Galiausiai skubiai paklausė: 

— Ar nesusižeidėte? 

— Ne, tik užsigavau. 

— Jums stebuklingai pasisekė. Ar galiu užduoti dar 
du klausimus? Kiek žmonių žinojo apie jūsų apsilan- 
kymą pas senąją auklę? 

Reičelė išblyško. 

— Visi. Matote, aš ją lankau kiekvieną savaitę. 

— O tasai ponas Brendonas taip pat žinojo? 

Reičelė užkaito. 

— Taip, žinojo. Pastaruoju metu jis palydėdavo 
mane namo. Išėjusi rasdavau jį lūkuriuojantį. 

— Tačiau šį vakarą jis jūsų nelaukė? 

— Manau, kad jis atėjo įprastu laiku. Tai aš išėjau 
anksčiau. 

— Tikrai? Kodėl taip padarėte? — veriamai žvelgė 
mažos, neryškios akys. 

— Mane sujaudino kai kurie auklės pasakyti žo- 
džiai. 

— Ar papasakosite man, ką ji pasakė? 

Reičelė dvejojo. Tačiau papasakojo panelei Silver 
Elenos istoriją apie moterį su žalia skara, kuri pirko 
dvi angis krevečių tinkle. Bet niekaip negalėjo pri- 
siversti pakartoti tų nesąmonių, kurias senoji auklė 
kalbėjo apie Kosmą Fritą. 

— Aišku. Kas iš jūsų namiškių turi žalias skaras? 

Reičelė mirtinai išbalo. 

— Abi mano pusseserės — Čerė Vodlou ir Karolina 
Ponsonbi. Tai mane ir sujaudino - juk tai visiškai vi- 
siškai neįmanoma. 

— Arjos abi tuo metu buvo čia? 

— Čerė išvyko šįryt, — Reičelė daugiau nebegalėjo 
tvardytis. - Panele Silver... 

Panelė Silver labai švelniai žiūrėjo į ją. 

— Mano mieloji panele Trehern, labai prašau taip 
nesisieloti. Jūs labai mylite panelę Karoliną, ar ne? 

Reičelė užsimerkė. 

— Tai visiškai visiškai neįmanoma, - susijaudinusi 
pakartojo ji. 

Panelė Silver pasiėmė savo mezginį. 

— Apžvelkime šios popietės įvykius. Jūs nepasi- 
ėmėte savo gudruolio šunelio? 

— Ne. Auklė jo nemėgsta ir, deja, manau, kad ir jis 
nemėgsta auklės. Paprastai jis tupi kitame kambario 
gale ir urzgia. Tiesą sakant, jiems geriau nesusitikti. 

— O... gaila. Spėju, kad ir tai yra žinoma. Labai gai- 
la. Veikiausiai jis būtų jus įspėjęs — nors iš to nebūtų 
buvę jokios naudos. 

Reičelė rimtai pažvelgė. 

— Jūs visiškai teisi, panele Silver. 

— Jus nustūmė vyras ar moteris? 

— Nežinau. 

— Pasistenkite pagalvoti. Vyro ranka yra didesnė, 
stipresnė — turi daugiau jėgos. Pabandykite prisimin- 
ti, koks smūgis buvo. Ar jus nubloškė stiprus susidū- 
rimas? Ar pajutote jo svorį? O gal tai panašu į stum- 
telėjimą? Sakėte, kad jus nustūmė. 

Reičelę nukrėtė šiurpas. 

— Tai buvo labai stiprus stumtelėjimas. 

— Vadinasi, galėjo būti ir vyras, ir moteris. 

— Tikriausiai. 

— Ar stumtelėjimas nebuvo panašus į stipraus vyro 
smūgį, pavyzdžiui, pono Brendono? 

Reičelė nusijuokė. 

— Iš kur žinote, kad ponas Brendonas toks stiprus? 

— Tik labai stiprus vyras galėjo jus ištraukti. 

Reičelė tebesijuokė. Buvo labai malonu juoktis. 

— Mano mieloji panele Silver, jeigu ponas Brendo- 
nas būtų bloškęs mane nuo skardžio, aš niekaip ne- 
būčiau sugebėjusi įsikabinti į tą krūmą. Būčiau tie- 
siog nuskriejusi į jūrą. 

Panelės Silver akys linksmai žybtelėjo. 

— Tiek ir norėjau sužinoti, — tarė ji. - Vadinasi, nu- 
stūmusiam asmeniui neprireikė daug jėgų. Jus užklu- 
po netikėtai ir jūs praradote pusiausvyrą. Tai tikriau- 
siai galėjo būti ir moteris. 

Reičelė staiga susiraukė. Visi juokai išgaravo. Pane- 
lė Silver pasilenkė į priekį. 

— Labai atsiprašau, kad jus skaudinu, tačiau pri- 
valau paklausti. Vis dėlto jau kai ką nuveikiau. Prieš 
ateidama pas jus, puikiai išnaudojau laiką. Trumpai 
šnektelėjau su visais jūsų giminaičiais. Supratau, kad 
žmonių elgesys su tais, kuriuos jie laiko nesvarbiais, 
dažnai labai daug ką paaiškina. 

Reičelė dėl savo šeimos neturėjo jokių iliuzijų. Ji 
lengvai krūptelėjo. Tikėdamasi geriausio, paklausė: 

— Ir jums kas nors paaiškėjo? 

Panelė Silver bakstelėjo blyškiai melsvą vilną geltonu 
virbalu it ilgu plonu ledinuku. Ir gana sausai atsakė: 

— O taip, daug kas. 

— Taigi? — pasidomėjo Reičelė. 

— Kiekvienas jų slapta apie kažką galvoja. Daugu- 
ma, Mano manymu, apie pinigus. 

— Tikrai? 

— Ponia Vodlou kalba labai atvirai. Ir nė kiek nesi- 
jaudina, kad pašnekovas gali būti visai svetimas žmo- 
gus. Jai svarbiausia, kad gali kalbėti apie savo bran- 
giausiąjį Morisą ir baimę dėl jo sveikatos, jei tasai 
nuspręstų vykti į Rusiją, bei viltis, kad jūs sudarysite 
jam sąlygas susidomėti kokia nors saugesne veikla 

gimtojoje šalyje. Dar ji kalba - tačiau ne taip jausmin- 
gai, — apie savo dukterį, kurią įtaria turint finansinių 
rūpesčių ir turbūt besiruošiant slaptai santuokai. 

— Taip pasakė Meiblė? 

Panelė Silver linktelėjo. 

— Maždaug per dvidešimt minučių... ant sofos... 
po vakarienės. Su panele Karolina daug nekalbėjau, 
tačiau ją stebėjau. Ji dėl kažko labai kremtasi ir neži- 
no, ką daryti. Be abejo, ponas Ričardas ją įsimylėjęs 
ir gal ji nerimauja vien dėl to, kad meilės reikalai ne- 
siklosto labai sklandžiai. Ar jų vedyboms yra finan- 
sinių kliūčių? 

— Nežinau, — atsakė Reičelė. — Ričardas iš manęs 
nenori nieko priimti. Padėjau jam studijuojant, tačiau 
jis viską grąžino. Nežinau, ar jis jau pasirengęs ves- 
ti, ar dar ne. Karolina gauna maždaug tris šimtus per 
metus, bet manau, kad neseniai turėjo nuostolių. Ji 
užstato daiktus ir žinau, kad pardavė žiedą. Nenoriu 
nieko sakyti — ji tokia jautri: 

Panelės Silver virbalai vėl skimbtelėjo. 

— Ponas Vodlou labai sunerimęs. Smulkmenos jam 
atrodo labai svarbios. Tokio būdo žmogus — mįslė net 
patyrusiam stebėtojui. Smulkmenos atrodo tokios 
ryškios, kad ima pagunda manyti, jog už jų daugiau 
nieko nėra. Šį kartą taip ir gali būti — arba ne. Taigi 
susilaikau nuo pono Vodlou vertinimo. 

— O Kosmas? 

— Ponas Fritas labai žavus vyras. Man regis, jis la- 
bai stengėsi mane sužavėti. 

Reičelės širdį užliejo šiltas jausmas Kosmui, labiau- 
Siai dėl to, kad šiek tiek dėl jo būgštavo. Jis ne visada 
Vargindavosi įsiteikti nuobodiems lankytojams. Yra 
Duvę vakarų, kuriuos jis praleisdavo kambario-kampe, 
skaitydamas knygą, kartais net žiovaudamas. Ji tarė: 

— Džiaugiuosi, kad jums patiko Kosmas. Jis truputį 
išlepęs vaikas, tačiau turi geriausią širdį pasaulyje, — 
tarė ji. 

Panelė Silver maloniai nusišypsojo. 

— Kaip sako mielasis lordas Tenisonas, gera šir- 
dis vertesnė už karūną, tikėjimas —- net už normanų 
Kraują. 

Reičelė pajuto nenusakomą norą užbaigti citatą, 
tačiau susitvardė. 

— Kaip jums sekėsi su Ela Komperton? - paklausė. 

— Atrodo, kad ji labai susidomėjusi lūšnynų grio- 
Vimuų. 

Reičelė nusijuokė. 

— Ji visada kuo nors labai susidomėjusi. Tik niekas 
ilgai netrunka. Tai visada būna labai vertingi dalykai, 
tačiau ji juos numarina. 

Panelė Silver gudriai žvilgtelėjo. 

— Ar renka aukas? 

— Kuo uoliausiai. Ar iš jūsų ką nors išpešė? 

— Tik pusę kronos. O iš jūsų? 

Reičelė ir vėl nusijuokė. 

— Deja, aš neišsisuku su puse kronos. 

- Panelė Silver padėjo mezginį ir iš juodojo atlasinio 
krepšelio išsitraukė sąsiuvinį bei pieštuką. 

— Dovanokite, panele Trehern, bet aš labai norė- 
čiau užsirašyti visus draugijų ar labdaros organizaci- 
jų pavadinimus, kuriems pastaraisiais metais aukojo- 
te per panelę Komperton bei bendrą aukų sumą. 

Reičelė prikando lūpą. 

— Panele Silver, abejoju, ar... 

Panelės Silver akys žybtelėjo. 

— Buvo pasikėsinta į jūsų gyvybę. Aš nieko nejta- 
riu... kol kas. Tačiau kol ką nors įtarsiu, mano dar- 
bas yra kiekvieną patikrinti. Jeigu jie nekalti, niekas 
nenukentės. Jei kuris nors jų yra kaltas... Panele Tre- 
hern, ar jūs tikinti? 

— Taip, — atsakė Reičelė. 

Panelė Silver pritariamai linktelėjo. 

— Tuomet sutiksite su manimi, kad geriausias daly- 
kas, kuris gali nutikti blogai besielgiančiam žmogui — 
tai būti išaiškintam. Jei niekas neišaiškės, jis padarys 
dar daugiau blogio ir nusipelnys sunkesnės bausmės. 
Taigi, malonėkite išdėstyti tas smulkmenas. 

Reičelė padarė, ko buvo prašoma. 


AŠTUONIOLIKTAS SKYRIUS 


Grįžusi į savo kambarį, panelė Silver atsisėdo ant ma- 
žos kėdutės ir kokioms dešimčiai minučių paskendo 
mintyse. Žvilgtelėjusi į savo mažą laikrodėlį — garsiai 
tiksinčią šveicarišką keistenybę, įtaisytą medinėje dė- 
žutėje, gausiai išraižytoje edelveisais, kurią pastatė 
pačiame židinio atbrailos centre — ir pastebėjusi, kad 
dar nėra nė dešimtos valandos, atsistojo ir paskam- 
bino. 

Jai ruošiantis skambinti dar kartą, atskubėjo apkū- 
ni raudonskruostė mergina. 

— Pamaniau, — tarė panelė Silver, - kad norėčiau 
pasikalbėti su Luisa. Juk toks panelės Trehern kam- 
barinės vardas? 

— O taip, panele. Jeigu galėčiau dar ką nors pada- 
ryti... 

— Ačiū, šiuo metu nieko. Ar jūs iškrovėte mano 
daiktus?... Kuo jūs vardu?... Aivė? Labai jums ačiū, 
Aive. O dabar gal paprašytumėte Luisos užsukti pas 
mane kelioms minutėms, kai lips viršun. Spėju, kad 
jos kambarys yra netoli panelės Trehern kambario... 
Ak taip, durys už panelės Trehern svetainės? Tuomet 
jai tereikės tik kelis žingsnius pasukti į šalį. 

Išsiuntusi Aivę, panelė Silver grįžo tuo pačiu keliu. 
Praėjusi pro panelės Trehern miegamojo ir svetainės 
duris, akimirką stovėjo klausydamasi, paskui tyliai 
pabeldė į duris, kurios, kaip išsiaiškino, buvo Luisos 
Barnet kambario durys. Nesulaukusi atsakymo, pa- 
suko rankeną ir įėjo. 

Po dešimties minučių, jau sėdėdama savo kamba- 
ryje, panelė Silver atsakė į Luisos beldimą: 

— Įeikite. 

Tačiau Luisa nesiveržė užeiti. Ji liko ant slenksčio. 

— Ar ko nors norėjote, panele? 

— Taip, - atsakė panelė Silver ir įsakmiai pridūrė: — 
Prašom įeiti ir uždaryti duris. 

Luisa nenoriai pakluso. Jos elgesys aiškiai rodė, kad 
patarnauti miegamuosiuose nėra jos pareigos. 

Panelė Silver parodė jai kėdę, stovinčią visai netoli 
josios. 

— Prašyčiau atsisėsti. Noriu su jumis pasikalbėti. 

— Jau vėlu, panele. 

— Prašom sėstis. Aš esu privati seklė ir čia viešiu taip 
pat kaip privati seklė. Noriu pasikalbėti su jumis apie 
jūsų šeimininkę — apie pasikėsinimus į jos gyvybę. 

Luisa pasiėmė kėdę ir atsisėdo. Po akimirkos abe- 
jodama paklausė: 

— Panelė Trehern jums papasakojo?.. 

— Ji man papasakojo, kiek kartų buvo kėsintasi, o 
dabar norėčiau kartu su jumis tai aptarti, nes esu tik- 
ra, kad niekas, išskyrus jus, negalėtų man padėti. 

Luisos akys, patamsėjusios nuo įtampos, įsmigo į 
panelę Silver. 

— Jeigu jūs galite padėti panelei Reičelei, aš padėsiu 
jums. Jau laikas kažkam to imtis. 

Panelė Silver linktelėjo. 

— Labai teisingai pasakyta. Jūs man padėsite, o mu- 
dvi kartu padėsime panelei Trehern, - pasakė ji ir iš- 
sitraukė blizgantį sąsiuvinį. - Dabar, Luisa, pirmasis 
bandymas - slidūs laiptai. Ar prisimenate šį įvykį? 

Luisa linktelėjo. 

— Niekada jo nepamiršiu. Ji galėjo užsimušti. 

— Taigi, Luisa, aš nenorėjau jaudinti panelės Tre- 
hern, tačiau norėčiau žinoti, kas dar tuo metu buvo 
namie ir kokiuose kambariuose gyveno. 

— Tuose pačiuose, kaip visada. Jie visi čia buvo, visa 
giminė. Ponas ir ponia Vodlou pirmame aukšte uži- 
ma buvusius pono Treherno kambarius, nes poniai 
Vodlou užeina širdies priepuoliai. Jie turi miegamąjį, 
drabužinę, vonios kambarį ir svetainę tiesiai po pane- 
lės Reičelės — tie patys kambariai, kaip pasakytumėte, 
tik pirmame aukšte. Paskui ponas Fritas ir ponas Mo- 
risas — čia juodu apsistoja viengungių patalpose, taip 
pat pirmame aukšte, tik yra kitas įėjimas, šalia gara- 
žo. Panelės Karolinos kambarys yra priešais panelės 
Reičelės kambarį, o greta — panelės Čerės. Panelė 
Komperton gyvena šalia jūsų. Ponas Ričardas turi du 
kambarius virš pono Frito ir pono Moriso, nes labai 
daug dirba, jis architektas. 

Panelė Silver linktelėjo. 

— Kur buvo visi šie žmonės, kol panelė Trehern 
maudė šunį? 

Luisa krestelėjo galvą. 

— Žinau, kur buvo viena iš jų, - pasakė, — nes man 
einant pro šalį ji išėjo iš savo kambario - tai buvo pa- 
nelė Karolina Ponsonbi. Ji skubiai užtrenkė duris, ta- 
čiau galiu prisiekti Biblija, kad ją mačiau - ji verkė. 

— Ar tą popietę matėte dar ką nors netoli laiptų? 

— Po pusės valandos užlipo ponas Ričardas. Jis bel- 
dėsi į panelės Karolinos kambario duris norėdamas, 
kad ji išeitų, tačiau ji neišėjo, matyt, turėjo priežasčių. 

— Daugiau nieko nematėte? — pasidomėjo panelė 
Silver. 

Ir sugavo žvilgsnį. 

— Ne, nieko. Turėjau kitų darbų, ne tik stebėti 
laiptus. 

Panelė Silver atvertė kitą žvilgančio sąsiuvinio pus- 
lapį. 

— Dabar apie degančias užuolaidas. Kada tai nutiko 
ir kas jas pastebėjo? 

— Apie septintą valandą vakaro nukritusias ir 
liepsnojančias, jas radau aš. Ėjau tvarkyti panelės 
Reičelės daiktų ir ką sutikau išeinančius iš svetai- 
nės? Ogi panelę Karoliną ir poną Ričardą. Eidama į 
miegamąjį ir pastebėjau, kad užuolaidos nukritusios 
ir liepsnoja. 

— Tikrai labai įtartina, — tarė panelė Silver. — Lai- 
mė, panelei Trehern negrėsė rimtas pavojus. Esu 
tikra, kad jūs pasirodėte labai laiku. — Ir atvertė kitą 

lapą. — O dabar priartėjome prie gerokai rimtesnio 
dalyko - įvykio su šokoladiniais saldainiais. 

Luisos burna virptelėjo. 

— Jeigu nebūčiau ten buvusi... — ištarė ji. Ranika pa- 
kilo prie lūpų. — Panelė Reičelė jiems tokia gera... 

— Jūs buvote kartu, kai ji pirko saldainius? 

— Taip, buvau. Ir dar buvo panelė Karolina. Ar ji 
jums tai pasakė? 

Panelė Silver įdėmiai, bet nežymiai žvilgtelėjo. 

— Nemanau. O dabar gal galite pasakyti, ar iki va- 
karienės dėžutė ilgai buvo namie ir kur? 

— Ji buvo panelės Reičelės svetainėje nuo penktos 
iki pusės aštuntos. Tuo metu prie jos bet kas galėjo 
prieiti. Panelė Reičelė buvo vonios kambaryje, o sal- 
dainiai liko jos svetainėje. Bet kas galėjo juos paimti 
ir ką nors padaryti. 

— Ar žinote, kas, Luisa? 

— Aš turiu savo nuomonę, panele... Tačiau kas iš 
to? Juk panelė Reičelė nenori girdėti nė žodžio. Ji ne- 
leidžia sau tuo patikėti — štai kaip yra. 

— Nataip, akli yra tie, kurie nenori matyti. Taigi, tai 
labai naudinga, — panelė Silver atvertė kitą puslapį. — 
Dabar priartėjome prie labai keisto įvykio su gyvatė- 
mis, — tarė ir rimtai pažvelgė į kambarinę. — Luisa, 
kaip jums į galvą atėjo tokia mintis? 

Vieną akimirką nieko nenutiko. Tik staiga Luisos 
Barnet akyse žybtelėjo silpnas išgąstis, kurį tuojau 
pakeitė beveik beprotiško pykčio blyksnis. 

— Ką jūs pasakėte? — nesitvardydama paklausė. 

Panelė Silver visiškai nekėlė balso. 

— Klausiau, kaip jums atėjo mintis padėti tas gyva- 
tes į savo šeimininkės lovą. 

Luisa beveik pakilo nuo kėdės, tačiau klestelėjo 
atgal, įsirėmusi ranka į šoną. Dusdama neaiškiai su- 
murmėjo: 

— Aš? Kodėl? Aš galėčiau numirti dėl panelės Rei- 
čelės. Ji tai žino ir jūs tai žinote. 

— Bet gyvates į lovą padėjote jūs, ar ne? Prašom 
nemanyti, kad galite man meluoti, nes žinau, kad tai 
jūsų darbas. Net galiu pasakyti, kodėl tai padarėte. 
Norėjote įtikinti panelę Trehern, kad kažkuris gimi- 
naitis bando jai pakenkti. Norėjote ją įtikinti, kad tai 
panelė Karolina, todėl išgirdusi, kad pono Toledžo 
gyvatvorėje rasta daug angių, paėmėte iš panelės Ka- 
rolinos kambario jos žaliąjį šalį ir sutemus nuėjote 
pažiūrėti, ar nepavyks rasti bent vienos gyvatės. Jums 
labai pasisekė, nes iš nepažįstamų berniukų nusipir- 
kote dvi gyvas gyvates krevečių gaudymo tinkle. Su- 
mokėjote jiems pusę kronos, o jie, kaip ir tikėjotės, 
įsidėmėjo jūsų žalią šalį. Labai kvailai pasielgėte, pali- 
kusi krevečių gaudymo tinklą savo kambaryje. Radau 
jį spintoje, kabantį už palto. Žmonės, bandantys ką 
nors nužudyti, turėtų būti gerokai atsargesni, Luisa 
Barnet, jeigu nenori, kad juos sugautų. 

Luisa šaižiai aiktelėjo. Atrėmė galvą į sieną, akys 
pabalo. Akimirką panelė Silver manė, kad ji tuojau 
nualps, tačiau toji atsipeikėjo ir drebančiu balsu gar- 
siai ištarė: 

— Atvykote čia kišti nosį į svetimus reikalus, mano- 
te, kad šį tą išsiaiškinote ir įsivaizduojate esanti labai 
protinga, tačiau nei jūs, nei kas nors kitas neįtikins 
manosios panelės Reičelės, kad norėjau ją nuskriaus- 
ti. Ji gerai žino, kad gyvybę už ją atiduočiau. Taigi vis 
dėlto jūs nesate tokia jau protinga. 

Pasigirdo tylus beldimas į duris, toks tylus, kad 
buvo keista matyti, kaip Luisa nuo jo sustingo. 

— Įeikite, - tarė panelė Silver, ir durys atsidarė. 

Ant slenksčio stovėjo Reičelė Trehern, vilkinti ku- 
kurūzų spalvos chalatu. Ji stovėjo ir atidžiai į jas žiū- 
rėjo. Tada, Luisai atsistojus, žengė žingsnį pirmyn ir 
uždarė duris. 

— Kas čia vyksta? — šaltai ir ramiai paklausė. 

Luisa ėmė aimanuoti. 

— Kas ištraukė jus iš lovos, kurioje dabar turėtumė- 
te būti? Jei jos klausysite, apie mane išgirsite tik melą. 
Nejaugi stovėsite ir patikėsite nepažįstamu Žmogu- 
mi, o ne manimi, jus mylinčia jau dvidešimt metų? 

— Ką visa tai reiškia? —- paklausė Reičelė ir pažvelgė 
į panelę Silver. 

— Tiesa, jūs jau turėtumėte gulėti lovoje, — atsakė 
ji. — Ar jau per vėlu pasiūlyti jums grįžti į savo kam- 
barį ir leisti man viską paaiškinti rytą? 

Reičelė papurtė galvą. 

— Gerokai per vėlu. Norėjau jums kai ką pasakyti, 
bet dabar tai nesvarbu. Manau, kad turiu prašyti jūsų 
tuojau pat viską paaiškinti. 

— Aš būčiau linkusi palaukti, bet suprantu, kad pri- 
valote tai žinoti. Gal prisėstumėte? Ilgai netruksiu, 
bet jaučiu pareigą pati viską pasakyti. 

— Nejaugi klausysitės jos melo? — šiurkščiai pa- 
klausė Luisa. 

Reičelė atsirėmė rankomis į pasiūlyto krėslo atkaltę. 

— Tikrai klausysiu, — atsakė. — Luisa, prašau ne- 
pertraukinėti. - Reičelė įsisupo į skarą ir atsisėdo. — 
Klausau, panele Silver. 

Panelė Silver taip pat atsisėdo. Luisa ištiesė ranką 
ir įsitvėrė varinio lovos galvūgalio skersinio. Ji stovėjo 
truputį už panelės Reičelės, atsisukusi tiesiai į panelę 
Silver, į kurią žvelgė griežtomis ir piktomis akimis. 

Atsisėdusi labai ramiai ir tiesiai, sudėjusi rankas 
ant kelių, panelė Silver, kreipėsi į Reičelę. 

— Panele Trehern, kai lankėtės pas mane Londone, 
aš iš jūsų pasakojimo susidariau įspūdį, kad esate tik- 
ra, jog į jūsų gyvybę kėsintasi tris kartus, tačiau pati 
neturėjau galimybės tuo įsitikinti - būtent dėl tų įro- 
dymų, kuriuos man pateikėte. Jie man liudijo ne tiek 
atkaklius bandymus nužudyti, kiek vieno namiškio, 
gana neurotiško asmens, pastangas jus įtikinti, kad 
jums gresia pavojus; o gal tai buvo skatinama to, kaip 
suprantu, kas dabar vadinama psichologiniu ekshibi- 
cionizmu. Anksčiau tai buvo vadinama noru atkreip- 
ti dėmesį. 

— Viešpats mano liudytojas! - karštai įsiterpė Luisa 
Barnet. 

Reičelė nepasukusi galvos pakėlė ranką. 

— Luisa, jeigu nori pasilikti, elkis ramiai. 

Panelė Silver kalbėjo toliau lyg jos niekas nebūtų 
pertraukęs. 

— Antrasis pasikėsinimas sukėlė man įtarimą, kad 
turime reikalą su neurotiku. Nežinau, kodėl sutriku- 
sių nervų asmenys dažniausiai padega langų užuo- 
laidas, tačiau tai pasitaiko dažnai. Šie atvejai sukelia 
daug triukšmo, tačiau padaro mažai žalos. Iš Luisos 
sužinojau, kad gaisras kilo kaip tik tada, kai bet kuris 
namiškis buvo tikras, jog gaisrą būtinai aptiks jūsų 
kambarinė, visada padedanti jums persirengti pie- 
tums — taigi, jei man būtų reikėję įrodymų, tai mane 
būtų įtikinę. Tačiau man jau buvo viskas aišku. Atvy- 
kusi pastebėjau, kad Luisa Barnet atitinka būtent tą 
asmenybės tipą, kurio ieškojau. 

Luisa atmetė galvą. 

— Panele Reičele, nejaugi jūs šito klausysitės? 

— Manau, mudvi abi klausysimės, — atsakė Reičelė. 

Panelė Silver kalbėjo toliau. 

— Palikusi jus, panele Trehern, nuėjau į Luisos Bar- 
net kambarį ir radau jame du dalykus, kuriuos ir tikė- 
jausi rasti. Vienas jų - krevečių gaudymo tinklas. 

Reičelė labai išblyško, veide nebeliko nė lašelio 
kraujo. Ji ištiesė ranką tarytum nuo kažko gindamasi 
ir sušnibždėjo: 

— Ak ne, ne - tik ne Lui! 

— Panele Reičele... 

— Panele Trehern, tai Luisa Barnet padėjo gyvates 
į jūsų lovą. 


128 


Reičelė pastūmė kėdę ir pasisuko, kad pamatytų 
Luisos veidą. 

— Ar tu tai padarei, Lui? - paklausė. 

Luisa skubiai prisiartino ir puolė ant kelių. 

— Tai neturėjo jums pakenkti... ak, mano mieloji, 
neturėjo! Jie nori priversti jus manyti, kad tai buvau 
aš, bet tai ne aš. Ne, ji neprivers jūsų taip manyti, nes 
jūs pažįstate mano širdį. Jūs žinote... ak, mano mielo- 
ji, jūs žinote! 

— Lui, kodėl tai padarei? 

Luisa atsisėdo ant kulnų, ašaros tekėjo jai per 
skuostus. 

— Jūs nenorėjote nieko klausyti ir nenorėjote nie- 
kuo tikėti. Ką aš galėjau padaryti? 

— Tad tu paleidai gyvates į mano lovą. Kelkis, Lui- 
sa, ir atsisėsk! — Reičelė pasisuko į panelę Silver. - Ar 
visa kita irgi jos darbas? 

— Taip, panele Trehern, bet tikrai nemanau, kad 
ji norėjo jus sužeisti. Ji tenorėjo jus išgąsdinti — dėl 
jūsų giminaičių, ir įtikinti, kad jie bando jus sužaloti. 
Ji ėmė rašyti jums anoniminius laiškus. Paskui išbliz- 
gino laiptus, tačiau buvo kartu su jumis, kad perspėtų 
jais nelipti. Ji padegė jūsų užuolaidas, bet pati ir už- 
gesino. Ji jus įtikino, kad šokoladiniai saldainiai buvo 
užnuodyti, bet manau, kad tai buvo tik chininas - ant 
prausyklės radau buteliuką. Labai gaila, kad nedavėte 
saldainių ištirti, tačiau ji, be abejo, buvo visiškai tikra, 
kad to nepadarysite. 

— Chininas ir buvo tas antrasis jūsų radinys? 

— Taip, panele Trehern. Aš to tikėjausi. Jis labai 
kartus, bet visai nenuodingas. Luisa nenorėjo nuo- 
dyti jūsų kūno - ji tik troško apnuodyti jūsų mintis. 
Nuteikti prieš giminaičius. Manau, ypač prieš panelę 
Karoliną, kuriai tiesiog pavydi. 

Įsivyravo tyla. Galiausiai Reičelė vos girdimai ištarė: 

— Ak, Lui! 

Luisa atsistojo. Išsitiesė, aukšta ir įniršusi, ir atšiau- 
riu balsu ramiai tarė: 

— Jūs manęs nė neklausiate, ar tai tiesa. 

— Ar tai tiesa, Lui? 

Luisa atmetė galvą. 

— Aš jums papasakosiu tiesą, —- pasakė. Pasisuko, 
lyg kažko ieškodama, ir pačiupo senovinę Bibliją, gu- 
linčią ant stalelio prie lovos. - Aš papasakosiu tiesą, 
visą tiesą ir nieko daugiau, išskyrus tiesą, tepadeda 
man Dievas - prisiekiu šios moters Biblija. Bet nega- 
lėsiu jūsų įtikinti, jei ji užkimš jūsų ausis melu. 

— Ar visa tai melas, Lui? 

— Melas bus pasakyti, kad aš jus skaudinu! Niekada 
nieko kita nenorėjau, tik matyti jus laimingą ir nie- 
kada nieko nedariau, tik stengiausi jus apsaugoti. Bet 
negaliu jūsų įtikinti. 

— Lui;-papasakok, ką padarei ir kodėl. 

Luisa vėl prisėdo ant lovos krašto. Sunėrė rankas 
ant Biblijos ir prabilo: 

— Jei ji gali žmogų skaityti kaip knygą, tai pama- 
tys, kad sakau tiesą. Esu girdėjusi apie tokius gebė- 
jimus, nors ir nesuprantu, kaip jai tai pavyksta. Bet 


130 


jei ji tokia gudri ir kiaurai permato kiekvieną žmogų, 
tai kodėl nepasako jums, kas šiuose namuose atlieka 
velnio darbą. Aš jums sakau, kad tai tikra tiesa. Kaž- 
kas išvaškavo laiptus anksčiau už mane. Tai nutiko 
ne tą dieną, o sekmadienį vakare, kai panelė Reičelė 
grįžo vėlai. Visi tai žinojo ir visi žinojo, kad ji vėluos 
vakarienės. Taigi jie visi susėdę tikėjosi, kad panelė 
Reičelė skubės laiptais žemyn, nenorėdama jų versti 
laukti. O vienas iš jų žinojo, kad skubėdama ji tikrai 
parvirs, nes viena laiptų pakopa buvo nublizginta 
kaip stiklas. Tačiau panelė Reičelė nusiuntė mane že- 
myn jiems pasakyti, kad nelauktų, o aš pas juos ne- 
skubėjau, bet spėjau įsikabinti į turėklus ir išsigelbėti. 
Paskui įsipyliau karšto vandens, nuploviau laiptus ir 
niekam nieko nesakiau, nes iš to nebūtų buvę jokios 
naudos. Bet naktį man atėjo mintis, kad reikia jums 
tai parodyti. Pagalvojau, kad nepatikėsite manimi, ko! 
pati neįsitikinsite. Taigi kai kitą šeštadienį maudėte 
Noisį, nuvaškavau tris laiptelius, tačiau jūs nekreipė- 
te į tai dėmesio. Užuolaidos, saldainiai ir angys yra 
mano darbas, kaip ji ir sakė. Mano mieloji, nė negal- 
vokite, kad būčiau leidusi jums lipti į tą lovą. Žiemą 
angys būna apdujusios, todėl pamaniau, kad jos gulės 
sau šiltai prie vandens butelio. Aš ruošiausi pasielgti 
taip: prieiti kloti lovos ir kai ką pamatyti. Paskui su- 
šukti, kaip ir padariau, ir numesti visus apklotus. Bet 
aš išsigandau, nes nepagalvojau, kad jos atgis. Tik- 
riausiai tai nutiko dėl karščio. Kai pirkau, jos atrodė 
visai negyvos. 

Reičelė nuleido galvą ant rankų. 

— Noisis labai sumaniai jas užmušė, o aš ramia šir- 
dimi sumečiau į židinį. Pagalvojau, kad dabar tikrai 
patikėsite, jog kažkas nori iškrėsti jums piktą išdaigą. 

— Ir tai vis tavo darbai! Tik tavo, Lui! 

Sugriebusi Bibliją, Luisa pasilenkė pirmyn. 

— Jūs tuo nepatikėsite, mano mieloji! - ir pasisuko į 
panelę Silver. - Nejaugi leisite jai tuo patikėti? Kokia 
iš jūsų nauda, jei nemokate atskirti melo nuo tiesos? 
Aš pasakysiu jums tiesą. Su tais šokoladiniais saldai- 
niais nenorėjau padaryti nieko bloga — man nė į gal- 
vą nešovė tokia mintis. Bet kol panelė Reičelė buvo 
vonioje, nuėjau į juos pasižiūrėti. Minkštaviduriai 
buvo atskirame krepšelyje, todėl pagalvojau, gal rei- 
kėtų sudėti juos į dėžutę. Jau buvau bebaigianti, bet 
vienas apvirto ir pasirodė, kad jam kažkas padaryta. 
Nepagalvojusi įmečiau jį tiesiai į ugnį, o paskui man 
atėjo mintis, kad reikia pasinaudoti proga ir įtikinti 
vienintelis, jis toks ir buvo. Greitai ir atsargiai apžiū- 
rėjau, bet daugiau nė vieno neradau. Tada pagalvo- 
jau, ką galėčiau padaryti, ir, kaip ji sako, pasinaudojau 
chininu. 

Panelės Silver akys žybtelėjo ir išsiplėtė. 

— Vienas saldainis buvo pripildytas? Jūs tuo visiškai 
tikra? 

Įžūlios tamsios akys susitiko su jos akimis. Įžūlu- 
mas užgeso: 

— Esu tikra, - atsakė Luisa, - visiškai tikra - ranko- 

se turiu Knygą, kuria prisiekiau sakyti tiesą. Ir pasa- 
kysiu dar daugiau. Jei šioje Knygoje yra dar baisesnė 
Dievo rykštė už egiptiečiams pasiųstą marą ar Judo 
pavertimą išdaviku, ji yra niekas palyginti su tuo, ko 
trokščiau ant savo galvos, jeigu kalbu netiesą arba el- 
giuosi netinkamai. 

Reičelė pažvelgė į ją ir nusisuko. Paskui pakėlė gal- 
vą nuo rankų ir tyliai ramiai paklausė: 

— Tai kas nustūmė mane nuo skardžio? 


DEVYNIOLIKTAS SKYRIUS 


Luisa sujudėjo laikydama glėbyje Bibliją. Padėjusi ją 
ant mažo staliuko prie lovos, prisiartino prie Reičelės 
ir padėjo ranką jai ant peties. 

— Manote, kad aš jus nustūmiau, mano mieloji? 

Jos balsas buvo žemas ir švelnus, žodžiai ištarti aiš- 
kiai tarytum vaikui. Reičelė pažvelgė į ją ir nuleido 
akis. 

— Ne, Lui, - atsakė. Patylėjusi pridūrė: - Bet kažkas 
nustūmė. 

— Manau, kad dabar jums vertėtų eiti miegoti, — 
tarė panelė Silver. - Apie tai pagalvosime rytoj rytą. 

" Reičelė sunkiai atsistojo. 

— Taip... nebegaliu galvoti... nebegaliu daugiau apie 
tai kalbėti. Lui, negaliu su tavimi kalbėti. Eik į savo 
kambarį. 

— Panele Reičele... 

— Tik ne šiąnakt. Aš nebegaliu. Būk gera, eik. 

Reičelė pasisuko nuo durų, nes panelė Silver jai 
mostelėjo. 

— Nelaikysiu jūsų ilgiau, panele Trehern, bet... gal 
pasikeistumėte su manimi šiąnakt kambariais? 

Reičelė truputį šyptelėjo. 

— Ne, nenoriu to daryti. 

— Tuomet ar užsirakinsite duris — abejas į korido- 
rių ir pereinamąsias duris iš svetainės? 

— Taip, ruošiausi tai padaryti. 

— Jūsų šunelis miega jūsų kambaryje? Ar jis lotų, 
jeigu kas nors ateitų? 

— Taip, manau, kad lotų. Bent jau vieną naktį bai- 
siausiai urzgė, kai Ela Komperton buvo įkišusi galvą. 

— Kojai reikėjo? 

— Norėjo paklausti, ar turiu aspirino. 

— Turėjote? 

— Ne. Niekada nevartoju tokių dalykų. Ji turėjo tai 
žinoti. 

— Kada tai nutiko? 

— Gal prieš dvi savaites. Taigi manau, kad Noisis* 
vertas savo vardo. 

Grįžusi į savo kambarį Reičelė pamanė, kad šune- 
lis itin ramus. Jai įėjus, Noisis atmerkė vieną akį, bet 
tuojau pat vėl užmigo nusispardęs antklodę ir atme- 
tęs vieną ausį. Reičelė ją pataisė. Nuo jos prisilietimo 
šuniukas sujudėjo, o ji pagalvojo: „Kaip paprasta būti 
šunimi. Ką nors labai myli, tave irgi labai myli“ 

Ji nusivilko chalatą, išjungė šviesą ir atsigulė. Ją 
apgaubė ir užvaldė nuovargio migla, pavirtusi giliu 
miegu. 

Gerokai vėliau naktį Reičelę aplankė nuolat besi- 


* Noisy (angl.) - triukšmingas, triukšmadarys. 

keičiantys sapnai — reakcija į dienos įspūdžius. Vie- 
name sapne ji matė save, kaip kalinę vaikščiojančią 
po snieguotą dykynę. Jos riešai ir kulkšnys buvo su- 
rakinti sunkiomis aukso grandinėmis, ji buvo visiškai 
viena. Paskui per pusnis rogutėmis atskubėjo Geilas 
Brendonas, pačiupo ją tarsi vėjo gūsis ir įsitraukė pas 
save. Jo rankos buvo šiltos ir stiprios. 

Paskui ji bėgo nuo kažko nematomo. Nulėkė tiesiai 
į Paukščių taką, žvaigždės švietė jai į akis ir akino, kol 
virto automobiliais su šviečiančiais žibintais, o Paukš- 
čių takas — grįstu keliu. Kažkas jai į ausį sutrimitavo, ir 
ji vėl leidosi bėgti. Geilas Brendonas tarė: „Dabar jūs 
visiškai saugi“, tačiau ji niekaip negalėjo jo rasti, nes 
labai akino tos šviesos. „Tikėjimas retesnis net už nor- 
manų kraują“, - pasakė panelė Silver. Tačiau Luisa rau- 
dojo taip, tarytum jai plyštų širdis. Jos aimanų garsas 
virto bangų ošimu. Reičelė vėl kabojo ant skardžio, bet 
šįkart buvo diena. Jei ji būtų galėjusi pakelti akis, būtų 
pamačiusi, kas ją nustūmė. Tačiau negalėjo to padary- 
ti. Turėjo žiūrėti žemyn į jos lūkuriuojančius akmenis. 
Išgirdo Geilą Brendoną šaukiant ją vardu ir nubudo. 

Tebebuvo tamsu. Židinys jau buvo užgesęs. Kam- 
baryje nedegė jokia švieselė. Tačiau Reičelė išgirdo 
kažkokį garsą. Jai pasirodė, kad kažkas stovi prie jos 
durų, prikišęs ausį, ranką padėjęs ant sklęstės. Girgž- 
telėjo Noisio krepšys. Reičelė išgirdo, kaip jis sujudė- 
jo, atsistojo ir nutapeno grindimis. Tuomet pasigir- 
do urzgimas. Jis buvo labai tylus, veikiau grėsmingas 
murmesys. Ji pašaukė šunį, tasai kaip mat atlėkė, įšo- 

ko į lovą ir džiaugsmingai įsirausė po antklode. Rei- 
čelė leido jam ten likti. 

Netrukus ji vėl užmigo. 

Luisa atnešė arbatos be galo tragiškai nusiteikusi, 
net baugu buvo žiūrėti. Reičelė nusiminė, tačiau per 
tuos metus ji įgijo tam tikros patirties ir sugebėjo iš- 
vengti artėjančios scenos. 

Kitas nutikimas buvo gerokai linksmesnis. Prie lo- 
vos suskambo telefonas ir pasigirdo Geilo Brendono 
balsas, linkintis jai gero ryto ir klausiantis, kaip ji be- 
sijaučianti. 

— Sustingusi, — atsakė Reičelė. 

— Ar jau atsikėlėte? — smalsiai pasiteiravo balsas. 

— Dar ne, bet jau ruošiuosi. 

— Norėčiau atvykti ir jus pamatyti, jeigu galima. 

— Žinoma, galima. Aš dar nepadėkojau, kad išgel- 
bėjote man gyvybę. 

— Jūs neprivalote to daryti. 

— Privalau. 

— Norėjau pasakyti, to visai nereikia. Man jau pa- 
dėkota. Puiku, netrukus būsiu. Ar vienuoliktą valan- 
dą ne per anksti?.. Gerai, tuomet atvyksiu pusę, - ir 
padėjo ragelį. 

Padėjusi ragelį, Reičelė išgirdo švelnų barbenimą ir 
pro duris įėjo Karolina Ponsonbi, vilkinti žaliu cha- 
latu. Tikriausiai dėl tos spalvos ji atrodė tokia išblyš- 
kusi. Karolina įėjo ir atsirėmė į lovos kojūgalį, Noisis 
iškišo snukutį iš po antklodės ir sveikindamasis su- 
šnopavo. 

— Lepūnėli, — ištarė Karolina ir ištiesusi ranką 
timptelėjo jo ausį. 

Po akimirkos išsitiesė ir pažvelgė į Reičelę. 

— Ar gerai jautiesi, mieloji? Naktį jaudinausi dėl 
tavęs. 

Reičelė pamanė: „Ji atrodo tarytum išvydusi vai- 
duoklį. Kas gi nutiko?“ 

— Ar tai tu buvai atėjusi prie mano durų? - pa- 
klausė. 

Karolina nukaito. 

— Buvau... kartą... paryčiais. Girdėjai mane? Neno- 
rėjau tavęs pažadinti. Tiesiog negalėjau užmigti. 

Reičelė ištiesė ranką. 

— Eikš čia ir papasakok, kodėl negalėjai užmigti. 

Tačiau Karolina nejudėjo. 

— Buvau išsigandusi... dėl tavęs... dėl to, kad nukritai. 
Bijojau eiti miegoti. Žinai, kaip būna, kai tiesiog jauti, 
kad tavęs laukia siaubingi sapnai, - pasakė. Ir prisivers- 
dama nusijuokė. —- Pagalvojau, kad tiesiog nesuteiksiu 
jiems progos ir viskas. O tu gerai jautiesi? 

— Kuo puikiausiai. 

Karolina išsižiojo lyg norėdama kažką pasakyti, ta- 
čiau užsičiaupė ir išbėgo iš kambario. Ašarų pilnomis 
akimis. 


DVIDEŠIMTAS SKYRIUS 


Pasirinkusi mažesnę iš dviejų blogybių Reičelė nulipo 
žemyn pusryčiauti. Jei valgys kartu su šeima, sulauks 
visų šeimos narių klausimų iš karto, o jei liks viršu- 
je, privalės įsileisti lankytojus —- Ernestą, Meiblę, Elą, 
Kosmą ir Ričardą, - kurie paeiliui klausinės to paties. 
Ji truputėlį parausvino skruostus ir tikėjosi geriausia. 

Visi tikrai be galo daug klausinėjo. Ernestui Vodlou 
labiausiai rūpėjo nustatyti tikslią vietą, ties kuria Rei- 
čelė nukrito. Iš šaukštų ir šakučių jis sudėliojo juostą, 
vaizduojančią skardžio liniją, puodelis atstojo auklės 
namą, o cukraus gabalėliai vaidino sienos griuvėsius. 

— Jeigu tu išėjai čia, žibintuvėlį turėjai įsijungti prie 
vartų — tikiuosi, kad įsijungei žibintuvėlį? 

— Baterija buvo pasibaigusi, — tarė Reičelė. 

Ela Komperton kostelėjo. 

— Žinai, Reičele, niekad nebūčiau pamaniusi, kad 
tu, ruošdamasi eiti tuo pavojingu taku, pamirštum 
patikrinti, ar baterija nenusėdusi. 

Ernestas kreipėsi į Elą. 

— Nemanau, kad kas nors galėtų pavadinti taką pa- 
vojingu - jeigu turi gerą žibintą. 

— Bet žibintas nebuvo geras, be to, manęs niekas 
neįtikintų ten eiti, Ernestai. 

— Niekaip nesuprantu, kodėl neliepei vairuotojui 
tavęs parvežti, — irzliai ištarė Meiblė Vodlou. - Jis 
puikiausiai būtų spėjęs sutikti panelės Silver traukinį, 
o paskui paimti tave. 

Reičelė pajuto raustanti. 

— Man patinka vaikštinėti, - pasakė ir pagalvojo, 
kas galėtų įspėti, jog jai patinka vaikščioti tik dėl to, 
kad kartais ją lydi Geilas Brendonas. 

— Tačiau be tinkamo žibinto! — tarė Ernestas. — 
Nori pasakyti, kad baterija buvo visiškai pasibaigusi? 

— Iš jos nebuvo daug naudos. 

Ričardas žvilgtelėjo pro „Daily Mail“ viršų. 

— Bet vakar rytą aš tau įdėjau naują bateriją. 

— Taip, - pritarė Reičelė. 

Kosmas Fritas nuleido „Times“ ir maloniai paste- 
bėjo: 

— Vadinasi, mieloji, pasiėmei ne tą žibintuvėlį. 

Kilo ginčas, kokie labai dažni šeimose. Baterijos 
kokybė virto karščiausių debatų tema, kuri baigėsi 
tuo, jog Kosmas, leipdamas juokais, pareiškė, kad nu- 
sikaltėliui reikia leisti pateikti įrodymus savo naudai. 
Jis nuėjo į koridorių žibintuvėlio ir grįžo jį junginė- 
damas. 

— Žiūrėk, jis visiškai geras, mieloji. Gerai, kad kris- 
dama jo nepametei. Žinoma, dienos šviesoje nėra 
taip paprasta pasakyti, bet man atrodo, kad baterija 
gera. Išbandysiu indaujoje. 

Po akimirkos jis jau šaukė iš už pusiau pravirų 
durų. 

— Ričardai, ateik pažiūrėti! Reičele, norėčiau, kad ir 
tu žvilgtelėtum. Prisiekiu, baterija visai gera. 

Žvilgtelėjusi Reičelė pamatė šviesų spindulį ir spin- 
dintį šviesos ratilą. Per jos petį tą patį matė ir panelė 
Silver. 

— Ji visai gera... a, mieloji? 

— Vakar tokia nebuvo, - suglumusi tarė Reičelė. 

Pasitraukusią nuo spintelės ir grįžusią į savo vietą, 
ją tuojau pat užsipuolė Ernestas. 

— Sakykime, kad atėjai iki čia... pirmasis cukraus 
gabalėlis rodo griuvėsių pradžią — ar toli nuėjai prieš 
nukrisdama? Tarkime, tarp cukraus gabalėlių yra jar- 
do atstumas. 

— Ernestai, tikrai nežinau. 

Pro perkreipto pensnė viršų jis metė priekaištingą 
žvilgnį. 

— Mano mieloji Reičele, privalai įsivaizduoti. Aš 
nesitikiu idealaus tikslumo — juk nesame teisme — 
bet tu gali bent bandyti spėti. 

— Ernestai, aš nežinau, ar to noriu. Iš tikrųjų daug 
mieliau visai liaučiausi apie tai galvojusi. 

— Arba kalbėjusi, —- tarė Kosmas Fritas. — Ir nerei- 
kia, mieloji. Mes visi labai džiaugiamės, kad nesusi- 
žeidei, kaip galėjo nutikti. 

Ela Komperton atstūmė savo kėdę. 

— Ką gi, visa tai man primena daug triukšmo dėl 
nieko. Esu tikra, kad jeigu aš kurią nors dieną baisin- 

gai pargriūčiau, niekas dėl to nė trupučio nesijaudin- 
tų. Nežinau, ką jūs ruošiatės veikti, o aš einu rašyti 
laiškų, paskui mažumėlę pasivaikščiosiu. Karolina, 
tu atrodai taip, tarytum grynas oras ir judėjimas tau 
būtų ne pro šalį. 

— Karolina važiuoja su manimi į Ledlingtoną, - pa- 
sakė Ričardas. 

Karolinos veide švystelėjo palengvėjimas, tačiau 
jokiu būdu ne dėkingumas. Ričardo pagalbos besi- 
šaukiantis bejėgiškas žvilgsnis truputį nublanko, bet 
nepradingo. 

Išeidami iš svetainės, juodu akimirką šnektelėjo. 

— Tu neprivalai važiuoti, bet... aš nenoriu tavęs 
trukdyti... 

Karolina giliai įkvėpė. 

— Tai ne dėl to. Man reikia susidėti daiktus. 

Ir pasuko laiptų link, tačiau Ričardas ją sulaikė. 

— Ką reiškia — tau reikia susidėti daiktus? 

Laikydamasi turėklų, Karolina stovėjo šonu į jį. 

— Aš manau... man reikia... išsikraustyti. 

— Kaip tai? Nesikraustyk... verčiau aš išvažiuosiu. 

— Ne, - sielvartingai ištarė ji ir pabėgo nuo jo į 
viršų. 

Reičelė grįžo pasikalbėjusi su ūkvede ir rado Ričar- 
dą savo svetainėje. Jai įėjus, jis atsisuko nuo lango ir 
be įžangos paklausė: 

— Kodėl Karolina išsikrausto? 

Reičelė pajuto veriantį skausmą. Atrodė, kad ją už- 
plūdo Ričardo gėla. Ji skubiai atsakė: 

— Nežinojau, kad ji rengiasi išvykti. Judu susikivir- 
čijote? 

Ričardas buvo labai išblyškęs. 

— Paklausyk, Reičele. Tu privalai žinoti... ką jaučiu... 
Karolinai. Visi tai žino. Niekada nebandžiau to slėpti... 
ir nenorėjau. Kiek prisimenu, visą laiką ji man buvo 
viskas. Aš tik laukiau... kol susitvarkysiu gyvenimą... 

— Žinau. Kas blogai? 

— Nežinau... sakau tau, nežinau. Paprašiau jos te- 
kėti už manęs... vakar... po arbatos. Mes išėjome pasi- 
vaikščioti ant skardžio... jau buvo tamsu. Nesiruošiau 
to daryti, bet nepajutau, kaip pasakiau... pasipiršau 
jai. O ji pasakė „Ne“. 

— Ričardai! 

— Tai buvo baisi kiaulystė. Nesuprantu, kaip man 
šovė mintis pasirinkti tokią idiotišką vietą. Nemačiau 
jos veido. Negalėjau išpešti iš jos nė žodžio. Ji buvo 
sušalusi, o kai pabandžiau ją apkabinti, ėmė ir pabė- 
go. Sakau tau, aš pats nežinau, kaip ją suprasti. O šį- 
ryt... ji man tiesiog pasakė... kad eina krautis daiktų... 

Reičelė paėmė Ričardą už rankos. 

— Palauk minutėlę... noriu tavęs kai ko paklausti. 
Sakei, kad buvote ant skardžio. Kada ten buvote ir 
kurioje skardžio vietoje? 

— Nežinau! - nekantriai atsakė jis. —- Argi svarbu? 
Grįžau apie šeštą. Mudu ėjome taku viršuje, o kai Ka- 
rolina mane paliko, grįžau palei skardį. Manau, kad 
mudu prasilenkėme. 

Jis pajuto, kaip ji sugniaužė kumščius. 

— Ar matei ką nors... sutikai ką nors? 

— Ne, nemanau. Kodėl klausi? 

— Ar tu tikrai vakar rytą pakeitei mano žibintuvėlio 
bateriją? 

— Žinoma. Reičele, ką visa tai reiškia? 

— Ričardai, — tyliai ir rimtai pratarė ji. 

Tačiau Reičelei nespėjus ištarti nė žodžio, atsidarė 
durys ir į kambarį įžengė panelė Silver, truputį pakrei- 
pusi galvą, maloniai, gal net kvailokai šypsodamasi. 

— Tikiuosi, kad nesutrukdžiau, bet sakėte —- po ke- 
tvirčio valandos, taigi laukiau lygiai ketvirtį. Mano 
laikrodis labai tiksliai rodo laiką. Tėvų dovana dvi- 
dešimt pirmojo gimtadienio proga, nė neprisimenu, 
kad kada nors būtų sugedęs... tačiau tais laikais dar 
nebuvo pigių laikrodžių. Vaje, koks mielas kamba- 
rėlis. Ir koks žavingas vaizdas. Jis man primena pa- 
veikslą, kurį mačiau Karališkojoje akademijoje... taigi, 
tai buvo maždaug prieš dvidešimt metų. Šis iškyšulys, 
uolos ir ypatingas jūros žalsvumas... 

Kol ji tapeno prie lango iš arčiau pasigėrėti vaiz- 
du, Ričardas pasuko į Reičelę sunkiai tvardomo įtūžio 
perkreiptą veidą, kuris klauste klausė: „Ar ji ruošiasi 
čia likti?“ Reičelės akių mirktelėjimas atsakė: „Taip“ 

Ji palydėjo Ričardą iki durų ir suspaudė jo ranką. 

— Jei tik galėsiu, neleisiu jai išvažiuoti, — sušnibž- 
dėjo. 

Jų abiejų žvilgsniai nukrypo į Karolinos kambario 
duris. 

— Ačiū, — dusliai padėkojo Ričardas ir išėjo. 

Reičelė grįžo į svetainę ir uždarė duris. 


DVIDEŠIMT PIRMAS SKYRIUS 


Panelė Silver liovėsi žavėtis vaizdu. Ji apsigręžė, pakė- 
lė ranką ir priekaištingai sučiaupė lūpas. 

— O varge varge varge! Labai blogai, — tarė ji. - Tik- 
rai labai blogai, panele Trehern. Jei dabar nebūčiau 
įėjusi... ajajai! Spėju, kad būtumėte žengusi neapgal- 
votą žingsnį. 

Reičelė pajuto keistą kaltės jausmą. Įsižeisti nelei- 
do savotiškas linksmumas. 

Panelė Silver prisiartino. 

— Ar papasakoti, ką ketinote padaryti, kai įėjau į 
kambarį? Jūs pasakėte: „Ričardai..“, ir ruošėtės ištar- 
ti: „Aš nenukritau nuo skardžio... mane nustūmė“ 
Tiesa? 

Reičelės akys švelniai blykstelėjo. 

— Tiesa. O kodėl nereikėjo to sakyti? 

Panelė Silver papurtė galvą. 

— Labai labai neprotinga. Tiek to, daugiau apie tai 
nekalbėsime. Ar galime atsisėsti? 

Joms susėdus, panelė Silver gyvai prabilo. 

— Bandžiau išsiaiškinti, ką vakar vakare veikė visi 
jūsų namiškiai nuo penktos valandos iki dešimt mi- 

nučių po šeštos. Tiek laiko jūsų nebuvo namie, ar 
ne? 

— Išėjau iš namų visai prieš penkias —- gal be ko- 
kių dešimt minučių. Su aukle atsisveikinti pakilau be 
ketvirčio šeštą, bet ji dar truputį mane sulaikė. Taigi 
turėjo būti maždaug be penkių minučių šešta, kai... 
nukritau. — Paskutinį žodį Reičelė ištarė labai tyliai. 

Panelė Silver linktelėjo. 

— Taip... aš kai ką pasižymėjau. Dabar malonėkite 
paklausyti... 

Ji atsivertė savo blizgantį sąsiuvinį ir dalykišku bal- 
su ėmė sparčiai skaityti: 

„Panelė Komperton: pastebėta lipanti laiptais vi- 
siems išgėrus arbatos — tarkime, penkiolika minučių 
po penktos. Tik pusę septintos Aivė nunešė jai van- 
dens. Tuo metu ji vilkėjo chalatu“ 

„Panelė Karolina ir ponas Ričardas: penktą valandą 
kartu išėjo. Dešimt minučių po šeštos ponas Ričar- 
das grįžo vienas. Aš ką tik buvau atvykusi ir mačiau jį 
pareinantį. Atrodo, niekas nematė, kada grįžo panelė 
Karolina“ 

— Jūs apklausėte tarnus? — nepatenkinta pasiteira- 
vo Reičelė. 

Panelė Silver papurtė galvą. 

— Nebuvo būtina. Smulkmenas, kurių neturėjau 
galimybės išsiaiškinti, man pateikė Luisa. Tai padary- 
ti jai buvo visai paprasta. 

— Ir jūs ja pasitikite? — Reičelės balse nuskambėjo 
kartėlis. 

— Šiuo atveju - taip, visiškai. Ji moka laikyti liežuvį 
už dantų. Leiskite man tęsti. 

„Ponas Fritas: po arbatos užsidarė darbo kamba- 
ryje. Pasiėmė aplanką su eskizais ir juos rūšiavo, kai 
išgirdusi skambutį pusę penktos atėjo kambarinė, 
vardu Gledisė. Jis padavė laišką, kad kas nors nuneš- 
tų į paštą, jeigu eitų su reikalais. Ji sakė, kad ponas 
Fritas atrodė labai užsiėmęs savo paveikslais ir buvo 
įsijungęs radiją. Kai aš įėjau į prieškambarį devynios 
minutės po šeštos, radijas pas jį tebegrojo. Maždaug 
po minutės ponas Fritas atidarė kabineto duris, ap- 
žvelgė prieškambarį ir, pamatęs nepažįstamą asmenį, 
grįžo atgal“ 

„Ponai Vodlou: nė vieno nebuvo matyti nuo ke- 
tvirčio po penktos, kai baigė gerti arbatą, iki pusės 
septintos, kai Gledisė jiems nunešė karšto vandens. 
Ponia Vodlou gulėjo miegamajame ant lovos, ponas 
Vodlou sėdėjo svetainėje gretimai. Durys tarp šių 
kambarių buvo plačiai atvertos ir eidama link prau- 
syklės Gledisė jį matė: 

„Dabar apie šeimynykščius: išsiaiškinau, kad nuo 
pusės šeštos iki mano atvykimo devynios minutės 
po šeštos visi buvo tarnų kambaryje ir klausėsi radijo 
programos iš Liuksemburgo. Bet su trimis išimtimis. 
Šios išimtys — tarnaitė Gledisė, Luisa ir vairuotojas. 
Gledisė sakė į savo kambarį nuėjusi pusę šeštos, kai 
grįžo iš darbo kambario. Norėjusi suadyti porą kojinių 
ir parašyti laišką. Buvusi ten, kol išgirdusi automobilį. 
Vairuotojas Ledlingtone laukė mano traukinio“ 

„Luisos veiksmų ataskaita tokia: išleido Noisį pa- 
bėgioti ir ilgai vargo, kol jį sugavo. Sakė, kad užtruko 
ketvirtį valandos. Sutvarkiusi reikalus lauke, užsidegė 
žibintą, kuris, kaip man sakė, jai labiau patinkąs negu 
deglas, ir nuėjo palei skardį pasitikti jūsų. 

— Vadinasi, iš namų ji turėjo išeiti kokios šešios ar 
septynios minutės po šeštos. Veikiausiai išėjo truputį 
vėliau, antraip būtų sutikusi poną Ričardą. Per kiek 
laiko ji būtų priėjusi tą vietą, kur nukritote? 

— Maždaug per dešimt minučių. 

— Tuomet tarkime, kad ji su žibintu pasirodė maž- 
daug dvidešimt penkios minutės po šeštos. Taip? 

— Manau, taip, - atsakė Reičelė. — Viskas nutiko 
daug greičiau negu atrodo. Į savo kambarį grįžau tik 
be ketvirčio septintą. Prisimenu, kad pažvelgusi į 
laikrodį negalėjau patikėti savo akimis. Atrodė, jog su 
aukle atsisveikinau prieš kelias valandas. 

Panelė Silver linktelėjo. 

— Kartą buvau sutikusi labai protingą žmogų, kuris 
tvirtino, kad laikas neegzistuoja. Niekaip nesupratau, 
kaip jis tai aiškino, bet puikiausiai žinau, ką turėjo 
galvoje. Taigi, panele Trehern, mąstykime logiškai. Iš 
šių užrašų suprasite, kad bet kuris išvardytų asmenų 
galėjo nustumti jus nuo skardžio: ponas Vodlou, po- 
nia Vodlou... 

Reičelė susijuokė. 

— Mieloji panele Silver, mano sesuo Meiblė tiesiog 
mirtų iš baimės, jei sutemus viena atsidurtų ant skar- 
džio tako. O kalbant apie asmenį, kuris mane nustū- 

mė, galiu jus užtikrinti, kad jo ranka buvo gerokai 
stipresnė. 

Panelė Silver nusišypsojo. 

— Sutinku, atrodo neįmanoma, kad ponia Vodlou 
pati būtų bandžiusi į jus kėsintis. Tiesiog kalbu apie 
laiką nuo pusės šeštos iki dešimt po šeštos, kai nei 
ponas Vodlou, nei ponia Vodlou neturi tinkamo ali- 
bi. Gal juodu kalbėjosi vienas su kitu, bet niekas ki- 
tas nesikalbėjo su jais. Dar alibi neturi: ponas Fritas, 
panelė Komperton, Luisa Barnet, tarnaitė Gledisė... 
galiausiai panelė Karolina ir ponas Ričardas. Tiesa, 
jie drauge išėjo iš namų, tačiau grįžo atskirai. Spėju, 
kad juodu susiginčijo, tačiau nežinome, ar ilgai buvo 
kartu, kol išsiskyrė ir ką veikė po to. Taigi aptarėme 
namuose buvusius žmones. Tačiau dar yra kitų, ku- 
rių negalime neįtraukti į tyrimą. Morisas Vodlou ir jo 
sesuo Čerė iš Vinklifo išvyko vakar rytą po pusryčių. 
Man trūksta informacijos, ką juodu veikė vėliau. Jie- 
dviem nebūtų buvę sunku grįžti atskirai arba drauge. 
Iš to, ką man pasakojo ponia Vodlou, supratau, kad 
panelė Čerė pasinėrusi į savo gyvenimą, tačiau tai 
reikia patvirtinti. Dar turime apsvarstyti poną Geilą 
Brendoną, bet atsižvelgiant į tai, kad jis taip stengėsi 
jus užtraukti aukštyn, tenka manyti, jog jis jūsų ne- 
nustūmė. Belieka vienas asmuo, kurio veiksmų neži- 
nome - tai jūsų senosios auklės dukterėčia, jaunoji 
Elena. 

Reičelė negalėjo susilaikyti nesijuokusi. 

— Elena! 

Panelė Silver linktelėjo. 

— Taip, Elena. Norėčiau daugiau apie ją sužinoti, 
bet labiausiai man rūpi motyvas. Ar mokate senajai 
auklei pašalpą? 

— Taip, ji gauna du svarus per savaitę ir jai priklau- 
so namas. 

— Kas nutiktų, jeigu mirtumėte? 

— Niekas nesikeistų, kol ji būtų gyva. 

— O Elena? 

Reičelė dvejojo. 

— Panele Silver, tai juokinga. 

Panelė Silver kostelėjo. 

— Neabejotinai nenormalu. Toks nusikaltimų bruo- 
žas. Tačiau neatsakėte į mano klausimą. Ką iš jūsų 
mirties laimėtų Elena Kaper? 

Reičelė prisivertė atsakyti: 

— Palikau jai šimtą svarų. 

— Ar ji tai žino? 

— Auklė žino. Ji labai nerimavo dėl Elenos ateities, 
todėl ir pasakiau jai. 

— Tuomet, be abejo, Elena irgi žinojo. Ir žinojo, 
kada lankote jos tetą ir kada išeinate. 

— Taip, bet vakar vakare išėjau anksčiau. Paprastai 
būnu iki šeštos. 

— Dešimt minučių, - tarė panelė Silver. - Panele 
Trehern, manau, kad Elena turėtų pasiaiškinti, ką vei- 
kė. Visa tai verčia mane kai ką jums pasakyti. Pane- 
le Trehern, tai jau nebėra privataus seklio tyrimas. Į 

jūsų gyvybę buvo rimtai pasikėsinta, taigi mano par- 
eiga — įtikinti jus kreiptis į policiją. 

Reičelė atsistojo. Visa išblyškusi, degančiomis 
akimis. 

— Ne, nenoriu čia painioti policijos, - pasakė. 

— Panele Trehern, šis pasikėsinimas labai pavojin- 
gas. Jei ne pono Brendono šaltakraujiškumas, žudikui 
būtų pavykę, o aš dabar duočiau parodymus dėl jūsų 
mirties. Primygtinai reikalauju nedelsiant pranešti 
policijai. 

Reičelė priėjo prie lango ir sustojo. 

— Aš to nedarysiu. — Patylėjusi atsisuko. - Panele 
Silver, kaip galėčiau? Jei daugiau nieko nenutiks, pa- 
galvokite apie paskalas — pirmiausia jos pasklis čia, 
paskui plačiau, galiausiai pasieks laikraščius. Nejaugi 
jums trūksta vaizduotės pamatyti antraštes? Man už- 
tenka. Viskas iškils į dienos šviesą —- Čerės romanai... 
beprotiškos Moriso politinės pažiūros... bet kokia 
kurio nors iš mūsų kvailystė, į kurią buvome įsivėlę... 
visos skolos... visi nekalti ir nereikšmingi kaprizai. 
Suprantate taip pat gerai kaip ir aš, kad jie iš adatos 
priskaldys vežimą ir šildysis rankas prie paskalų lau- 
žo. Štai kas nutiks, jei pranešime policijai. Ir bus dar 
blogiau, nes išplauks ir kiti dalykai, suims Luisą... tu- 
rės suimti. Privalote suprasti, kad negaliu į šį reikalą 
velti policijos. 

— Panele Trehern... 

Reičelės blyškumas dingo. Jos skruostai degė. 

— Panele Silver, gražiuoju įspėju — jeigu įsikiš po- 


151 


licija, aš viską neigsiu! Pasakysiu, kad pati nukritau. 
Niekas negalės paneigti mano žodžių, išskyrus... iš- 
skyrus žmogų, kuris mane nustūmė, ir... ir... juk gali- 
mas dalykas, kad taip nenutiks, ar ne? 

— Gal, - susimąsčiusi atsakė panelė Silver. Truputį 
patylėjusi gyvai tęsė: —- Ką gi, aš atlikau savo pareigą. 
Norėčiau dar kartą primygtinai pasiūlyti, kad nedels- 
dama imtumėtės gynybos priemonių ir sunaikintu- 
mėte dabartinį testamentą bei sudarytumėte naują, 
kurio turinį žinosite tik jūs pati. Tai atlikusi ir prane- 
šusi apie savo veiksmus kitiems, manyčiau, apsaugo- 
tumėte savo gyvybę, nes į ją kėsinęsis asmuo nebūtų 
tikras galįs išvengti įtarimo ir tikėtina, kad nepultų 
rizikuoti, kol baigsis naujojo testamento terminas. 

— Tą patį jūs sakėte jau anksčiau... Londone... kai 
atvykau pas jus. 

— Ir vėl tai kartoju. Tai geras patarimas. 

Reičelė perėjo kambarį. Prisiartinusi atsišliejo į 
miegamojo duris. Atrodė, lyg nepajėgtų toliau eiti. 
Laikėsi įsikibusi pusiau pasuktos durų rankenos ir gi- 
liai kvėpavo. Galiausiai ištarė: 

— Negaliu jo priimti... negaliu. Ir jau sakiau, kodėl. 
Tai mano artimieji. Jie yra viskas, ką turiu. Jiems vi- 
siems jaučiuosi skolinga... juk mes — šeima. Negaliu 
tiesiog... pati gelbėtis ir palikti juos visus... įtariamus. 
Jei priimsiu jūsų... gerą patarimą, nebeliks nei mei- 
lės, nei pasitikėjimo... daugiau negalės būti. Žinau, 
kad negalėčiau taip gyventi. Aš noriu gyventi... labai 
labai. Tačiau kaina per didelė... negaliu tiek mokėti. 

Privalau žinoti tiesą. Privalau žinoti, kuo galiu pasi- 
tikėti ir ką galiu mylėti. Bet ką padarysiu, kad tai iš- 
siaiškinčiau. 

Išsitiesusi kategoriškai ir graudžiai pažvelgė į pa- 
nelę Silver. 

— Sužinokite tai, - pasakė. 


-DVIDEŠIMT ANTRAS SKYRIUS 


Maždaug po ketvirčio valandos panelė Silver išėjo iš 
savo kambario ir nulipo laiptais žemyn. Prieškamba- 
ryje nieko nebuvo, tačiau žengusi ant paskutinio laip- 
telio ji susidūrė su Gledise, išeinančia iš kabineto. 

— Ak, panele, - tarė ji, - jus kviečia prie telefono. 
Skambina iš Londono. 

Panelė Silver neskubėjo. 

— O, ačiū, — pasakė ir pridūrė: — Ar galėtumėte 
mane palydėti... 

Įėjusi į kabinetą ir įsitikinusi, kad jame nieko nėra, 
panele Silver ištarė pačiu tikriausiu buvusios guver- 
nantės balsu: 

— Pokalbis užtruks ne ilgiau kaip tris minutes. No- 
riu kai ko jūsų paklausti. Gal malonėtumėte nueiti į 
mano kambarį ir jame manęs palaukti? 

Pokalbis truko lygiai tris minutes. Panelė Silver 
kalbėjo trumpai ir paslaptingai. Ji ištarė: 

— Klausau. 

Paskui: 

— Ar visus apklausėte? 

Ir galiausiai: 

— Taip, šito ir tikėjausi. Ačiū. Sudie. 

Tai pasakiusi, padėjo ragelį ir grįžo į viršų. Prie 
lango stovėjo Gledisė, graži, rimta mergina, skaisčiai 
nuraudusi ir gana nerami. Ji atsisuko rankose glam- 
žydama prijuostę. 

— Šiuos antrojo aukšto kambarius tvarko Aivė. 

Panelė Silver maloniai nusišypsojo. 

— Taip, ir kuo puikiausiai. Tačiau norėjau pasi- 
kalbėti būtent su jumis. Panelė Trehern leido jums 
užduoti porą klausimų. Matote, praėjusią naktį kai 
kas iškrėtė kvailą pokštą — labai kvailą ir stulbinamą 
pokštą, — taigi pagalvojau, gal padėsite mums išsiaiš- 
kinti, kas tai buvo. 

— Aš, panele? 

— Taip, Gledise. Tiesiog atsakykite sąžiningai ir nie- 
kas jūsų nekaltins, kad nepastebėta išėjote su pono 
Frito laišku. 

Išraudę skruostai dar labiau patamsėjo. 

— Ak, panele! 

Panelė Silver ramiai linktelėjo. 

— Juk išėjote slapta, ar ne? Fritas paskambino iš ka- 
bineto pusę šeštos ir padavė jums laišką, kad kas nors 
eidamas pakeliui užsuktų į paštą. Spėju, kad pagalvo- 
jote: „Kodėl gi negalėčiau išeiti?“ Ar taip buvo? 

— Nebuvo nieko bloga... kad jis manęs paklausė. 

— Manau, kad turite draugą, kuris pasirodo tada, 
kai galite paslapčia išeiti. 

Mergina išblyško. 

— Nežinau, kas skleidžia tokias kalbas. Užtikrinu, 
kad nepadariau nieko bloga. 

— Aš taip pat esu tikra, kad nedarote nieko bloga. 
Matote, noriu, kad man padėtumėte. Panelė Trehern 
norėtų sužinoti, kas jai iškrėtė tą pokštą, taigi pagal- 
vojau, jeigu jau buvote išėjusi, gal pastebėjote ką nors 
netoliese. Kelintą valandą išėjote? 

— Ponas Fritas paskambino pusę šeštos. Aš tik užli- 
pau pasiimti palto ir išsmukau pro garažą, kad manęs 
niekas nepamatytų. Ne todėl, kad blogai elgčiausi, bet 
kai kas... na, jie erzina mane dėl Tomo. 

— Ar ilgai buvote išėjusi? 

— Kai grįžau, garažo laikrodis mušė šeštą. 

— Ar ką nors matėte... ką nors sutikote? 

— Nuėjau iki pašto dėžutės... ji stovi tuojau už var- 
tų... ir, na, taip jau nutiko, kad ten sutikau Tomą, mudu 
truputį pasikalbėjome, paskui jis pasakė turįs mažai 
laiko ir negalįs palydėti manęs iki namų, taigi nuvažia- 
vo motociklu. Jis dirba Ledlingtono degalinėje. 

— Gerai, Gledise, o kur prasideda takas palei skar- 
dį? Štai ką noriu žinoti. 

— Na, tikrasis takas prasideda tolėliau nuo kelio už 
vartų, bet žmonės, kurie atvyksta į namus, nepasiekia 
kelio. Įėję pro sodo vartelius prie garažo, jie patenka 
čia tiesiai nuo skardžio. 

— Aišku, — tarė panelė Silver ir pridūrė: - Nepasa- 
kėte, ar ką nors matėte. Tai kaip? 

Nuleidusi akis, Gledisė čiupinėjo prijuostę. 

— Buvo per tamsu, kad ką nors pamatyčiau. 

— Bet jūs kažką sutikote? 

— Ne visai. 

Panelė Silver griežtai į ją pažiūrėjo. 

— Jūs nieko nematėte ir nieko nesutikote. Bet vis 
dėlto ten kažkas buvo. 

— Tik panelė Karolina. 

— Ką ji veikė? 

— Grįžo nuo skardžio. 

— Ar kalbėjotės su ja? 

— Ne, nesikalbėjau. 

— Tuomet iš kur žinote, kad ten buvo panelė Ka- 
rolina. 
sukiojo prijuostę. 

— Nagi, buvo tamsu, sudėtinga atskirti vieną Žmo- 
gų nuo kito. Kaip galite būti tikra, kad tikrai matėte 
panelę Karoliną? 

Gledisė pakėlė galvą. Jos akys buvo drėgnos ir 
piktos. 

— Na ir kas, galėjau! Ten tikrai buvo panelė Karoli- 
na, nes girdėjau ją kalbant. 

— Kalbant? Su kuo? 

— Su savimi. Daugiau nieko nebuvo, tik panelė Ka- 
rolina. Aš niekam nesakiau, bet ji visą laiką verkė, 
kaip daroma, kai kas nors slegia. Sakau, kad girdėjau 
ją taip aiškiai, kaip dabar girdžiu jus... na, ten tikrai 
buvo panelė Karolina. Bet neatrodė, kad ji galėtų iš- 
krėsti kokį nors pokštą, nes buvo per daug nusiminu- 
si, be to, visi žino, kaip ji vertina panelę Trehern. 

— Taip, taip, — sutiko panelė Silver. — O dabar gal 
pasakysite, ką kalbėjo panelė Karolina? 

Gledisė įsmeigė į ją akis. 

— Buvo sunku ką nors suprasti. Ji buvo labai nusi- 
minusi. 

— Vis dėlto norėčiau, kad pasakytumėte man, ką 
girdėjote. 

Gledisė šniurkštelėjo. 

— Kai žmonės būna labai prislėgti, jie negalvoja, ką 
šneka... tai nieko nereiškia. Galima sakyti, kad ji pati 
nesuvokė, ką kalba. 

— Panelė Karolina galėjo būti išsigandusi taip pat 
kaip ir panelė Trehern. Suprantate, Gledise, mums 
reikia viską išsiaiškinti. Tai ar pasakysite, ką kalbėjo 
panelė Karolina? 

Gledisė vėl šniurkštelėjo. 

— Ji tiesiog siaubingai raudojo. Buvo kitapus sodo 
vartų, įėjusi pro juos sustojo ir ėmė kalbėtis su savi- 
mi. Aš tyliai stovėjau vietoje, nes nenorėjau, kad ji 
sužinotų, jog ten esu. Pirmiausia išgirdau ją sakant: 
„Negaliu... negaliu!“ ir verkiant taip, lyg širdis plyš- 
tų. Paskui pasakė: „Aš negaliu to padaryti!“, truputį 
pastovėjo ir grįžusi prie vartų tarė: „Ji visą laiką buvo 
mums tokia gera“. Ir pasakiusi: „Negaliu!“ vėl išėjo 
pro vartus, 0 aš įėjau pro garažą. 

Panelė Silver suglumusi pažvelgė į ją. 

— Ir kai jūs įėjote, laikrodis rodė šeštą valandą? 

— Ne... dar buvo likusios dešimt minučių, o gal ke- 
tvirtis valandos. 

Panelė Silver kostelėjo. 

— Betgi sakėte, kad jums įėjus garažo laikrodis 
mušė šeštą. 

— Taip, tikrai. Tačiau tas laikrodis skuba. Barlou 
taip labiau patinka. Jis sako, kad tai beveik kaip pa- 
rengties signalas. 

— Vadinasi, jūsų nebuvo tik ketvirtį valandos? 

— Taip, panele. Nuėjusi į savo kambarį adžiau, kol 
išgirdau grįžtantį automobilį. 

— Ačiū jums, Gledise, — tarė panelė Silver. Ir nu- 
ėjusi iki durų jas atidarė. - Manau, panelei Trehern 
patiktų, jeigu niekam apie tai neprasitartumėte. 

Gledisė šniurkštelėjo paskutinį kartą. 

— Aš ne iš tų, kurios plepa, - pasakė ji. 


DVIDEŠIMT TREČIAS SKYRIUS 


— Nebesuprantu tų šiuolaikinių merginų, — nepa- 
tenkintu balsu kalbėjo Meiblė Vodlou. — Manykite, 
kad jums labai pasisekė, jog neturite dukters. Nuolat 
tik ir galvoji, kad jos nevykėlės, jei nesugeba ištekėti, 
arba nežinai, už ko joms šaus į galvas ištekėti, jei su- 
siruoš, arba žinai, kad kiauras naktis leidžia šokiuose 
ir visą savaitgalį nebūna namie nė nepasakiusios, kur 
vyksta... na, nenuostabu, kad Ernestas taip nerimauja 
dėl mano sveikatos. 

Ponia Vodlou atsilošė svetainėje ant sofos. Pane- 
lė Modė Silver sėdėjo mažame krėsle be ranktūrių, 
pasuktame, kad būtų patogu kalbėtis, ir mezgė. Jos 
veido išraiška buvo beveik nuolankiai dėmesinga. 
Meiblei retai tokia maloni draugija pasitaikydavo. Ji 
manė, kad pagaliau atsirado žmogus, kuriam tikrai 
įdomi jos virškinimo sistemos būsena, kiek valandų ji 
šiąnakt miegojo arba nemiegojo, kaip plaka jos širdis 
ir muša pulsas, jos nerimas dėl Moriso ir galiausiai — 
irgi ne mažiau svarbu - didžiulį nerimą keliantis, ne- 
apdairus Čerės elgesys. 

— Jau aš tai jaunystėje nė pagalvoti nedrįsau, kad 

galėčiau susitikinėti su vyru, kuris susižadėjęs su kita 
mergina. Tačiau atrodo, kad Čerei tai nė motais. Ir ji 
dar ruošiasi būti pamerge. Mildreda Ros jos papra- 
šiusi, bet, žinoma, tai nutiko, kol niekas dar nebuvo 
išaiškėję. Dabar abejoju, ar vestuvės apskritai įvyks, 
kadangi negali būti, kad jis būtų įsimylėjęs Mildre- 
dą, o blogiausia, kad Čerė nė trupučio jo nemyli — ji 
pati taip sakė. Šiais laikais merginos tokios atviros, ar 
ne? Jos pasakys bet ką, net ir visiškai nepažįstamam 
žmogui. Čerė gana atvirai kalba, kad jai nerūpi Bo- 
bas — rūpi tik jo pinigai. Jis neapsakomai turtingas, o 
Čerė sako, kad jai būtinai reikia gauti pinigų, nesvar- 
bu, kokiais būdais. Taigi, panele Silver, ką būtumėte 
pasakiusi savo jaunystės laikais, išgirdusi merginą ši- 
taip kalbant? 

Žodžiai jau slydo panelės Silver lūpomis, tačiau ji 
neleido sau jų ištarti. Tik nutaisė truputį nustebusią 
miną ir šiek tiek užjaučiamai pastebėjo: 

— Ak... iš tikrųjų, ką? 

Meiblė Vodlou pagalvojo, kad tai tinkamiausias 
atsakymas. Kalbant jos skruostus nudažė neįprastas 
raudonis, balsas tapo itin guvus: 

— Žinoma, tai ne jos kaltė. Iš tikrųjų labai sunku 
augti apsuptai pinigų ir nė trupučio neturėti savų. — 
Ir, prislopinusi balsą kaip kūmutė, pridūrė: - Mano 
tėvas parašė be galo keistą testamentą. Aš bet kam 
apie jį nepasakoju, bet žinau, kad jūs esate patikima. 
Vargiai patikėsite, tačiau išskyrus itin kuklią sumą, 
dėl kurios buvo sutarta per mano jungtuves, iš jo 

palikimo aš negavau nė penso. Galite stebėtis. Jis 
viską paliko mano seseriai Reičelei - mano jaunes- 
niajai seseriai. Žinoma, nedaug jaunesnei, ir žmonės 
dažnai stebisi sužinoję, kad ji už mane jaunesnė. Bet 
juk netekėjusi moteris greičiau sensta, ar sutinkate su 
manimi? Tikriausiai pagalvosite, kad ji tik džiaugtųsi, 
jeigu nereikėtų valdyti tiek pinigų, ar ne? Manau, visi 
stebėjosi, kai ji tuojau pat neatidavė man mano dalies. 
Tai būtų mus išgelbėję nuo nepatogumų ir rūpesčių, 
nes, kaip Ernestas visada sako, kokia nauda kaupti 
didžiulį turtą, kuris po tavo mirties atiteks kam nors 
kitam. Matote, būtų kitaip, jeigu ji turėtų savo vaikų, 
ar būtų panašu, kad dar galėtų turėti, — jei būtų ište- 
kėjusi, — tačiau tai visiškai neįtikėtina. Reičelei trisde- 
šimt aštuoneri. 

Panelės Silver virbalai skimbtelėjo. 

— Pažinojau moterį, kuriai buvo keturiasdešimt aš- 
tuoneri — ji ištekėjo ir pagimdė dvynukus, - pareiškė 
ji gryniausiu liežuvautojos tonu. 

— Na, neįsivaizduoju, kaip jai pavyko, - tarė Meiblė 
Vodlou. — Tai labai neįprasta. Mūsų šeimoje niekas 
niekada neturėjo dvynukų. Ir kam žmonėms norėti 
vaikų? Esu tikra, kad jie jų nenorėtų, jei tik viską ži- 
notų. Kiekvieną naktį negaliu užmigti jaudindamasi 
dėl Moriso, nes kai turi tik vieną berniuką, neverta 
sakyti: „Nesijaudink“ Žinote, paskutinė knyga apie 
Rusiją, kurią Ernestas parnešė iš bibliotekos, buvo 
tiesiog neįsivaizduojamai siaubinga. Jokios sanitari- 
jos! Nežinau, kaip jie gali spausdinti tokius dalykus. 

Bet, žinoma, dabar jiems tai nerūpi, ar ne? Supranta- 
ma, po to aš niekaip negalėjau sudėti bluosto ir Ernes- 
tas reikalavo, tiesiog reikalavo, kad išgerčiau migdo- 
mųjų. Paprastai aš ištveriu bet ką, tačiau šįkart pulsas 
buvo toks tankus, kad jis neatlyžo. Matote, tai nuosta- 
būs vaistai, bet aš juos vartoju labai taupiai, nes baigu- 
si niekur negalėsiu tokių gauti. Tų miltelių man davė 
labai išmintingas daktaras Levitas, su kuriuo susipaži- 
nome keliaudami po Rytų Europą. Mane buvo ištikęs 
siaubingas priepuolis, jis mane gydė ir pasakė Ernestui, 
kad tai vienas įdomiausių jam žinomų atvejų. Jis sakė 
dar niekada neturėjęs paciento, kurio nervai būtų taip 
pašliję, ir dar sakė Ernestui, kad manęs negalima nei 
nervinti, nei man prieštarauti, nei apskritai leisti jau- 
dintis. Dabar mums belikę tik trys ar keturi pakeliai, 
o recepto neturime, todėl privalome juos vartoti labai 
atsargiai. Be abejo, jie ilgai veikia, nes yra labai stiprūs 
ir aš kas kartą geriu tik po ketvirtį pakelio. 

Meiblė Vodlou nenutildama pasakojo apie savo 
miltelius ir pulsą, ką jaučia pabudusi naktį ir ką sakė 
daktaras Levitas apie jos būklę, kaip jai siaubingai 
nesveika jaudintis ir kaip nesuvokiama, kad tikra se- 
suo leidžia kamuotis dėl finansinių nepriteklių, nors 
viską galėtų lengvai išspręsti išrašiusi čekį. Ji kalbėjo 
ir kalbėjo, kol panelė Silver susuko savo mezginį ir 
atsistojo. 

— Žinote ką, sumezgiau visus siūlus. Labai malonu, 
kad skyrėte man tiek daug laiko. Lipsiu į viršų susukti 
kitos sruogos. 

Tačiau panelė Silver nėjo į savo kambarį. Ji pabeldė 
į panelės Trehern kambario duris ir rado ją ant svir- 
telės bededančią telefono ragelį. 

Reičelė sutrikusi atsisuko. 

— Geilas Brendonas norėjo atvykti. Pasakiau jam, 
kad to nedarytų. 

— Kodėl taip padarėte? — paklausė panelė Silver. 

— Aš jam patinku... manau, kad labai. Man niekada 
taip... nebuvo nutikę. Nenoriu visko sugadinti. Neno- 
riu... visko supainioti. Pasakiau, kad neatvažiuotų. 

— Ar paaiškinote, kodėl? 

— Ne, - atsakė Reičelė. Ir naiviai kaip vaikas pridū- 
rė: — Jis supyko. 

— Jis ištvers, mieloji, - tarė panelė Silver. Jos balsas 
skambėjo gyvai ir švelniai. - Manau, kad elgiatės visai 
teisingai. Tikrai nenorėčiau, kad dabar čia būtų ponas 
Brendonas, bet manau, jog vėliau labai džiaugsimės jį 
išvydusios. Vyrai savaip gali būti labai naudingi. Ta- 
čiau dabar norėčiau su jumis pasikalbėti. Manau, kad 
privalote žinoti keletą dalykų. Gal atsisėskime. 

Reičelė pasiėmė kėdę. 

— Kai tai sakoma, visada laukia nemalonumai, — iš- 
tarė gana nuvargusiu balsu. 

— Deja, taip ir bus, - pasakė panelė Silver. 

Ji vilkėjo savąją tabako spalvos suknelę, avėjo sto- 
ras rudas kojines ir gana apšiurusius juodus lakuotus 
batus, puoštus kaspinais. Aukštą apykaklę prilaikė 
sagė, kurios mozaika vaizdavo rausvos ir geltonos 
spalvų šventyklą po skaisčiai mėlynu dangumi. Akys, 


164 


stebinčios Reičelę, buvo kupinos gilios išminties, su- 
mišusios su švelnumu. Ji tarė: 

— Kalbėjausi su Gledise. Pamaniau, kad labai keis- 
ta, jog ji liko savo kambaryje adyti kojinių, kai visi kiti 
tarnai klausėsi radijo. Išgirdusi, kad ponas Fritas davė 
jai laišką, jei kas nors eitų į paštą, buvau įsitikinusi, 
kad Gledisė pati jį nuneš, ir tai pasirodė tiesa. 

— Jūs labai protinga. 

Panelė Silver protestuodama kostelėjo. 

— Ak, mieloji, ne, visai ne. Deja, turiu jums pasa- 
kyti kai ką, kas jus gali sujaudinti. Grįždama atgal, 
ji išgirdo panelę Karoliną verkiančią ir tamsoje be- 
sikalbančią su savimi. Laikas — kurį Gledisė nustatė 
pagal garažo laikrodį - buvo be ketvirčio šešta. Pane- 
lė Karolina labai susikrimtusi įėjo pro vartelius nuo 
skardžio tako. Gledisė girdėjo ją sakant: „Negaliu to 
padaryti... negaliu!“ Paskui panelė Karolina pasakė: 
„Ji visada mums tokia gera“, ir vėl išbėgo pro vartelius 
skardžio link, o Gledisė grįžo namo. 

Reičelė nusišypsojo sustingusiomis lūpomis. Alps- 
tančia širdimi tikėjosi, kad panelė Silver nepastebės, 
kokios jos sustingusios. 

— Tai jūs prašote, kad patikėčiau, jog Karolina... 
Karolina nustūmė mane nuo skardžio? 

— Neprašau niekuo tikėti. Pasakiau jums, ką man 
sakė Gledisė, nes tai vienas iš tų dalykų, kuriuos pri- 
valote žinoti. 

— Vienas iš tų dalykų? 

— Taip, yra ir kitų. 

— Tęskite. 

— Dar kalbėjausi su ponia Vodlou. Ji daug pasakojo 
apie savo dukterį. Sakė, kad Čerė bet ką padarytų dėl 
pinigų. Nupiešė visiškai negailestingos jaunos moters 
portretą, kuri imtų viską, ko panorėjusi, nesvarbu, ar 
tai priklauso kam nors kitam, ar ne. Būtų malonu su- 
žinoti jūsų nuomonę, ar tai tiesa. 

Akimirką Reičelė pakėlė ranką ir tuojau vėl nuleido. 

— Taip... Čerė tokia. 

— Ponia Vodlou dar kalbėjo apie savo sūnų. Atro- 
do, kad ji piktinasi, jog nesate linkusi skirti tam tikros 
sumos pinigų, kuri išlaikytų jį Anglijoje. Norėčiau pa- 
klausti, ar ponas Morisas taip pat dėl to piktinasi. 

Reičelės akyse švystelėjo kartaus humoro kibirkš- 
tėlė. 

— Nė kiek tuo neabejoju. Aš esu bjauri kapitalistė 
ir būtų labai pagirtinas moralinis veiksmas išvaduoti 
mane nuo kuo didesnės to bjauraus kapitalo dalies. 
„Likviduoti“ — esu tikra, tai dažniausiai vartojamas 
posakis. Žinoma, logikos labui derėtų likviduoti ir 
mane, - ji nutilo trumpam įkvėpti ir lėtai, labai lėtai 
pakėlė ranką prie kaklo. 

— Šito mes neakcentuosime, — tarė panelė Silver. — 
Bet, manau, turėsime tai galvoje. Dabar, nors ir ger- 
biu panelę Komperton, turiu jums labai nemalonių 
žinių. Čia smulki ataskaita apie jūsų pinigus, kuriuos 
kartkartėmis pavesdavote panelei Komperton paau- 
koti tam tikroms labdaros organizacijoms. Padėjėjas, 
mano prašymu atlikęs tyrimą, mane užtikrino, kad nė 
viena iš šių labdaros organizacijų nė karto iš panelės 
Komperton nėra gavusi daugiau negu pusę kronos. 

Reičelė palinko į priekį, visu svoriu atsiremdama į 
krėslo atkaltę. Būtent tai ji aiškiausiai suvokė —- sun- 
kumą. Kojos buvo šaltos ir sunkios kaip akmuo, ran- 
kos — kaip švinas, o širdis kupina širdgėlos. 

- Ela? - paklausė ji. 

— Deja, taip, - atsakė panelė Silver. - Ji nedelsdama 
ėmė kaulyti iš manęs pinigų ir padarė man nemalonų 
įspūdį. Godumas — savybė, kurią labai sunku paslėp- 
ti. Aš ją iš karto pastebėjau, ir tai paskatino mane at- 
likti tyrimą. 

— Ar yra dar kas nors? — paklausė Reičelė. 

— Ne... ne... manau, kad galiu pasakyti, ne. Vis dėlto 
manyčiau, kad atėjo laikas pranešti šeimai, jog praė- 
jusią naktį buvo kėsintasi jus nužudyti. Norėčiau, kad 
juos visus sukviestumėte ir tiksliai papasakotumėte, 
kas nutiko. Ir pati norėčiau dalyvauti. 

Reičelė neapsakomai išblyško. 

— Kaip tik dabar... kai norėjau pasakyti Ričardui... 
jūs mane sulaikėte. 

— Tikrai taip, panele Trehern. Tai jam būtų sutei- 
kę pranašumo prieš kitus. Jūs norėjote suteikti jam 
šį pranašumą. Tiesą sakant, norite laikyti jį nekaltu. 
Dabar turiu labai rimtai pasakyti, kad šiuo atveju ne- 
galite išskirti jokio asmens. Neprašau visų laikyti kal- 
tais, tačiau labai prašau kiekvieną kartą imtis tų pačių 
atsargumo priemonių, lyg bendrautumėte su žmogu- 
mi, kurio kaltę žinote. 

— Juk tai baisu! 

— Žmogžudystė yra baisus dalykas, — atsakė panelė 
Silver. 

DVIDEŠIMT KETVIRTAS SKYRIUS 


Visi šeimos nariai įvairiomis dingstimis buvo su- 
kviesti į svetainę. Už lango diena buvo apsiniaukusi ir 
niūri. Nors židinyje skaisčiai liepsnojo ugnis, kamba- 
rį gaubė vėsa ir nerimas. 

Ričardas Trehernas pasirodė paskutinis. Visi laukė 
jo tylėdami ir niekas, išskyrus Meiblę, nemėgino tylos 
nutraukti. Kosmas Fritas nuo židinio atbrailos paėmė 
laikrodį, ir pastebėjęs, kad jį reikia sureguliuoti, ėmė 
knibinėtis. 

— Kosmas negali ramiai praeiti pro laikrodį, - pasi- 
skundė Meiblė. - Esu tikra, kad savąjį jis kaskart pri- 
suka anksčiau negu reikia. 

Į tai panelė Silver atsakė, kad, jos manymu, laikro- 
džius reikia prisukti kartą per savaitę ir daugiau jų 
neliesti. 

Meiblė Vodlou, vis dar rymodama ant pagalvėlių ir 
aiškiai nesirengdama nei pajudėti, nei kuo nors užsi- 
imti, garsiai apsidžiaugė jos sugrįžimu. Tačiau prieš 
sėsdamasi ant kėdės panelė Silver pastatė ją prie sofos 
taip, kad galėtų stebėti panelę Komperton, sėdinčią 
fotelyje židinio dešinėje, poną Fritą, kuris, išskleidęs 

„Times“, dabar stovėjo tiesiai priešais židinį ant kili- 
mėlio ir Reičelę Trehern, atsilošusią fotelyje židinio 
kairėje. 

Karolina Ponsonbi prisistūmė prie Reičelės žemą 
kėdutę. Ji sėdėjo priekyje, parėmusi alkūnes į kelius, 
smakrą paslėpusi delnuose. Karolina buvo tokia iš- 
blyškusi, kad šiuo metu niekas nebūtų galėjęs jos pa- 
vadinti gražia. Panelė Silver pagalvojo, kad mergina 
stovi ant bedugnės krašto ir leido sau pasvarstyti, kas 
gali nutikti netrukus. 

Ričardas Trehernas prisėdo ant Reičelės fotelio 
ranktūrio. Panelė Silver matė, kaip jis pasilenkė, 
kažką pašnibždėjo jai į ausį, o ši atsakydama papur- 
tė galvą. 

Karolina apsidairė ir įsistebeilijo į Kosmą, stovintį 
prie židinio. 

Ernestas Vodlou pasistatė kėdę prie sofos ir pa- 
linko prie žmonos rūpestingai domėdamasis, kaip ji 
jaučiasi ir ar neužmiršo išgerti lašų. 

Panelė Silver kostelėjo ir, tarytum tai būtų buvęs 
ženklas, Reičelė Trehern prabilo. Ji pasisuko į Ričardą 
ir tarė: 

— Gal susirastum kėdę? Noriu pasakyti kai ką labai 
svarbaus. 

Ričardas nepajudėjo, tačiau tikrai atrodė apstul- 
bęs. Tai buvo tik žodžiai, tačiau nei Reičelės balsas, 
nei elgesys neatrodė natūralūs. Buvo akivaizdu, kad 
ji bando apsimesti. Galbūt kaip tik dabar ji prisiminė 
panelės Silver žodžius. Galbūt dabar, užuot laikyda- 

ma Ričardą nekaltu, ji siaubingai baiminasi jo kaltės. 
Panelė Silver matė, kaip Reičelės ranka, gulinti ant 
kelių, spaudėsi į kumštį tol, kol pabalo krumpliai. Tik 
tada, kai Ričardas atsisėdo ant kėdės kitoje židinio 
pusėje, ji pastebėjo, kad ranka atsipalaidavo. 

Sušnarėjo „Times“, nes Kosmas atvertė kitą puslapį 
ir gana išsiblaškęs pasakė: 

— Taigi, mieloji, štai ir mes. Ar žinote — visiškai ne- 
įtikėtinas dalykas — toks Fergiusonas, su kuriuo mo- 
kiausi mokykloje, veda kino žvaigždę. Apie ją nesu nie- 
ko girdėjęs, tačiau ji vadinama žvaigžde. Jis tikriausiai 
pamišo. Dovanok, Reičele, ką norėjai pasakyti? 

— Kai ką svarbaus? — paklausė Ernestas Vodlou. Jis 
pataršė plaukus ir apsižvalgė pro pensnė viršų. - Ti- 
kiuosi, tai nieko... ėčė... ką nori pasakyti... nieko... — ir 
nutilo nebaigęs sakinio. 

Meiblė abiem rankomis pasikėlė nuo pagalvėlių ir 
nerimaudama ištarė: 

— Kažkas nutiko Morisui — aš jaučiu! Ak! Greičiau 
sakyk! Nelaimingas atsitikimas? 

— Su Morisu tai neturi nieko bendra, — atsakė Rei- 
čelė, tačiau sakinio viduryje sudrebėjo - iš kur ji žino, 
kad ne Moriso ranka nustūmė ją nuo skardžio? 

Meiblė susmuko, beveik pasirengusi vaizduoti 
priepuolį, tačiau nutarė jį atidėti, kol išgirs, ką Reičelė 
norėjo pasakyti. 
kad toji nervinasi — vajė, tikrai, neabejotinai nervi- 
nasi. Pasiėmusi rankinuką, ji niekaip negalėjo surasti 
sagtelės, o suradusi — jos sugrabalioti. Kai galiausiai 

jį atidarė, viskas, kas buvo viduje, išbyrėjo į sterblę. 
Ranka, suradusi nosinę ir prispaudusi ją prie nosies, 
anaiptol nebuvo rami. Tirtėjo nosis, tirtėjo nosinė, 
tirtėjo ranka. Nebe pirmą kartą per savo karjerą pa- 
nelė Silver pagalvojo, jog tikriausiai labai nepatogu 
turėti nešvarią sąžinę. Ji pažvelgė į Ričardą Treherną, 
o Ričardas paklausė: 

— Kas nutiko, Reičele? Tikiuosi, nenutiko nieko 
rimta? 

— Deja, nutiko. —- Reičelė sėdėjo tvirtai sunėrusi 
rankas ant kelių. - Manau, kad jūs turėtumėte žino- 
ti - jūs visi, —- vakar nutiko kai kas labai rimta. Pama- 
niau, kad turite tai žinoti. 

Panelė Silver matė jų visų veidus, išskyrus Karo- 
linos — Karolina sėdėjo nusisukusi nuo jos ir atsi- 
kitų veiduose buvo regėti: Kosmo Frito - nustebimas; 
Ričardo — dėmesys; Elos Komperton - baimė, taip, 
tikrai — baimė; pagilėjusios Ernesto Vodlou raukš- 
lės išdavė įprastą rūpestį. Meiblės Vodlou veide at- 
sispindėjo irzlaus susidomėjimo ir neseniai patirto 
palengvėjimo derinys. Jei kalbama ne apie Morisą, tai 
nėra labai svarbu. 

Pirmasis vėl prabilo Ričardas. Jis paklausė: 

— Ką mes turėtume žinoti? 

Reičelė apžvelgė juos visus. Tada ištarė: 

— Kai kas atsitiko... vakar grįžtant iš auklės. Pasa- 
kiau, kad pargriuvau, ir tai tiesa. Tačiau nutiko dar kai 
kas. Aš pargriuvau ne ant tako... nukritau nuo skar- 
džio. Ir nukritau todėl, kad mane kažkas nustūmė. 

Panelė Silver dar kartą apžvelgė susirinkusiųjų vei- 
dus ir — tai daug įdomiau — rankas. 

— Nesąmonė! — ištarė Ela Komperton, tačiau jos 
rankos drebėjo. 

Kosmas Fritas suglamžė „Times“ ir atsisuko — jis 
buvo labai nustebęs. Meiblė ir Ernestas atrodė lygiai 
taip pat. 

— Ak! - ištarė juodu ir išsižiojo. 

Ričardas Trehernas staiga sujudėjo ir smarkiai su- 
siraukęs pasakė: 

— Reičele! Dieve mielaširdingas! Negali būti! 

Karolina nepajudino nė piršto ir neištarė nė žo- 
džio. Jos akys buvo įsmeigtos į Reičelės veidą ir tik 
pati Reičelė galėjo matyti, kas jose glūdi. 

— Taip, gali, - tvirtai atsakė Reičelė. - Kažkas tam- 
soje prisėlino prie manęs iš už nugaros ir nustūmė 
nuo skardžio. 

Kambaryje visi šurmuliavo — vieni gniaužė atodū- 
sį, kitiems staiga palengvėjo, treti beveik žiopčiojo, o 
pati panelė Silver aiktelėjo: 

— Jergutėliau! 

— Klausyk, mieloji, - prabilo Kosmas Fritas. Jis pa- 
dėjo laikraštį ir prisiartino. — Reičele, brangioji, to 
tikrai negali būti! Kodėl iš karto mums nepasakei? Tai 
tikriausiai koks nors beprotis, jei... tikrai taip nutiko... 
Mieloji, reikia būtinai pranešti policijai. 

— Galbūt policija jau žino. Ar jau pranešėte, panele 
Trehern? — pabrėžtinai ramiu balsu paklausė panelė 
Silver. 

Ir sulaukė priekaištingo žvilgsnio, kuris jos nė kiek 
nesujaudino. 

— Ne, - atsakė Reičelė. 

— Mieloji, - tarė Kosmas, - privalėjai iš karto jiems 
pranešti. Papasakok man viską, ką Žinai, ir aš jiems 
paskambinsiu... 

— Ne, - nutraukė jį Reičelė. - Aš neskambinsiu po- 
licijai. — Ir truputį patylėjusi pridūrė: — Šį kartą. 

Jei kas nors iš buvusių kambaryje ir suprato šių 
paskutinių žodžių reikšmę, tai nė menkiausiu ženklu 
neišsidavė. 

— Papasakok mums, kaip viskas iš tikrųjų nutiko, — 
paprašė Ričardas Trehernas. 

— Visa tai nesąmonė, - irzliai suniurnėjo Meiblė. — 
Jei tu nukritai nuo skardžio, kodėl neužsimušei? Tai 
gryniausia nesąmonė. 

Ernestas uždėjo savo ranką ant josios. 

— Na... na... nesijaudink, mieloji Meible. Manau, 
kad tau nereikėtų šitaip reaguoti. Tačiau tai, ką pasa- 
kei, be abejo, yra tiesa. 

— Tu be reikalo perdedi, - prie choro prisijungė Ela 
Komperton. — Esu tikra, tau liko viena kita mėlynė 
ar įdrėskimas, bet nejaugi manai, kad patikėsime, jog 
nukritai nuo skardžio ant akmenų ir likai sveikutėlė. 

Reičelė dar labiau įsitempė. 

— Jei būčiau nukritusi ant akmenų, jūs visi dabar 
būtumėte tardomi, užuot sėdėję čia ir aiškinę man, 
kad nežinau, ką kalbu. 

Kosmas padėjo ranką jai ant peties. 

— Mieloji, manau, mes visi nelabai suvokiame, ką 

kalbame... mes visi. Tai didžiulis sukrėtimas. Kalbė- 
damas apie save, galiu pasakyti, kad... ak, mieloji, tai 
baisus smūgis. - Akimirką jis spustelėjo jai petį ir ati- 
traukė fanką. Paskui išsitraukė nosinę ir nusišnypš- 
tė. - Neperdedu sakydamas, kad esu priblokštas. 

— Reičele, prašau mums tiksliai papasakoti, kaip 
viskas nutiko, - paprašė Ričardas. 

Ji kalbėjo visiškai abejingai. 

— Jei būčiau nukritusi ant akmenų... kaip jau mi- 
nėjau... manęs čia nebūtų. Aš nenukritau. Įsitvėriau 
krūmo ir pajėgiau išsilaikyti. 

— Vajė, - įsiterpė panelė Silver, — kaip jums pasi- 
sekė! 

— Negali būti, kad tave nustūmė, - tarė Ela Kom- 
perton. — Juk tai visiškai neįmanoma. Be to, kas galė- 
tų tai padaryti? Absurdas. 

Ernestas Vodlou nervingu judesiu nusiėmė akinius 
ir vėl užsidėjo juos ant nosies, tik kitaip pakreipęs. 

— Kaip sako Ela... 

— O kaip užsikabarojai į viršų? — kaltintojos balsu 
paklausė Meiblė. 

Karolina palinko į priekį ir įsikibo į Reičelės skver- 
ną. Jie girdėjo, kad ji kažką sušnibždėjo. Ričardas pa- 
galvojo, kad tai buvo: „Tu esi čia.“ 

Reičelė apžvelgė visus ir ištarė: 

— Mane tikrai nustūmė. Nukritau nuo skardžio, 
nes mane nustūmė. Ranka, kuri mane nustūmė, dar 
nuritino ir akmenį... vėliau... kai jau kabėjau ten... kad 
baigtų darbą iki galo... bent jau aš taip manau. Vienas 

iš tų didelių akmenų... vos vos manęs nekliudė. Suge- 
bėjau išsilaikyti, kol pro šalį ėjo Geilas Brendonas. Jis 
nubėgo iki auklės, suplėšė jos paklodes, surišo iš jų 
virvę... ir užtraukė mane. Jis išgelbėjo man gyvybę. 

Kosmas dar kartą nusišnypštė ir įsikišo nosinę į ki- 
šenę. 

— Mieloji... tikrai nežinau, ar kada nors buvau taip 
sukrėstas. Tu jau man dovanok... bet privalai žino- 
ti, kaip mes visi dėl tavęs išgyvename. Tiesiog atrodo 
visiškai neįtikėtina, jog kažkas norėtų tau pakenkti. 
Tačiau turime elgtis tinkamai. Reikia nedelsiant pra- 
nešti policijai. 

— Aš neturiu ką pasakyti policijai. 

— Vajė, - tarė panelė Silver, - spėju, kad... žinoma, 
aš nieko neišmanau apie tokius dalykus, tačiau jūs 
tikriausiai turite kokį nors sumanymą, kaip atpažinti 
žmogų, kuris jus užpuolė. - Kalbėdama ji dairėsi kaip 
visiškai nepatyrusi ir drauge smalsi senmergė. - Juk 
tikrai turite bent vieną mintį. 

Kambarys akimirksniu nutilo. Tarytum visi įprasti, 
nepažįstami garsai būtų nuščiuvę, o nuščiuvo paju- 
tę, kad yra girdimi. Paliko tik tą įtampos kupiną, lau- 
kiančią tylą. 

Ją nutraukė Reičelė. 

— Nė vienos, — tarė ji ir garsai vėl atgijo. 

Ela Komperton paleido fotelio ranktūrius ir atsilo- 
šė. Ričardas skubiai atsistojo. Karolina Ponsonbi pa- 
leido Reičelės skverną ir netekusi sąmonės nuslydo 
nuo kėdutės. 

DVIDEŠIMT PENKTAS SKYRIUS 


— Kaip Karolina? - paklausė Kosmas Fritas. 

Išgirdusi jo beldimą, Reičelė priėjo prie savo svetai- 
nės durų. Jis stovėjo kitapus slenksčio ir atrodė toks 
sutrikęs, kokio Reičelė dar nebuvo mačiusi: įprastai 
linksmas veidas buvo rūškanas, balsas drebėjo. 

— Jai geriau. Tik reikia ramybės. Dabar tegu paguli. 
Iš tikrųjų geriausia jai bus patylėti. 

Reičelė kalbėjo visa tai, kad liautųsi galvoti, kad 
Kosmas neklausinėtų, kodėl Karolina nualpo. Kad tik 
visi eitų šalin ir paliktų ją ramybėje! 

Tačiau Kosmas įėjo. Paėmė ją už rankos, uždarė 
duris ir palydėjo iki kėdės. Paskui ir pats ryžtingai at- 
sisėdo. Buvo visiškai aišku, koks jo tikslas. Pokalbis. 
Labai rimtas pokalbis. Be įprastos savitvardos Kos- 
mas prabilo: 

— Mieloji, spėju, kad norėtum pabūti viena, tačiau 
po to, ką mums ką tik papasakojai, jaučiu... na, nevar- 
ginsiu tavęs savo jausmais, tačiau kai ką privalau tau 
pasakyti. 

Reičelė pažvelgė į jį ir jos širdis mažumėlę sušilo. 
Kosmas jai visada patiko ir ji, nežiūrėdama per daug 

rimtai į piršlybas, niekada neabejojo jo jausmais. Ta- 
čiau išvydusi jį akivaizdžiai sukrėstą dėl jai iškilusio 
pavojaus, pajuto, kaip tirpsta jos širdies ledai. Ji susi- 
jaudino ir atlyžo. Akys jam dėkojo, o lūpos sakė: 

— Viskas jau praėjo. Nebegalvokime daugiau apie 
tai. 

— Mieloji, tačiau mes privalome. Nejau rimtai kal- 
bėjai nenorinti pranešti policijai? 

Ji linktelėjo. 

— Ak, mieloji, kodėl? Maldauju.... 

Ji papurtė galvą. 

— Ne, Kosmai. 

— Kodėl? 

— Negaliu tau pasakyti, kodėl. 

Jis palinko į priekį. 

— Mano mieloji, leisk tau pasakyti, kad tavo pasa- 
kojimas yra - kaip čia pasakius — abejotinas. Atrodo, 
Ernestas ir Meiblė įsikalė į galvas, kad tu, išsigandu- 
si kritimo, tiesiog įsivaizdavai, jog tave nustūmė. Ela 
jiems pritaria. Išeidamas girdėjau, kaip jie pasakojo 
vieni kitiems istorijas apie žmones, kurie po sukrėti- 
mo patyrė haliucinacijas ir prarado atmintį. 

Reičelės akys maloniai pagyvėjo. 

— Man labai nesmagu visus nuvilti, tačiau aš tikrai 
nukritau nuo skardžio. Ir, deja, galiu paneigti Elos 
haliucinacijų teoriją —- neabejoju, kad tai Elos mintis: 
aš turiu liudytoją, visiškai patikimą liudytoją - Geilą 
Brendoną. 

Kosmo Frito antakiai virto viena linija. 

— Ak, taip... jis išgelbėjo tau gyvybę. Tačiau jie abe- 
joja ne tuo, kad tu nukritai, mieloji. Atvirai kalbant, 
Reičele, ar esi visiškai tikra, kad tave nustūmė? 

— Taip, — ištarė sustingusios lūpos. Staiga ramybė 
dingo. - Nejau manai, kad noriu tuo tikėti? Nejau 
manai, kad iš visos širdies nedėkočiau Dievui, jei ga- 
lėčiau patikėti, kad pati nuslydau? Tačiau aš negaliu, 
Kosmai, negaliu. Mane nustūmė ir tą akmenį nuritino 
ant manęs, ir nors nemačiau, kas tai padarė, jaučiau... 
jaučiau... - Jos balsas nutrūko. 

Kosmas pakartojo paskutinį žodį. 

— Jautei? Ką jautei? 

Reičelė užsidengė ranka akis ir sušnibždėjo. 

— Neapykantą. Kažkas norėjo mane nužudyti... 
siaubingai norėjo... 

Jaudulio kupinas Kosmo balsas grąžino jai pusiaus- 
vyrą. 

— Reičele! Mieloji, ar supranti, ką sakai? 

— Taip. 

— Kad tai buvo žmogus, kuris tave pažįsta... kurį tu 
pažįsti? 

— Taip... manau, taip. Aš jaučiau neapykantą. Tu 
niekam nejauti neapykantos... tu... nežinai. 

— Reičele! Reičele! 

UŪmai jis atsistojo ir žengė prie lango. Atsukęs nu- 
garą, susijaudinęs ištarė: 

— Tai visai nepanašu į tave. Negaliu tuo patikėti. 
Reičele, aš negaliu tuo patikėti. 

— Aš irgi maniau negalinti. Bet tai ir yra siaubin- 

giausia — aš jau patikėjau, kad kažkas nori mane nu- 
žudyti. 

Stojo tyla. Kosmas atsisuko. 

— Tu rimtai kalbi? 

— Tai tiesa, — atsakė Reičelė. 

— Tuomet aš privalau tau kai ką pasakyti. 

Jis grįžo atgal ir vėl atsisėdo. 

— Juk žinai, mieloji, kad nesu įkyrus. Ir nebūčiau 
tau nieko sakęs, nes galiausiai tai nėra mano reikalas, 
o tu būtum pagalvojusi... na, kalbant visiškai atvirai, 
aš nenorėjau kištis į svetimus reikalus. 

Reičelė pakėlė galvą. 

— Kosmai, apie ką tu kalbi? 

Linksmas jo raudonis išblėso. Ji dar nebuvo mačiu- 
si jo tokio iškankinto, o tuo labiau — sutrikusio. 

— Kosmai, kas nutiko? 

Jis dvejojo, tačiau prisiversdamas ištarė: 

— Mieloji, tik nepyk ant manęs. Tas ponas Brendo- 
nas... jei kažkas nustūmė tave nuo skardžio, tai, man 
atrodo, niekas kitas neturėjo tokios puikios progos. 

— Kosmai! 

— Reičele, maldauju, išklausyk. Paskui galėsi ant 
manęs pykti. Ar tas žmogus žinojo, kad vakar po pie- 
tų eisi aplankyti auklės? 

— Taip, Žinojo. 

— Ir kad grįši taku palei skardį? 

Reičelė tylėjo. 

— Reičele... ar jis tai žinojo? 

— Taip, — atsakė ji. 

— Jis žinojo. Ir atvažiavo iki namo savo automobi- 

liu. Luisa sakė, kad jo automobilis stovėjo ten, kad jis 
parvežė tave namo ir... 

— Tai nesąmonė, — nutraukė jį Reičelė. — Geilas 
Brendonas išgelbėjo man gyvybę. 

Kosmas pažvelgė į ją su užuojauta. 

— Juk tu nedaug apie jį žinai, ar ne? Nelabai seniai jį 
pažįsti. Ar esi tikra, kad žinai tikrą jo pavardę? 

— Jo pavardė yra Brendonas. 

— Arba Brentas, - pasakė Kosmas. O kai Reičelė 
įsmeigė į jį akis, tęsė: —- Juk tavo tėvas turėjo partnerį, 
kurio pavardė buvo Brentas, ar ne? 

— Kosmai! 

— Juk nuo to laiko, kai mirė mano dėdė, tu bandei 
surasti tą partnerį arba jo sūnų? Tėvo vardas buvo 
Sterlingas Brentas. Sūnus tebuvo visai vaikas, kai jo 
tėvas buvo tavo tėvo partneris — manyčiau, kokių 
penkerių ar šešerių metų, ir visi jį vadino Soniu, — 
sūneliu, tačiau tikrasis jo vardas yra Geilas... Geilas 
Brentas... Geilas Brendonas. 

— Iš kur tu žinai? — paklausė Reičelė. - Tėvas ieš- 
kojo Brentų. Aš jų taip pat ieškojau. Mes sužinojome, 
kad Sterlingas Brentas mirė, tačiau tebeieškojome jo 
sūnaus. Iš kur žinai, kad jo vardas Geilas? Tai buvo dar 
viena kliūtis, nes niekas nežinojo, kuo jis vardu. Mano 
tėvas, auklė, Meiblė - visi pažinojo tik Sonį. Tujo visai 
nepažįsti. Kodėl sakai, kad jo vardas Geilas? 

Jos skruostai pulsavo karščiu. Akys blizgėjo ir ne- 
ramiai mirksėjo. Kosmas linktelėjo. 

— Tai gali pasirodyti keista. Bet, mieloji, juk nutin- 

ka keistų dalykų. Papasakosiu tau, kas nutiko šįkart. 
Gal prieš mėnesį ar du rausiausi sename lagamine, 
kurį turiu nuo neatmenamų laikų. Jame radau pluoš- 
tą laiškų, kuriuos tavo mama rašė mano mamai. Juk 
žinai, kad jos labai mylėjo viena kitą. Žodžiu, nutariau 
mesti juos į ugnį. Nėra prasmės laikyti senus laiškus. 
Staiga išvydau savo vardą; juk žinai, kaip būna - to- 
kio dalyko negali praleisti, bent jau aš negaliu. Taigi 
žvilgtelėjau, ką teta Emilija norėjo apie mane pasaky- 
ti, ir štai ką perskaičiau: „Pas mus vieši pono Brento 
berniukas. Mano manymu, labai gaila, kad visi vadi- 
na jį Soniu, nes tai gryniausia pravardė. Tikrasis jo 
vardas neįprastas ir labai gražus — Geilas. Jis tokio 
pat amžiaus kaip tavo Kosmas ir beveik tokio paties 
ūgio: Na va, mieloji, ar įtikinau tave? 

— Ar turi tą laišką? 

Kosmas papurtė galvą. 

— Deja, ne, tačiau jame būtent tai buvo parašyta. 
Gali nė trupučio neabejoti, kad tas žmogus, Geilas 
Brendonas, yra Geilas Brentas. Auklė prisiekė, kad 
tai jis. 

— Auklė? - Reičelė tikrai apstulbo. 

— O, jis porą kartų lankėsi pas ją norėdamas suži- 
noti, kada tu ateini, ar ilgai užtrunki. Ir ji sakė galinti 
prisiekti, kad tai tikrai jis. Šiaip ar taip, nesunku įro- 
dyti, ar jis yra Sonis Brentas. Auklė sakė, kad jo tėvas 
kažkur ant dilbio ištatuiravo jam vardą ar inicialus — 
nežinau, ką. 

Reičelė atsisėdo. 


181 


— Atrodo, judu su aukle gerai padirbėjote, — tarė ji. 

— Dabar tu pyksti, — liūdnai tarė Kosmas. - Tačiau 
tai visai nesvarbu - gali pykti kiek panorėjusi. Vis dėl- 
to, mieloji, nereikėtų, nes visa tai tiesiog išėjo iš kal- 
bos. Juk žinai, kokia mūsų auklė. Norėjau tau papasa- 
koti, bet pagalvojau: „Geriau jau ne. Juk nenori, kad 
ji pamanytų, jog tu kišiesi į svetimus reikalus“ Tačiau 
dabar, brangioji... dabar, kai tavo gyvybei gresia pavo- 
jus... dabar aš privalau kalbėti, o tu privalai išklausyti. 
Tavo tėvas susikivirčijo su Sterlingu Brentu, paskui 
susikrovė didžiulį turtą iš to verslo, kurį juodu buvo 
įkūrę. Nejau tau atrodo įmanoma, kad žmogus, ne- 
gavęs savo pelno dalies, nejaustų kartaus apmaudo, 
kurį galbūt perdavė ir savo sūnui? Sakei, kad jutai 
didžiulę neapykantą. Galiu įsivaizduoti, kaip Geilas 
pražudė jo tėvą. 

— Jis nejaučia man neapykantos, - atsakė Reičelė. 

— Ar jis taip sakė? Tu juo tiki? Brangioji, paklausyk 
manęs. Kas žinojo, kad eisi aplankyti auklės ir kada 
grįši namo? Ką sutikai ant skardžio tako, kai nukritai? 

Reičelės akys blykstelėjo. 

— Geilą Brendoną. Ir jis mane nustūmė? Na, gerai. 
O kodėl jis mane išgelbėjo? 

Kosmas prieštaraudamas mostelėjo. 

— Ak, mieloji, nejaugi nežinai atsakymo? Deja, aš 
galiu tau atsakyti. Tu nuslydai nuo skardžio, tačiau 
nenukritai. Tebebuvai gyva ir vis dar pavojinga. Jis 
bandė pašalinti tave nuritindamas tuos sugriuvusios 

sienos akmenis, tačiau buvo per tamsu ir jis nema- 
tė, kur esi. Staiga kažkas jį išgąsdino — žingsniai arba 
šviesa. Gal jis pastebėjo Luisos žibintą. Ji sakė kelias 
minutes stovėjusi tako gale, kad pamatytų tave. Jis 
galėjo ją pastebėti. Jis galėjo... nežinau, bet manau, 
kad gal jam grįžo sveikas protas. Juk žinai, neapykan- 
ta aptemdo protą. Išmuša žmogų iš pusiausvyros, jis 
nesuvokia, ką darąs, o paskui... nežinau, mieloji, bet 
gali būti, kad Luisos žibintas privertė jį atsitokėti. Jis 
suvokė, ką padaręs ir ėmė galvoti. Bet kas būtų ga- 
lėjęs pamatyti jo automobilį prie auklės namelio. Jei 
tu būtum prakalbusi ir papasakojusi, kad tave kažkas 
nustūmė, ant jo galėjo kristi įtarimas. Taigi, ką jis pa- 
darė? Ogi štai ką, brangioji — pirmasis tave surado ir 
narsiai išgelbėjęs atsikratė įtarimo. 

Šaltas siaubas įsismelkė į Reičelės mintis ir su- 
stingdė jas. Galvoje buvo pilna baisybių, prie kurių 
jau buvo pradėjusi įprasti, tačiau naujoji grėsmingai 
prisiartino ir siaubingai jas užgožė. Tik dabar Reičelė 
suprato, kaip atsirado frazė „suspaudė širdį“. Ji aiškiai 
pajuto, tarytum ranka būtų suėmusi jos širdį... su- 
gniaužusi ją... ir papurčiusi. 

Ji nepajuto, kad veide nebeliko nė lašo kraujo. Ta- 
čiau Kosmas Fritas sunerimęs priėjo artyn. Pirmiau- 
sia jis pasilenkė prie jos ir uždėjo ranką ant peties. 
Paskui, tebelaikydamas ją, atsiklaupė prie kėdės. 

— Mano mieloji, brangioji Reičele... neimk taip gi- 
liai į širdį! Nejau jis taip sužavėjo tave, kad tu negali 
pakelti tiesos, kas jis yra iš tiesų? Juk pažįsti jį vos ke- 

lias savaites... o aš myliu tave visą gyvenimą. Aš tau 
nuolatos tai kartoju... galbūt per dažnai kartoju. Ta- 
čiau tokia ištikimo įsimylėjėlio dalia... jis visada čia ir 
toks... ma, visi prie jo pripranta. Tačiau dabar, bran- 
gioji, dabar... dabar, kai pagaliau turiu progą kai ką 
dėl tavęs padaryti... nejau neleisi man to padaryti? Ar 
pasitikėsi manimi ir leisi tave nuo to išvaduoti? Kiek 
daug puikių dalykų galėtume kartu patirti, kiek daug 
nuostabių vietų aplankyti. Pamiršk, kad esu tavo pus- 
brolis, kurį pažįsti visą gyvenimą, arba prisimink tai 
tik galvodama, kaip seniai aš tave myliu, galvok, kad 
esu tavo mylimasis dabar ir visada būsiu ir jeigu leisi, 
išmokysiu tave... ak, mieloji, aš tai žinau. Galiu tave 
išmokyti... mane pamilti. 

Reičelė buvo labai sujaudinta. Tai nebebuvo tas 
Kosmas, su kuriuo ją siejo sena giminystė. Tokie jaus- 
mai ir šiluma iš jo dar niekada nesklido. Mintis, kad 
juos išlaisvino jai kilęs pavojus, negalėjo nesužadin- 
ti jos šilčiausių jausmų. Po begalinės įtampos, gra- 
sinančios baimės, nuolatinio neišvengiamo siaubo 
nuojautos šis artumas, švelnumas ir saugumas buvo 
nuostabiai malonūs. Jei ne Geilas Brendonas, šią aki- 
mirką būtų galėjusi išsipildyti Kosmo svajonė. Net 
prieš dvidešimt keturias valandas jis dar būtų turėjęs 
galimybę, tačiau nuo tol per daug vandens nutekėjo ir 
upės tėkmės nesugrąžinsi. 

Reičelė akimirką ilsėjosi jo glėbyje. Paskui atsitrau- 
kė ir labai švelniai tarė: 

— Ak, Kosmai, brangusis, niekada nemaniau, kad 

myli mane... taip labai. Bet... — ji pajuto, kaip nuo to 
žodžio truktelėjo jo ranka. 

— Reičele! 

— Kosmai, mielasis, aš negaliu. Iš to nebus nieko 
gera. Tu man kaip brolis... visada toks buvai... ir aš 
tiesiog negaliu kitaip apie tave galvoti. 

Jis atšlijo, atsistojo ir nuėjo šalin. 

— Ar tai paskutinis tavo žodis? 

— Deja, taip. 

Stojo mirtina tyla. Tuomet suskambo telefonas. Rei- 
čelė dar niekada gyvenime taip nesidžiaugė išgirdusi 
skambutį. Ji nuėjo prie rašomojo stalo ir pakėlė ra- 
gelį, o Kosmas akimirką stabtelėjo greta ir palietė jos 
ranką. 

— Viskas gerai, mieloji, — tyliai ištarė jis. 

Ant riešo ji pajuto jo lūpų prisilietimą. Kosmas 
skubiai išėjo iš kambario ir uždarė duris. 

Reičelė su liūdesiu ir palengvėjimu ėmė klausytis, 
ką jai sako banko valdytojas. 


DVIDEŠIMT ŠEŠTAS SKYRIUS 


Išėjusi iš savo kambario, panelė Silver sustojo prie Ka- 
rolinos Ponsonbi kambario durų. Tyliai pasuko ranke- 
ną ir pateko į užuolaidų sutemas bei tylą. To ji ir tikė- 
josi. Stumtelėjusi duris colį ar du, pasiklausė ritmingo 
kvėpavimo. Tačiau tylą nutraukė visai kitas garsas. Pa- 
nelė Silver ranka tvirtai suėmė rankeną, išgirdusi bai- 
sios kančios kupiną Ričardo Treherno balsą. 

— Karolina! Karolina! Karolina! 

Panelė Silver akimirką stovėjo vietoje. Paskui tru- 
putį plačiau pravėrė duris ir apsidairė. Karolina gulė- 
jo lovoje įsikniaubusi į pagalvę, o Ričardas, klūpantis 
greta jos, užsidengė veidą delnais ir sudejavo. 

Mintis paslapčia klausytis panelei Silver, kaip gerai 
išauklėtai moteriškei, buvo atstumianti. Tačiau kaip 
seklė, tirianti pasikėsinimo nužudyti bylą, ji itin ryž- 
tingai atmetė visus skrupulus. Panelė Silver išgirdo, 
kaip Karolina sudejavo širdį veriančiu balsu ir tikėjo- 
si, kad pavyks išgirsti ką nors daugiau. Jos viltys išsi- 
pildė. Ričardas staiga pakėlė galvą. 

— Ak, mieloji, nereikia! Tu draskai man širdį. Sa- 
kau, kad nebegaliu daugiau to išverti. Tu nusisukai 

nuo manęs, atstūmei mane, žiūri į mane tarytum į 
nepažįstamą, nualpai... ir nesakai, dėl ko. Nejau ma- 
nai, kad verta prieš mane apsimetinėti? Ak, brangioji, 
juk žinai, kad ne. Dėl ko visa tai? Privalai man pasa- 
kyti. Negalima toliau šitaip elgtis. Tu skaudini save ir 
nesakai, kodėl. 

Prislopintu balsu Karolina prabilo į pagalvę. 

— Nebegaliu daugiau. Negaliu pasakyti, kodėl. Man 
nereikia... tu Žinai. 

— Žinau? 

— Tu žinai... aš žinau... aš nebegaliu. — Karolina 
staiga pakėlė galvą. - Ričardai, išvažiuok... tuojau pat 
ir niekada negrįžk. Ar prisieki, kad niekada negrįši? 

— Karolina! 

Ji sugriebė jo ranką ir prisitraukė. 

— Privalai! Sakau tau, kad žinau. Tu privalai išva- 
žiuoti. Tai mane žudo. 

— Karolina! 

Ji nusibraukė plaukus nuo akių ir įsistebeilijo jam 
pro petį - pastebėjo panelę Silver, atsargiai žvelgian- 
čią pro durų plyšį. Dailiais nėriniais papuošta krūtinė 
dingo už durų akimirką per vėlai. Pasigirdo manda- 
gus beldimas. 

Panelei Silver įėjus, Karolina vėl įsikniaubė į pagal- 
vę. Ponas Ričardas Trehernas atsistojo. Jei kas nors ir 
buvo sutrikęs, tai tikrai ne lankytoja. 

— Man pasirodė, kad išgirdau balsus, - gyvai tarė 
panelė Silver. Ji kreipėsi į rūsčiai žvelgiantį jaunuolį. — 
Tikiuosi, panelė Karolina jaučiasi geriau... tačiau už- 

ėjau tik pasiteirauti, jokiu būdu nenoriu jos trukdyti. 
Esu tikra, kad jai reikia ramybės ir kad be priežasties 
niekas neturi jos trukdyti, bet nutariau pasidomėti. 

Ričardas dideliais žingsniais nuskubėjo prie durų ir 
dingo iš kambario. Panelė Silver keista veido išraiška 
lovos. 

— Panele Karolina, - kreipėsi į ją, - aš čia svetimas 
žmogus, tačiau mano pareiga šiuose namuose - pa- 
dėti panelei Trehern, nes ji mane čia pasikvietė. Ma- 
nau, kad ir jums reikia pagalbos. Jus kažkas labai sle- 
gia... jūs kažką žinote, tačiau bijote pasakyti. Patikėki- 
te, tiesa yra geriausia. Kartais daug lengviau kalbėtis 
su nepažįstamu žmogumi negu su šeimos nariu. Jei 
pasakysite man, kas jus slegia, padarysiu viską, ką ga- 
liu, kad jums padėčiau. Aš nesu susijusi su policija ir 
ji dar nieko nežino apie šį įvykį. Aš vis dar galiu jums 
padėti. Tačiau jei nenorite kalbėti su manimi, leiskite 
man labai primygtinai jus paraginti žengti tuos kelis 
žingsnius koridoriumi ir nueiti pas panelę Trehern. Ji 
labai jus myli. Nėra nieko, ko negalėtumėte jai papa- 
sakoti. Jei tylėsite, gali nutikti kas nors baisaus. 

Karolina neatsakė. Paskui pakilo ir pasirėmė al- 
kūne. Jos akys buvo plačiai atmerktos ir tuščios nuo 
kančios, veidas sumenkęs ir perkreiptas, mirtinai iš- 
balęs. Žvelgdama į ją su gailesčiu, panelė Silver švel- 
niai tarė: 

— Girdėjau, ką neseniai kalbėjote. Sakėte ponui Ri- 
čardui, kad žinote. Ką jūs žinote? Visiems bus geriau, 
jeigu tai pasakysite. 

Karolina spoksojo į ją. Paskui tarytum pamišusi 
šūktelėjo: 

— Negaliu galvoti... aš sergu... noriu pagalvoti. Ak, 
gal malonėtumėte išeiti? 

Panelė Silver linktelėjo. 

— Labai gerai, aš išeinu ir palieku jus apgalvoti, ką 
pasakiau. Nenoriu jūsų skubinti, tačiau visiems bus 
geriau, jei kuo greičiau pasiryšite viską papasakoti. 

Ji išėjo iš kambario ir uždarė duris. Išeidama pama- 
tė, kad mergina vėl susmuko ir įsikniaubė į pagalvę. 


DVIDEŠIMT SEPTINTAS SKYRIUS 


Atsidarė Reičelės Trehern kambario durys. Šeiminin- 
kė mostu pakvietė panelę Silver. 

— Ar galėtumėte užeiti? Noriu su jumis pasikalbėti. 
Kai kas nutiko. 

Panelė Silver susidomėjusi pažvelgė į ją. Buvo aki- 
vaizdu, kad kažkas tikrai nutiko. Tokios Reičelės Tre- 
hern ji dar nebuvo mačiusi — ši buvo pasirengusi ko- 
voti, dalykiška, įpykusi... taip, tikrai labai įpykusi. 

Reičelė uždarė duris ir žengė kelis žingsnius, tačiau 
liko stovėti. 

— Panele Silver, man ką tik skambino banko val- 
dytojas. Jie gavo mano pasirašytą čekį, tačiau suma 
buvo labai didelė, todėl prieš išgrynindamas nutarė 
pirmiau pasikalbėti su manimi. 

— Taip? — tarė panelė Silver. 

— Čekis išrašytas mano svainiui Ernestui Vodlou, 
o jis perleido jį savo sūnui Morisui. Indosamentas* 
nebuvo užpildytas. 


* Perduodamasis įrašas čekio antrojoje pusėje arba pratąsoje, patvir- 


tinantis, kad čekis perduotas kitam asmeniui. 

— Panele Trehern, ar jūs išrašėte tą čekį? 

Reičelė pakėlė galvą ir visiškai ramiai atsakė: 

— Prieš tris dienas savo svainiui išrašiau šimto sva- 
rų čekį. Jis manęs paprašė nepildyti indosamento. 

— Ar pasakė, kodėl? 

— Supratau, kad pinigų jis prašė Morisui ir galvo- 
jo, kad čekis su neužpildytu indosamentu yra pati- 
kimesnis. 

— Ar mes kalbame apie tą patį čekį? 

Pyktis pavertė Reičelę Trehern labai išvaizdžia mo- 
terimi. 

— Aš neatpažįstu sumos. Ernestui išrašiau šimto sva- 
rų čekį. Bankui buvo pateiktas dešimties tūkstančių. 

Panelė Silver pažvelgė labai rimtai. 

— Nesuprantu, - tarė ji. — Skaičių ištaisyti gana pa- 
prasta, tačiau žodžiai... panele Trehern, neįmanoma 
pakeisti vieno šimto į dešimt tūkstančių, nebent klas- 
totojas būtų drįsęs paprasčiausiai pakeisti ir prirašyti 
inicialus — vis dėlto suma per didelė, kad būtų galima 
tikėtis sėkmės. Čekio davėjas neišvengiamai privalėjo 
būti informuotas. 

Reičelė papurtė galvą. 

— Žodžiai nebuvo pakeisti... jie buvo suklastoti. Če- 
kio numeris ne tas pats, kurį aš išrašiau — tai visai 
kitas čekis. Ir jo trūksta mano knygelėje. Arba Ernes- 
tas, arba Morisas tikriausiai išplėšė jį ir nukopijavo 
nuo čekio, kurį išrašiau — tik kai ką pakeitė. Jaučiau 
pareigą jums tai pasakyti. 

— Taip, — tarė panelė Silver gana išsiblaškiusi. 

Reičelės koja barbeno į grindis. 

— Arba mano svainis, arba jo sūnus norėjo pavogti iš 
manęs tuos pinigus... juodu abu gali būti su tuo susiję. 
Ernestas ir Meiblė beveik netekę galvos dėl Moriso. Jie 
man įgriso prašydami tos sumos. Aš atsisakiau. Taigi 
kažkas suklastojo čekį. Dabar noriu, kad pagalvotumė- 
te, kaip tai galėtų būti susiję su tuo, kas nutiko vakar. 

— Asmuo, ką tik suklastojęs jūsų parašą ant dešim- 
ties tūkstančių svarų čekio, nieku gyvu nestumtų jūsų 
nuo skardžio neišsigryninęs pinigų. Po jūsų mirties 
čekis taptų visiškai bevertis. 

— Žinau. Tačiau pagalvokite štai apie ką. Jūs suklas- 
tojate čekį, atiduodate jį, o tada imate galvoti, kaip ri- 
zikuojate. Net jei viskas pavyks, net jei gausite pinigus, 
atpildo diena vis tiek ateis. Gal niekas jūsų nepersekios, 
tačiau galiausiai demaskuos ir atstums. Jūs nebebūsi- 
te šeimos dalis. Ar nemanote, kad dairytumėtės išei- 
ties? — Jos balsas sugriežtėjo. — Jei aš būčiau nužudyta, 
Morisas būtų gavęs tuos dešimt tūkstančių svarų. 

— O jūsų svainis? 

— Penkis tūkstančius. Užtat Meiblei tektų trisde- 
šimt tūkstančių. 

— Pagal jūsų dabartinį testamentą? 

— Taip... tokia mano tėvo valia. 

— Panele Trehern, sunaikinkite tą testamentą ir 
praneškite apie tai šeimai. 

— Jau sakiau jums, kad to nedarysiu. Verčiau mir- 
siu, bet nepaliksiu neišsiaiškinusi šio reikalo. 

Panelė Silver palingavo galvą. 

— Tačiau ištvertumėte, jei ponas Ernestas arba po- 
nas Morisas pasirodytų esą kalti. Tai nuritintų akme- 
nį jums nuo širdies, ar ne? 

— Panele Silver! 

Panelė Silver ramiai žvelgė į ją. 

— Jūs susierzinote. Tačiau tai tiesa. Jei galėčiau 
įrodyti, kad į jūsų gyvybę kėsinosi jūsų svainis arba 
jo sūnus, būtumėte labai patenkinta ir labai man dė- 
kinga. 

Reičelė pakėlė akis. Jose švietęs pyktis dingo. Jo 
vietą užėmė atviras naivumas. 

— Taip, tai tiesa. Matote, aš jų nemyliu - iš tikrųjų. 
Dėl to tai nebūtų taip skaudu... aš iškęsčiau. Visai kas 
kita yra jausti, kad tas, kurį tu myli... nekenčia tavęs... 
visą laiką nekentė. — Ji staiga sujudėjo. - Turiu tuojau 
pat pamatyti Ernestą. Manau, mums daugiau neverta 
apsimetinėti, kad esate guvernantė. 

— Taip, — tarė panelė Silver. 

Reičelė paskambino ir nusiuntė Aivę pakviesti 
poną Vodlou užlipti viršun į panelės Trehern svetai- 
nę. Abi jo laukė tylėdamos. Reičelė — prie rašomojo 
stalo, o panelė Silver sėdėjo nuošaly ant mažos kėdu- 
tės prie židinio. Bent kartą ji neturėjo mezginio, kad 
rankoms būtų ką veikti. Jos tingiai ilsėjosi ant kelių. 
Veidas buvo griežtas ir susimastęs. 

Ernestas Vodlou atskubėjo kaip įprasta - visuomet 
neturintis laiko, visuomet atrodantis mažumėlę nu- 
skriaustas. Noiselis, visu ūgiu išsitiesęs ant kilimėlio 

priešais židinį, pajudino ausį, atmerkė akį ir tyliai su- 
urzgė. Ponas Vodlou nepatenkintas žvilgtelėjo į jį. 

— Reičele, tau manęs prireikė? Žinoma, prireikė... 
jei tik galiu kuo nors pasitarnauti. Peržiūrinėjau Pirė- 
nų užrašus. Galvoju juos pavadinti „Pirmąkart Pirė- 
nuose“. Man patinka aliteracija. Arba kiti variantai — 
„Pirėnų piligrimai“, o gal „Pėstininkai Pirėnuose“. Ku- 
ris tau labiau patinka? 

— Deja, šiuo metu negaliu susikaupti. Norėčiau pa- 
sikalbėti su tavimi apie labai svarbų dalyką. 

Ernesto antakiai pakilo fantastiškai aukštai. Tai 
reiškė, kad jo svainė akivaizdžiai pamiršo, jog kam- 
baryje yra svetimas žmogus. Niekas nekalba apie 
svarbius dalykus, kai prie židinio sėdi nepažįstamoji, 
akivaizdžiai pasiruošusi klausytis. 

Reičelei nebuvo sunku suprasti, ką tai reiškia. Ji 
tarė: 

— Sėskis, Ernestai. Panelė Silver dabar bus mano 
patarėja. 

Ernestas Vodlou taip greitai sunerimdavo, kad 
ūmai išryškėjusių raukšlių aplink akis ir burną nebu- 
vo galima laikyti neramios sąžinės ženklais. Suraukti 
antakiai išdavė sumišimą. Jis išlemeno: 

— Mano mieloji Reičele... - paskui pridūrė: — Aš 
tikrai nesuprantu... 

— Prašau sėstis, — pakartojo Reičelė. - O dabar, 
Ernestai... ar prisimeni tą šimto svarų čekį, kurį tau 
išrašiau prieš tris dienas? 

Ponas Vodlou atrodė įskaudintas. 

— Maniau, kad tai asmeniškas reikalas. Tačiau tai 
nieko nereiškia... savaime suprantama, tu gali elgtis 
kaip nori. Aplinkybes, be abejo, aš prisimenu. 

— Ernestai... ką tu padarei su tuo čekiu? 

— Mieloji Reičele, tai jau tikrai mano reikalas. 

— Ne, - tarė Reičelė ir pridūrė: —- Deja, privalau iš- 
siaiškinti šią istoriją. Ar nusiuntei jį į banką? 

— Ne, nenusiunčiau. 

— Ar indosavai jį kitam asmeniui? 

— Reičele, iš tikryjų! 

— Ar indosavai? 

— Eee... ne. 

— Išsigryninai pats? 

— Tu puikiausiai žinai, kad neturėjau galimybės to 
padaryti. 

— Tai tebeturi jį? 

— Ne, neturiu. 

— Ernestai, tai gal pasakysi, kur tu jį padėjai? 

Ponas Vodlou pasitaisė pensnė. 

— Šie klausimai man sunkiai suvokiami. Man at- 
rodo, kad jie... krypsta ten, kur nenorėčiau leistis į 
smulkmenas, tačiau jei esu verčiamas tai padaryti... 

Atsirėmusi alkūnėmis į stalą, Reičelė palinko į 
priekį. 

— Ernestai, kokia prasmė taip kalbėti? Su tuo čekiu 
dedasi negeri dalykai, aš tik noriu išsiaiškinti, kaip tu 
su juo pasielgei. Man ką tik skambino iš banko. 

Ernestas Vodlou su palengvėjimu atsiduso. 

— Spėju, kad ji pamiršo įrašyti savo vardą. Ji netu- 

ri tavo patirties tvarkyti verslo reikalų. Tik vargu ar 
tai jos kaltė. Jei tavo tėvo testamento sąlygos būtų 
kitokios... 

— Ernestai, apie ką tu kalbi? Ji? Tu atidavei tą čekį 
Čerei? 

Ponas Vodlou pastebėjo pasipiktinimą ir nuostabą. 

— Čerei? Tikrai ne! Jai ir taip pakanka pinigų dra- 
bužiams. 

— Tuomet tai buvo Meiblė... tu atidavei čekį Meib- 
lei? 

— Taip. 

Reičelė prikando lūpą. Ji pakartojo sesers vardą. 

— Atidavei jį Meiblei? Niekada nebūčiau apie tai 
pagalvojusi. Ar žinai, ką ji su juo padarė? 

Ernestas jaudinosi. Pensnė nukrito ir teko pasilen- 
kus jo ieškoti. Išsitiesęs atrodė mažumėlę įraudęs. 

— Ar nebūtų geriau paklausti jos pačios? 

— Tu perrašei čekį Meiblės vardu ir atidavei jai? 

— Ir manau, kad ji nesitikėjo, jog bankas pareika- 
laus jos parašo. Tačiau kalbėti apie tokį aplaidumą 
kaip apie labai rimtą dalyką... — Ernestas pašaipiai 
nusijuokė. 

Reičelė atidarė stalčių, išėmė čekių knygelę ir ištie- 
sė ją per stalą. 

— Ernestai, gal pažvelgtum į dvi paskutines čekių 
šakneles. Priešpaskutinė yra to čekio, kurį daviau tau. 
Kita niekada nebuvo užpildyta. Maždaug prieš tris 
ketvirčius valandos Morisas pateikė jos čekį. Valdy- 
tojas suabejojo ir man paskambino. Čekis buvo išra- 

šytas tau ir indosuotas Morisui. Dešimties tūkstančių 
svarų sumai. 

Ernestas Vodlou iš nuostabos išsižiojo. Smakras 
atvipo, akys įsmigo į vieną tašką. Jos ir taip buvo blan- 
kios, o dabar atrodė dar blankesnės. Išsižiojusi burna 
irgi atrodė blyški, o susiraukšlėję skruostai nupilko. 

Panelė Silver pakilo nuo kėdės ir prisiartino prie 
Ernesto. Padėjusi ranką jam ant peties, tvirtai, bet ra- 
miai ištarė: 

— Suimkite save į rankas, pone Vodlou. Tai didelis 
smūgis. Atnešiu jums stiklą vandens. 

Jis vis dar buvo sutrikęs, kai panelė Silver grįžo iš 
Reičelės vonios kambario nešina stikline. Ernestas 
gurkštelėjo vandens ir tebegniauždamas stiklinę pa- 
linko į priekį. 

— Jūs to nežinojote, ar ne? — paklausė panelė Sil- 
ver. Pro nulenktą jo galvą pažvelgė į Reičelę. - Ma- 
nau, jums reikėtų prašyti ponios Vodlou pasiaiškin- 
ti. Čekis išrašytas sumai, kurią buvo įvardijęs ponas 
Morisas Vodlou. Visai nesunku patikėti, kad būtent ji 
suklastojo čekį. Žmogus, kuriam yra tekę tvarkyti pi- 
niginius reikalus, nė akimirkos nebūtų pamanęs, kad 
čekis tokiai didelei sumai gali būti išgrynintas tiesiog 
prie langelio, neįspėjus čekio davėjo. Aš iškart įtariau 
ponią Vodlou. Galimas daiktas, ponas Morisas nea- 
bejojo, kad čekis tikras. Man sunku įsivaizduoti... 

Ernestas Vodlou atsirėmė į rašomąjį stalą ir taip 
smarkiai pastatė stiklinę, kad toji sudužo. Drebančiu 
balsu jis garsiai ištarė: 

— Gana... gana! Jūs vedate mane iš proto! — ir piktai 
kreipėsi į Reičelę. - Apie ką kalba ši moteris? Aš jos 
nepažįstu ir nesuprantu, ką ji čia šneka. Dešimt tūks- 
tančių svarų... per langelį... nepatvirtintas čekis! Tai 
beprotybė. Niekada nesu girdėjęs tokių dalykų! Ir tu 
nori, kad patikėčiau, jog Meiblė... jog Morisas... 

Panelė Silver pastebėjo, kad jam prašnekus virste- 
lėjo durys. Dabar jos staigiai atsidarė ir įėjo Meiblė 
Vodlou. Smarkiai išraudusi ir greičiausiai pamiršusi, 
kad lipdama laiptais užduso. Stipriu smūgiu ji už- 
trenkė duris ir piktai ištarė: 

— Morisas apie tai nieko nežino! 

Ernestas pašoko. 

— Meible! 

— Žinojau, kad Reičelė pasistengs viską suversti 
Morisui! Ji niekada nė nebandė stengtis jį suprasti 
ar įvertinti. Ir nereikia sakyti, kad bandė, nes neban- 
dė. Jei ji nors per plauką įsivaizduotų, kas yra moti- 
nos nerimas, tai būtų davusi pinigų, kai papasako- 
jau, kad jam būtina juos turėti ir išvengti kelionės į 
Rusiją, kur jis gali pasigauti bet kokią ligą, o jei dar 
parvestų man marčią bolševikę, tai visiškai sudau- 
žytų mano širdį. Tačiau ar Reičelei kas nors rūpi? 
Jai terūpi pinigai. Tai net ne jos pinigai —- o mano 
tėvo, ir iš esmės pusė jų priklauso man! Reičele, ar 
įkiši mane į kalėjimą už tai, kad pasiėmiau dalį savo 
pinigų norėdama išgelbėti savo vienintelį sūnų nuo 
mirtinos kulkos rūsyje arba nuo užkrato per kanali- 
zacijos vamzdžius? 

— Meible, —- drebančiu balsu prabilo Ernestas, — 
tu nežinai, ką kalbi. Reičele, ji nesuvokia, ką kalba. 
Meible... 

— Tylėk! — garsiai užriko Meiblė. — Puikiausiai su- 
vokiu, ką sakau. Aš pati viską padariau. Pagalvojau 
apie tai tą pačią minutę, kai išvydau čekį, kurį tau davė 
Reičelė. Ir kaip ji drįsta... kokia nauda iš tų niekingų 
šimto svarų, kai Morisui reikia dešimt tūkstančių? 
Taigi aš apmąsčiau, ką darysiu ir puikiausiai viską at- 
likau. — Meiblė tikrai didžiavosi savimi. — Paėmiau 
kitą čekį, nukopijavau aną, tik vietoje šimto įrašiau 
dešimt tūkstančių. Ir niekas nė nebūtų pastebėjęs, 
kad tai ne Reičelės parašas, taigi neįsivaizduoju, dėl 
ko tas triukšmas. 

Visą laiką Reičelė sėdėjo atsilošusi krėsle, abejingai 
žiūrėdama į seserį. Atrodė, lyg stebėtų sceną, kuri jai 
visiškai nerūpi. Dabar ji prabilo šaltu ir ramiu balsu: 

— Bankų niekas neprašo sumokėti tokios didelės 
sumos pro kasos langelį pagal nepatvirtintą čekį. Val- 
dytojas paprašė Moriso palaukti ir paskambino man. 

Meiblės veidas ėmė trūkčioti. 

— Ką jie jam padarė? 

Ji įsikibo į Ernestą, tasai ją apkabino. 

— Morisui? Visiškai nieko. Meible, gal geriau atsi- 
sėsk. 

Ponia Vodlou leidosi palydima iki patogiausio krės- 
lo. Ji įsirėmė į šoną ir nekantriai pasidomėjo: 

— Tai tu pasakei, kad viskas gerai? 

Reičelė pakėlė antakius. 


199 


— Žinoma, ne. Aš įšaldžiau čekio mokėjimą. 

— Betgi Morisas... Reičele, nejaugi tu neturi jaus- 
mų? Nejau nematai, kad kankini mane? 

— Pasakiau valdytojui, kad įsivėlė klaida, — šaltai 
atsakė Reičelė. 

Ernestas rūpestingai palinko prie žmonos. 

— Brangioji, maldauju... tau bus tik blogiau. 

— Ką jis pagalvos? - kūkčiodama pratarė Meiblė. 

— Kad tu arba Ernestas suklastojote mano vardą. — 
Reičelės balsas buvo nepaprastai abejingas. — Deja, 
Morisas negaus tų dešimties tūkstančių. 

Iš pirmojo aukšto salės nuaidėjo pietų gongas. Noi- 
selis, kuris per sumaištį ramiausiai snaudė, akimirks- 
niu pašoko ir nudūmė prie durų. 


DVIDEŠIMT AŠTUNTAS SKYRIUS 


Civilizuotas gyvenimas labai priklauso nuo rutinos. 
Kad ir kas namuose nutiktų, pusryčiai, pietūs, arbata 
ir vakarienė nenumaldomai seka vieni paskui kitus. 
Gimimas, vedybos, skyrybos, susitikimai, išsiskyri- 
mai, santykių atšalimas, meilė, neapykanta, įtarimas, 
pavydas, kivirčai, žmogžudystė ar staigi mirtis — visa 
tai nutraukia namų skambutis arba gongas, kviečian- 
tis valgyti ir gerti. Nesvarbu, kada tu mirsi — rytoj ar 
šiandien, - stalas padengtas. 

Reičelė Trehern stabtelėjo prie Karolinos kambario 
durų, tačiau, neišgirdusi nė garso, nusekė žemyn pas- 
kui poną ir ponią Vodlou. Ji pasirūpino, kad į viršų 
būtų nuneštas padėklas, ir įėjusi į kambarį pastebėjo, 
kad ruošiami du padėklai. Meiblė dingo, o Ernestas 
su priekaištu akyse ir balse jai pranešė, kad artėja dar 
vienas priepuolis ir kad jis pats pareikalavęs, jog ji at- 
sigultų ir nusiramintų. 

— Ji per daug įsitempusi. Mes negalime leisti jai tiek 
jaudintis. Iki vakaro ji jausis sugniuždyta. Be abejo, 
pietūs... sustiprins jos sveikatą. Lengvas ir sveikas re- 
guliarus maistas, nesinervinti, nepervargti — štai ką 

kalbėjo daktaras Levitas. Niekas taip gerai nežinojo 
apie Meiblės sveikatą kaip jis. Kaltinu save, tačiau 
negaliu atleisti tau, Reičele... jokio sesers švelnumo, 
nepajudinai nė piršto, kad ją nuramintum, tū visai 
nesirūpini jos sveikata. 

Viskas buvo pasakyta tyliai, susijaudinus, nervingai 
valant pensnė ir nerimastingai sukiojantis. 

Tiesą sakant, Elos Komperton atvykimas sukėlė 
tikrą palengvėjimą. Elos pokalbių temų spektras nuo 
raupsuotųjų kolonijų iki lūšnynų nebuvo idealus prie 
stalo, tačiau bent jau pakenčiamesnis už kalbas apie 
Meiblės sveikatą ir neseserišką atšiaurumą, kuris už- 
kirto kelią pirmam klastotės bandymui. 

Ričardas ir Kosmas atvyko labai pavėlavę. Ričardas 
prisipjaustė pilną lėkštę šaltos jautienos ir valgė tylė- 
damas. Kosmas, priešingai, daug valgė ir buvo puikiai 
nusiteikęs — draugijų anekdotai, paskalos apie meną, 
svarstymai apie siurrealistų parodą Paryžiuje. Kalba 
liejosi lengvai, be pertrūkių. Reičelė širdyje jį palai- 
mino. Ji dar niekada nejautė Kosmui tokio švelnumo 
kaip dabar, kai jį atstūmė. Jokio pikto žvilgsnio, blo- 
gos nuotaikos, jokio šaltumo. Ne taip, kaip vargšas 
Ričardas. Kas blogo nutiko tarp jo ir Karolinos? Ko- 
kia nors kvailystė. Įsimylėjėliai dažnai kivirčijasi dėl 
kvailysčių. Negali būti nieko daugiau. Negali... būti... 
nieko... blogiau... 

Reičelė nustūmė į šalį savo mintis ir išgirdo Kosmą 
sakant: 

— Košmaras, o ne menas, brangioji panele Silver. 

Panelė Silver trupino duoną. 

— Žinoma, galite mane pataisyti... tačiau ar ne siur- 
realistai siekia pavaizduoti tai, kas dažniausiai slypi 
pasąmonėje? 

Kosmas nusijuokė. 

— Jų pasąmonė tikriausiai labai nemaloni, jeigu jie 
vaizduoja sąžiningai. 

Panelė Silver lengvai krenkštelėjo. 

— Truputį primena Paskutiniojo teismo dieną, jei 
galėčiau pagarbiai pareikšti... kai atskleidžiamos visų 
širdžių paslaptys. — Ji vis tebetrupino duoną. - Jei 
mūsų mintys... mūsų intymios, slaptos mintys... įgau- 
tų pavidalą ir pasirodytų mums, svarstau, ką apie jas 
pagalvotume. 

Kosmas maloniai nusišypsojo. Šypsena buvo skirta 
Reičelei. 

— Mieloji, bent jau tu būtum saugi. Įsivaizduoju, 
kad iš tavo minčių išeitų žavingi paveikslai. 

Reičelė pajuto beveik fizinį skausmą. 

— Mano mintys? O Dieve! 

Tą siaubingą akimirką ji klausė savęs, ar ištarė tuos 
žodžius garsiai. Jos mintys —- baimė, įtarimai, kančia, 
pasipiktinimas, siaubas — kaip baisiai jos įsikūnytų! 

Kosmas tebesišypsojo prie jos palinkęs. 

— Brangioji, paukšteliai čiulbuonėliai ir lelijos. 

Ernestas Vodlou pasitaisė pensnė. 

— Įdomi teorija. Prisimenu pokalbį su daktaru Le- 
vitu. Prisimenu, jis palygino Meiblės dvasinę pusiaus- 
vyrą su sidabrinių varpelių skambesiu. Jai labai patiko 


203 


šis palyginimas. Mudu manome, kad jis labai tinka- 
mas. Menkiausias trukdis, ir subtili darna išnyksta. 
Menu Šekspyro citatą: „Švelnūs varpeliai nedarniai 
skambėjo“ 

Ela Komperton įsmeigė į jį užgaulų žvilgsnį. 

— Dieve mano, Ernestai... ką dar pasakysi? Juk tai 
apie Ofeliją, o ji buvo beprotė. Mūsų šeimoje nebuvo 
nė vieno pamišėlio. 

Ričardas Trehernas atstūmė kėdę, trumpai atsipra- 
šė ir išėjo. Įsiklausiusi Reičelė išgirdo jį lipant laiptais. 
Ernestas tebekalbėjo, tačiau ji pametė mintį. Atrodė, 
kad jos mintys užsisklendė, o prasprūdę bereikšmiai 
garsai neturėjo jokios prasmės. 

Suskambo telefonas, ji su palengvėjimu atsistojo 
atsiliepti. Priglaudusi ragelį prie ausies išgirdo links- 
mą Čerės juoką, tarytum aidą iš labai labai toli. 

— Ar čia tu, Reičele? Neturiu nė minutės. Skam- 
binu iš baisiausiai šlykščios telefono būdelės, kurios 
nėra žemėlapyje. Čia kažkoks kaimas, bet nežinau, 
kaip jis vadinasi. 

Pažįstamas noras skelti Čerei antausį gražino Rei- 
čelei blaivią savijautą. Gana šiurkščiai ji paklausė: 

— Ką ten veiki? 

— Mieloji, ką galima veikti telefono būdelėje? 
Skambinu. Čia dvokia dažais ir pigiu tabaku. 

— Ko norėjai? — paklausė Reičelė. 

Laidu atskriejo linksmas juokas. 

— Mieloji, kaip praktiška! Na gerai, pamaniau, kad 
tėvai norėtų žinoti, jog mudu su Bobu šį rytą susi- 

tuokėme. Brangiausias specialusis leidimas... susi- 
tvarkėme be pamergių. Ir pasakyk mamytei, kad baž- 
nyčioje, nes Bobo teta Matilda pakeistų testamentą, 
jei santuoka būtų užregistruota civilinės būklės įrašų 
įstaigoje... bent jau Bobas sako, kad pakeistų, todėl aš 
jam pasidaviau. 

— Čere, tu rimtai kalbi? 

— Visiškai. Pasakyk mamytei, kad pataupytų prie- 
puolius skyryboms. 

Reičelė padėjo ragelį ir grįžo į savo vietą. Visiškai 
bejausmiu balsu kreipėsi į Ernestą: 

— Čerė ištekėjo už Bobo Herderviko. Geriau tegu 
Meiblė pirma papietauja, o paskui jai pasakysi. 

Ela Komperton tyliai riktelėjo. 

— Betgi jis susižadėjęs su Mildreda Ros! Čerė turėjo 
būti jų pamergė. 

Reičelės akys žybtelėjo. 

— Maža smulkmenėlė, kuri jos visai nejaudino. 

Ernestas nieko nepasakė. Jo pensnė nukrito. Burna 
išsiŽiojo. 

Panelė Silver pasuko galvą „pasiklausyti. Tylus 
garsas, kurį ji pagavo, tapo garsu, kurį išgirdo visi — 
kojų kaukšėjimas laiptais — bėgančių kojų. Durys 
su trenksmu atsidarė ir Ričardas Trehernas įvirto į 
kambarį. Jis pažvelgė į Reičelę ir piktu balsu garsiai 
jai šūktelėjo: 

— Ji išvažiavo! Savo automobiliu! Bet jai negalima 
buvo niekur važiuoti... ji blogai jautėsi! 

Visi pakilo ir apsupo jį. Reičelė paėmė jo ranką ir 
pajuto, kad ji sustingusi. 

— Karolina? — paklausė, greičiau atsiduso. — Tu tik- 
ras? į 

Ričardo veidas ją išgąsdino. Jis nusipurtė jos ranką. 

— Sakau tau, kad nėra jos automobilio! O ji neturi 
jėgų vairuoti. Kas vyksta šiuose namuose? Ką tu jai 
padarei? 

— Ričardai, - tarė Reičelė, - būk geras. Privalai va- 
žiuoti paskui ją. 

— Kur? - skubiai paklausė jis. - Ar manai, kad gaiš- 
čiau čia, jei žinočiau, kur važiuoti? Praėjusį mėnesį ji 
atsisakė savo buto. Kur ji galėtų važiuoti? 

Panelė Silver žengė į priekį. 

— Kur ji laiko automobilį būdama Londone? 

Ričardas blaškėsi. 

— Aš pabandysiu. Pasistengsiu pagauti ją kelyje. 

Ir išbėgo. 


DVIDEŠIMT DEVINTAS SKYRIUS 

Ji pastebėjo, kad panelė Silver išėjo iš kambario ir už- 
lipo į viršų. Ernestas Vodlou nusekė paskui ją, paty- 
lomis nervingai ir nepritariamai burbėdamas. Buvo 
gera justi, kad likusią popietės dalį jo dėmesį užims 
Čerės slapta santuoka. Meiblė Vodlou veikiausiai bus 
sugniuždyta, o sugniuždytai Meiblei reikės Ernesto 
palaikymo. Nė vienas jų neturės laiko galvoti apie 
Karoliną. 

Karolina — ji suvirpėjo nuo šio vardo — Karolina 
su savo rūpesčiais turėjo ateiti pas ją, o ne pabėgti. 
Tačiau ji pabėgo. Kodėl? 

Panelė Silver sugrįžo truputėlį uždususi. 

— Ėjau pažiūrėti, gal ji bus palikusi raštelį. Nieko 
nėra. 

Reičelė pažvelgė į ją nelaimingomis akimis. 

— Kodėl ji pabėgo? 

— Ji kai ką žinojo, panele Trehern. 

— Iš kur žinote? 

— Ji to neneigė. Aš paraginau ją kalbėti. Ji raudojo 
įsikniaubusi į pagalvę. Neprotingai pasielgiau, davusi 

jai laiko viską apgalvoti. Ji tuo pasinaudojo ir pabėgo. 
Jei Žmogus bėga, vadinasi, nori pasislėpti. Ar žinote, 
kiek ji turi pinigų? 

Reičelė papurtė galvą. Jos lūpos virpėjo. Ji stipriai 
sukando apatinę. 

— Nedaug, - atsakė Kosmas Fritas kreipdamasis į 
panelę Silver. — Žinau, kad turėjo nedaug pinigų, nes 
vakar prašė manęs paskolinti jai penkis svarus. 

— Vadinasi, ji turi penkis svarus. 

— O, ne, - šyptelėjo jis, — aš pats tiek neturėjau. 

Panelės Silver akys nuo jo nukrypo į Reičelę. 

— Tuomet kur ji galėtų važiuoti... be pinigų? 

— Nežinau, - atsakė Reičelė. 

Kosmas Fritas papurtė galvą. 

— Jums leidus, — tarė panelė Silver, - atidžiau ap- 
žiūrėsiu kambarį, kuriame ji gyveno. 

Ela Komperton ištuštino taurę vyno, kurią pati ir 
prisipylė. Ji vėl tiesė ranką į grafiną, bet atitraukė. 

— Merginų elgesys nepaaiškinamas, — tarė ji. — Ži- 
noma, Čerė manęs niekuo nenustebins. Visada žino- 
jau, kad ta mergaitė blogai baigs. Tačiau Karolina... 
atrodė tokia rami. Tiesą sakant, tyli kiaulė gilią šaknį 
knisa. Koks neišsiauklėjimas — pabėgti vidury pietų 
ir visus taip sujaudinti. Vis dėlto nesuprantu, kodėl 
tu, Reičele, tokia nusiminusi. Mano manymu, visiš- 
kai akivaizdu, kad ji susikivirčijo su Ričardu ir dabar 
juodu bando susitaikyti. Pavadinčiau tai nepaprastai 
blogu išsiauklėjimu ir nemandagumu, tačiau nėra 
reikalo taip sielvartauti. Ką gi, eisiu į savo kambarį ir 

atsigulsiu. Nemanau, kad greitai galėsiu imtis ponios 
Barber literatūros, kurią ji man paskolino, nes ši slogi 
atmosfera labai migdo. 

Reičelė su Kosmu išėjo paskui į koridorių. Jis švel- 
niai uždėjo ranką jai ant peties. 

— Mieloji, nors kartą Ela teisi. Tu per daug rimtai 
reaguoji. Tai tik nesusipratimas ir Ričardas parveš 
ją gerti arbatos. Tik nenorėčiau palikti tavęs tokios 
būklės. 

Reičelė pasisuko. 

— Išvažiuoji? Nežinojau. 

— Privalau, mieloji. Vargšas Lazenbis tikrai labai 
sunkiai serga. Tikriausiai girdėjai, kaip pasakojau apie 
jį. Vargšas Žmogus - jis pats sau didžiausias priešas, o 
aš turbūt vienintelis jam likęs bičiulis. Bet nenorėčiau 
tavęs palikti tokios būklės. 

Reičelė pabandė nusišypsoti. Jis turbūt teisus. Ri- 
čardas sugrįš ir parsiveš Karoliną. Tai tik įsimylėjėlių 
kivirčas. Nėra ko bijoti. Tačiau baimė tebegniaužė jos 
širdį. 

Paradinių durų skambutis privertė grįžti porą 
žingsnių į svetainę. Reičelė neįsivaizdavo, kas galėtų 
skambinti tokiu metu, tačiau išgirdusi Geilo Brendo- 
no balsą žengė pirmyn ištiesusi rankas. Ji taip apsi- 
džiaugė jį išvydusi, kad visos priežastys, kurias var- 
dijo jam prašydama laikytis nuošaly, išnyko ir buvo 
pamirštos. 

Jis suėmė jos rankas ir stipriai, iki skausmo, su- 
spaudė. 

— Taigi štai aš čia, — tarė jis. — Ar jūs pykstate? 

Ji pabandė nusišypsoti, tačiau dabar nereikėjo 
stengtis. Reičelė pažvelgė į jį - akys išdavė tai, ką jau- 
tė širdis, — ir atsakė: 

— Aš džiaugiuosi. 

— Atpildas už maištą! — nusijuokė Geilas Bren- 
donas. - Liepėte man nevažiuoti. Aš atvažiavau. Jūs 
džiaugiatės. Kur dingo drausmė? Dabar jai visai galas. 

Jie tebesilaikė už rankų, tačiau Kosmo Frito jude- 
sys patraukė jų dėmesį. Taktas reikalavo pasitraukti, 
tačiau vyrai labai retai būna apdovanoti taktu. Ponas 
Fritas prisiartino. Rankos išsiskyrė. Reičelė smarkiai 
nuraudo ir akimirką sumišo. O, jei čia būtų buvęs kas 
nors kitas, ne Kosmas. Jis toks geras. Nė už ką pasau- 
lyje Reičelė nenorėjo jo įžeisti. 

Tačiau akimirka praėjo ir jokios nuoskaudos ne- 
buvo matyti. Abu vyrai kalbėjosi. Kosmas paminėjo 
Karoliną. 

— Ji išvažiavo savo automobiliu, o Reičelė baisiai 
dėl to nusiminė — mano, kad Karolina dar nepajėgi 
vairuoti. Šį rytą ji nualpo. 

Reičelės mintyse buvo tokia sumaištis, kad ji ne iš 
karto susivokė, apie ką kalbama. 

— Aš siaubingai jaudinuosi, — tarė ji, — ir tai tiesa. 
Jai dar nereikėjo vairuoti, o mes nežinome, kur ji nu- 
važiavo. Ji visai neturi pinigų. 

Sielvartas jau buvo nurimęs, tačiau prašnekus grį- 
žo kaip banga, kuri atslūgusi vėl užgriūva dvigubai 
stipresne jėga. Graudžiai, lyg maldaudama pagalbos, 
Reičelė pažvelgė į jį ir išgirdo: 

— Juk mes galime važiuoti paskui ją... jei jūs jaudi- 
natės. Ji vairuoja mažą mėlyną „Austin“, ar ne? Jeigu ji 
nuvažiavo per Ledlingtoną, kas nors bus ją pastebėjęs. 
Šiaip ar taip, galime pabandyti. Pasiimkite daiktus. 

Galimybė ką nors nuveikti suteikė Reičelei jėgų. 
Ji linktelėjo, užbėgo laiptais ir užsidėjusi skrybėlaitę 
pastebėjo Luisą, stovinčią už nugaros ir žiūrinčią į ją, 
kaip druskos stulpu virtusi Loto žmona. Reičelė sku- 
biai paliepė: 

— Luisa, duok man paltą... tą storąjį, rudą. Aš va- 
žiuoju paskui panelę Karoliną. 

Luisa nepajudėjo. Ji stovėjo sudėjusi rankas ir žiū- 
rėjo į Reičelės atspindį stiklinėje. 

— Ar negalite palikti visko, kaip yra? — paklausė 
ji. - Tegu jie išeina iš šių namų ir negrįžta, tik palikite 
juos ramybėje. 

— Lui! 

Luisa Barnet prakalbo garsiau. 

— Ir kodėl jie pabėgo, panele Reičele? Atsakykite 
man! Todėl, kad tai, ką slepia jų sąžinė, neleido jiems 
pasilikti — štai kodėl. Ir nenuostabu. Ko nebuvo na- 
mie, kai jus nustūmė nuo skardžio? Pono Ričardo — 
vienas, panelės Karolinos - du. Ir grįžo ji raudodama, 
kaip jums minėjo Gledisė. Pati mačiau jos skalbinių 
dėžėje tris permirkusias nosines. Žmonės taip nerau- 
da, jei jų kas nors ypatingai neslegia... tuo neįmano- 
ma užsikrėsti. Ir kodėl ji nualpo? Ar pasakysite man, 
panele Reičele? Ne, nepasakysite. Tačiau panelė Ela 
kalbėjo apie tai teisingai — sakė, kad panelė Karolina 
sėdėjo čia tiesiog kaip paveikslas, kurčia ir nebyli, kol 

pasakojote, kaip jus nustūmė nuo skardžio. Tačiau 
kai ėmė klausinėti, ar pastebėjote, kas jus nustūmė, ir 
atsakėte „ne“, būtent tada panelė Karolina ir nualpo. 

Reičelė atsistojo ir atsisuko. 

— Užteks, Lui. Pati žinai, kad kas jau kas, o tu netu- 
rėtum kaltinti kitų. Man reikia palto. 

Šį kartą Luisa jį atnešė. Kol Reičelė vilkosi paltą, 
jį laikančios rankos drebėjo. Staiga Luisa sugriebė 
skverną ir susijaudinusi sušnibždėjo. 

— Panele Reičele... juk nesiruošiate... manęs išsiųsti? 

Reičelė išsilaisvino. 

— Kur galėčiau tave išsiųsti, Lui? 

Tamsios akys žybtelėjo. 

— Į kapus. Nė kiek nemeluoju, nes gyventi tikrai 
nenorėsiu. 

Reičelė žengė durų link. Priėjusi jas neatsisukdama 
prabilo: 

— Lui, tu kalbi nesąmones. Tai nemalonu ir neturi 
prasmės. Jei nori pasilikti, pasistenk nesakyti visko, 
kas šauna į galvą. 

Išėjusi Reičelė rado jos laukiantį Kosmą. 

— Reičele, noriu kai ką tau pasakyti. Ar galime pa- 
sikalbėti? 

— Aš ir taip ilgai užtrukau... 

— Apie Karoliną. 

Reičelė atidarė svetainės duris ir įėjo. 

— Gerai. 

TRISDEŠIMTAS SKYRIUS 


Kosmas Fritas uždarė paskui save duris ir nužings- 
niavo prie židinio. Sustojęs paėmė senovišką paauk- 
suotą laikrodį, priklausiusį Reičelės motinai, ir pasu- 
kiojo raktelį. Jis atrodė susirūpinęs ir rimtas. Reičelės 
širdis sustingo. 

— Kosmai, kas nutiko? Netrukdyk manęs. 

— Ne, netrukdysiu... netrukdysiu... - atsakė jis. Ta- 
čiau nepratarė daugiau nė žodžio, kol ji nekantriai 
sujudėjo. Tuomet padėjo laikrodį ir prabilo: - Nerei- 
kia, mieloji. Tiesiog labai sunku tai pasakyti. 

— Sunku ar lengva, Kosmai, manau, privalai tai pa- 
sakyti. 

Jis giliai įkvėpė, atrodė, kad atsiduso. 

— Taip, Žinau... bet atidėlioti... tu greičiausiai su- 
pyksi... 

— Ar tai svarbu? 

— Labai... man, — palingavo galvą jis. 

Reičelės skruostus užliejo ryškus susierzinimo rau- 
donis. 

— Ak, greičiau sakyk ir baikime! — sušuko ji. 

Kosmas įsižeidęs pažvelgė į ją. 

— Matai... tu jau supykai. Bet aš negaliu susilaikyti. 
Negaliu išleisti tavęs su tuo žmogumi nepasakęs nė 
žodžio. 

— Sakei, kad nori pasikalbėti su manimi apie Ka- 
roliną. 

— Taip, tačiau ir tai privalau pasakyti. Maldauju, 
kad nevažiuotum viena su tuo žmogumi, kuris va- 
dina save Geilu Brendonu. Jis yra Geilas Brentas, ir 
jei duotum man laiko, aš tai įrodyčiau. Ką tu apie jį 
žinai? Jis buvo ant skardžio, kai tave kažkas nustūmė. 
Spėju, kad jis tai ir padarė. Spėju, kad jis buvo apsės- 
tas beprotiško keršto troškimo. Ak, tai skamba gana 
melodramiškai, tačiau argi kasdien laikraščiuose ne- 
skaitome tokių paprastų melodramų? Nejau sunku 
patikėti, kad žmogus galėjo užaugti supamas pagie- 
žos ir puoselėjo ją tol, kol tai virto manija? Apskritai 
jis yra normalus. Jis atrodo normalus - kalba, galvoja 
ir elgiasi kaip normalus — tačiau tas grėsmės šešėlis 
visą laiką egzistuos. 

— Tu kalbi nesąmones, - šaltai atsakė Reičelė. - Aš 
negaliu delsti, Kosmai. 

Jis tebestovėjo savo vietoje. 

— Reičele, šį rytą tu iš esmės apkaltinai mus visus. 
Sukvietei mus kartu, dar pasikvietei svetimą žmogų 
ir to Žmogaus akivaizdoje pranešei, kad kažkas pasi- 
kėsino į tavo gyvybę. Manau, mes visi esame įtariami. 
Ar gali tai paneigti? 

Reičelė neatsakė. 

— Matai, - tarė Kosmas, - sakau ir tu šito neneigi... 

mes visi įtariami. Vargšelė mažoji Karolina palūžo. Ji 
nualpo ir pabėgo. Spėju, kad tai įrodo jos kaltę... 

— Kosmai, užteks! Nebenoriu daugiau to klausytis. 

— Deja, teks, — atsakė jis. - Nejau nematai, kad iš 
esmės tu kali mus prie gėdos stulpo, ir tai suteikia 
man teisę pasakyti tau, kad pasižiūrėtum kitur. Mie- 
loji, nejau tikrai tiki, kad kuris nors iš mūsy... Tai per 
daug siaubinga! 

Kosmo žodžiai apie laikraščius švystelėjo Reičelės 
galvoje. Ji nepajėgė jų ištarti. Tik liūdnai sumurmėjo: 

— Kokia iš to nauda? 

Jis taip pat liūdnai pažvelgė į ją. 

— Visai jokios. O tu tebenori važiuoti, ar ne? Reiče- 
le, tik prašau, nevažiuok su juo viena. Nerizikuok likti 
viena su Geilu Brendonu. 

Reičelė pakėlė galvą. 

— Tai viskas, Kosmai? Nes jei tai... 

— Ne, ne viskas. Dar liko Karolina. 

— Tikrai? 

Jis atsistojo prie durų ir jas atidarė. 

— Aš viską apgalvojau ir esu tikras, kad ji nuvažia- 
vo į miestą. Matai, ji turi mano buto raktą. Daviau 
jį, kai prieš mėnesį išsikėlė iš savo buto. Sakė, kad 
atsikraustys... ak, šią savaitę, tik neprisimenu, kurią 
dieną. 

— Kodėl anksčiau nesakei? Kodėl nepasakei to Ri- 
čardui? 

Jo veidas vėl tapo susirūpinęs. 

— Žinau... aš pats savęs klausiau. Tačiau tai visiškai 

išgaravo man iš galvos. Ir kol visko neapgalvojau, ne- 
prisiminiau... Žinai, galėčiau pats ten nuvažiuoti. Tau 
nėra jokio reikalo... 

Reičelė papurtė galvą. 

— Ne... privalau važiuoti. Privalau ją pamatyti. 

Ir praėjo pro jį į koridorių, tačiau šį kartą jis neban- 
dė jos sulaikyti. Vos tik Reičelė išėjo, pusiau praviros 
Karolinos kambario durys atsidarė ir pasirodė panelė 
Silver. 

— Panele Trehern.. ar skirtumėte man minutę? 

Atrodė, kad visi susitarę ją sulaikyti. Reičelė sku- 
biai paklausė: 

— Nelabai. Ar tai gali palaukti? 

Panelė Silver užsispyrusi mandagiai papurtė galvą. 

— One, deja, negali. Maldauju jus... 

Reičelė pakluso. 

— Kosmai, ar gali pasakyti ponui Brendonui, kad 
užtruksiu dar minutę? 

Įėjusi į Karolinos kambarį, ji pastebėjo kruopščios 
kratos ženklus. Stalčiai atidaryti. Lova nuklota. Ant 
tualetinio staliuko gulėjo iš skiaučių sudėliotas laiš- 
kas, atspausdintas mašinėle. Keli žodžiai sugadinti, 
kelių skiaučių trūksta. Pasirėmusi ranka į kitą stalo 
pusę, Reičelė perskaitė, ką buvo galima perskaityti: 
„Geriau išvažiuok, kol mes visi pietausim. Spėsi toli 
nuvažiuoti. Ta moteris yra seklė. Jei liksi čia, ji privers 
tave kalbėti. Važiuok savo automobiliu...“ Dešinėje 
lapo pusėje trūko vienos skiautės. Kita eilutė prasidė- 
jo kairėje: „Aš kaip nors išspruksiu ir..“ Eilutės pabai- 

gos nebuvo. Apačioje buvo matyti visas sakinys: „Mes 
viską aptarsime ir nuspręsime, ką daryti“ 

Apatinė puslapio dalis nuplėšta. Ant atskiros skiau- 
tės buvo matyti vardas: „Ričardas“ 

Panelė Silver gyvai paklausė: 

— Kas turi rašomąją mašinėlę? 

Neatitraukdama akių nuo paskutinės skiautės, Rei- 
čelė atsakė: 

— Ričardas. 

— Ar galite pasakyti, kad tai atspausdinta jo maši- 
nėle? Ar galite atpažinti kokias nors žymes? 

— Taip, — atsakė Reičelė ir bakstelėjo pirštu pirmąjį 
žodį. - Didžioji B... ji visada taip susilieja. - Akys nu- 
slydo prie skiautės su vardu. — Ar tai parašas? 

— Gali būti, — atsakė panelė Silver. 

Pritrenkta Reičelė tarė: 

— Ričardas išskubėjo paskui ją... Jei tai jis parašė... 
Kur radote tas skiautes? 

— Ant lovos. Ji gavo raštelį. Suplėšė jį. Buvo labai 
sutrikusi — greičiausiai rankos drebėjo. Skiautelės nu- 
krito ir išsibarstė. Kai kurios gulėjo ant grindų. Jai pa- 
vyko sunaikinti svarbiausią dalį. Mes nežinome, kur 
jie turi susitikti. Paskui ji skubiai susirinko daiktus. 
Radau atviras spintos duris. Suknelė nukritusi nuo 
pakabos. Stalčius atidarytas. Segtukų pagalvėlė nu- 
kritusi ant grindų, lova palikta bet kaip, pietūs nepa- 
liesti. Matote, ji labai skubėjo. 

Reičelės širdis krūtinėje raudojo. Karolina — kaip 
beviltiškai skubėdama ji bėgo! Ir kur ji vyksta? Kur jie 
visi išvyko? 

— Aš važiuoju paskui ją. Kosmas mano, kad ji bus jo 
bute. Sako, kad ji turi raktą. Matote, jis jai kaip dėdė. 

— Arjus veš ponas Fritas? — paklausė panelė Silver. 

— Ne... aš važiuoju su ponu Brendonu. 

Stojo nežymi reikšminga pauzė. Ar panelė Silver 
taip nori ją įspėti? Net jei visi ją perspėtų, ji vis tiek 
važiuotų su Geilu Brendonu. 

Tačiau panelė Silver nė nemanė jos perspėti. Tik 
susimąsčiusi ištarė: 

— Visiškai teisingai. Ar ponas Fritas lieka čia? 

— Ne. Jis važiuoja į miestą aplankyti sergančio 
draugo. 

— Gal galite man pasakyti jo buto telefono numerį? 
Jei panelė Karolina ten... 

— Ne, ne, neskambinkite jai... tai gali būti pražū- 
tinga. 

Panelė Silver sulaikė ją už rankos. 

— Tarkime, jos ten nėra... Kur dar ji galėtų važiuo- 
ti... kad pasikalbėtų apie viską?.. 

Reičelė dvejojo. 

— Ji tikrai minėjo, kad važiuos į miestą. Manau, ji 
galėjo nuvykti į butą. Kosmas visiškai įsitikinęs... 

— Panele Trehern, ar yra kokia nors vieta... nuoša- 
lesnė vieta, negu Londono butas? 

— Yra Kosmo vasarnamis. Pagalvojau apie jį, tačiau 
jis buvo toks tikras... ji pati ten nevažiuos. Tai... labai 
nuošalu. Ak ne, ji niekada viena ten nevažiuotų. 

— Ji ne viena. Jūs pamiršote. Ji vyksta susitikti su 
žmogumi, kuris parašė jai laišką ir nori su juo viską 
aptarti. Kur tas vasarnamis? 

— Brukendene... gal už penkiolikos mylių nuo Led- 
lingtono. 

— Londono kryptimi? 

— Ne, į kitą pusę. Vasarnamis už mylios nuo kaimo. 
Kosmas važiuoja ten tapyti. Kai jo ten nėra, viskas už- 
rakinta. Karolina ten nevažiuos... jai ten nepatinka. 

— Jei nuvažiuotų, ar galėtų įeiti vidun? 

— O, taip. Kosmas raktą laiko įrankių sandėliuke. 
Žinote, ten nėra ko vogti. 

— Ar ten yra telefonas? 

— Taip... jis įsivedė. Galiu pasakyti jums numerį. 
Tačiau jos ten dar nebus. Panele Silver, esu tikra, kad 
ji ten nevažiuos. 

— Gal malonėtumėte užrašyti man adresą ir telefo- 
no numerį... 

Gavusi pieštuką ir popieriaus, Reičelė skubiai už- 
rašė: „Piujito Užkampis, Brukendenas“ 

Panelė Silver kilstelėjo antakius. 

— Labai keistas pavadinimas. 

Reičelė atsisuko nuo durų. 

— Tai iškreiptas prancūziškas žodis „puits“*. Ten 
kadaise buvo šulinys, namas pastatytas tiesiai ant jo. 
Visada maniau, kad nuo jo turėtų būti siaubingai drė- 
gna. O Karolina sako, kad tai kelia jai šiurpą... štai dėl 
to esu įsitikinusi, kad ji ten nevažiuos. Paskambinsiu 
jums, jei ji bus bute. 

kurį laikė rankoje. 


* puits (pranc.) - šulinys. 

TRISDEŠIMT PIRMAS SKYRIUS 


Automobilis pajudėjo. Reičelė Trehern su palengvė- 
jimu atsilošė. Ji pasirinko savo kelią ir nebesijaudino, 
kur jis nuves. Įtampa atlėgo, ji galėjo atsipalaiduoti. 
Vinklifo Ketera liko už nugaros, o kartu su ja — ir vi- 
sos problemos. Priekyje laukė Londonas ir kitos pro- 
blemos. Tačiau tarp Vinklifo Keteros ir Londono buvo 
vienos ar dviejų valandų laiko tarpas, priklausantis tik 
jai ir Geilui - jųdviejų skubantis pasaulis. Svarbu buvo 
tik tai, kad juodu kartu... automobilyje... toli nuo visų. 

Kai jie pasuko iš keliuko į Ledlingtono kelią, Reiče- 
lė pažvelgė į Geilą ir pasigėrėjo jo tvirtu sudėjimu. Jis 
atrodė toks stiprus. Reičelė pagalvojo: „Jei jis nebūtų 
toks stiprus, dabar čia nesėdėčiau“ Ši mintis jai taip 
pat pasirodė maloni. Ir visai paprastai paklausė: 

— Ar tuesi Geilas Brentas? 

Kelias buvo tuščias. Geilas pažvelgė į ją besišyp- 
sančiomis akimis. 

— Tikrai žavu, kad šito manęs klausi! Kas išplepėjo? 

— Kosmas. Jis perskaitė laišką, kurį mano mama 
parašė jo mamai - Geilas Brentas. Auklė jį prisimena 
tik kaip Sonį. Ar tu tikrai Geilas Brentas? 

Jis trumpai nusijuokė. Visiškai nesivaržydamas. 

— Aš iš tikrųjų esu Geilas Brendonas. Toks mano 
tikrasis vardas. Nenorėjau apsimetinėdamas siekti 
tavo prielankumo. Bent jau... na, tam tikru atžvilgiu 
maniau, kad neturėčiau. Bet ruošiausi tau pasakyti... 
tik norėjau būti tikras. Žinai, kai tik susitikome, iš 
karto tave įsimylėjau... vėl. Ir ruošiausi tau viską pa- 
pasakoti, kai tik būsiu visiškai tikras, kad esi saugi. 

Reičelės širdis smarkiai suplakė. Geilas ištiesė kai- 
riąją ranką ir padėjo jai ant kelių, suimdamas jos abi 
rankas. 

— Ar galiu būti tikras? 

— Atrodo, tu jau dabar esi tikras, - beveik negirdi- 
mai atsakė ji. 

Jo ranka taip stipriai spustelėjo, kad ji net aiktelėjo. 

— Tai tu turėtum pasakyti... bent jau taip turėtų būti. 
Nepasakyčiau, kad mane tai labai žavėtų. Vienaip ar 
kitaip aš vis tiek laimėsiu tave, bet... — jo gniaužtas 
susispaudė, - gali pasakyti, ar tau tai patinka. 

Reičelė pajuto tyliai besijuokianti. 

— O jeigu man nepatinka? 

Jo balsas pasikeitė — įgavo berniokišką, meilikau- 
jančią gaidelę. 

— Galbūt panorėsiu, kad kada nors tai pasakytum. 
Manyčiau, nuskambės labai gerai. Tai ar laimėjau 
tavo meilę? 

— Taip, — atsakė Reičelė. 

Ranka, gniaužusi jos rankas, dabar apkabino pe- 
čius. Automobilis nubrėžė keistą kreivę ir vos neįva- 

žiavo į griovį. Ranka grįžo ant vairo, o balsas gailiai 
ištarė: 

— Suklydau. Turėsiu tau nebesimeilinti, kol rasime 
kokią nors vietą. Tenka tvardytis, nes nenorėčiau pa- 
tekti į kalėjimą už nesaugų vairavimą arba už vairavi- 
mą išgėrus ar panašiai. Geriau papasakosiu tau, kaip 
tapau Geilu Brentu. 

— Ak! - ištarė Reičelė. 

Jos galva buvo visiškai lengva, šviesi ir tuščia... kaip 
tuščias, dar neįrengtas namas. Tame name iš tiesų 
šviesu. Ji išgirdo Geilą sakant: „Geriau papasakosiu 
tau, kaip tapau Geilu Brentu“, ir šviesiame tuščiame 
name, kuriuo virto jos protas, pagalvojo: „Tuomet aš 
mielai paklausysiu:' 

Balsu, kurį ji puikiausiai pažinojo, jis prabilo: 

— Taigi štai kaip viskas buvo. Mano tėvo vardas buvo 
Sterlingas Brendonas. Jis susikivirčijo su savo tėvu po 
to, kai vedė mano motiną. Ir išvyko... nutraukė visus 
giminystės ryšius... nerašė... nesivargino jiems pra- 
nešti, kad aš gimiau... atsisakė pavardės. Tikriausiai 
jie prikalbėjo tokių dalykų, kurių jis negalėjo ištverti. 
Žodžiu, jis pasivadino Sterlingu Brentu. Mano moti- 
na mirė, kai buvau kokių ketverių metų ir po to viskas 
dar pablogėjo. Jis laikėsi to seno kivirčo tarsi jos at- 
minimo. Na, o dar po kokių metų susipažino su tavo 
tėvu. Juodu neilgai pabuvo partneriais — gal kokius 
metus — tuomet aš ir susipažinau su tavimi. Dar nie- 
kada nebuvau matęs tokio mažo kūdikio. Prisimenu, 
stovėdavau, žiūrėdavau į tave ir abejodavau, ar esi 

tikra. Manau, kad tada tave ir įsimylėjau. Tavo mama 
man buvo labai gera, tik niekada nesutariau su Meib- 
le - ji man nepatiko, o aš nepatikau jai. Tačiau buvau 
labai laimingas. Bet viskas greitai baigėsi. Mano tėvas 
susikivirčijo su tavo tėvu ir turiu pripažinti, kad labai 
tikėtina, jog tai buvo mano tėvo kaltė. Reikalas tas, 
kad jis kivirčų genijus — nepripažįsta niekieno nuo- 
monės ir visada galvoja, kad žmogus nepritaria jam 
tik dėl to, kad jį supykdytų. Įsikarščiavęs sukeldavo 
tokį triukšmą, kad galiausiai sprukdavai nuo jo kaip 
nuo ugnies. Žodžiu, mes persikėlėme į kitą vietą, pa- 
miršau kur. Vieną dieną paėmęs laikraštį jis sužino- 
jo, kad jo tėvą ištiko insultas, taigi grįžo namo. Senis 
buvo didžiulės nekilnojamojo turto įmonės vadovas, 
o kadangi neilgai trukus pasimirė, juodu nespėjo su- 
sikivirčyti ir mano tėvas viską paveldėjo. Taigi dabar 
jau viską Žinai. 

Reičelė abejojo, ar tikrai viską. Atrodė, kad žodžiai 
sklando jos mintyse ir beveik nieko nereiškia. Ji ne- 
aiškiai sumurmėjo: 

— Mano tėvas labai apgailestavo dėl to kivirčo. Kai 
iširo jų partnerystė, jis rado naftos. Ir norėjo, kad 
tavo tėvas gautų savo dalį. Dabar tai nesvarbu, tiesa? 
Papasakosiu tau kitą kartą. 

— Ne, nesvarbu, - atsakė jis. - Tačiau yra kitų labai 
svarbių dalykų. Pažiūrėk, galime čia stabtelėti ir pasi- 
kalbėti, nes turime tikrai daug ką aptarti. 

Reičelę kaip žaibas perskrodė mintis, kad ji pamir- 
šo Karoliną. Tačiau dabar ją prisiminė. Karoliną ir 

savo baimę dėl Karolinos... viską prisiminė išsyk. Vos 
girdimai ji ištarė: 

— Ne, ne, negalime sustoti. Privalau surasti Karoli- 
ną. Nesuprantu, kas vyksta ir... man baisu. 

Geilas vėl švelniai ir stipriai suėmė jos rankas. 

— Nesibaimink, mieloji, viskas bus gerai. 

— Tai panašu į blogą sapną. 

— Ką gi, tuomet tuojau pat pabusk. Gal norėtum 
apie jį papasakoti? 

— Nežinau, nuo ko pradėti. 

— Galbūt aš jau kai ką žinau. Maža rudai apsiren- 
gusi moteriškė, toji panelė Silver... yra seklė? Ji man 
kai ką pasakė. 

Geilas pajuto, kaip Reičelė krūptelėjo. 

— Bet... kada?.. Jūs nė nebuvote susitikę... 

Jis nusijuokė. 

— Štai čia tu klysti. Kai nuėjai į viršų pasiimti skry- 
bėlės, o tavo pusbrolis nusekė paskui, ji nusileido že- 
myn. 

Reičelė įsmeigė į jį akis. 

— Bet visai nebuvo laiko. 

— Jei nenori gaišti laiko tuščiažodžiaudamas, per 
penkias minutes gali pasakyti labai daug. Ji orientuo- 
jasi greičiau negu kuris nors mano pažįstamas žmo- 
gus, nors aš iš pradžių pamaniau, kad ji pamišusi. Bet 
paskui supratau - ne. Ji taip žiūri, kad imi spėlioti, ką 
pasakys, o man iš karto pasakė be galo sukrečiantį 
dalyką, nieko panašaus dar nebuvau girdėjęs. Sakė, 

kad praėjusį vakarą tu nenukritai nuo skardžio. Sakė, 
kad tave kažkas nustūmė. Ką gali pridurti? 

Reičelė giliai įkvėpė, beveik atsiduso. 

— Tai tiesa. 

— Nujauti, kas galėjo tai padaryti? 

Reičelės skruostai užkaito. Ji ištraukė ranką ir atsi- 
lošė į automobilio kampą. 

— Baisiausia, kad tai padaryti galėjo bet kas. Kaip ir 
anuos kartus, žinoma, tik tuomet Luisa bandė mane 
įbauginti. 

— Reičele, ką tu kalbi? — Geilas sustabdė automo- 
bilį ir atsigręžė į ją. - Mums reikia išsiaiškinti. Ką 
visa tai reiškia? Žinok, aš negaliu vienu metu vai- 
ruoti ir klausytis tokių dalykų. Privalai man viską 
papasakoti. 

Reičelė atvirai ir su palengvėjimu jam viską papa- 
sakojo. 

Pinigai. Tai buvo svarbiausia... pinigų našta... atsa- 
komybė, kurios negalima nei kam nors perduoti, nei 
su kuo nors pasidalyti. 

Šeima... visada greta. 

— Nuostabu turėti šeimą, tačiau visai nebūtina, 
kad ji nuolatos būtų greta. Kiekvienas privalo turėti 
savo gyvenimą. Anksčiau to nesupratau, tačiau dabar 
suprantu. Negalima gyventi visų Žmonių gyvenimų, 
o aš būtent taip ir dariau. Alinau save, o jie niekada 
nebuvo patenkinti. Turiu galvoje ne tik pinigus, bet 
būtent dėl pinigų jiems manęs reikėjo, jie priklausė 
nuo manęs. Jie tikėjosi vis daugiau ir daugiau. Viskas 

buvo blogai ir ėjo tik blogyn... tarytum irtų. Galiau- 
siai paskutinė savaitė buvo tikras košmaras. Kai ilgiau 
nebegalėjau iškęsti, nuvykau pas panelę Silver. Ji ka- 
daise padėjo mano pažįstamiems, todėl ir aš į ją krei- 
piausi. Ji atvyko vakar vakare ir iš karto išsiaiškino, 
kad pokštus man krėtė Luisa. Žinai, ta panelė Silver 
tikrai labai protinga. 

— Kodėl Luisa krėtė tau pokštus ir kokie tai buvo 
pokštai? 

Geilas pastebėjo, kad Reičelės veidas išblyško, o akys 
paniuro. Jos balsas virto trūkčiojamu šnabždesiu. 

— Ji norėjo mane įtikinti, kad kažkas... kėsinasi į 
mano gyvybę. 

— O kaip ji tai darė? 

— Išvaškavo laiptus... padegė užuolaidas... į saldai- 
nius pridėjo chinino... į lovą prileido gyvačių... 

— Ką? 

— Dvi pono Toledžo angis. Noisis jas užmušė. Bet 
Luisa neketino padaryti man nieko bloga - tik norė- 
jo įtikinti, kad kažkas bando man pakenkti. Geilai, ji 
prisiekė, kad kai pati ėmėsi darbo, kažkas anksčiau 
jau buvo išvaškavęs laiptus ir kad vienas saldainis jau 
buvo apnuodytas. Ji prisiekė, kad kažkas iš tikrųjų 
stengiasi mane nužudyti. Ir žinai, Geilai, ji buvo teisi. 
Tikrai ne Luisa nustūmė mane nuo skardžio. 

Reičelė pamatė, kad Geilo veidas sustingo iš pykčio. 

— Iš kur tai žinai? Ji ten buvo, ar ne?.. Pasirodė su 
žibintu tuojau pat po to, kai tave ištraukiau. 

Reičelė papurtė galvą. 


— Ji myli mane. Tai negalėjo būti Luisa, kaip nega- 
lėjai būti tu. 

Geilas lėtai palingavo galvą. 

— Taip... aš taip pat ten buvau... ar ne? Tikrai žinai, 
kad tai negalėjau būti aš? 

Jųdviejų akys susitiko. Laikas sustojo. Pagaliau ji 
ištarė: 

— Matai. Tai viskas, ką turiu... žmonės, kuriuos my- 
liu. Tai savotiškas saugumas. Kai šitie pamatai sudre- 
bėjo, man pasidarė sunku ištverti. Aplink vieni įta- 
rimai... niekas niekuo nepasitiki... Luisa bandė mane 
įtikinti, kad tai Karolina arba Ričardas, o gal abu... 
Kosmas norėjo, kad patikėčiau, jog tai tavo darbas... 
o aš, Dieve atleisk man, jau buvau pasirengusi pati- 
kėti, kad tai Morisas arba Ernestas, nes, matai, aš jų 
nemyliu. 

Keistu plačiu mostu jis atmetė Vodlou vyrus. 

— Taigi Kosmas įtaria mane. Ar gali pasakyti, kodėl? 

Geilas pastebėjo šypsenos blyksnį. 

— Be abejo, iš keršto... nes tavo tėvas ir mano tė- 
vas... senas klasikinis tarpusavio vaidas. 

Reičelė suvokė peržengusi nematomą ribą. Tai ją 
sukrėtė ir nutildė. Ji pastebėjo, kaip sustingo jo vei- 
das. Permaina buvo tokia staigi, tarytum ji žvelgtų 
ne į Geilą, o į jo atvaizdą, iškaltą akmenyje. Jau buvo 
prietema. Gal viskas tik pasivaideno, nes dar nespė- 
jus įkvėpti, viskas išnyko ir Geilas pratarė: 

— Vadinasi, aš tave nustūmiau. O kodėl užtraukiau 
atgal? 

Beveik dusdama Reičelė atsakė: 

— Be abejo, dėl to, kad pamatei Luisos žibintą. Arba 
tau buvo aptemęs protas ir vėliau pasigalėjai tai pa- 
daręs. | 

— Aišku... 

Geilas apsidairė pirmyn ir pažvelgė atgal į kelią. Juo 
pravažiavo bakalėjininko furgonas. Trys susikūprinę 
jaunuoliai ant dviračių, nulenkę galvas, sugniaužę 
kumščius be garso šmėstelėjo pro šalį. Juos prarijo 
prieblanda. 

Geilas Brendonas šiurkščiai ištarė: 

— Užteks apie tai. Aš dar nepabučiavau tavęs. 


TRISDEŠIMT ANTRAS SKYRIUS 


Pagaliau Reičelė atsitraukė. Ji nė nenumanė, kad ga- 
lima šitaip jaustis —- kai du Žmonės tampa vienu, turi 
dvigubai daugiau stiprybės ir patiria dvigubą džiaugs- 
mą, suteikia džiaugsmo ir meilės kitam žmogui, ku- 
rio vienintelis noras duoti jos dvigubai daugiau. Ji 
prisiminė Brauningo eilutę: „Kiek mirė žmonių, kurie 
bandė surasti tai, ką mes radom drauge: Reičelė pa- 
juto šių eilių džiugesį ir jose slypintį iššūkį mirčiai. 

Lyg busdama iš sapno, ji abiem rankomis atstūmė 
Geilą. 

— Geilai, reikia važiuoti... privalome. 

— Mieloji, nežinau, kodėl tu taip nori važiuoti, — 
mąsliai atsakė jis. 

Reičelė papurtė jo ranką. 

— Privalau surasti Karoliną. 

— Bet tu nežinai, kur ji yra, tai kaip ruošiesi ją suras- 
ti? Klausyk, jeigu ji išvažiavo, kol jūs visi pietavote, tuo- 
met tai turėjo nutikti maždaug prieš antrą valandą. 

— Mes nulipome žemyn pietauti be ketvirčio pir- 
mą. Jai nunešė padėklą po kokių penkių minučių. Ji 
buvo apsirengusi... taigi apie pusę antros laisvai galė- 

jo išvažiuoti. Ji gavo raštelį, kuriame buvo nurodyta, 
kur važiuoti. Ten buvo parašyta: „Geriau išvažiuok, 
kol visi pietauja... spėsi toli nuvažiuoti“ Ir dar pami- 
nėta, kad panelė Silver yra seklė. O paskui: „Jei liksi 
čia, jie privers tave kalbėti. Mums reikia viską aptarti 
ir nuspręsti, kaip elgtis toliau“ Paskui nuplėštoje da- 
lyje parašyta: „Aš kaip nors išsmuksiu ir..“ Manau, 
kad ten parašyta: aš kaip nors išsmuksiu ir atvažiuo- 
siu paskui tave. 

— Iš kur visa tai Žinai? 

— Panelė Silver rado suplėšytą raštelį. Kelių skiau- 
čių trūksta, ant vienos užrašytas Ričardo vardas... tik 
vardas, daugiau nieko. Tai nereiškia, kad jis parašė tą 
laišką. Jis tik atspausdintas... jo mašinėle. Tačiau tai 
tikrai nereiškia, kad būtent jis parašė. Mes nežinome, 
kas parašė laišką ir nežinome, kur ji važiuoja su tuo 
žmogum susitikti, nes būtent tos skiautės sunaikin- 
tos. Spėju, kad ji tai padarė. 

— Tačiau Trehernas išvažiavo paskui ją. Jis pasielgė 
lygiai taip, kaip parašyta laiške — atsiprašė ir nusekė 
iš paskos. - Kalbėdamas Geilas užvedė automobilį. — 
Arjaudintumeisi dėl jos, jeigu žinotum, kad ji su Tre- 
hernu? 

Reičelė pažvelgė į jį. 

— Aš bijau, — tarė ji. - Aš visą laiką bijau. Tačiau la- 
biausiai baiminuosi matydama, jog panelė Silver taip 
pat bijo. O juk neturėčiau baimintis, jei Karolina su 
Ričardu, nes jis ją myli. 

tomumas nebuvo labai geras. Jis pagalvojo: „Kyla rū- 
kas. Prasti reikalai: O garsiai ištarė: 

— Trehernas man labai patinka, nors aš jo nepa- 
Žįstu. Panelė Silver man pasakė du dalykus ir vieną iš 
jų tau pasakysiu. Ji man liepė nepaleisti tavęs iš akių, 
todėl prašyčiau turėti tai galvoje. 

— O koks antrasis dalykas? 

— Kol kas dar nesakysiu. Grįžkime prie Karolinos. 
Jeigu ji išvažiavo prieš pusę antros, dabar jau turėtų 
būti netoli Londono. Jau po trečios, taigi manau, kad 
ji pabėgusi užtruko apie porą valandų. 

— Ne, jeigu laukia to, kas parašė laišką. Jei tai Ričar- 
das, tai jis... išvažiavo jau beveik prieš dvi valandas. 

— Nežinai, kur jis galėtų ją nusivežti? 

— Ne... Kosmas mano... Ji turi raktą nuo Kosmo 
buto. Mes pagalvojome... 

— Tačiau taip negalvojai, kai manei, kad ji išvažiavo 
viena. Ar Trehernas ją ten nusivežė? Štai kur esmė. 

Reičelė dvejojo. 

— Jis galėjo... jei jie norėjo pasikalbėti... jei jis norėjo 
ją išsivežti. Ji kai ką žino... mano vargšelė Karolina... 
ir baiminasi, kad ją privers prašnekti. Ak, jei galėčiau 
ją rasti! Jai nereikia bijoti, jai visai nėra ko bijoti. Jos 
širdis tokia švelni ir ją taip lengva įskaudinti. Siaubin- 
gai kaltinu save, nes mačiau, kad pastaruoju metu ji 
dėl kažko nusiminusi. Bet galvojau, kad dėl Ričardo ir 
nenorėjau kištis. 

— Sakei, kad jis ją myli. 

— Betji atstūmė jį. Niekaip negaliu šito suprasti. Nė 
trupučio neabejojau, kad juodu myli vienas kitą. 

Geilas Brendonas mąstė apie antrąjį dalyką, kurį 
jam pasakė panelė Silver — tą, kurio nenorėjo pasakyti 
Reičelei. „Panelei Karolinai gresia didelis pavojus“ Štai 
ką jam pranešė panelė Silver ir štai dėl ko jis manė, kad 
ji pamišusi. Jei taip, jie galėtų iš jos pasijuokti. Tačiau 
jei ne... ką gi, tuomet reikalai prastoki. O Ričardo Tre- 
herno net labai blogi. Netikėtai jis paklausė: 

— Ar tu tikra, kad ji nėra pamišusi? Toji panelė 
Silver? 

— Visiškai visiškai tikra. 

Geilas staiga padidino greitį. Abiejose pusėse gyva- 
tvorės virto ištisiniu brūkšniu, kurį klojo rūkas. 

Jie pasiekė vargingus Ledlingtono priemiesčius ir 
turėjo sumažinti greitį iki trisdešimties. Eilės mažų 
naujų namukų, pavadintų įvairiais „Laimės lizdeliais“ 
ar „Pastogėmis“. Paskui senesnės gatvės su senes- 
niais, labiau aptriušusiais namais. Ir pagaliau siaura 
Didžioji gatvė su dideliais naujais prekybos centrais 
arba kino teatrais tarp Elžbietos, Jurgio bei Viktorijos 
laikų pastatų. 

Tiesiai per miestą, kitame jo gale — į Londono ke- 
lią. Toli nuo šviečiančių parduotuvių vitrinų šviesų 
gamtovaizdį užklojo prietema ir rūkas. Lygūs laukai, 
apkarpytos gyvatvorės, abiejose kelio pusėse išsiri- 
kiavusių plikų guobų eilės, kelio ženklas su užrašu: „Į 
Sliphemo stotelę“ 

Juodu jau buvo nuvažiavę penkias mylias nuo Led- 
lingtono ir tas penkias mylias nė vienas neištarė nė 
žodžio. Staiga Reičelė ištarė: 

— Geilai, sustok! 

Jis atsigręžė į ją koja mindamas stabdį. 

— Kas nutiko? 

— Nežinau, - atsakė ji. — Jaučiu, lyg važiuotume ne 
tuo keliu. Ar tiki tokiais dalykais? 

— Pavadinčiau tai nuojauta. - Automobilis sulėti- 
no greitį ir sustojo. —- Na, nežinau. Nuojauta - labai 
nepatikimas dalykas. Keletą kartų man yra taip buvę, 
aš pasitikėjau ja ir viskas buvo gerai, bet paskui keletą 
kartų ji mane nuvylė. Vienintelis tikras dalykas tas, 
kad niekada nežinai, kaip bus. Kokia tavo nuojauta? 

Reičelė gana bejėgiškai pažvelgė į jį. Impulsas, pri- 
vertęs ištarti „Stok!“ praėjo. Ji jautėsi sutrikusi ir pa- 
likta likimo valiai. Abejodama Reičelė atsakė: 

— Nežinau. Pajutau, kad važiuojame ne tuo keliu. 
Negaliu to paaiškinti, bet žinai... kai pabundi tamsoje, 
nežinai, kur esi, tada imi judėti, į ką nors atsitrenki ir 
paaiškėja, kad suklydai... na, tai man nutiko kažkas 
panašaus. 

— Mes dar į nieką neatsitrenkėme, - su juoko gai- 
dele balse pastebėjo Geilas. 

— Tas jausmas buvo labai stiprus, — atsakė Reičelė. 

— Vis dar jį jauti? 

Jos balsas nuskambėjo beviltiškai: 

— Nieko nejaučiu... visai sutrikau. 

Geilas ramindamas ją apglėbė. 

— Mieloji, ką nori daryti? 

Tarsi visai išnykusi nuojauta vėl sukrebždėjo. 

— Manau, reikia grįžti. 

— Į Vinklifo Keterą? 

— Ne... ne, nemanau. 

Apsukęs automobilį, Geilas paklausė: 

— Gerai, tai kur važiuosime? 

— Atgal pro Sliphemo stotelės nuorodą, paskui pa- 
suk į kairę, bet ne tuo keliu, kuris veda į Ledlingtoną. 

— Kur jis mus nuves? 

— Jis nuves mus į Piujito Užkampį, - atsakė Reičelė. 


TRISDEŠIMT TREČIAS SKYRIUS 


Kai panelė Silver išėjo iš kambario ir uždarė duris, 
Karolina Ponsonbi įsikniaubė į pagalvę. Ji galėjo iš- 
jungti šviesą ir nieko nebematyti, tačiau negalėjo nu- 
tildyti panelės Silver žodžių. Vis girdėjo juos, tarytum 
kas nors iš tikrųjų tartų: „Ką jūs žinote? Visiems bus 
geriau, jei kuo greičiau pasiryšite viską papasakoti. 
Tie žodžiai vis aidėjo ir aidėjo. Durys tyliai užsidarė. 
Karolina buvo iškankinta, o beprasmiškas žudantis 
šių žodžių aidas vis niekaip nesiliovė. 

Kai durys vėl atsidarė, ji dar giliau įsikniaubė į pa- 
galvę ir rankomis užspaudė ausis, kad nieko negir- 
dėtų. Ji nebepajėgė nuosekliai mąstyti, užvaldyta se- 
niausio pasaulyje instinkto. Užmerk akis ir užsikimšk 
ausis, susiriesk ir nurimk - galbūt priešas pagalvos, 
kad numirei, galbūt medžiotojai praeis pro šalį. Kai ji 
dar labiau prisispaudė prie lovos, įsitempė kiekvienas 
raumuo, akys aptemo, o ausyse buvo girdėti tik krau- 
jo pulsavimas. Karolina užgniaužė kvapą ir laukė. Ty- 
los nepertraukė joks garsas. Niekas jos nepalietė. 

Neapsakomai atsargiai Karolina atitraukė rankas 
nuo ausų ir įsiklausė. Buvo girdėti tik jos pačios al- 

savimas. Ilgai palaukusi, — ar bent jai pasirodė, kad 
ilgai, — ji pakėlė galvą ir apsidairė. Nė gyvos dvasios. 
Kambaryje ji viena, durys uždarytos, tačiau ant sta- 
lo prie galvūgalio guli sulankstytas laiškas, ant kurio 
mašinėle užrašytas jos vardas — „Karolinai“. Ji įsmeigė 
į jį akis, paskui atsisėdo ir atmetė plaukus. Kambaryje 
viskas atrodė atšiauru, ryšku ir šviesu. Jos vardas ant 
lapelio buvo juodas ir aiškus. 

Karolina paėmė lapelį ir išlankstė. Tai buvo kelios 
mašinėle atspausdintos eilutės be jokio kreipinio. Ji 
perskaitė: „Geriau išvažiuok, kol jie visi pietaus. Spėsi 
toli nuvažiuoti. Ta moteris yra seklė“ 

Karoliną iki pat gyvuonies pervėrė siaubo žybsnis. 
Ryškios ir aiškios eilutės.susiliejo. Spausdintos raidės 
subangavo migloje. „Aš nenualpsiu... nenualpsiu... 
nenualpsiu!“, — sušnibždėjo ji. Karolina kovojo su 
migla, kol toji išnyko, ir popierius buvo aiškiai matyti. 
Prisivertusi pažvelgti į lapelį, ji perskaitė: „Ta moteris 
yra seklė. Važiuok savo automobiliu į senąjį Sliphemo 
namą. Aš kaip nors išspruksiu ir tavęs ten lauksiu. 
Mes viską aptarsime ir nuspręsime, ką daryti. Turėsi 
truputį palaukti, tačiau privalai dingti, nes jie privers 
tave kalbėti. Įvažiuok tiesiai į kiemą ir lauk“ 

Buvo dar kelios eilutės, kurios ją siaubingai išgąs- 
dino. Karolina spoksojo į tas eilutes ir į Ričardo var- 
dą. Ričardas... Ričardas... Ričardas... Ne, negalima 
galvoti apie Ričardą, reikia galvoti tik apie tai, kaip 
dingti iš čia. 

Karolina nuskubėjo prie durų ir jas užrakino. Sto- 

vėdama su raktu rankoje išgirdo pietų gongą. Ti- 
kriausiai kas nors ateis pasiteirauti, kaip ji jaučiasi. 
Turbūt Reičelė. Na žinoma, Reičelė. Apie tai pagalvo- 
jus, Karolinos širdis sustojo. Tai buvo kančia - jausti 
didžiulę, skausmingą baimę vien pagalvojus, kad Rei- 
čelė gali užeiti. „Bet juk aš užrakinau duris. Niekas 
negalės įeiti, jeigu užrakinau duris“ Mergina atsirė- 
mė įjas ir užsimerkė. Akys buvo karštos ir sausos. Jos 
degė po vokais. Karolina girdėjo Ernesto balsą, pas- 
kui Meiblės, paskui panelės Silver. Girdėjo Reičelės 
žingsnius, girdėjo, kaip jie sustojo. Paskui žingsniai 
praėjo pro šalį, balsai nutilo. 

Mergina atrakino duris ir grįžo į lovą. Aivė gali at- 
nešti padėklą ir neturi pamatyti, kad ji atsikėlė. 

Karolina bandė suplėšyti laišką, račiau rankos taip 
smarkiai drebėjo, kad ne itin sekėsi. Aivė atėjo jai ne- 
baigus darbo. 

Kai tik mergina išėjo, Karolina pašoko. Laiško 
skiautės pabiro aplink. Kelias ji surado ir įgrūdo į ki- 
šenę. 

Paltas... kas nors galvai pridengti... štai sena ruda 
skrybėlaitė... šepetys... šukos... Ne, kam jų reikia? Jos 
rankos smarkiai drebėjo. Tik rankinukas. Pinigai... 
nesvarbu. Niekas nesvarbu — svarbu tik pabėgti. Ša- 
lis? Taip. Tik greičiau, greičiau, greičiau! 

Tuomet pirmyn iki namo galo, pro Ričardo kam- 
barius ir žemyn laiptais, vedančiais prie garažo durų. 
Nieko nėra. Reičelės automobilis... Kosmo... Ričar- 
do... jos mažasis „Austin“. Bakas pilnas degalų. 


237 


Karolina įlipo vidun ir pastebėjo, kad rankos ant 
vairo nurimo. Išsmuko iš garažo. Praslinko kiemo ke- 
liuku. Prieš akis nusidriekė tuščias Ledlingtono ke- 
lias. Didysis, ją sukaustęs siaubas atlėgo. Ji jau riebe- 
buvo įkalinta tame kambaryje, kuriame bet kas galėjo 
ją surasti, klausinėti, kankinti. Ji paspruko iš spąstų. 
Jei jos pradės ieškoti, ji bus jau gana toli, nes niekas 
nesugalvos važiuoti į Sliphemą. Tai labai išmintinga. 
Visi patikės, kad ji išvyko į Londoną. Juk minėjo, kad 
ruošiasi ten važiuoti. Vakar ar užvakar? Jau negalėjo 
prisiminti. Atrodė, kas viskas buvo taip seniai... Karo- 
lina liovėsi galvojusi ir įbedė akis į kelią. 

Buvo truputį po pusės trečios, kai ji pasuko guobo- 
mis apsodintu keliuku, vedančiu į Sliphemo stotelę 
ir senąjį namą. Dešinėje kelio pusėje, maždaug pu- 
siaukelėje tarp alėjos ir Londono kelio, stovi apleistas 
namelis. Karolina įsuko pro apsamanojusias kolonas 
ir samanomis apaugusiu keliuku įvažiavo į kiemą. 

Senasis Sliphemo namas jau dvidešimt metų stovi 
tuščias. Tai didžiulis aptriušęs nenusakomo laikotar- 
pio pastatas be jokių šiuolaikiškų patogumų. Kadangi 
šiais laikais bjaurūs namai su trisdešimčia miegamų- 
jų ir vienu vonios kambariu, be elektros ir su krosni- 
mi, į kurią iškart telpa tona anglių ir dar lieka vietos, 
neturi paklausos, visai tikėtina, kad jis stovės tuščias, 
kol galutinai sugrius. 

Kiemas visiškai uždaras. Jame tvyro tas keistas 
šiurpo ir tuštumos jausmas, gaubiantis žmonių ne- 
gyvenamas, ilgai apleistas vietas. Niekas netraukė čia 

atvykti, todėl metų metus čia niekas ir nesilankė. Na- 
mas plikas, ūkiniai pastatai tušti ir užrakinti, arklidės 
beveik sugriuvusios. 

Karolina atsilošė automobilyje ir užsimerkė. Buvo 
labai šalta ir siaubingai ramu. Ji norėjo likti viena ir 
štai — jos noras išsipildė. Šios vietos vienišumas ėmė 
semti ją kaip potvynio vandenys. 


TRISDEŠIMT KETVIRTAS SKYRIUS 


— Rūkas gana tirštas, - tarė Geilas Brendonas. - Ar 
dar toli? 

— Manau, paskutinis kaimas buvo Milstedas. Rei- 
kėjo paklausti. Rūke viskas atrodo kitaip, - abejoda- 
ma atsakė Reičelė. 

— Ką, jei tai buvo Milstedas? 

— Tuomet dar liko bene trys mylios. 

— Norėčiau nuvažiuoti, kol nesutemo. 

— Būtų labai gerai, jei pavyktų. Jau beveik keturios 
valandos. 

Akimirką Geilas atsisuko į ją. 

— Mieloji, kam taip skubėti? 

Kiekviena Reičelės kūno ląstelė protestavo. Žodžiai 
veržte veržėsi pro lūpas. 

— Aš visai neskubu... visai ne. Tai tu pasakei, kad 
būtų gerai suspėti su šviesa. 

Geilo akys vėl nukrypo į kelią. 

— Žinau... Aš taip pasakiau, tavo tiesa. Bet nejau 
manai, kad nejaučiu, kaip sėdi šalia manęs ir stengie- 
si pastumti automobilį? Net kai važiavome penkias- 
dešimt mylių per valandą, aš jutau, kad norėtum dar 

stumtelėti. Tau ir šimtas būtų per lėtai. Reičele, apie 
ką galvoji? 

Ji suspaudė rankas. 

— Nieko... nieko... tik noriu greičiau ten nusigauti. 

Geilas Brendonas susiraukė. 

— Visai nebūtina man visko sakyti, bet mudu per 
daug artimi, kad nesuprasčiau, jog kažko bijai... ir bū- 
tent dabar. 

Fiziškai juodu buvo taip arti, kad Geilas pajuto jos 
drebulį. Reičelė skubiai atsakė: 

— Ar tiki tuo? Ar manai, kad vieno žmogaus mintys 
gali pasiekti kito mintis? Nes tai... tai mane ir gąsdina. 

— Tuomet geriau viską man papasakok, - tarė Gei- 
las Brendonas. — Bus geriau, jei nieko nuo manęs ne- 
slėpsi, nes aš vis tiek žinosiu, kad kažką slepi ir būti- 
nai išsiaiškinsiu, ką. Taigi išvaduosi mane nuo didelio 
vargo, jei iškart viską papasakosi. Na, tai kas yra? 

Reičelė paėmė jo ranką. 

— Kai važiavai į Londoną, o aš pasakiau „Stok!“ pa- 
aiškinau tau, kad nežinau, kodėl tai pasakiau, ir tai 
buvo tiesa. Kažkas mane privertė, aš nežinau, kas tai 
buvo. Bet dabar jau žinau. Prieš išvažiuojant iš Vin- 
klifo Keteros, panelė Silver manęs paklausė, ar dar 
yra kokia nors vieta, kur galėtų būti Karolina. Mu- 
dvi kalbėjomės apie tai, kad ji važiuoja į Londoną, į 
Kosmo butą ir panelė Silver paklausė, ar galėtų būti 
dar kita vieta. Papasakojau jai apie Piujito Užkampį, 
o kai ji pasakė tai, ką sako visi žmonės: „Koks keistas 
pavadinimas!“, papasakojau jai, kad namas pastatytas 

ant seno šulinio ir kad Piujitas yra iškraipytas „puits“. 
Dar pasakiau, kad Karolina negali pakęsti tos vietos 
ir tikrai nemanau, kad ten važiuotų. Jai visada būdavo 
nepakenčiama galvoti, kad po podėlio grindimis yra 
tas šulinys. Žinoma, jis uždengtas dangčiu, tačiau ji 
vis tiek jo nekenčia. Užtikrinau, kad ten ji tikrai ne- 
važiuotų. Bet... ak, Geilai, tas šulinys ir privertė mane 
ištarti „Stok!“ 

Reičelės ranka beviltiškai suspaudė jo ranką. 

— Gerai, mieloji. Tesk. Tu pagalvojai apie šulinį. 

Reičelė prisiglaudė prie Geilo. 

— Nežinojau, kad tai šulinys. Kažkas mane išgąsdi- 
no ir aš pasakiau „Stok!“ Tik tada, kai apsukai auto- 
mobilį, supratau, kad tai šulinys. Prisiminiau, kad ji 
visada jo bijojo, o kartais... kai ko nors bijai... Geilai, 
kaip manai, ar tai dėl to, kad Karolina galvojo apie 
šulinį, aš irgi pagalvojau apie jį? 

Viskas pasakyta. Ji sėdėjo tarsi išsekusi ir virpėjo 
iš siaubo, kurį sudėjo į savo žodžius. Jo rankos ją ap- 
glėbė. 

— Tu tiesiog gąsdiniesi. Kam jai galvoti apie tą šu- 
linį? 

Reičelės balas Geilui pasirodė dvejojantis ir ne- 
tvirtas. 

— Nežinau... mintis... atėjo. Aš nesigąsdinu... tai ji 
mane gąsdina. Kodėl turėčiau pagalvoti apie šulinį... 
taip staiga... nei iš šio, nei iš to... nebent kas nors... 
dar kas nors... galvojo apie jį. Ir... ir Karoliną... tas šu- 
linys... visada gąsdino. 

Geilas stipriai ją apkabino. 

— Man tai neatrodo labai logiška. 

— Čia nėra logikos, — beviltiškai atsakė Reičelė. — 
Tai, kas vyksta, neturi jokios logikos. Tai kaip blogas 
sapnas... viskas yra nesąmonė. Bet... ak, Geilai, tai 
siaubinga nesąmonė - ydinga, baisi nesąmonė. 

— Nurimk, Reičele! Tu privalai mąstyti blaiviai, aš 
taip pat. Mums važiuoti tiesiai ar sukti į šoną? 

— Važiuosime tiesiai. Jei čia posūkis į Linfordą, mes 
jau beveik atvažiavome - liko daugiausiai dvi mylios. 

— Jau geriau. Ar tavo pusbrolis dažnai čia atva- 
žiuoja? 

— Kosmas? Jis čia gyvena beveik visą vasarą. Nuo 
rugsėjo pabaigos nesilankė. Žiemą jam čia nepatinka. 

— O Karolina? 

— Jai čia apskritai nepatinka. 

— Tada nesuprantu... 

Reičelė pasistengė, kad jos balsas nevirpėtų. 

— Ji... ji pateko į didelę bėdą. Nežinau, kokia ta 
bėda. Tai mano kaltė — turėjau viską išsiaiškinti. Ne- 
norėjau kištis į jos ir Ričardo reikalus, bet negalima 
buvo visko taip palikti... taip ilgai. Tik... — ji nutilo ir 
suglumusi pažvelgė į Geilą, - tai... tai netruko labai 
ilgai, supranti. Tikrai visai neilgai... tiesiog ši savaitė 
virto metais. 

— Ką gi, mieloji, netrukus viskas baigsis, — atsakė 
Geilas Brendonas. 


TRISDEŠIMT PENKTAS SKYRIUS 


Automobilis sustojo apgaubtas tiršto rūko. Seniai 
buvo užgesęs paskutinis šviesos spindulys. 

— Sakei, kad čia posūkis? — paklausė Geilas. - Pa- 
likti automobilį ant posūkio tokiame rūke tolygu 
šauktis nelaimės. Žmonės pastebės šviesas tik į jas 
atsitrenkę. 

— Taip, čia yra posūkis. Jei pasuksi į tą keliuką, rasi 
vartus į laukus. Gali ten palikti automobilį. 

Pasakyti buvo lengviau negu padaryti. Nepaprastai 
sunku pasirodė rasti vartus, o juos radus - įvažiuoti 
atbulomis. Siauras keliukas, gilios provėžos, gervuo- 
gės, braižančios jai skruostą, šiaudų ir karvių kvapas, 
elektrinio žibinto šviesa, atsimušusi į nepermatomą 
rūko sieną, tačiau staiga sušvitusi rūke klaidžiojusio 
Geilo akyse — kelias minutes Reičelė matė tik šias 
smulkmenas. Geilo akys — nuostabu ir keista matyti 
jas tokias — ieškodamos žvelgė iš tamsos. 

Kai automobilis jau stovėjo lauke, juodu susikibo už 
rankų ir ėmė ieškoti vartelių, vedančių į namą. Pro- 
vėžos buvo labai gilios. Vienoje keliuko pusėjo žiojėjo 
iškastas griovys, kitoje augo bugienių gyvatvorė. Juo- 

du ėjo apgraibomis pagal gyvatvorę ir nutarė, kad tai 
saugus, tačiau labai nepatogus orientyras. Galiausiai 
varteliai girgžtelėjo ir jie žengė grįstu taku, apaugusiu 
laukiniais, nenugenėtais, per vasarą išsikerojusiais 
rožių krūmais, dabar lašinančiais rasą ant skruostų 
arba braižančiais grabinėjančias rankas. Reičelė su- 
prato, kad net puikiai pažįstamoje vietovėje galima 
pasiklysti, kai tvyro toks rūkas. Ji žinojo, kad reikia 
apeiti namą, bet kol pasisekė tai padaryti, iš pradžių 
įklimpo į minkštą žemę, o paskui atsitrenkė į labai 
kietą sieną. Iš žibinto buvo mažai naudos. Jis apšvietė 
tik taką, tačiau kai juodu prisikasė prie sandėliuko, 
šviesa tikrai padėjo surasti surūdijusį, didžiulį seno- 
višką, pririštą prie dervuotos virvelės, raktą, kabantį 
ant vinies, įkalto į sieną. 

Paskui galinės durys, ilga terlionė, kol pavyko įkiš- 
ti raktą į spyną. Visą laiką Reičelė bandė nuslopinti 
baimę nuolat galvodama: „Čia nieko nėra. Nei au- 
tomobilio. Nei šviesos. Nei garso. Nieko“ Pagaliau 
raktas įlindo į skylę ir gana lengvai pasisuko, nors 
ir buvo kiaurai surūdijęs. Durys sujudėjo. Ieškoda- 
ma tamsoje žibinto, Reičelė ištiesė ranką ir išgirdo, 
kaip jis nukrito ant akmeninės pakopos. „Ai“, - sku- 
biai atsiduso ji, o Geilas šūktelėjo. Jųdviejų rankos 
susitiko, ji leido jam knibinėtis. Tačiau būtų galėjęs 
palikti žibintą ten, kur šis nukrito, nes nei purtymu, 
nei trankymu, nei spaudymu Geilui Brendonui ne- 
pavyko jo uždegti. 

— Jei rūkyčiau, turėčiau degtukų, - nusiminęs tarė 

jis. - Niekada nenorėjau, tačiau dabar iš to bent jau 
būtų naudos. 

— Ant spintelės bus degtukų, - atsakė Reičelė, - ir 
žvakė. Stovėk čia, aš juos surasiu. Tiksliai žinau, kur 
jie padėti. 

Ji žengė žingsnį pirmyn ir sustojo ištiesusi rankas 
prieš save, įsmeigusi akis į tamsą, įtempusi ausis. 
Tačiau garso, privertusio ją sustoti, nereikėjo taip 
įtemptai klausytis. Garsas sklido tuščiame kamba- 
ryje — paprasčiausias, jaukiausias garsas pasaulyje — 
laikrodžio tiksėjimas. 

Reičelė sustojo kaip įbesta ir ėmė klausytis. Ji pui- 
kiai prisiminė tą laikrodį — pigią, blizgančią senie- 
ną, stovinčią ant indaujos ir kasdien nuskubančią po 
penkias minutes. Reičelė pasuko galvą ir sunerimusi 
ištarė: 

— Geilai... laikrodis... tiksi. 

Geilo juokas nuskambėjo tamsoje už jos. 

— Toks jų darbas. 

Reičelė garsiai įkvėpė. 

— Tik ne tada, kai mėnesį jų niekas neprisuka. Tai 
aštuonių dienų laikrodis. Kosmas čia nesilankė nuo 
rugsėjo pabaigos. Taip sakė vakar: kad nebuvo čia at- 
vykęs. Bet laikrodis tiksi. 

— Mieloji, bet kas galėjo paimti raktą ir įeiti. Suras- 
kime degtukus. 

Jis žengė kelis žingsnius, tačiau Reičelė sugriebė už 
rankos. 

— Palauk! Geilai, būk geras, palauk. Man tai ne- 

patinka. Aš neisiu tolyn patamsyje. Ar automobilyje 
turi degtukų? 

— Ne. Bet yra kitas žibintas — mažiukas, laikau at- 
sargai. Nori, kad atneščiau? Grįžti gana toli. 

Reičelė dvejojo. Grįžti klupinėjant ir grabinėjantis 
iki automobilio, kai degtukai guli spintelėje už kelių 
jardų? Neprotinga. 

— Ne, - atsakė dvejodama ir žengtelėjo pusę žings- 
nio pirmyn. 

Staiga ją sustabdė užplūdęs siaubas. Jį sukėlė se- 
niausias pasaulyje baimės jausmas — spąstuose, Ža- 
bangose, prarajoje, duobėje, tamsoje slypintis siau- 
bas. Ji grįžo atgal, o Geilas Brendonas norėjo žengti 
pirmyn, tačiau Reičelė jį sugriebė ir sulaikė. 

— Neisiu patamsyje. Ten kažkas yra. 

Tamsoje pasigirdo Geilo juokas. 

— Čia tik drėgmė. Dvokia kaip pačiame šulinyje. 

Tai išgirdusi Reičelė viską suprato. Ji tarė: 

— Pabūk čia... labai ramiai. Ar pažadi nejudėti... vi- 
siškai? 

— Kas yra? 

— Ar pažadi, Geilai? Ar pažadi? 

— Jei nori. 

Reičelė paleido jo ranką ir ėmė slinkti kambario 
pasieniu. Pirmiausia į kampą prie kriauklės, iki po- 
dėlio durų. Paskui iki spintelės, visą laiką kaire ranka 
čiuopdama sieną, o dešinę ištiesusi į tamsą. 

Priėjusi prie spintelės, ją visą apčiupinėjo, kol pirš- 
tai užčiuopė degtukus ir vieną uždegė. Mažytė švie- 

selė apakino ir tuojau užgeso, tačiau parodė, kur sto- 
vi sena žalvarinė žvakidė su pusiau nudegusia žvake. 
Nusisukusi nuo durų, Reičelė uždegė kitą degtuką ir 
šįkart palietė žvakės dagtį. Po akimirkos liepsna įsi- 
plieskė; o po kitos — žybtelėjo ir prigeso. Netrukus 
vaškas aptirpo, liepsna tapo šviesi ir ryški. Reičelė at- 
sisuko laikydama rankoje žvakę ir ją iškėlė. Vienoje 
pusėje per jardą nuo jos kojų, o kitoje pusėje — per 
jardą nuo Geilo kojų žiojėjo trijų pėdų pločio šulinio 
akis. Jei ji būtų Žengusi antrą žingsnį, būtų įkritusi į 
ją. O šulinys — dviejų šimtų pėdų gylio. Ištisus tre- 
jus metus, kai pusė kaimo šulinių įgriuvo ir išdžiūvo, 
jame tyvuliavo dvidešimt pėdų vandens. Štai jis, juo- 
das kaip mirtis, tarp jos ir Geilo —- senasis Užkampio 
šulinys, iškastas prieš keturis, penkis, šešis šimtus 
metų, kad gaivintų Žmones ir gyvūnus. Jos mintys su- 
stingo ir negalėjo atsiplėšti nuo šulinio. 

Suakmenėjusi ir rami ranka laikė iškėlusi žvakę, ta- 
rytum vaškas, žalvaris ir delnas būtų susilieję į vieną. 
Reičelė žiūrėjo į Geilą, akimirką ir jis stovėjo nustė- 
ręs, įsmeigęs į ją akis. Paskui atsargiai ir lėtai apėjo 
aplink šulinį, paėmė žvakę, padėjo ją ant spintelės ir 
apglėbė Reičelę. 

Juodu stovėjo apsikabinę, netardami nė žodžio, 
sunkiai alsuodami, nes mirtis buvo visai šalia, o gyve- 
nimas toks neapsakomai saldus. 

Netrukus Geilas pakėlė galvą ir pabučiavo Reičelę, 
ji pajuto, kad jo skruostai drėgni. Tai ją labai sujau- 
dino. Jos akys buvo sausos. Pavojus grėsė jai, ne jam. 

Reičelės širdis krūptelėjo pagalvojus, ką Geilas būtų 
išgirdęs tamsoje, jeigu ji būtų žengusi tą kitą žings- 
nį. Ji būtų sušukusi, o šulinys būtų prarijęs jos balsą... 
Paskui būtų pliūkštelėjusi... ilgai skendusi... siaubin- 
gai ilgai iki pat dugno. 

Ji surado žodžių jam nuraminti, kaip randama žo- 
džių paguosti vaiką, nubudusį iš baimės - atsitiktinių 
žodžių, sutrikusių žodžių, kurie jos akis pripildė aša- 
rų, o širdį užliejo didžiule meilės banga. Geilas lai- 
kė ją savo glėbyje, bučiavo jos ašaras ir tą akimirką 
juodu tapo tokie artimi, lyg atsiduodami vienas kitam 
tikrais santuokos įžadais — mylėti ir saugoti... kol mir- 
tis išskirs... ir prisiekė būti ištikimi. 

Lėtai ir nenoriai juodu atsitraukė vienas nuo kito. 
Žvakės šviesa apšvietė atdaras duris ir visą kamba- 
rį iki galinių durų slenksčio, mažą skardinę, įdėtą į 
kriauklę, prie kairės sienos stovintį eglinį stalą, į jį at- 
remtą, drėgną nuo vandens garų medinį dangtį, nu- 
imtą nuo šulinio. 

Geilas paleido Reičelę ir priėjo prie dangčio. Palie- 
tė jį ir pažvelgė atgal per petį. 

— Ar šulinys visada paliekamas atidengtas? 

— Niekada, - atsakė Reičelė. 

Jos galvoje žodžiai rikiavosi patys... eilėraščio pos- 
mas, kurį puikiausiai mokėjo, tačiau dabar tegalėjo 
prisiminti tik pradžią: „Jie iškasė duobę..“ Žodžiai 
patys nuolat veržėsi. „Jie iškasė duobę... jie iškasė 
duobę... jie iškasė duobę..“ Tik niekaip negalėjo prisi- 
minti eilutės pabaigos. 

Geilas grįžo pas ją. 

— Reičele, ką visa tai reiškia? 

— Nežinau, - atsakė ji. 

Tačiau tai buvo netiesa, nes atsakymas slypėjo ŽO- 
džiuose, kurie be paliovos skambėjo jos galvoje: „Jie 
iškasė duobę... 


TRISDEŠIMT ŠEŠTAS SKYRIUS 


Juodu stovėjo labai arti, tačiau nelietė vienas kito. 
Už jų ant spintelės stovinti žvakė apšvietė jųdviejų 
šešėlius, tysančius skersai šulinio, gruoblėtas plytas 
ir drėgną akmenį už laukujų durų slenksčio. Du ilgi 
šešėliai visiškai nejudėjo. 

Galiausiai Geilas prakalbo: 

— Apie ką galvoji? Gal pasakysi man? 

Reičelė atsisuko į jį ir keistu aiškiu balsu atsakė: 

— Kažkas prisuko laikrodį ir atidengė šulinį. - Ji dar 
pasisuko ir mostelėjo. - Laikrodis rodo pusę penkių. 
Jis nuskuba penkias minutes per dieną. Kelinta dabar 
valanda iš tikrųjų? 

Juodu kartu žvilgtelėjo į laikrodį ant Geilo riešo. 
Rodyklės rodė dvidešimt po penktos. 

— Vadinasi, jis prisuktas vakar, — tarė Geilas. 

— Taip, — atsiliepė Reičelė. 

— Ir tas pats asmuo atidengė šulinį. Kodėl? 

Reičelė nežinojo, ką atsakyti. 

— Bet laikrodis... — tarė Geilas Brendonas, — nie- 
kaip nesuprantu. Jei šulinio dangtis nuimtas dėl tos 
priežasties, apie kurią galvoju, tai kam, po perkūnais, 
tas žmogus dar prisuko laikrodį? 

Reičelė sustingo nuo galvos iki kojų. Tik vienas 
žmogus negali ramiai praeiti pro stovintį laikrodį. Jei 
Kosmas vakar čia buvo, jis nebūtų galėjęs susilaikyti 
nepaėmęs laikrodžio ir jo neprisukęs lygiai taip pat, 
kaip nebūtų galėjęs nekvėpuoti. Nes laikrodis tikrai 
būtų stovėjęs — jis turėjo sustoti prieš geras šešias sa- 
vaites. Kosmas niekada nepraeina pro stovintį laikro- 
dį jo neprisukęs. Bet juk Kosmas čia nesilankė nuo 
rugsėjo pabaigos. Jis taip sakė vakar. 

Kažkas čia buvo. 

Kažkas prisuko laikrodį. 

Žmogus, kuris prisuko laikrodį, atidengė šulinį. 

Jie iškasė duobę... 

Reičelė lėtai atsigręžė ir pažvelgė į Geilą. Jo akys 
buvo griežtos ir kupinos siaubo. Baisiausia mintis šovė 
jai į galvą. Akimirksniu išdžiūvusios lūpos išlemeno: 

— Karolina! 

Daugiau nieko nepajėgė ištarti. Akys, kupinos kan- 
čios, pasakė visa kita: „Ar ji atvažiavo čia anksčiau už 
mus? Ar mes pavėlavome?“ 

— Ne, ne, - atsakė Geilas, - durys buvo užrakintos. 
Raktas kabėjo sandėliuke. 

Reičelės ranka pakilo prie gerklės. 

— Jis galėjo jį ten padėti. 

— Kas? Dieve mano, Reičele? 

Ji papurtė galvą ir bandė kalbėti, tačiau tik šnibž- 
dėjo. 

— Nežinau... Kažkas... atidengė... šulinį. Kažkas... 
bandė... mane... nužudyti. Galbūt Karolina... žinojo... 
kas jis... 

— Reičele, negalvok taip! Jos čia nebuvo... - jis nuti- 
lo. Ir pridūrė: — Kol kas. 

— Iš kur... žinai? 

— Tai visai paprasta. Pagalvok... Jei spąstai buvo pa- 
ruošti Karolinai ir ji jau įkrito, nejau tas žmogus būtų 
viską užrakinęs ir išvažiavęs, palikęs neuždengtą šuli- 
nį? Nagi! Jis pirmiausia būtų uždėjęs šulinio dangtį. 

Reičelė du kartus bandė prašnekti, kol galiausiai 
ištarė: 

— Nebent jis norėjo, kad viskas atrodytų... lyg... ji 
pati būtų tai padariusi... 

Geilas suėmė ją už pečių ir švelniai papurtė. 

— Atsipeikėk, mieloji... tu sapnuoji. Jei kas nors pla- 
navo tai paversti savižudybe, tai turėjo palikti atdaras 
duris, kaip dabar, ir spynoje kyšantį raktą. Baik save 
gąsdinti. Karolinos čia nėra. 

— Tai kur ji? — paklausė Reičelė drebančiomis lū- 
pomis. 

— Žinai, mieloji, yra puikių vietelių ir be šitos. 

Ji paėmė jo ranką ir įsmeigė akis į šulinį. 

— Tai padaryta... ne veltui. Kažkas turėjo ateiti kaip 
mes ir įkristi... Ak, Geilai!.. Ir aš būčiau įkritusi, jei 
būčiau žengusi dar vieną žingsnį! 

Staiga ji stipriai suspaudė ranką. Jis pasuko galvą. 
Abu sulaikė kvapą. 

— Kažkas atvažiuoja, - tarė jis. 

Akimirką Reičelė nieko negirdėjo. Paskui pamanė, 
kad girdi per daug. Neaiškus, nežinia iš kur sklindan- 
tis garsas, primenantis automobilio burzgimą, tačiau 

sunku pasakyti, ar atvažiuojančio, ar nuvažiuojančio. 
Rūkas lašnojo nuo pastogės, nuo bugienių gyvatvo- 
rės. Kažkas nežymiai šmėstelėjo lyg mažas išgąsdin- 
tas žvėrelis — pelė, kurmis ar triušis — bet kuris iš jų 
galėjo bėgioti lauke tamsoje. Iš pradžių tylūs, o vėliau 
aiškūs ir skardūs artėjantys žingsniai. 

Reičelė įsikibo į Geilą ir abu sužiuro į duris. 

Iš rūko išniro panelė Silver ir žiūrėdama į juodu 
sustojo ant numinto slenksčio. Ji buvo apsirengusi 
įprastais nemadingais, bet tvarkingais drabužiais — 
trijų ketvirčių ilgio juodos gelumbės švarku, kurio 
apykaklė ir rankogaliai apsiūti gana nudėvėtu rudu 
kailiu, keistu galvos apdangalu, pusiau kepuraite, pu- 
siau skrybėlaite, pasiūta iš to paties švarko audinio 
ir papuošta to paties kailio likučiu. Juoda rankinė su 
blizgia sagtele kabojo ant kairiojo riešo. Panelė Silver 
pasirėmė juodos odos pirštine apmauta ranka į durų 
staktą ir apžvelgė žvakės šviesos apšviestą kambarį. 

Dvejos durys, vienos — kairėje prie kriauklės, an- 
tros — dešinėje prie spintelės. Atviras šulinys, ne iški- 
lęs virš raudonų plytų grindų, o įdubęs. Dangtis, kuris 
sulygindavo jį su grindimis, atremtas į stalą dešinėje. 
Dabar šulinys buvo atviras, o du žmonės, spoksantys 
iš kitos jo pusės, atrodė išvydę vaiduoklį, o ne Modę 
Silver. 

Panelė Silver neprisiminė, kada paskutinį kartą 
buvo išsigandusi, tačiau dabar išsigando. Vos atgau- 
dama kvapą ištarė: 

— Jergutėliau! 

Galiausiai sukaupusi drąsą kreipėsi į Geilą Bren- 
doną: 

— Pone Brendonai, kur panelė Karolina? 

— Jos čia nėra, - atsakė Geilas Brendonas. 

Panelė Silver peržengė slenkstį ir uždarė duris. 

— Jūs įsitikinęs? 

— Visiškai, — šaltai atsakė Geilas. 

— Kodėl? 

Jis paaiškino remdamasis tais pačiais argumentais, 
kuriais stengėsi paguosti Reičelę. 

— Duris radome užrakintas, raktas kabojo sandė- 
liuke ant vinies. Šis prakeiktas šulinys buvo toks, kokį 
dabar matote. Reičelė vos į jį neįkrito. Kažkas turėjo 
čia įkristi. 

— Panelė Karolina, - tarė Modė Silver. 

— Na, tuomet mes atvykome anksčiau už ją. Jei 
viskas turėjo atrodyti kaip savižudybė ir spąstai 
buvo paruošti, durys nebūtų buvusios užrakintos, o 
raktas nebūtų kabojęs sandėliuke. Jei tai turėjo būti 
žmogžudystė ir ją norėta nuslėpti, dangtis būtų vėl 
uždėtas. 

— Ji gali atvykti bet kuriuo metu, — pasakė panelė 
Silver, — nebent kas nors nutiko. Juk žinote, kartais 
visko nutinka. Mirtingieji bejėgiai valdyti sėkmę. 

Visą šį laiką Reičelė nesujudėjo ir neištarė nė žo- 
džio, tačiau dabar jos ranka paleido Geilo ranką, o ji 
pati iškankintu balsu uždavė klausimą panelei Silver. 

— Kur Karolina? 

— Nežinau, - atsakė panelė Silver. - Manau, kad ji 

čia atvažiuos arba bus atvežta — esu visiškai tuo tikra. 
Labai nerimavau, kad galiu atvykti per vėlai, bet rū- 
kas mus išskyrė. 

— Mus? 

— Panele Trehern, leidau sau pasiimti jūsų vairuo- 
toją ir automobilį. Tai patikimiausias žmogus ir labai 
atsargus vairuotojas. Jis stato automobilį į saugią vie- 
tą, tuojau ateis čia ir viską papasakos. Jis puikiai dir- 
ba savo darbą. Dabar svarbiausia — nedegti šviesos, 
užrakinti duris ir pakabinti raktą sandėliuke. Pone 
Brendonai, jeigu tai padarytumėte ir ateitumėte prie 
priekinių durų, aš jus pasitikčiau. 

Jam išėjus, panelė Silver šulinio pakraščiu priėjo ar- 
tyn, paėmė žvakę ir per virtuvę nuėjo į svetainę. Se- 
nos žemos sijos metė daugybę šešėlių. Priekinės durys 
vedė tiesiai į kambarį, o pačiame kampe į viršų kilo 
labai statūs ir siauri laiptai. Grindys taip pat išklotos 
plytelėmis, vienas ar du kilimėliai švelnino vaizdą. Vis- 
ką gaubė rūkas ir lapkričio nakties vėsa. Židinys buvo 
švarus ir tuščias. Nuo laiptų traukė skersvėjis. Troškia- 
me ore tvyrojo silpnas tabako kvapas. Trys maži lan- 
gai — po vieną abipus durų ir dar vienas kairėje sienos 
pusėje — užtraukti ryškiomis kartūno užuolaidomis. 
Jos dengė uždarytas medines langines, dar užstumtas 
senoviškais geležiniais skląsčiais. 

Panelė Silver atitraukė durų skląsčius ir jas atraki- 
no. Tai padariusi, atsisuko į Reičelę. 

— Panele Trehern, pasistengsime padaryti viską, ką 
galime. Manau, kad jis atveš ją čia. 

Šiurkščiu balsu, kuris jai pačiai skambėjo keistai, 
Reičelė paklausė: 

— Kodėl nepranešėte policijai? 

— Ką jiems pasakyčiau? Aš viską žinau, bet neturiu 
įrodymų. Negalima kaltinti žmogaus neturint įrody- 
mų. Esu tikra, kad tai jis nustūmė jus aną vakarą nuo 
skardžio. Esu tikra, kad ir vėl pabandys ką nors pada- 
ryti. Jei būčiau atėjusi pas jus ir jį apkaltinusi, ar bū- 
tumėte manimi patikėjusi? Manau, kad ne. Nes aš ne- 
turiu įrodymų - jokių įrodymų. Reikia šio to daugiau, 
negu nepažįstamo asmens žodžiai, kad griūtų metų 
metus trukęs prieraišus pasitikėjimas. Pamaniau, 
kad geriausia bus tylėti ir akylai jus stebėti. Tačiau iki 
šiandienos pietų skambučio nemaniau, kad panelei 
Karolinai taip pat gali grėsti pavojus. Kaltinu save. 
Privalėjau greičiau reaguoti, tačiau turiu prisipažinti, 
jog mane pergudravo. Jis labai sumanus ir labai daug 
pastatė ant kortos. Jis sumanė iškrapštyti ją iš namų, 
kol mes pietausime... 

— Ji išvažiavo daugiau kaip prieš tris valandas, — 
pertraukė ją Reičelė. — Panele Silver, kur ji? Būtų 
atvažiavusi čia per pusantros valandos, dar prieš iš- 
krentant rūkui. 

Panelė Silver papurtė galvą. 

— Jai tikrai buvo liepta čia važiuoti ne iš karto. Ak, 
ne, tai visai nebūtų atitikę jo planų. Jeigu ji turėjo 
įkristi į šulinį, tai jai atvykus jau turėjo būti sutemę. 
Laiško skiautėje buvo parašyta, kur ji turėtų jo laukti, 

o kai jis nutars, kad jau saugu ją paimti ir atvežti čia... 
jos automobiliu, kad viskas atrodytų kaip savižudybė. 
Visi namiškiai galės paliudyti, kokia sutrikusi ir pris- 
lėgta ji buvo. Nesimatys jokių prievartos žymių, jokio 
ženklo, kad kas nors pakėlė prieš ją ranką — niekas 
nebūtų galėjęs pakelti prieš ją rankos. Jam būtų likusi 
visa naktis nukakti į bet kurią stotį, iš kurios galima 
grįžti traukiniu į miestą. Taip, manau, kad viskas tu- 
rėjo atrodyti kaip savižudybė. 

Namo šaltis tikriausiai persismelkė po Reičelės 
oda. Joje neliko nė lašo šilumos. Šaltis įsiskverbė į 
kaulus ir apsupo širdį. O šalčiausia — baimė. Dusliu 
balsu, tačiau visai ramiai ji paklausė: 

— Tarkime, ji neatvyks. Ji bijo šios vietos - nekenčia 
šulinio. Tarkime, jis ją pirmiau nužudė. Ar pagalvojo- 
te apie tai? 

— Taip, — atsakė panelė Silver. Ir gyvai pridūrė: — 
Nėra prasmės spėlioti. Neužbėkim nelaimei už akių. 
Turėkite ramybės ir drąsos. O štai ponas Brendonas 
turi apsčiai ir viena, ir kita. 


TRISDEŠIMT SEPTINTAS SKYRIUS 


Kitas pusvalandis Reičelei atrodė ilgiausias gyveni- 
me. Ji dar būtų galėjusi pridurti — ir baisiausias, jei to 
laukimo atomazga nebūtų buvusi dar baisesnė. 

Iš pradžių ji buvo nutirpusi nuo galvos iki kojų. 
Griežtai ir dalykiškai, lyg mokytoja savo klasėje, pa- 
nelė Silver ėmėsi vadovauti. Ji nuošaliai pasikalbėjo 
su Geilu. Paskui juodu susitiko su vairuotoju Barlou 
ir pasišnekėjo su juo. Galiausiai visi užėmė savo vie- 
tas. Barlou įsitaisė virtuvėje: saugiai pridengė žvakę, 
ant lango užkabino staltiesę, kad nieko nesimatytų. 
Reičelė ir Geilas kartu stovėjo prie durų, kurios at- 
sidariusios juos paslėptų. Panelė Silver — kitoje durų 
pusėje, pusiaukelėje tarp šulinio ir podėlio, kurio du- 
ris buvo palikusi atdaras, kad galėtų atsitraukti. Šali- 
mais ant grindų gulėjo medinė kaladė. 

Reičelės žvilgsnis žvakės šviesoje nuslydo per ka- 
ladę jos nė nepastebėjęs, tačiau stovint tamsoje ir 
laukiant kaladė jos vaizduotėje iškilo kaip netaisyk- 
lingų formų atspindys raibuliuojančiame vandenyje. 
Keistas paveikslas. Panelė Silver ir ta medinė kaladė. 
Panelė Silver, stumianti kaladę, kol ši atsidūrė prie 

pat šulinio briaunos. Sunki kaladė. Keistas paveiks- 
las. Ji mąstė apie tai su keista, smulkmeniška apatija 
tik todėl, kad daiktas yra čia ir per sunku apie jį ne- 
galvoti. | | 

Juos -apgaubė iš indaujos atslinkusi tyla ir šaltis. 
Tamsa buvo neperšviečiama — ją galėjai justi kūnu. 
Puvėsiais dvokianti drėgmė iš šulinio kilo aukštyn. 
Reičelės mintys lėtai ir labai nenoromis sukosi apie 
šulinį. Jis toks senas. Daugiau negu dvigubai senesnis 
už namą, kuris ant jo pastatytas prieš gerus tris šim- 
tus ir šešias dešimtis metų. Labai senas šulinys. Labai 
gilus, labai pavojingas. Kada pirmą kartą Žmogaus 
ranka pasinaudojo jo paslaptinga grėsme? Nenuosta- 
bu, kad Karolina jo bijojo. 

Stingulys ir apatija paliko Reičelę. Jos širdis suspur- 
dėjo. Karolina... Ji suvirpėjo nuo galvos iki kojų. 

Geilo ranka apglėbė jos pečius ir atgręžė į save. Jis 
laikė ją glėbyje ir bučiavo bučiavo. Reičelės galvoje 
susipynė kančia ir džiaugsmas. Ji pagalvojo: „Nebe- 
galiu daugiau šito ištverti — aš numirsiu“ O paskui 
dar pagalvojo: „Tai ne mirtis, tai - gyvenimas: Ga- 
liausiai liovėsi galvoti ir laikas sustojo. 

Suskambus telefonui laikas vėl ėmė tekėti. Skam- 
bėjo svetainėje, o už abiejų uždarų durų garsas aidėjo 
kone vaiduokliškai, tarytum balsas, pažadinęs iš gi- 
laus miego. 

Panelė Silver tuojau pat pasiūlė: 

— Eikite, panele Trehern... meldžiu, nepamirškite 
šulinio. 

Reičelė abejojo, ar apskritai įmanytų pamiršti šuli- 
nį. Ji paliko Geilo glėbį - paliko šilumą, globą, paguo- 
dą — ir dešine ranka laikydamasi sienos praėjo pro 
stalą iki virtuvės durų, lengvai liesdama šulinio dang- 
tį. Šlaunimi ir ranka palietė jį. Medis buvo minkštas 
ir lygus, beveik glitus. To medžio palytėjimas vėl ją 
privertė krūptelėti. 

Virtuvėje ant kėdės tiesus ir pasitempęs sėdėjo 
Barlou, žvakė stovėjo priešais jį ant stalo išmoningai 
paslėpta po knygų ir prikaistuvių dangčių rietuve. 
Reičelė ženklu liepė jam nesikelti ir praėjo pro šalį į 
svetainę palikusi duris praviras. 

Telefonas kabojo ant sienos pusiaukelėje iki lango. 
Skambutis vėl suskambo, šįkart siaubingai garsiai. 
Reičelės širdis dunksėjo, ranka, siekianti ragelio, vir- 
pėjo, tačiau netrukus sustingo, nes ausį užkliudė pri- 
mygtinai klausinėjantis Ričardo balsas: 

— Alio... alio... alio! Kas čia? Ar čia kas nors yra? 

Ričardas... bet Ričardas... Ką reiškia šitas „bet“? Ką 
reiškia?.. 

Reičelė pridėjo kairiąją ranką prie gerklės ir išste- 
nėjo jo vardą. 

— Ričardai... 

Jo balsas stvėrėsi jos. 

— Kas čia? Reičele? O, ačiū Dievui! 

Reičelė sunkiai įkvėpė. 

— Taip, Reičelė. 

— Kur Karolina? 

— Ričardai... nežinau... 

— Kur ji? Kosmo bute jos nėra. Garaže nėra jos au- 
tomobilio. Prisiminiau vasarnamį ir leidausi čia, bet 
tas prakeiktas rūkas toks tirštas. Nutariau paskam- 
binti ir pasakyti jai, kad atvykstu... jei ji čia. 

— Jos čia nėra, Ričardai, - ramiai pasakė Reičelė. — 
Panelė Silver mano, kad ji gali būti pakeliui. 

Ričardo balsas skambėjo šiurkščiai ir piktai: 

— Po keturių valandų! Beveik prieš keturias valan- 
das ji išvažiavo iš Vinklifo Keteros! 

— Panelė Silver sako... 

Ričardas dar šiurkščiau ją nutraukė: 

— Ką tu veiki vasarnamyje? Ir panelė Silver... ką ji 
ten veikia? 

Reičelės savitvarda dingo. Balsas virptelėjo: 

— Ji atvyko... ieškoti... Karolinos. Aš atvažiavau... su 
Geilu. Jos čia nėra. Panelė Silver mano... Mes laukia- 
me norėdami įsitikinti, ar ji atvažiuos. 

Pasigirdo garsas, primenantis ir juoką, ir dejonę. 

— Tai aš palauksiu kartu su jumis. Paskubėsiu. 

— Kur esi? 

— Linforde. 

Reičelė girdėjo, kaip jis numetė ragelį. 

Reikėjo įspėti Ričardą nevažiuoti iki Užkampio. 
Reikėjo apie tai pagalvoti. Dabar jau per vėlu. 

Reičelė padėjo ragelį, perėjo virtuvę ir atidarė ga- 
lines duris. Vos tik jas pravėrus, jos ausis pasiekė 
garsas: griozdiškoje durų spynoje girgžtelėjo raktas. 
Akimirksniu ji atgijo. Reičelę užplūdo lemtinga bloga 
nuojauta, dilgčiojantis susijaudinimas iš dalies buvo 
baimė, iš dalies — pritrenkiantis palengvėjimas, nes 


262 


pagaliau laukimas baigėsi. Ji stovėjo ant slenksčio už 
uždarų durų klausydamasi... susikaupusi. 

Spyna spragtelėjo, rankena pasisuko ir atsidarė du- 
rys, paslėpdamos Geilą. Tik dabar jis pajudėjo, žengė 
žingsnį pirmyn ir buvo pasirengęs. Reičelė matė, kaip 
tarpdurys išsklaidė nepermatomą kambario tamsą ir 
kažkas — kažkas — lyg šešėlis ten sustojo. Ant šlapio 
slenksčio švystelėjo rūkas. Šešėlis stovėjo ir nejudėjo. 
Tada iš rūko pasigirdo linksmas balsas: 

— Uždek šviesą... šaunuolė. Eik tiesiai prie spinte- 
lės. Ten yra degtukų ir žvakė. 

Šešėlis ant slenksčio sujudėjo. Karolinos balsas ty- 
liai atsakė: 

— Čia taip tamsu. 

Išgirdę šį balsą, trys žmonės lengviau atsikvėpė: 
„Ačiū Dievui!“ 

— Bijai tamsos? Vargšas pavargęs vaikelis! Ką gi, ge- 
riausia bus kuo greičiau uždegti žvakę. Mano rankos 
užimtos, nieko negaliu padaryti. Paskubėk, vaikuti! 
Nejaugi nenori puodelio arbatos? Aš noriu. 

— O, taip! - atsakė Karolina. 

Ji žengė žingsnį pirmyn. Geilo ranka ją sučiupo, ji 
šūktelėjo, o panelė Silver stumtelėjo sunkią kaladę 
per šulinio kraštą... Atrodė, kad praėjo daug laiko, kol 
pasigirdo pūkštelėjimas. 

Antro šūksnio nebuvo. Net jei Geilo Brendono 
ranka nebūtų uždengusi Karolinos burnos, ji nebūtų 
pajėgusi dar kartą sušukti. Dvidešimt keturias valan- 

das ji vaikščiojo bedugnės pakraščiu. Dabar Karolina 
nuslinko į kampą. Ji atsipalaidavo, susmuko. 

Ateina akimirka, kai niekas neberūpi. Karolina jos 
sulaukė ir" pasidavė. Ji neprarado sąmonės, tačiau jai 
daugiau neberūpėjo, kas vyksta aplinkui. 

Panelė Silver be garso nuslinko atgal, kol palietė 
podėlio durų staktą. Ten sustojo laikydama duris, pa- 
siruošusi stumti jas pirmyn arba atgal. 

Reičelė visiškai nejudėjo. Jos kūnas nieko nejautė. 
Jai patikėta paskirti nuosprendį. Ji buvo liepsnojanti 
teisingumo ugnis. 
sustojo ten, kur prieš akimirką stovėjo Karolina. Tiek 
mažai laiko praėjo... tiek daug įvyko... 

Kosmas Fritas stovėjo tarp rūko ir šulinio. Jis sun- 
kiai alsavo. Įdėmiai žvelgė į tamsą. Šūksnis ir pliump- 
telėjimas aidėjo jo ausyse. Prieš jo akis buvo tik tam- 
są. Tačiau jis buvo saugus. Jam beliko tik apeiti šulinį, 
uždegti žvakę, kuri paruošta stovi spintelėje, užstumti 
medinį dangtį ir dingti iš čia. Niekas negalės pasaky- 
ti, kad jis čia buvo. Jei naktis būtų giedra, egzistuotų 
maža galimybė, kad kas nors galėtų pastebėti ir at- 
pažinti automobilį - Karolinos automobilį, - tuomet 
jis paliktų šulinį kaip yra. Ir duris paliktų atviras, ir 
automobilį kieme. Bet dabar turėjo geresnį sumany- 
mą. Uždengti dangtį ir užrakinti duris, nuvaryti auto- 
mobilį kuo toliau nuo Piujito Užkampio ir užsitikrinti 
alibi. Jo laukia miestas. Skambutis draugams. Pietūs 
ir teatras. Šviesos. Muzika. Žmonės... 

Jam atrodė, kad tereikia įžengti į tą gyvenimą, ir jis 
bus saugus. Karolina kėlė pavojų — Karolinos nebėra, 
tos kvailelės. Jis atlošė galvą ir nusikvatojo. Kaip vis- 
kas paprasta. 

— Kvailelė! — garsiai ištarė Kosmas ir dar kartą nu- 
sikvatojo. — Prakeikta kvailelė! 

Žodžiai smigo į tamsą. Į veidą jam padvelkė šulinio 
drėgmė. Baigti! Baigti darbą ir nešdintis iš čia! 

Kosmas peržengė slenkstį ir remdamasis kaire ran- 
ka pasieniu nuėjo iki spintelės. Laikrodžio tiksėjimas 
pasiekė jo ausis ir išgąsdino. Turbūt prisuko jį vakar 
naktį. Prakeiktas kvailas laikrodis! Kodėl jis negali 
ramiai praeiti pro laikrodį? Prieš išvažiuojant reikia 
sustabdyti tą tiksėjimą. 

Žvakė ir degtukai buvo po ranka. Panelė Silver su- 
siprato juos vėl ten padėti. Kosmas užžiebė degtuką, 
palinko prie žvakės ir stebėjo, kaip ji dega. Pakėlęs 
galvą, išvydo Reičelę, stovinčią prie virtuvės durų. Ji 
buvo vienplaukė. Tamsus paltas, kurį buvo užsimetu- 
si ant tamsios suknelės, nesiskyrė nuo medinių grin- 
dų, pajuodavusių nuo laiko. Plaukai išsidraikę. Veidas 
baltas ir drėgnas. Akys sugavo žvakės šviesą ir virto 
liepsna. 

— Ką tu padarei Karolinai? —- sušnibždėjo ji. 

Kosmas žvelgė į ją laikydamas rankoje degtuką, ku- 
riuo uždegė žvakę. Rusenanti liepsnelė prarijo medį 
ir nudegino pirštus. Jis išmetė degtuką. 


TRISDEŠIMT AŠTUNTAS SKYRIUS 


Karolina paniro į juodą šešėlį už durų. Ten ją paso- 
dino Geilas Brendonas ir ji susigūžė į kamuoliuką, 
nenorėdama žinoti, kas bus toliau ir dėl to jaudin- 
tis. Dabar ji sujudėjo, atsimerkusi pažvelgė į žvakės 
šviesą ir pamatė viską: nuo Geilo, stovinčio tarp jos ir 
kambario, iki Reičelės, nuo kurios balso atsipeikėjo. 

Jei čia yra Reičelė, vadinasi, ji saugi. Tokia pirmoji 
mintis atėjo Karolinai į galvą. Pažįstamas balsas pri- 
minė seną saugumo jausmą. Akys ėmė merktis, bet 
po sekundės siaubinga mintis išgąstingai jas atmer- 
kė. Jei Reičelė čia, saugumo nebeliko. Vyras priešais 
ją pasitraukė nuo durų. Karolina parklupo ant kelių. 
Ji bėgo nuo Reičelės, o Reičelė atsirado čia. Vadinasi, 
ir vėl teks bėgti. Jei pasiliks, jie ją privers kalbėti. Ji 
negali kalbėti. Visa, kas gyva, joje kartojo: „Tu privalai 
tylėti: 

Ji nuslinks prie durų, prasmuks pro jas ir peržengs 
slenkstį. Tačiau teks nueiti gerokai toliau. Kaip nors 
nusigauti iki automobilio, pranykti rūke. Nepastebėta 
ir išvargusi ji privalo taip padaryti — dėl Ričardo - Ri- 
čardo. Vardas vėrė kaip ašmenys, skausmas ją pakėlė. 

Už savęs kambaryje Karolina išgirdo nenatūralų Rei- 
čelės šnabždesį. 

— Ką tu padarei, Kosmai? Tu žinojai, kad šulinys 
atviras. Tu įstūmei ją... Karoliną. Girdėjai jos klyks- 
mą. Tu juokeisi — aš girdėjau tavo juoką. 

— Geriau būtum negirdėjusi, - atsakė Kosmas Fritas. 

— Mums abiem būtų buvę geriau, - tarė Reičelė. 

Sulig tais žodžiais Karolina atsisuko ir pažvelgė į 
kambarį. 

Ir pamatė tai, ko anksčiau nepastebėjo — atvirą šu- 
linį. O užjo — Kosmą prie spintelės ir Reičelę, atsirė- 
musią į virtuvės duris. 

Geilas Brendonas stovėjo prie šulinio dangčio, at- 
rolina pagalvojo, kad juodu jo nemato. Jie matė tik 
vienas kitą. 
jos galvoje: „Tu žinojai, kad šulinys atviras. Tu įstūmei 
ją. Tu girdėjai jos klyksmą. Tu juokeisi: Ji žiūrėjo į 
Kosmą, lyg matydama pirmą kartą. Malonus nuošir- 
dumas kažkur išnyko. Net jai, apsiblaususiai ir išse- 
kusiai, atrodė, kad jis skleidžia kažkokį užburiantį pa- 
vojų. Taip žiūri šuo, kai atsargiai eini pro šalį. Tačiau 
Kosmas tą neapykantos žvilgsnį nukreipė į Reičelę... 
į Reičelę... 

Karolina išsižiojo šaukti, tačiau nepratarė nė gar- 
so. Ji stovėjo per jardą nuo slenksčio. Bandė pajudėti, 
tačiau neturėjo jėgų. Juodu kalbėjosi kambaryje — 
Reičelė, Kosmas. Reičelės žodžiai praplaukė pro šalį, 

tačiau jai pasirodė, kad išgirdo Kosmą sakant: „Aš jau 
seniai tavęs nekenčiu“ 

Geilas Brendonas dideliu šuoliu šoko pirmyn. Vis- 
kas nuėjo, jo nuomone, per toli. Jis atsistojo tarp Rei- 
čelės ir Kosmo Frito ir išsakė savo mintis. 

— Užteks! Tu pasiuntei tą mergaitę į mirtį ir turėsi 
už tai atsakyti! 

Geilo balsas nuskambėjo garsiai, nes aplink buvo 
tylu. Jis nepaprastai staiga atsirado iš niekur. 

Kosmas buvo toks sukrėstas, kad buvo matyti, kaip 
įsitempė kiekvienas jo raumuo. Jis išsitiesė, nužvel- 
gė Geilą akimis, kurios Karolinai priminė pavojingo 
šuns akis ir žengė žingsnį atgal. Pranašumo nebeliko, 
tačiau jis tebeturėjo blaivų protą. Automobilis tebėra 
čia. Jei pavyktų išvažiuoti, pabėgti, nusigauti į Pran- 
cūziją. Galiausiai nėra jokių įrodymų, jokių galimų 
įrodymų. Jie niekaip negalės įrodyti, kad jis atidengė 
šulinį. Reičelė kiek įmanydama vengs policijos... Ne, 
jai teks įsikišti, dėl Karolinos mirties... dėl Karolinos 
mirties. Tačiau tai buvo nelaimingas atsitikimas. Nie- 
kas negalės įrodyti, kad tai nebuvo nelaimingas atsi- 
tikimas. 

Visos šios mintys šmėkštelėjo tarp pavojaus ir 
sprendimo. Kosmas garsiai ištarė: 

— Nežinau, ką tau pasakyti, neturiu už ką atsiskaity- 
ti. Tai buvo nelaimingas atsitikimas ir baigta. 

Tardamas paskutinį žodį, jis atsuko nugarą ir žengė 
palei šulinį kaip buvo atėjęs, dešine ranka laikydama- 
sis podėlio sienos ir kriauklės, iškėlęs galvą ir ištiesęs 

pečius. Panelė Silver matė jį išeinantį. Tačiau priėjęs iki 
atdarų durų jis susidūrė akis į akį su Karolina. Ji stovė- 
jo per jardą nuo grįsto takelio, kuris baigėsi slenksčiu. 
Žvakės liepsnos mirgėjimas apšvietė rūke skendintį 
Karolinos veidą. Plačiai atmerktas ir tuščias akis. Į jį 
žvelgė tartum negyvo veido pastėrusios akys. Karoli- 
na stovėjo visai ramiai. Širdį veriančią akimirką viskas 
nurimo. Tą akimirką, kai ji ištiesė ranką ir pamojavo, 
Kosmą Fritą paliko sveikas protas. Jis staiga palūžo ir 
baisiai, iš siaubo padrikai šaukdamas žengė atgal nuo 
šios silpnos siekiančios rankos... atgal.. atgal. 

Geilas Brendonas bandė jį sučiupti, tačiau buvo per 
vėlu. Nuo tarpdurio iki šulinio buvo ne daugiau kaip 
trys žingsniai... trys skubūs žingsniai. O tada, ištiesęs 
rankas ir praradęs pusiausvyrą, jis krito per kraštą ir 
žemyn. 

Eilutė, kurios Reičelė niekaip negalėjo prisiminti, 
baigėsi savaime: „Jie iškasė duobę ir patys į ją įkrito. 


TRISDEŠIMT DEVINTAS SKYRIUS 


Apklausa baigėsi. Buvo nustatyta, kad mirtis ištiko 
dėl nelaimingo atsitikimo, prisiekusieji pasiūlė šulinį 
visam laikui užkalti lentomis arba aptverti turėklais. 
Slinko siaubingos įtampos akimirkos, tačiau, kai tiek 
visko įvyko, ir jos pagaliau baigėsi. 

— Panele Trehern, ar galėtumėte papasakoti, kaip 
viskas nutiko? 

Žilas koroneris jau beveik dvidešimt metų jos 
draugas. Ačiū Dievui už tai. Reičelė pagaliau girdėjo 
savo balsą. 

— Mudu su ponu Brendonu radome atidengtą šu- 
linį. Aš vos į jį neįkritau. Mes įspėjome panelę Silver. 
Ponas Brendonas ir panelė Silver buvo podėlyje. Aš 
ėjau atsiliepti į telefono skambutį. Man grįžtant atsi- 
darė durys. Įėjo panelė Ponsonbi, ponas Brendonas ją 
stumtelėjo, kad neįkristų į šulinį. Paskui ją ėjo ponas 
Fritas. Jis apėjo šulinį ir uždegė žvakę. 

— Kambaryje buvo tamsu? 

— Taip. 

— Ar galiu paklausti, kodėl? 

— Žvakė buvo virtuvėje. Pasakiau ponui Fritui, kad 
pavojinga palikti šulinį atidengtą. 

— Susiginčijote? 

— Ne... nepavadinčiau to ginču. Aš labai išsigandau. 

— Gal jis ginčijosi su ponu Brendonu? 

— Ne. Ponas Brendonas pasakė ponui Fritui, jog 
tai jis palikęs šulinį atvirą. Ponas Fritas apsisuko ir 
ėjo aplink šulinį durų link. Panelė Ponsonbi kaip tik 
buvo lauke. Manau, kad jis nesitikėjo jos ten sutikti. 
Jis išsigando ir tikriausiai pamiršo šulinį. Žengė atgal, 
prarado pusiausvyrą ir nukrito, ponui Brendonui ne- 
spėjus jo sugriebti. 

— Ponas Brendonas jo nenustūmė? 

— O, ne. 

— Ar kas nors jį stumtelėjo? 

— Ne. 

Geilo Brendono parodymai buvo panašūs. Taigi: 

— Kaip elgėtės, kai ponas Fritas nukrito? 

— Panelė Silver iškvietė policiją. Mudu su vairuoto- 
ju bandėme rasti virvę. Jis tikriausiai iškart paskendo. 
Padarėme viską, ką galėjome. 

— Aš tuo neabejoju, pone Brendonai. Ak, dar vie- 
nas dalykas — ar galite paaiškinti, kodėl šulinyje plū- 
duriuoja medžio kaladė? 

— Manau, kad galiu. Ji gulėjo visai prie šulinio kraš- 
to. Ir įkrito. 

— Jūs tai matėte? 

— Taip, mačiau. 

Panelės Silver parodymai buvo labai tikslūs ir san- 
tūrus. 

— Kur buvote, kai ponas Fritas įkrito į šulinį? 

— Buvau kaip tik podėlyje, pone. 

— O kodėl jūs buvote podėlyje? 

— Pasitraukiau į tarpdurį, kai įėjo ponas Fritas. No- 
rėjau palikti jam vietos saugiai apeiti šulinį. 

— Ir nė vienas iš jūsų nestumtelėjo pono Frito? 

— Ne, pone, niekas jo nestūmė. 

— Jis išsigando pamatęs panelę Ponsonbi ir žengė 
atgal? 

— Taip, sere. 

Jie visi pateikė savo parodymus ir tai buvo tikra tie- 
sa, tik nė vienas neištarė raktažodžio, kuris mirtį nuo 
nelaimingo atsitikimo paverstų dar niūresne ir siau- 
bingesne. Jei koroneris ką nors ir nutuokė, tai nieko 
nepasakė — bent jau toje vietoje, tuo metu. Prisieku- 
sieji paskelbė nuosprendį ir išsiskirstė. 

Aludėje buvo šnekama, kad reikalas gana įtartinas: 

— Šiaip ar taip, ko jam reikėjo iš tos merginos, kad 
tokiame rūke gabeno į savo namus? Nieko gera, turiu 
pasakyti. 

— Ji buvo mirtinai išsigandusi, bijojo, kad jie kažko 
klausinės. 

— Prokuroras ją lengvai paleido. 

— Keisčiausia, kad visi taip susirinko, vienas paskui 
kitą... 

Daug buvo kalbų. 

Tyrimas buvo baigtas. Nuosprendis paskelbtas. 
Sensacija baigėsi. Gyvenimas tęsėsi. 

Tačiau dar buvo vienas, šeimos, atpildas. Privatus 
tyrimas, kuris turėjo pasakyti daugiau, ne vien karčią 
tiesą — ar gyvenimas, kuris tęsiasi, yra vertas gyventi. 

Atvykęs į Piujito Užkampį Ričardas Trehernas 
rado Reičelę sėdinčią ant slenksčio ir laikančią glė- 
byje apalpusią Karoliną. Po to atėjo ir išėjo vyrai su 
virve, virvė buvo per trumpa... policija... siaubingas 
darbas — išgraibyti šulinį. Ričardas parvežė Reičelę ir 
Karoliną į Vinklifo Keterą ir paskui pamatė Karoliną 
tik žmonių prisigrūdusioje teismo salėje — širdį dras- 
kantis vaizdas. 

Dabar jis matė Karoliną sėdinčią ant sofos Rei- 
čelės svetainėje, kur vyko antroji, šeimos, apklausa. 
giau nieko nematė. Jis niršo ant Kosmo. Karolina 
atrodė tokia išsekusi. Tačiau jos akys, sutikusios jo 
akis, buvo giedros. Jis galvojo apie dangų po lietaus, 
žydrynę virš jūros — tik Karolinos akys buvo rudos. 
Ričardas žengtelėjo į priekį, paėmė jos ranką, pabu- 
čiavo ir atsisėdo. 

Kambaryje buvo Reičelė, Geilas Brendonas, panelė 
Silver labai keista pilka suknele, puošta juodu kaspi- 
nu ir Luisa Barnet — Luisa, vilkinti sekmadieninę suk- 
nelę ir nutaisiusi laidotuvėms tinkantį veidą, stovėjo 
nuošalyje. Reičelė taip pat vilkėjo juodai, tačiau ant 
krūtinės žėrėjo ąžuolo šakelė, kurią buvo išsirinkusi 
su Geilu. Tada jis pasakė, kad ji skirta moteriai, ku- 
rią jis myli visą gyvenimą. Deimanto lapeliai ir gilių 
taurelės žaižaravo kaip ledas. Perlai skleidė švelnų, 
permainingą žvilgesį. 

Buvo tylu, kol Reičelė prabilo: 

— Privalome viską išsiaiškinti ir daugiau niekada 

apie tai nekalbėsime. Paprašiau Luisos dalyvauti - ji 
ir panelė Silver žino, kodėl. Panelė Silver turi mums 
kai ką papasakoti, Karolina taip pat. 

Noisis, išsitiesęs priešais židinį, pramerkė vieną 
akį, apsivertė ir ėmė rafinuotai praustis snukutį lygiai 
taip pat kaip katė, tik skirtumas tas, kad katėms tai 
šventas ritualas, kuriam jos skiria visą dėmesį. Noisis 
tingiai apsilaižė, perbraukė mieguistą snukutį ir vėl 
nugrimzdo į sapną apie barsukus. 

Kambaryje tvyrojo tyla, kol panelė Silver prašneko: 

— Panele Trehern, nuo ko man pradėti? 

— Spręskite pati. 

Panelė Silver truputį paslinko savo kėdę. Dabar ji 
aiškiai matė visus pokalbio dalyvius. Vajė, kokie visi 
išbalę! Visi, išskyrus poną Brendoną. Neįmanoma 
įsivaizduoti išbalusio pono Brendono. Labai stiprus 
žmogus. Jis bus puiki atrama vargšei panelei Trehern. 
Turtas tikrai yra didžiulė atsakomybė ir didelių nusi- 
kaltimų priežastis, bet jei jį turi, privalai kuo tinka- 
miau išnaudoti geriems tikslams. 

Ji atsikrenkštė, negarsiai kostelėjo ir prabilo: 

— Atvykau čia panelės Trehern prašymu. Ji patei- 
kė man giminaičių sąrašą ir trumpą informaciją apie 
juos. Tačiau šeimos nariai ne visada teisingai api- 
būdina savo artimuosius. Jie linkę būti šališki, nes 
yra veikiami tokių dalykų, kaip bendravimas nuo 
vaikystės, įpročiai ir asmeninės simpatijos. Iškart 
pastebėjau visus tris veiksnius. Panelė Trehern iš 
pono Ričardo Treherno ir panelės Karolinos Pon- 

sonbi nesitikėjo nieko bloga. O iš pono Moriso ir 
panelės Čerės Vodlou, priešingai, buvo pasirengu- 
si laukti bet ko. Tarp šių dviejų kraštutinumų buvo 
ponas Vodlou ir panelė Komperton, kurie ją erzino, 
tačiau kurių ji nepajėgė įtarti, ponia Vodlou, kurią 
priėmė tokią, kokia. ji yra, ir ponas Fritas, kuriam 
jautė tikrą giminišką meilę. 

— Ar tai tikrai būtina? — susiraukęs paklausė Ri- 
čardas. 

— Manau, kad taip. Tęskite, panele Silver, - jam at- 
sakė Reičelė. 

Panelė Silver pasakojo toliau: 

— Atvykusi sužinojau, kad panelei Trehern buvo 
nutikusi labai didelė nelaimė. Iš karto susidūriau su 
dilema. Įvykio aplinkybės buvo tokios, kad privalėjau 
apie jį pranešti policijai. Panelė Trehern griežtai su 
tuo nesutiko. Ji net pareiškė viską neigsianti, jei poli- 
cija įsikiš. Taigi man teko padaryti tiek, kiek galėjau; 
drįstu pasakyti, kad dar niekada nejaučiau tokios di- 
džiulės atsakomybės. Buvau įsitikinusi, kad į panelės 
Trehern gyvybę kėsinasi vienas iš jos giminaičių ir 
kad tas asmuo labai šaltakraujiškas, drąsus nusikal- 
tėlis, itin daug pastatęs ant kortos. Išsiaiškinau, kad 
ne aš vienintelė taip galvoju. Luisa Barnet tuo visiškai 
neabejojo, dėl to, rizikuodama savo padėtimi ir geru 
vardu, buvo surengusi keletą kvailų pasikėsinimų, 
kad perspėtų panelę Trehern. 

Luisa šniurkštelėjo. Jos akys buvo paraudusios, lū- 
pos kietai sučiauptos tiesia, griežta linija. Kai panelė 

Silver paminėjo jos vardą, Luisa akimirką piktai žvilg- 
telėjo į Reičelę, paskui nudelbė akis žemyn į rankas, 
kurias suspaudusi į kumščius laikė ant kelių. 

Panelė Silver lengvai kostelėjo. 

— Pasikėsinimai buvo kvaili ir gana baugūs, tačiau 
aš buvau įsitikinusi, kad jos motyvas — nerimas dėl 
šeimininkės. Panelė Trehern tikrai susirūpino ir tas 
rūpestis atvedė ją pas mane. Aš greitai perpratau Lui- 
sos veiksmus. Tačiau panelę Trehern ištikusi nelaimė 
ant skardžio buvo jau visai kas kita. Šiuo atveju vi- 
siškai išteisinau Luisą. Tikra ištikimybė akivaizdi, aš 
nė kiek neabejojau, kad prireikus ji mirtų už panelę 
Trehern. 

Šį kartą Luisa nepakėlė akių. Griežta lūpų linija dar 
labiau sugriežtėjo. Suspausti kumščiai dar labiau su- 
signiaužė. 

Panelė Silver nusisuko. 

— Dėmesį nukreipiau į šeimos narius. Ponas Fritas 
man atrodė iš jų labiausiai sunerimęs, susinervinęs, 
susijaudinęs. Iš pat pradžių į poną Fritą atkreipiau 
ypatingą dėmesį. Po nelaimės panelė Trehern liko 
viršuje, o aš visiems buvau svetimas asmuo. Visiems, 
išskyrus poną Fritą, buvau paprasta guvernantė, iš- 
ėjusi į pensiją, panelės Trehern protežė, visiškai ne- 
reikšmingas asmuo. Be to, mačiau, kad visi elgiasi 
natūraliai. Jie buvo mandagūs, tačiau nesivargino 
būti malonūs — tiesiog buvo savimi. Ponia Vodlou 
kalbėjosi su manimi, nes jai tiesiog patinka kalbėti. 
Ponas Vodlou pasidavė polinkiui nerimauti. Panelė 

Komperton stengėsi sudominti mane lūšnynų tvar- 
kymui skirtų aukų rinkimu. Ponas Ričardas ir panelė 
Karolina tylėjo, nes buvo užsiėmę savais reikalais. Ta- 
čiau ponas Fritas persistengė norėdamas būti malo- 
nus, todėl aš paklausiau savęs, kodėl jis taip elgiasi? 
Jis ne iš tų žmonių, kurie laisvalaikiu linksmina pagy- 
venusias guvernantes. Pasikalbėjusi su juo įsitikinau, 
kad jis trokšta sužavėti mane savo talentu, socialine 
padėtimi ir atsidavimu panelei Trehern. Paklausiau 
savęs, kodėl jis taip varginasi, ir man toptelėjo, kad 
ponas Fritas žino, kas aš esu ir kodėl atvykau į Vink- 
lifo Keterą. 

Pirmasis žingsnis, tiriant panelės Trehern kritimą 
nuo skardžio, buvo išsiaiškinti, ką veikė visi namiškiai 
nuo penktos valandos iki penkiolika minučių po šeš- 
tos. Tarnus visus atmečiau, išskyrus Gledisę, kurios 
pasakojimas mane labai sudomino. Pirma, ponas Fri- 
tas jai paskambino pusę šeštos ir paprašė išsiųsti laiš- 
ką, jei kas nors eitų su reikalais. Antra, ji pasinaudojo 
proga pati nubėgti į paštą. Bet kodėl ponas Fritas jai 
paskambino? Laiškai, kuriuos reikia išsiųsti, palieka- 
mi koridoriuje ant komodos. Vairuotojas ką tik buvo 
išvažiavęs į Ledlingtoną paimti manęs. Jei laiškas 
nebuvo toks svarbus, kad ponas Fritas būtų norėjęs 
jį baigti ir atiduoti Barlou, kodėl staiga jis tapo toks 
svarbus, jog prireikė skambinti Gledisei ir įsitikinti, 
kad jis bus išsiųstas? Be to, pašto dėžutė stovi keliuko 
gale, kodėl jis pats nenuėjo ir nenunešė laiško? Man 
pasirodė, kad ponas Fritas labai stengėsi patvirtinti 

faktą, kad pusę šeštos jis ne tik buvo namie, bet nė 
neketino išeiti. Beje, paskambinęs Gledisei jis turėjo 
daugybę laiko išsmukti iš namų pro savo kambarį ir 
nusigauti iki ponios Kaper namų prieš išeinant pa- 
nelei Trehern. Daugiau niekas neturėjo jokio alibi ir 
pono Frito pastangos jį užsitikrinti iš tikrųjų sukėlė 
mano įtarimą. 

Geilas Brendonas stovėjo prie židinio. Jis stebėjo 
kalbančią panelę Silver. Staiga berniokiškai nusijuokė 
ir pasidomėjo: 

— Arjūs visada įtariate asmenį, kuris turi alibi? 

Panelė Silver papurtė galvą. 

— Ne visada. Bet jei asmuo labai stengiasi turėti ali- 
bi, tai, žinoma, visada yra įtartina. 

— Pagalvojau, kad aš neturėjau jokio alibi, — tarė 
Geilas. — Aš buvau kaip tik ten. Bet tikrai nenorėjau 
jūsų pertraukti. 

Lengvu galvos linktelėjimu panelė Silver priėmė 
atsiprašymą. 

— Tęskime. Pono Frito elgesys kitą rytą per pusry- 
čius patvirtino mano įtarimus. Buvo akivaizdu, kad 
panelės Trehern elektrinis žibintuvėlis tyčia suga- 
dintas. Turėdamas omenyje, kad panelė Trehern pa- 
tamsyje eis skardžio taku, ponas Ričardas įdėjo naują 
bateriją, tačiau išėjus iš ponios Kaper namo žibintas 
įjungė tik pasiekusi pavojingiausią kelio atkarpą. Iš 
esmės šviesa buvo per menka, kad būtų galima atpa- 
žinti bet kokį asmenį, sekantį iš paskos. Taigi, kaip el- 

gėsi ponas Fritas? Jis labai stengėsi įrodyti, kad įvyko 
nesusipratimas ir kad žibintuvėlis yra visiškai geras. 
Tai buvo jo klaida, drįstu pasakyti, nes tik dar labiau 
atkreipė mano dėmesį. Kai jis ėmėsi demonstruoti, 
jog baterija visiškai gera, aš jau buvau įsitikinusi, kad 
jis pirmiau pakeitė naują bateriją sena, o paskui vėl 
įdėjo naują. Ir būtent tada padarė didžiausią klaidą. 
Nusikaltėlių mąstymo silpnoji vieta - nepalikti visko 
taip, kaip yra. Jei jis būtų susipratęs palikti žibintu- 
vėlyje išnaudotą bateriją, jos gedimą būtų įmanoma 
laikyti atsitiktinumu. Galbūt baterija buvo sugedusi, 
o gal ponas Ričardas apsirikęs įdėjo seną. 

Ričardas Trehernas susiraukęs dėbtelėjo į ją ir 
šiurkščiai ištarė: 

— Arba tai padarė tyčia. Ar pagalvojote apie tai? 

Manieringa šypsenėlė sutiko rūstų žvilgsnį. 

— Be abejo, pone Ričardai. Tačiau tokiu atveju jūs 
nebūtumėte keitęs baterijos. 

— Tikrai? 

— Manau, taip, pone Ričardai. Tiesą sakant, istori- 
ja su baterija neatitiko jūsų charakterio. Jei atleisite 
man mano žodžius, jūsų stiprūs jausmai itin matomi. 
Jei norėtumėte padaryti nusikaltimą, iš anksto neap- 
galvotumėte nei jo, nei kaip vėliau paslėpti pėdsakus. 
Kaip jau sakiau, įvykis su baterija visiškai neatitinka 
jūsų charakterio. 

Ričardas tamsiai nuraudo. 

— Arjūs niekada neklystate? 

Panelė Silver kukliai kostelėjo. 

— Nelabai dažnai, pone Ričardai. Taigi, matote, bu- 
vau įsitikinusi, kad ponas Fritas kėsinasi į savo pusse- 
serės gyvybę. Jis turėjo skolų, o jos mirtis būtų atnešu- 
si jam daugybę pinigų. Panelė Trehern pripažino, kad 
savo testamento juodraštį laikė stalčiuje ir kad nerū- 
pestingai elgėsi su raktais. Esu įsitikinusi, kad ponas 
Fritas negalėjo nepasinaudoti tokia proga. Žodžiu, bu- 
vau visai tikra, kad neklystu dėl pono Frito, tačiau ne- 
turėjau nė menkiausio įrodymo. Panelė Trehern buvo 
pasiryžusi nekviesti policijos, o ponas Fritas tuo buvo 
toks tikras, kad tiesiog reikalavo tai padaryti. Be to, pa- 
nelė Karolina elgėsi taip įtartinai, kad iškviesta policija 
tikrai būtų ją įtarusi pačią pirmą. 


KETURIASDEŠIMTAS SKYRIUS 


— O dabar, Karolina, - tarė Reičelė, - ar papasakosi 
mums, kodėl taip įtartinai elgeisi? 

Karolina atsistojo visa iškaitusi, pažvelgė į Luisą ir 
nukreipė maldaujančias akis į Reičelę. 

— Luisa yra iš tų, kurie tave įtarė, - pasakė Reiče- 
lė. — Jei ji neišgirs paaiškinimų, visą laiką tave įtari- 
nės. Mane tai labai skaudintų, todėl prašau kalbėti, 
dėl manęs. 

Karolina panarino galvą. Paskui prabilo, labai tyliai 
kreipdamasi į Ričardą: 

— Prašau pasitraukti... truputį toliau. Prašau nežiū- 
rėti į mane. Neiškęsiu, jeigu žiūrėsi. 

Ričardas paėmė jos ranką, pakėlė prie lūpų, paskui 
staiga atsistojo ir nuėjo prie lango. Sustojo atgręžęs 
visiems nugarą, tuščiomis akimis žiūrėdamas į tolį, 
o ausimis gaudydamas kiekvieną silpną Karolinos iš- 
tarto žodžio garsą. 

Žodžiai tikrai buvo labai tylūs. Ji atsisėdo, įsirėmė 
kojomis į grindis, atsilošė, viena alkūne atsirėmė į so- 
fos atlošą, o kita parėmė smakrą. 

— Aš nežinojau, ką daryti, - pradėjo ji. —- Nelabai 

mylėjau Kosmą, bet jis visada buvo čia... kaip dėdė. 
Nesvarsčiau, ar myliu jį, ar ne... nežinau. Kai taip pa- 
žįsti ką nors visą laiką, tai negalvoji, ar tas žmogus 
sako tau tiėsą. 

Panelė Silver švelniai paklausė: 

— Panele Karolina, ką jis jums sakė? 

— Jis kalbėjo apie Ričardą... - Karolina nutilo, giliai 
įkvėpė ir prisivertė ištarti gęstančius žodžius. — Jis 
sakė, kad mokydamasis kolegijoje Ričardas pateko į 
bėdą. Jis sakė, kad tai nebuvo Ričardo kaltė... kad jis 
prisiėmė draugo kaltę. Kosmas žinojo, kad nepatikėsiu 
niekuo bloga apie Ričardą, tačiau pateikė viską taip, ta- 
rytum Ričardas turėtų siaubingų nemalonumų, jeigu 
viskas išaiškėtų. Jis sakė, kad buvo suklastotas čekis ir 
jei viskas išaiškėtų, Ričardas sėstų į kalėjimą. 

Ričardas apsisuko, grįžo atgal ir atsistojo priešais 
Karoliną. 

— Mano mieloji mažoji pamišėle! Ką čia kalbi? 

Karolina pakėlė ašaromis paplūdusias akis ir susi- 
jaudinusi ištarė: 

— Eik šalin... liepiau tau eiti šalin. 

— O aš neisiu! — atsiliepė Ričardas. 

Jam buvo taip pikta ir taip palengvėjo, kad būtų ga- 
lėjęs pakelti ją, gerai papurtyti, kol dantys imtų barš- 
kėti, o paskui bučiuoti, kol ji imtų maldauti pasigai- 
lėti. Ričardas nuslopino tuos barbariškus troškimus, 
atsisėdo greta ant sofos ir apglėbė jos liemenį. 

— Vadinasi, aš esu klastotojas? Ir be to dar prakeik- 
tas kvailys? Tęsk, brangioji! 

— Prašau eiti šalin. 

Jis iš tikrųjų švelniai ją papurtė. 

— Neisiu. Supratai? O dabar tęsk šitą juokingą is- 
toriją. Kosmas tau pasakė, kad aš pagautas kilnumo 
išgelbėti draugą suklastojau čekį, ir tu lengvai užki- 
bai? Ar taip? 

Karolinos skruostus užliejo ryškus raudonis. Ji 
mirktelėjo stengdamasi sulaikyti ašaras ir pasipikti- 
nusiu balsu ramiai atsakė: 

— Ne! Žinoma, dabar tai atrodo kvaila, tačiau jei 
būtum jį išgirdęs... 

— Būčiau pats patikėjęs, kad suklastojau tą čekį. 
Gerai, mes supratome - jis tave įtikino, kad aš esu 
filantropas klastotojas. O kas tada? 

Karolina vėl išbalo. Žiūrėdama į panelę Silver, ėmė 
jai pasakoti: 

— Aš nemoku papasakoti taip, kaip kalbėjo jis... 
nesu tokia protinga. Patikėjau juo. Jis sakė, kad kaž- 
kas sužinojo tą istoriją, ir jei nepavyks įtikinti tą žmo- 
gų laikyti liežuvį už dantų, Ričardas žlugs. Todėl da- 
viau jam penkiasdešimt svarų... jis sakė tikįs, kad to 
pakaks. Tačiau po to pasakė, kad neužteko, aš daviau 
dar tiek pat. To taip pat nebuvo gana. 

Geilas Brendonas kažką sumurmėjo į ugnį, o Rei- 
čelė ištarė: 

— Ak, Karolina, mieloji! 

Ričardo ranka įsitempė ir jis piktai paklausė: 

— Kodėl, po galais, neatėjai pas mane? 

Rudos akys priekaištingai pažvelgė į jį. 

— Negalėjau, nes, matai, tai, ką jis sakė, buvo beveik 
tiesa. Jei būtum žinojęs, kad aš viską žinau, tai visada 
būtų stovėję tarp mūsų. Tai tiesa, Ričardai... tu nebū- 
tum norėjęs, kad aš žinočiau. 

— Kad esu klastotojas! Spėju, kad ne! Tęsk! 

Jos akys vėl grįžo prie panelės Silver. 

— Aš nesu protinga. Jis labai įtaigiai šnekėjo. Sakė, 
kad anas žmogus turi tą čekį ir jei aš jo neišpirksiu, 
jis eisiąs pas Ričardą. Pamaniau, kad tai baisingai jį 
įskaudintų... ak, negi nežinote, ką pagalvojau? Tai 
buvo labai labai seniai. Pajutau galinti padaryti bet 
ką, kad jam nereikėtų vėl to prisiminti... nenorėjau, 
kad Ričardas tai žinotų. Negalėjau paimti daugumos 
savo pinigų, nes jie valdomi pagal įgaliojimą. Atida- 
viau du šimtus svarų, kuriuos man paliko teta Merė ir 
atsisakiau buto. O kai to nepakako, pardaviau mamos 
žiedą. 

— Karolina! - sukrėstas ištarė Ričardas. 

Ji iškart į jį atsisuko. 

— Man nesvarbu, mielasis... tikrai nesvarbu. Tik 
Čerė sužinojo, ir tai buvo siaubinga. O paskui... pas- 
kui atėjo tas klaikus ketvirtadienio vakaras. 

— Taip, panele Karolina. Ar papasakosite mums, 
kas būtent nutiko tą ketvirtadienio vakarą? 

— Po arbatos išėjome su Ričardu pasivaikščioti. Nu- 
ėjome iki skardžio. Jis man pasipiršo. Pasakiau, kad 
negaliu. Jaučiau, kad negaliu sutikti, slėpdama tą bai- 
sią paslaptį. Taigi pasakiau „ne“. Ričardas nuėjo ant 
skardžio, o aš grįžau atgal. Visai netoli namų sutikau 

Kosmą. Aš verkiau, o jis buvo labai malonus. Pasakė, 
kad vienintelis išsigelbėjimas yra pasiūlyti šantažuo- 
tojui tikrai daug pinigų ir viską baigti. Ir dar pasakė, 
kad Reičelė galėtų duoti man pinigų, jei pasakyčiau 
jai, kad turiu nemalonumų ir man labai jų reikia. Dėl 
to dar labiau pravirkau, nes nebūčiau, tikrai nebūčiau 
ištvėrusi vienintelio dalyko — kad Reičelė galvotų, jog 
man iš jos reikia tik pinigų. Įbėgau pro sodo vartelius. 
Tačiau kieme kažkas buvo, todėl apsisukau, nubėgau 
taku iki kelio ir grįžau pro ten. Nebemačiau Kosmo, 
taigi pamaniau, kad jis tikriausiai nuėjo palei skardį. 
Vėliau jis pas mane atėjo ir pasakė, kad niekam nesa- 
kyčiau, jog buvau jį sutikusi, nes jeigu pasakysiu, jis 
bus priverstas pasakyti, kad matė Ričardą netoli tos 
vietos, kur nukrito Reičelė. Todėl ir nualpau tada, kai 
Reičelė papasakojo mums, kad ją nustūmė. Žinojau, 
kad ten ant skardžio buvo ir Ričardas, ir Kosmas. 

— Tiesą sakant, aš perėjau kalvas iki kelio ir grįžau 
tuo pačiu keliu kaip ir tu, - atsakė Ričardas. 

— Kosmas sakė, kad paėjėjo truputį skardžio taku 
ir apsisuko. Jis sakė, kad Ričardas pralenkė jį ir nuėjo 
auklės Kaper namų link - labai greitai nuėjo. Jis sakė, 
jeigu prasitarsiu jį mačiusi, jam teks tai pasakyti, o 
tada Reičelė patikės, jog ją nustūmė Ričardas. O kai 
Ričardas nepaminėjo buvęs ant skardžio tako, aš pa- 
galvojau... pagalvojau... nežinau, ką galvoti. 

Tą akimirką Luisa gailiai šniurkštelėjo. Tai galėjo 
būti sielvarto šniurkštimas, tačiau, kita vertus, galėjo 
reikšti ir aiškų nepasitikėjimą. 

Jos veidas, kaip ir rankos, neišdavė jokių jausmų. 

Ričardas atitraukė ranką nuo Karolinos juosmens. 

— Tu pagalvojai... pagalvojai, kad aš nustūmiau Rei- 
čelę nuo skardžio? 

Karolina vaikiškai sukūkčiojo. 

— Ričardai... aš nepagalvojau... negalėjau! Jis sakė, 
kad matė tave. Jis sakė, kad labai susipykai su Reičele 
ir kad jis bijo, jog pamesi galvą. Aš nepatikėjau tuo... 
bet jis mane įtikino. 

— O kodėl aš susipykau su Reičele? Ar jis tau pa- 
sakė? 

— Jis sakė... jis sakė baiminąsis, kad šantažuotojui 
atsibodo laukti, kol aš gausiu pinigų. Jis sakė manąs, 
kad tas žmogus atėjo pas tave, kad tu bandei gauti 
pinigų iš Reičelės... ir kad tau nepasisekė. 

— Todėl aš nuėjau ir nustūmiau ją nuo skardžio? 
Karolina, nejaugi tu tikrai patikėjai visomis šiomis 
nesąmonėmis? 

Juodu pamiršo, kad kambaryje yra ir kitų žmonių. 
Išbarto vaiko balsu Karolina atsakė: 

— Jis nuolatos tai kartojo. Nebegalėjau daugiau apie 
tai galvoti. Buvo labai skaudu. 

— Matote, — tyliai kostelėjusi įsiterpė panelė Sil- 
ver, - matote, kokios svarios priežastys vertė panelę 
Karoliną tylėti. Ponui Fritui tikriausiai labai reikėjo 
pinigų. Tiesą sakant, dabar žinome, kokia tai buvo 
priežastis. Jis labai bijojo sugadinti savo santykius su 
panele Trehern, o jei panelė Karolina viską prisipa- 
žintų jai arba ponui Ričardui — viskas būtų baigta. Jis 

pabūgo rizikuoti ir nebedrįso toliau taip elgtis. Vadi- 
nasi, teko kėsintis į panelės Trehern gyvybę. Tai buvo 
sumaniai suplanuota ir drąsiai atlikta. Jeigu jam būtų 
pasisekę, beveik niekas nebūtų galėjęs prie jo prikibti, 
bet, ačiū ponui Brendonui, jam nepasisekė. Jam vis 
dar beprotiškai reikėjo pinigų, jį gąsdino mano bu- 
vimas, jis bijojo to, ką panelė Karolina klausinėjama 
galėtų išduoti. Tikriausiai labai bijojo, nes akivaizdu, 
kad ji būtų galėjusi paneigti melagystes apie Ričardą, 
kuriomis buvo priversta patikėti, bet drauge ir patvir- 
tinti, kad jo teiginys, jog buvo namie nuo penktos iki 
penkiolika po šeštos, yra netiesa, nes iš tikrųjų su- 
tiko jį einantį skardžio taku. Nerami sąžinė nedavė 
jam ramybės. Ketvirtadienio naktį jis pasiėmė savo 
automobilį, nuvažiavo į Piujito Užkampį ir atidengė 
šulinį. Barlou, kurio kambarys yra virš garažo, miega 
kaip užmuštas, ir tai visiems žinoma. Pono Moriso 
nebuvo. Ponas Ričardas galėjo girdėti automobilį... 

Ričardas papurtė galvą. 

— Aš kaip ir Barlou — niekas negali manęs paža- 
dinti. 

— Savaime suprantama, ponas Fritas tai žinojo. Jis 
nutarė surizikuoti: verčiau tegu jį išgirsta naktį, negu 
pamato dieną Piujito Užkampyje. Iš tiesų buvo labai 
maža rizika. Jaučiu Dievo Apvaizdos pirštą, kad pa- 
nelė Trehern prieš išvykdama su ponu Brendonu pa- 
minėjo vasarnamį ir šulinį. Turėjau palaukti, kol po- 
nas Fritas išvyks. Jo veiksmai buvo tokie aiškūs, kad 
mano įtarimai tik padvigubėjo. Kodėl, kai visi susi- 

rūpinę panelė Karolina, jis teikiasi man pranešti, jog 
ruošiasi palikti savo automobilį Ledlingtono garaže 
ir keliauti į Londoną traukiniu? Kai išsiaiškinau, kad 
jis taip ir padarė, supratau, jog panelei Karolinai gre- 
sia didžiulis pavojus. Tik netikėjau, kad tas pavojus 
laukia Londone. Ne, jei ponas Fritas nori visų dėmesį 
atkreipti į Londoną, tuomet pavojus slypi kitur. Pa- 
klaususi savęs, kur, prisiminiau nuošalų vasarnamį 
Piujito Užkampyje, turintį tinkamą šulinį. Kaip dabar 
žinome, ponas Fritas nusigavo į Sliphemą ir prisijun- 
gė prie panelės Karolinos, kuri jo ten laukė savo au- 
tomobilyje prie seno namo netoli stotelės. Laimė, aš 
pralenkiau jį penkiomis myliomis. Rūkas abiem au- 
tomobiliams buvo tikra kliūtis, tačiau dėl meistriško 
Barlou vairavimo laiku pasiekėme vasarnamį ir už- 
kirtome kelią tragedijai. Suprantama, labai nustebau 
ten radusi panelę Trehern ir poną Brendoną. Panele 
Trehern, jūs man taip ir nepasakėte, kaip tai nutiko. 

Reičelė paraudo. 

— Negalėjau liautis galvojusi apie šulinį, — tyliai iš- 
tarė ji. 

Panelė Silver palingavo galvą. 

— Mes visi galvojome apie šulinį... ponas Fritas... 
ir aš... ir jūs. Labai pavojingas išradimas ir apgailėti- 
nai pasenęs. Modernus vandentiekis yra ne tik daug 
patogesnis, bet ne toks tinkamas nusikalstamiems 
ketinimams. Viduramžių liekanos gali būti romantiš- 
kos, tačiau turiu prisipažinti, kad man labiau patinka 
šiuolaikiniai patogumai. 

Geilas Brendonas kilstelėjo ranką prie burnos. Rei- 
čelė gana skubotai pasisuko į Luisą. 

— Taigi, Luisa, viską girdėjai. Norėčiau, kad atsipra- 
šytum panelės Karolinos. 

Luisa pakėlė akis. Iš pradžių jos žvelgė piktai, pas- 
kui maldaujamai, tačiau Reičelės žvilgsnis buvo ne- 
permaldaujamas. Luisa gavo ultimatumą, priešinosi 
jam, abejojo, bet staiga pasidavė. 

Tebegniauždama rankas, Luisa atsistojo ir, žvelg- 
dama virš Karolinos galvos, atšiauriu abejingu balsu 
ištarė: 

— Panele Karolina, prašau jūsų atleidimo, bet nieko 
nebūtų nutikę, jei būtumėte viską papasakojusi. 

Po to Luisa pasišalino į Reičelės miegamąjį, kur 
buvo girdėti, kaip išliejo savo jausmus smarkiai tran- 
kydama spintos ir indaujos dureles. 

Karolina dvejodama pažvelgė į piktą Ričardo veidą, 
puolė į ašaras ir išbėgo iš kambario. Ričardas, regis, dar 
labiau supykęs negu anksčiau, pašoko ir išėjo paskui 
ją taip smarkiai trenkęs durimis, kad pažadino Noisį. 
Tasai atsimerkė, protestuodamas suurzgė, nusisuko į 
židinį ir vėl nugrimzdo į sapną. 

— Jergutėliau! — ištarė panelė Silver ir patapšno- 
jo savo nėriniuotą krūtinę, tarytum išsigandusi, kad 
trinktelėjusių durų skersvėjis galėjo išdraikyti nėri- 
nius, mandagiai murmtelėjo atsiprašymą, kurio nie- 
kas neklausė ir pasišalino. 

Geilas Brendonas priėjo prie miegamojo durų ir 
ryžtingai jas uždarė. 

Garsai, kuriais Luisą liejo savo pyktį, nutilo. Jis atsi- 
suko ir ištiesė rankas į Reičelę, o ši kūkčiodama puolė 
jam į glėbį. 

— Geilai, aš baisi nevykėlė. Kažin, ar norėsi tokios 
žmonos kaip aš. 

Pono Brendono lūpos paskendo jos plaukuose, 
atsakymas buvo nelabai aiškus, tačiau Reičelė pada- 
rė išvadą, kad jis mielai pamėgintų. Po pertraukėlės 
Geilas išdėstė reikalą. 

— Žinai, mieloji, manau, tu esi nuostabiausia mo- 
teris žemėje, taigi jei jau tau nieko neišeis, tai nepa- 
vyks ir niekam pasaulyje. Būtent man tu labai tinki. 
Niekas negalėtų susitvarkyti su tais pinigais, testa- 
mento reikalais ir tavo giminaičiais. Nežinau, nuo ko 
jie norėtų pradėti, tačiau šis reikalas tiesiog savaime 
atskleidė kiekvieną jų ydą. Sunku apie tai kalbėti, bet 
mudu turime aptarti kai ką svarbaus. Nekaltinu ta- 
vęs, nes buvai visai jauna... Neturėjai jokios patirties, 
tavo tėvas tave įpainiojo į visa tai. Ir jo nekaltinu, nes 
jis buvo labai ligotas žmogus, mirtinai sirgo, todėl 
suprantama, kad negalėjo blaiviai mąstyti. Niekaip 
nesuprantu, kodėl žmonės tiek daug dėmesio skiria 
savo priešmirtiniams pageidavimams. Turbūt į tą vie- 
nintelį norą ir nereikėtų kreipti dėmesio būtent dėl 
tos priežasties, kad sunkiai sergantis ir besiruošiantis 
mirti žmogus nėra tinkamos būklės įpareigoti kitus 
vykdyti jo norus. Šiaip ar taip, mieloji, viską reikia 
baigti. Atiduok savo seseriai tai, ką, tavo manymu, ji 
privalo gauti — palik pagal įgaliojimą, jei nori... taip 

pat atiduok jų dalis ir kitiems. Tegu jie gauna savo pi- 
nigus ir atsistoja ant savų kojų. O jei viską iššvaistys, 
palik juos ramybėje, kol patys susipras, kaip išsikaps- 
tyti iš to liūno. Daugiau nieko neduok ant lėkštutės. 
Jiems iš to nieko gero, tau irgi nieko gero, o man, šiaip 
ar taip, nieko nereikia. 

Reičelei pasijuto patekusi į stiprų vėjo gūsį. Atro- 
dė, kad vėjas nupūtė daugybę dalykų. Ir jai buvo vi- 
sai nesvarbu. Ji viską paleido pavėjui. Šiurkštus Geilo 
švarko tvidas jos skruostui buvo ir malonus, ir nema- 
lonus. Pusė jos gyvenimo jau praėjo, tačiau kita pusė 
dar tik ateina. 

Stipria ir švelnia ranka Geilas kilstelėjo jos smakrą. 

— Tau tereikia savos šeimos, - pasakė jis. 

